
În, mijlocul agitațiunilor politice de care fară cuprinse tonte spiritele în 
Romănia, mişcarea literară, susținută inainte cu multu succem de foile literare 
atăt de cunoscute și preţuite de toată societatea, n incetata en totul. Cănd 
vorbescu pasiunile politice, artea și sciinţa iși ascundu producevile lor liniștite, 
Acu insă, când in Rominia liberă politiăfa luatu o cale mai statormică gi 
spiritele sperează intrunu viitoru mai regulatu, să observă natural reinceperea, 
ocupațiunilor literare, In Bucuresci s'a constituitu o societate care, organisăndiu- 
se ar pute produce mult pentru cultura și instrucțiunea poporului. In Iassi, unde, 
de şi nu să mai află centrul politicu, a rtmasu o inteligință destul de vespiindită, 
unde inalte și numeroase înstituțiuni scolare, intreținw o activitate sciințitca 
perms s'a formatu incă de mai mult timpu o- societate literară „Junim 
e v in an ie” Miwni crescënde și “x solide şi din 

INFIINTAREA SOCIETĂŢII LITERARE 


La banchetul anual prin care se serba ani- 
versarea înfiinţării Societăţii „Junimea“, se- 
cretarul perpetuu, — acela eram eu — avea 
obiceiul să ţie un discurs glumeţ, care începea 
totdeauna cu următoarele cuvinte: „Originea 
„Junimii“ se pierde în noaptea timpurilor“... 
Tot aşa aş putea începe, fără glumă, şi astăzi, 
când mi-a venit în gând să scriu oarecare a- 
mintiri despre această Societate, care a ocu- 
pat un sfert de secol din viaţa mea, şi cu care 
se leagă multe şi plăcute aduceri aminte ale ti- 
nereţii mele. Se poate în adevăr zice că ori- 
ginea „Junimii“ se pierde în noaptea timpuri- 
lor, de vreme ce ar fi foarte greu a-i fixa cu 
exactitate epoca înfiinţării. 4 

Mulți membri ai „Junimii“ cred că ike 
tea lor datează din toamna anului 1863, însă 
aceasta nu poate fi, de vreme ce eu, unul din 
cei cinci fundatori, m'am întors din străinătate 
în Iaşi, după săvârşirea studiilor, în seara de 
25 Oetomvrie 1863, iar T. Maiorescu, altul din- 
„tre fundatori, plecase cu o zi înainte din Iaşi 
„la Berlin, şi amândoi ne-am încrucișat în drum 


S 

la Botoșani, unde petrecurăm noaptea în ace- 
laş han, fără să ne facem cunoștința şi fără 
măcar să ne întrevedem. 

Imi păru foarte rău de absenţa lui Maio- 
rescu din laşi, căci mi se vorbise mult despre 
dânsul în timpurile din urmă ale şederii mele 
în Berlin, unde eu studiam dreptul şi el filo- 
sofia. Apoi tatăl meu îmi scrisese că Maiorescu, 
venit în laşi ca director al Liceului Naţional, 
se deosebeşte foarte mult prin conferințele 
sale publice, şi că mai ales acele care aveau 
de obiect estetica, el le asculta cu un viu in- 
teres. i 
Tatăl meu insista în scrisorile sale asupra 
deosebirii dintre Maiorescu şi mulți din ceilalți 
profesori tineri, care își dădeau aerul de învă- 
taţi, pe când în realitate erau numai nişte oa- 
meni mediocri ca învăţătură dar foarte ambi- 
tioşi şi destul de interesaţi. Toate aceste, şi cele 
ce mai auzii despre Maiorescu la lași, între al- 
tele şi dela o rudă a mea, bătrânul Neculai 
Bibiri, care-i lăuda ştiinţa şi talentul, îmi pro- 
duseră multă părere de rău, de a nu-i fi făcut 
încă cunoştinţa şi de a fi silit să aştept pentru 
aceasta câteva săptămâni. 

In cele întâi zile după întoarcerea mea în 
iară, tatăl meu mă conduse pe la toate rudele 
şi pe la toţi prietenii săi, precum și pe la alţi 
bărbaţi influenţi a căror prietenie sau bună 
voinţă putea să-mi fie de folos. In ziua de Sf. 
Mihail şi Gavril, 8 Noemvrie 1863, merserăm 

să felicităm mai multe persoane cu acest nume 
şi între altele, făcurăm o vizită şi căpitanului 
Mihail Cerkez care pe departe se înrudea cu 
noi. Acest tânăr ofiţer cu care m'am împrie- 
tenit mai târziu aşa de mult, ale cărei succese 
militare în războiul din 1877 mi-au făcut aşa 
mare mulţumire, şi al cărui nenorocit sfârşit 
m'a mâhnit foarte adânc, îmi făcu o prea bună 
impresiune şi din întâiul moment a început 
prietenia noastră. Abia ne oprisem vre un sfert 
de ceas la Cerkez, când veni în vizită la dân- 
sul un personaj ce-mi produse efectul cel mai 
curios. Mic de stat, cu umerii cam ridicaţi, cu 
ochii mari și vii, vorbind despre lucrurile care 

mie îmi păreau cele mai importante cu uşu- 
rințā şi nepăsare, luând pe toată lumea în 
zeflemea, stând strâmb pe scaun, părăsind 
convorbirea în mijlocul vizitei, și deschizând 
cărţi din bibliotecă, pentru a râde de Cerkez, 
care le cetea, luând peste picior toate obiceiu- 
rile sociale, acest om, Vasile Pogor, trebuia, 
fără îndoială, să pară foarte ciudat unui tâ- 
năr ca mine, abia venit din Germania, unde 
mă deprinsesem cu un respect, poate exagerat, 
pentru formele și convențiile sociale. Eu ră- 
măsei uimit şi pot zice că impresiunea întâi 
a lui Pogor mi-a fost puţin simpatică, de nu 
chiar displăcută. „Curios om e acesta, zisei că- 
tre tatăl meu, la plecare, mi s'a părut şi obraz- 
nic și cam într'o doagă“. — „Nu te uita la 
apucăturile aceste ale sale, e un tânăr inteli- 

‘gent, s'a deosebit ca judecător, printr'un mare 
sentiment de dreptate, ceea ce la noi este rar, 
are şi avere, păcat însă că e cam leneş — nu-i 
prea place să lucreze şi în aceasta se deose- 
beşte de tatăl său, cu care am fost prieten“. 
Auzind lăudându-se astfel calitățile lui Po- 
gor, abia am lăsat să treacă o săptămână — şi 
m'am dus să-l văd acasă la el. Voiam să-i pro- 
pun ca împreună să facem un șir de prelegeri 
publice cum le inaugurase Maiorescu la înce- 
- putul aceluiaș an. Eram doritor să mă fac cu- 
noscut, să dau semne de viaţă, să fac ca lu- 
mea să vorbească de mine. Fie că dorința de 
a se deosebi este naturală tinereţii, fie că eram 
pe atunci plin de asemenea aspirații, şi mam 
schimbat foarte mult mai târziu în această pri- 
vinţă, nici îmi puteam închipui că un tânăr 
“inteligent şi-cu învăţătură să nu împărtăşească 
simţirile acelea. Care fu însă disamăgirea mea, 
când Pogor îmi năspunse nu cu entuziasm, 
precum mă aşteptam eu, dar cu cea mai desă- 
vârşită nepăsare: „A început asemenea cursuri 
Maiorescu, să aşteptăm întoarcerea sa din 
străinătate“. „De ce să pierdem vreme, întâm- 
pinai eu, cam necăjit; când va reveni Maio- 
rescu, el va putea urma cursurile începute; 
-până atunci să facem noi; sunt şi alte chestiuni 
interesante de tratat, nu este numai filosofia...“ 
„Să vie Maiorescu,“ răspunse încă o dată Pogor 
scurt, rece, şi schimbă vorba. ; 
După această duşă, nu m'am mai gândit la 

prelegeri populare. De altminteri, balurile şi 
petrecerile de tot felul mă luaseră pe dinainte 
aşa de mult, încât nu mai aveam timp să cu- 
get la ocupaţiuni de natură mai serioasă. 

Cam tot pe atunci am reînoit şi cunoștința 
cu Carp. Ultima dată îl văzusem cu vre-o cinci, 
şase ani înainte la o întrunire a studenţilor Ro- 
mâni din Berlin. 

Prinţul Jerome Napolcon venise în vizită 1A 
Regele Prusiei, şi tinerii Români care studiau 
în Berlin, aducându-și aminte de binele ce vă- 
rul său, Impăratul Napoleon III, făcuse patriei 
lor, se adunase în casa unuia din studenţi, con- 
vocaţi de răposaţii I. Strat și Grig. Lahovari, 
acum president la Casaţie, ca să delege o de- 
putăție către prințul Napoleon, pentru a-i ma- 
nifesta sentimentele de gratitudine ale Româ- 
nilor. Foarte curios efect îmi făcu mie împre- 
jurarea că se împrovizase o tribună în mijlo- 
cul odăei, ca și când nici n'ar putea fi o întru- 
nire de Români fără discursuri la tribună. Au 
vorbit succesiv Strat, Lahovari şi alți câțiva. In 
această adunare, compusă poate din vre-o trei- 
zeci de persoane, țin minte că se găseau» Carp, 
Muţi Balş, Tache Giani şi Nicolaus Racoviţa. 
După. discursurile întlăcărate şi umflate. ale 
oratorilor, Carp zise dela locul său câteva 
vorbe foarte reci, care puse ceva apă în vinul 
entusiaştilor. Cumpătarea şi lipsa de sentimen- 
talism cu care Carp privi situaţia îmi plăcu 
foarte mult. Atunci în cercul studenţilor, ca şi 

acum în adunările și sfaturile politice, el îşi 
spuse întreg gândul său limpede şi fără şovăire 
şi prin aceasta se deosebi de camarazii săi de 
studiu precum se deosebeşte astăzi de cei mai 
mulţi oameni politici ai noştri. 

Deaceea când se aleseră cu vot secret două 
persoane care trebuiau să înmâneze principe- 
lui Napoleon adresa noastră de mulțumire şi 
mai toţi votară pentru Strat şi Lahovari, eu 
singur îmi dădui votul pentru Carp şi Balș, 
ucei doi ce-mi erau mai simpatici. 

Imi aduc aminte că auzindu-şi pe neaştep- 
tate numele eșind din urnă, Carp întrebă tare 
de mai multe ori cine şi-a bătut joc de dânsul? 
lar eu, care mă ştiam vinovat, am tăcut pitic, 
terindu-mă a mă da pe faţă. 

Reîntâlnindu-ne în laşi în toamna anului 
1863 în saloanele Doamnei Didiţa Mavrocor- 
dat, Carp şi eu ne-am împrietenit în curând, şi 
în tot cursul vieţii nu am avut nici o neînţe- 
Jegere, afară decât în discuţiuni teoretice, în 
special în chestiunea Evreilor. 

Curând după aceea, pe la sfârșitul anului 
1863 sau pe la începutul anului 1864 se în- 
toarse şi Maiorescu din Berlin şi eu m'am gră- 
bit să mă duc să-l văd. Acum încă, după a- 
proape 26 ani, acea întâlnire mi-a rămas foarte 
vie în memorie. Maiorescu ocupa un aparta- 
ment într'o casă, astăzi dărâmată, dela intra- 
rea Bisericii Trei Erarhi. L’am găsit în cabi- 
netul său de lucru, înaintea unei mese lungi, 

pline de cărţi şi manuscripte, foarte ocupat cu 
afaceri de administraţie ale şcolilor din Iași, 
căci făcea parte din comitetul de inspecţie 
şcolară. 

Vizita mea nu păru a-i fi plăcută, poate fiind 
că-l turbura în ocupațiile sale. Maiorescu îmi 
vorbi cum se vorbeşte cu un tânăr fără impor- 
tanţă; la întrebările mele despre cele ce se pe- 
trec în Berlin, unde era pe atunci o mare agi- 
iaţie din cauza conflictului dintre guvernul lui 
Bismark şi parlamentul progresist, Maiorescu 
răspunse foarte scurt, cu indiferenţă, şi 
schimbă vorba. Efectul pe care mi-l făcu 
cra foarte departe de ceeace mă aşteptam; eu 
îmi scurtai vizita și eşii nemulțumit cu încre- 
dințarea că lăudatul profesor este un pedant 
şi cu sentimentul că acest om, nu-mi va fi 
niciodată prieten, şi nici chiar simpatic. Dar 
lucrurile se schimbară foarte repede. Peste 
câteva zile Maiorescu întorcându-mi vizita, se 
întinse cu mine în lungi convorbiri, apoi ne 
puserăm să jucăm şah, pe urmă reîncepurăm 
a discuta, aşa încât el uită alte vizite ce vrea 
să facă şi petrecurăm împreună mai multe 
ceasuri. Din acel minut am început să-i fiu 
prieten, cele întâi sentimente ale mele pentru 
dânsul schimbându-se cu totul. 

Astfel efectul ce-mi făcură la început şi Maio- 
rescu şi Pogor, acei cu care mai târziu m'am 
împrietenit atât de mult — a fost fără îndoială 
rea, oricât s'ar zice că întâia impresiune este 
cea hotărîtoare. 

După mai multe întâlniri cu Carp, Pogor 
şi Maiorescu, primii odată un mic răvăşel dela 
acest din urmă prin care mă învită să vin 
seara la dânsul, unde Carp avea să facă o 
jectură. El trebuia să ne cetească traducerea 
tragediei Macbeth în versuri. Faţă erau cinci 
tineri, Maiorescu, Carp, N. Burghele, acum se- 
cretar al Consiliului de miniştri, eu şi Teodor 
Rosetti pe care mi se pare că în acea seară 
Pam văzut pentru întâia dată. 

Deşi Pogor, pe care toți îl aşteptau, fusese 
împedicat de a veni, lectura se urmă, şi lucru 
ciudat! traducerea a fost găsită bună și plăcu 
la toţi. Se făcură câteva observaţii, mai mult 
de detaliu, şi eu m'am întors acasă, foarte mul- 
tumit de acea serată literară. Mai târziu, de 
câte ori am recitit acea traducere, m'am mirat 
de lipsa de critică ce a domnit atunci în în- 
trunirea noastră. Cum de nu ne-a lovit limba 
prozaică a traducătorului, în care reproduce 
pasagiile cele mai poetice ale lui Shakespeare; 
cum de am trecut cu uşurinţă asupra greşeli- 
lor ritmice care nu se mai numără, în sfârșit 
cum de am fost atât de indulgenţi pentru toate 
neajunsurile lucrării! Poate că ceeace mai 
ales a contribuit ca traducerea să câștige apro- 
barea noastră, a fost limba curat românească 
în care e scrisă şi în special lipsa neologismelor 
cu care mai toţi autorii de pe atunci desfigu- 
rau limba noastră; poate asemenea că spiritul 
critic sa desvoltat mai târziu şi treptat în so- 

cietatea noastră literară. Ori cum ar fi, în acea 
seară, se poate zice că a fost întâia şedinţă a 
Junimii, fără ca cei prezenţi să se fi gândit 
încă la înființarea. unei Societăţi literare. ; 
Mai pe urmă ne-am mai întrunit a doua oară 
pentru a vorbi despre prelegeri populare. Cu 
un an înainte Maiorescu începuse cursurile 
sale, în ultima Duminecă din carnaval sau în 
cea întâi din postul mare, nu țin minte bine, 
în sala Băncii Moldovei, pe care directorul a- 
cestei instituţii, i-o pusese la dispoziţie. Acum 
însă se hotărî ca conferințele să se facă în 
unul din saloanele Universităţii şi ca, afară de 
Maiorescu, să mai ia parte şi alţii dintre noi, 
şi anume: Pogor, Carpi'şi Rosetti. lar eu, fie că 
nu mi sa propus, neavându-se încă destulă 
încredere în mine, fie că însumi, după cunoş- 
tința mea intimă ce făcusem cu acei tineri, nu 
m'am bizuit să mă înfăţişez publicului, fără 
a vedea mai întâi cum să primesc prelegerile, 
am rămas de acea dată simplu ascultător. 
Prelegerile au început în 9 Februarie şi au 
urmat până în luna lui Mai. Pogor a făcut 
„ouă conferințe „Despre înrâurirea revoluţiei 
franceze asupra ideilor moderne“, Carp dea- 
'semenea două: „Asupra tragediei antice şi 
moderne“ şi „Despre trei Cesari“ (Cesar, Carol 
cel mare şi Napoleon) iar Maiorescu singur a 
(inut zece. Negreșit, Pogor a vorbit bine şi cu 
mare succes. Carp de asemenea a vorbit foarte 
"bine, dar cursurile lui, Maiorescu au fost admi- 

rabile. Era pentru mine ceva neaşteptat. Vorba 
lui Maiorescu, limpede şi uşoară, limba sa ro- 
mână atât de frumoasă, de care nu-mi dam 
seamă unde a găsit-o, claritatea expunerii, care 
contrasta așa de mult cu cursurile celor mai 
mulți profesori ce ascultasem în Germania, 
materia cea interesantă a prelegerilor, cunoş- 
tinţele variate şi bogate ale oratorului, întrun 
cuvânt strălucita lui eloquenţă, îmi făcură e- 
fectul cel mai adânc. Dela cea întâi prelegere 
introductivă, întitulată: „Ce scop au cursurile 
populare?“ am fost cuprins de o admiraţie 
care a mers tot crescând, la prelegerile „Des- 
pre religiunea în popor“, „Despre sunete şi co- 
lori“ și a culminat în cea de pe urmă „Despre 
minte şi inimă“. Eu, care în intervalul acesta 
mă făcusem profesor şi coleg al lui Maiorescu 
la Universitate, devenii cel mai înfocat entu- 
siast al său, eram sub farmecul eloquenței sale, 
așa încât chiar câţiva ani mai târziu, prieteni 
de ai mei, între care Nicu Gane, îşi băteau joc 
de mine, din această cauză, zicându-mi că cu 
nu recunosc decât doi oameni mari în lume: 
pe Shakespeare şi pe Maiorescu. 

Cursurile din anul 1864 au dat loc şi la un 
incident destul de neplăcut. Precum am zis, 
Th. Rosetti trebuia să vorbească şi el, despre 
„Societatea modernă“. El veni în Dumineca ho- 
tărită la Universitate, unde se adunase lume 
peste măsură de multă printre care se găsea și 
Domnișoara Profira Beldiman, cu care era toc- 

mai să se logodească şi cu care sa şi însurat 
puţin timp după aceea. Bine pregătit, precum 
mi s'a zis, Rosetti era tocmai să înceapă, când 
în momentul suirii sale la tribună, sau mai 
bine, după ce se dădu în dosul mesei care re- 
prezenta tribuna şi rosti cuvintele obicinuite 
şi devenite în urmă tradiţionale: „Onorat au- 
ditoriu“, el pierdu de odată cu desăvârşire pre- 
zența sa de spirit. Tot întorcând împrejurul 
unui deget o hârtiuță pe care avea scrise 
câteva note, şi tot zicând: „Societatea mo- 
dernă, Societatea modernă...“ nici o idee nu-i 
mai veni în minte, ca și cum toate i-ar fi fost 
smulse din cap de odată. Două sau trei mi- 
nute nesfârşit de lungi au trecut aşa. 

Pentru public, situaţia era foarte penibilă, 
iar pentru noi prietenii lui Rosetti, era gro- 
zavă, o adevărată suferință. Cel mai indife- 
rent din toți părea a fi Rosetti însuşi care cu 
două vorbe de scuză, se dădu jos dela tribună, 
şi se depărtă liniştit. Publicul se împrăştie ne- 
mulțumit, comentând foarte defavorabil acea- 
stă întâmplare neplăcută a cumnatului Dom- 
nitorului, iar noi ne strânserăm repede acasă 
la Pogor. 

Cine ar fi putut crede atunci că acelaş Ro- 
setti va deveni mulţi ani mai târziu în situa- 
liuni neasemănat mai grele, fiind prezident al 
consiliului de miniștri, un orator aşa de in- 
teresant şi de sigur pe sine! 

Se făcuse obiceiu ca Dumineca după sfârși- 
rea prelegerii, Maiorescu, Rosetti, Carp, eu şi 
Pogor, să ne adunăm la acest din urmă pentru 
a discuta asupra obiectului prelegerii ce se ti- 
nuse. Erau-o mare plăcere pentru noi orele a- 
cestea petrecute în discuţii filosofice și lite- 
rare. Pogor, Carp şi Rosetti cari nu puteau sta 
altfel decât tologiți pe canapele, Maiorescu pe 
scaun, iar eu totdeauna impresionat, plimbân- 
du-mă agitat prin odaie, petreceam astfel fă- 
când teorii de tot soiul, amestecate pe ici pe 
colo, cu glume și împunsături ce ne aruncam 
unii altora. In Dumineca în care Th. Rosetti 
făcu marele său fiasco, eu sosii trist şi cu inima 
strânsă, dar care fu mirarea mea când găsii pe 
Theodor aşa de liniştit, par'că nimic nu Sar fi 
întâmplat, şi pe Pogor râzând mai mult decât 
ori când şi zicând că în momentele de. zăpă- 
ceală ale lui Rosetti, el nu simţea alta nimic 
decât o dorinţă grozavă să-i trântească câţiva 
pumni în spate. 

Fericită natura aceea a lui Pogor cu nepă- 
sarea sa deplină pentru ceeace se numește: 
viaţa reală! Ocupându-se de tot ce se petrece 
în domeniul închipuirii și cetind cu interes 
toate operele însemnate ce s'au scris din cea 
mai depărtată antichitate până la romanele 
cele mai noui, el luneca uşor peste întâmplă- 
vile contemporane ca și cum acestea nu Par 
privi. 

Un exemplu caracteristic despre această ne- 

păsare, câte odată naivă, este următorul fapt: 
Eram odată împreună candidaţi la deputăţie 
şi eu alergam şi îmi dam multă osteneală să 
:zbutim, pe când Pogor nici se mişca din casă 
şi lăsa pe adversarii noștri să lucreze şi să ne 
ponegrească în toată voia. Pasionat, precum 
eram, eu îl mustrai supărat în comitetul elec- 
toral de această culpabilă nepăsare, iar el îmi 
răspunse foarte liniştit: „Cum vrei să lucrez 
„când nu ştiu unde şi cum se poate căpăta o 
listă de alegători“? El uitase cu totul că, fiind 
atunci primar, lucrase însuși în consiliul co- 


munal la formarea listelor electorale, şi că a- 


cele liste ce i se păreau aşa de greu de găsit se 
aflau cu teancurile în cancelaria primăriei 
sale! 

In una din acele după amieze de care am 
vorbit mai sus s'a hotărît înfiinţarea, în re- 
gulă a unei societăți literarecare de fapt şi 
exista. Mai multe Dumineci dearândul am dis- 
cutat numele ce trebuia să-i dăm. Tot felul 
de propuneri şi serioase şi glumeţe se făcură 
şi se respinseră dearândul. Un moment numele 
care dobândi aprobarea celor mai mulţi fu 
Ulpia sau poate chiar Ulpia Traiană. Insă în 
Dumineca următoare toţi cinci venirăm cu gân- 
dul ascuns de a propune adoptarea altei nu- 
miri, căci după reflecțiile făcute acasă, numele 
Ulpia ni se păru din'cale afară pretenţios. Ce 
aveam noi aface cu Impăratul Traian? Șapoi 
atât se abuza atunci de latinisme în literatură, 

în limbă, în nume proprii, şi chiar în teorii 
de drept public, încât o reacțiune se pro- 
duse pe nesimţite, fără chiar să ne dăm 
seamă, în fiecare din noi. De aceea, când 
Maiorescu, mi se pare, propuse, revenirea 
asupra hotăririi noastre, și schimbarea nume- 
lui Ulpia, toţi am împărtăşit la moment păre- 
rea aceasta. După multă discuţie, Theodor Ro- 
setti ne zise de pe patul unde era culcat: „Măi 
băieţi, vreţi să vă dau eu un nume fără pre- 
tenție, care să vă placă la toți, fiindcă nu zice 
mare lucru“? — „Vorbeşte“! — „Hai s'o bote- 
zăm Junimea“, zise Theodor Rosetti. —,,Foarte 
bine găsit“! strigarăm cu toţii. Atunci Pogo, ri- 
dicându-se de pe canapeaua pe care se arun- 
case, începu să cânte ca un preot pe nos, şi în- 
trebă de trei ori: „S'a lepădat copilul de sa- 
tana pedantismului?* De trei ori răspunserăm 
cu toţi râzând: „S'a lepădat“. — „In numele 
Domnului, boteze-se dar Junimea“! exclamă 
Pogor, şi Junimea a rămas până în ziua de azi. 


PROCESUL LUI MAIORESCU 


Viind vacanţele de vară, ne-am împrăștiat 
în toate părțile. Eu am întovărăşit familia mea 
la țară; Carp, Rosetti şi Pogor plecară aseme- 
nea din lași, iar Maiorescu, închirie pe timpul 
verii via lui Balş de sub Copou, în care era o 
casă mare şi comodă de locuit. 

Una din chestiunile asupra căreia în timpul 
din urmă preschimbasem câteva idei în în- 
trunirile de Dumineca, era ortografia limbei 
noastre cu litere latine, căci băgasem de seamă 
că fiecare din noi scria românește în mod cu 
totul deosebit. Aceasta nu era de mirare în 
„mijlocul chaosului ce domnia atunci în scrie- 
rea limbei române.: In Transilvania, Cipariu 
introdusese o sistemă aşa zisă etimologică din 
cele mai complicate şi capricioase; în Buco- 
vina, Pumnul inventase sistema așa numită fo- 
netică, după care mai nu se scria o literă fără 
a i se pune un semn deosebit deasupra ori de- 
desubt. In România, preschimbându-se deo- 
dată prin o decisiune luată de Ministeriul Ioan 
Ghika, alfabetul cirilice cu cel latin fără a se 
fixa vre-o regulă în mod oficial, fiecare seria 

cum îl ajungea capul, așa încât mai mult se 
ghicea decât se cetea ceeace era seris de mână. 
Noi, voind să stabilim o regulă comună măcar 
pentru întrebuinţarea noastră, am hotărît să 
ne gândim la aceasta în timpul vacanţelor şi 
cu fusesem însărcinat în special, să întăţişez 
la toamna viitoare, un proiect complect pentru 
scrierea limbei noastre cu litere latine. Am pri- 
mit cu mulţămire însărcinarea aceasta, cre- 
zând că este o treabă uşoară, însă când am în- 
ceput a cugeta la o sistemă generală, mă şi în- 
credințai cu câtă greutate era împreunată sta- 
bilirea unei ortografii noui. Cu toate acestea 
mi-am făcut datoria. Timp de o lună, la țară, 
am prelucrat un întreg proiect, însă fără vre-o 
sistemă hotărîtă ci mai mult după fantasie şi 
capriciu, amestecând fonetismul cu etimolo- 
gismul, în mod cu totul arbitrar. 


Nu mai știu ce însărcinări vor fi luat ceilalți 
pentru timpul verii, dar desigur că toți aveam 
de lucru, şi jertfeam poate câteva ore pe zi, la 
aceste ocupaţii nevinovate. Nu tot aşa făceau 
însă și adversarii noştri, căci fără a ne da 
seamă, de pe atunci ni se ivise dușmani mari. 

Venirea lui Maiorescu în Iaşi produsese 
oarecare emoţiune în corpul profesoral care în 
acele vremi era condus de câţiva învăţători 
„transilvăneni, ce găsise un adăpost în Moldova 
in contra prigonirilor politice ale Maghiarilor. 
Aceşti profesori, în frunte cu Simeon Bărnuţ, 

deprinşi să vadă în clasa aristocratică com- 
pusă din Unguri, un neam străin şi duşmănos 
Românilor, pe de altă parte entuziasmați de 
latinitatea cu care făcuse cunoştinţă în şcoa- 
lele din Blaj, — câţiv ans- 
portase aceste sentimente în şcoală la noi, unde - 
se potriveau foarte puţin, şi creșteau tineretul 

în direcţiunea cugetărilor lor. Negreşit că la 

noi, nefiind boeri unguri, ei trebuiau să gă- 

sească alt neam străin și inventase pe Fanarioti, 
deşi, rămășițele acelor familii, de mult con- 

topite cu Românii, erau poate mai numeroase 

în clasa burgheză, decât în cea aristocratică: 

iar despre aşa numite asupriri ale clasei de 

“mijloc nu mai putea fi vorba din partea unei 

aristocrații, ruinată ca avere, de mult decăzută 

moraliceşte şi a cărei generație tânără era mai 

toată crescută în țările din apus, în ideile nbe- 

rale moderne. 

Maiorescu, străin cu totul de asemenea pre- 
venţei şi sentimente a acelor profesori, nu fă- 
cea în relaţiile sale, nici o deosebire, între fe- 
cior de boer, şi fecior de popă ori de negustor, 
lucru ce multor Transilvăneni. din Iaşi le pă- 
rea a fi un fel de apostasie. Erau însă și alte 
motive de dușmănie contra lui Maiorescu; mai 
întâi modul său liber de a critica pe acei dintre 
profesori care nu-și făceau datoria, ori erau 
ignoranti, — ceeace lovea în amorul propriu 
al multora, apoi mai cu seamă prelegerile sale 
populare cari îi făcuse foarte răpede, atâta în 

publicul cel mare, cât şi printre tinerime, repu- 
tația de profesor învăţat şi bărbat eloquent. 

Cei mai ambiţioşi dintre profesorii din Iaşi, 
simțindu-se întunecaţi de acest nou vepit, evi- 
iau relaţiile private cu dânsul, cârteau contra 
lui şi contra prelegerilor sale în ascuns, şi roși 
de invidie, aşteptau cu nerăbdare ocaziunea de 
a-și răzbuna prin loviri personale de superio- 
ritatea pe care în fundul inimei erau siliţi să-i 
recunoască. 

Maiorescu nu-și dădea încă seamă de acea: 
“stă dușmănie. Din contra, el căuta să înfră- 
țească membrii corpului profesoral prin întâl- 
niri colegiale. Luând de pretexi numirea lui 
N. Culian, cu care fusese prieten în timpul 
studiilor din Paris, şi numirea mea ca profe- 
sor de Universitate, el dădu în onoarea noastră 
un prânz, prezidat de tatăl meu, la care învi- 
lase pe cei mai însemnați profesori din lași. 
“Insă Bărnuţ, N. Ionescu, Suciu, Popp, Cobăl- 
cescu, nu numai nu veniră, dar nici măcar nu 
avură politeţa să se scuzeze. Curând după a- 
ceasta, chiar înainte de vacanţele mari, înce- 
pură şi acte făţişe de dușmănie. 

Petru Suciu, profesor de drept roman, a- 
vând necaz pe unul dintre studenţi, nu voia 
cu nici un chip să complecteze comisiunea de 
examinare a acestuia, încât bietul tânăr era 
vecinic amânat pentru alt termen fără ca să 
fie examinat. In fața acestei prigoniri evidente, 
și în lipsa oricărui regulament care să stabi- 

lească normele examenelor, Maiorescu, deşi 
profesor la facultatea de litere, intră ca al 3-lea 
examinator în comisiune, şi luă parte la exa- 
menul studentului. Din cauza acestui fapt al 
lui Maiorescu, N. Ionescu, care dela început şi 
instinctiv recunoscuse în Maiorescu un adver- 
sar primejdios, convocă consiliul Universitar, 
şi propuse în contra lui un vot de blam. A fost 
atunci o şedinţă furtunoasă, care s'a prelungit 
până dincolo de miezul nopţii, fără a se lua 
vre-o hotăriîre. A doua zi întregul consiliu sa 
adunat din nou la șase dimineaţa şi după o dis- 
cuțiune violentă, de vre-o cinci ceasuri, s'a pus 
la vot propunerea lui Ionescu, care trecu cu 
majoritatea de un vot, din cauza abținerei lui 
Maiorescu. Atunci s'a făcut linia de damarca- 
ție, între duşmanii şi prietenii acestuia. Insă 
pe când duşmanii săi au rămas statornici, unii 
chiar până la moarte, afară de singurul Co- 
bălcescu, care mai târziu sta căit de urmarea 
sa, din prieteni lau părăsit mai târziu Mâr- 
zescu, camarad de şcoală din Paris, şi Urechie, 
admirator al său, şi amândoi colegi ai lui în 
comitetul de inspecţie şcolară. — Notez în 
treacăt că V. A. Urechie iscălea pe atunci: Va- 
sile Alexandrescu fără alt adaos. — In urma 
votului de blam, Maiorescu îşi dădu demisiu- 
nea din rectorat, dar Ministerul nu i-o primi şi 
totul rămase în starea de mai nainte, cel puţin 
în aparenţă, însă pe dedesupt urma a se cons- 
pira cu multă persistență și multă viclenie con- 

tra lui Maiorescu. In mijlocul verei, pe când 
toată lumea era dusă din Iaşi şi Maiorescu se 
bucura de o viaţă liniştită la vie, „Tribuna Ro- 
mână“, un mic jurnal personal al lui N. Io- 
nescu, tipări un articol foarte perfid contra lui 
Maiorescu, în care se insinua, fără a i se rosti 
numele, că ar fi comis mai multe necuviinţe la 
şcoala centrală de fete. Acest articol căzu ca 
o bombă, şi Maiorescu surprins şi emoţionat, 
sta nehotărit dacă trebuia să provoace la duel 
pe Nicolae Ionescu, ori să dea plângere la tri- 
bunal, contorm legii presei pe atunci în vi- 
goare. In lipsa oricărui prieten al său, cu care 
S'ar fi putut sfătui, el luă hotărîrea cea mai cu- 
minte, aceea de a tăcea deocamdată, și de a 
aştepta evenimentele. 

Vara trecu și odată cu toamna, ne întoarse- 
răm cu toţii în laşi, unde găsirăm lumea 
foarte emoţionată de legea rurală, care se de- 
cretase în virtutea Statului din 2 Mai a lui 
Cuza. 

Cogălniceanu, execatorul lovirii de Stat, 
era nu numai puternicul Ministru de Interne, 
dar tot odată şi şeful departamentului Cultelor 
şi Instrucțiunii Publice, unde numise secretar 
general pe V. A. Urechie, pe atunci încă prie- 
tenul nostru şi unul din acei ce luptase îm- 
preună cu noi contra votului de blam de care 
am vorbit. 

Societatea „Junimea“ începu iarăş a se în- 
truni, fără Th. Rosetti care fusese numit pre- 

fect la Vaslui, dar sporită cu mai mulţi mem- 
bri noui. Aceştia erau la început, Gheorghe Ra- 
coviţă, judecător la tribunal, vechiu camarad 
al lui Maiorescu din Paris; N. Culian de care 
am mai vorbit mai sus; N. Mandrea, fost coleg 
de studii şi prieten al meu din Berlin, care fu- 
sese numit profesor la Universitatea din lași, 
în urma unui concurs ținut la București; N. 
Burghelea asemenea vechiu student al Univer- 
sităţii din Berlin care asistase în iarna prece- 
dentă la cetirea traducerii lui Macbeth. Avu- 
răm împreună cu aceşti noui colegi, câteva în- 
truniri pe la sfârşitul toamnei, însă rare şi ne- 
regulate, căci împrejurările deveneau grave, 
lovirile în contra lui Maiorescu reîncepuse cu 
persistentă şi nu ne găseam în atmosfera potri- 
vită liniştitelor noastre petreceri literare. 

Ii „Tribuna Română“ a lui N. Ionescu, a- 
păru un al doilea articol, de astă dată mai vio- 
lent, şi cu acuzaţii mai precise contra lui Maio- 
rescu. Acesta era direct denunțat de a fi auto- 
rul unui mare scandal în şcoala centrală de 
fete. Noi toţi, amici ai lui Maiorescu, ne-am 
revoltat de această înduşmănire; lumea profe- 
sorală se împărți în două tabere, din care o 
parte — cea mai mică susținea pe Maiorescu 
cu pasiune, iar cei mai mulţi se dădură ca ad- 
versarii săi. Publicul asemenea era îngrijit de. 
cele ce se seriau despre cea dintâiu școală de 


fete din Moldova. fas 
Autorii conspirației urmăreau un scop în- 

doit: întâiu acel de a desconsidera cu totul 
pe Maiorescu, a-l face imposibil ca profesor în 
laşi şi astfel a scăpa de un coleg atât de supă- 
răcios, al doilea, acel de a înlătura pe Direc- 
toarea şcoalei Centrale de fete, D-na Gros, o 
bătrână franceză, numită acolo de prinţul Mo- 
ruzi, fost ministru de Instrucție Publică, în 
casa căruia fusese multă vreme guvernantă la 
copii, şi a o înlocui prin întâia soţie a lui Gri- 
gore Cobălcescu. 

La Şcoala Centrală, pe lângă directoare, mai 
erau încă două străine ca guvernante, surorile 
Rickert, din care cea mai mare locuia la mama 
ei, moașa Rickert, iar cea mai mică şedea în 
chiar localul şcoalei. Aceasta din urmă, urâtă 
şi cam gheboasă, însă cu o inimă uşor infla- 
mabilă, vedea adesea pe Maiorescu care da în 
Școala Centrală lecţiuni de limba română, şi 
se înamorase, se vede, de dânsul. 

Maiorescu a considerat totdeauna printre cele 
mai mari mulțumiri ale sale, aceea de a sta la 
vorbă cu femeile şi a pune la cale cu dânsele, 
chestiuni de filosofie și de sentiment, cu condi- 
țiune ca acele femei să fie inteligente. Negreșit 
că printre cele inteligente el prefera pe cele 
frumoase sau măcar frumușele. In lipsă însă 
el se mulțumea şi cu altele mai puţin frumoase, 
ori care ar fi fost ele, căci toată viaţa sa a fost 
un mare şi pasionat curtizan. 


Se vede că înainte de intrare în clasă, sau 
la eşire, lui Maiorescu îi plăcea să stea astfel 

de vorbă, chiar şi cu domnişoara Rickert. In 
urma mai multor conversații, tânăra guver- 
iiantă, își închipui că Maiorescu are o tragere 
de inimă specială pentru dânsa, şi precum fac 
şi altele multe, ea avea păcatul să-și noteze în- 
trun jurnal impresiunile ei zilnice, ne numind 
pe Maiorescu, ci însemnându-l totdeauna cu 
pronumele „El“ — „El“ a venit astăzi, a stat 
cu mine de vorbă, mi-a spus cutare cuvânt, 
i-am răspuns aşa; am vorbit împreună atâtea 
momente... Pentruce oare mi-a spus cutare 
chestiune?... ce sens să fi avut cutare frază? 
Azi am eşit din şcoală cu Directoarea şi Pam 
zărit într'o trăsură...“ Eri mi s'a părut mai rece 
cu mine... Am avut peste noapte cutare vis“ 
ete. etc. Tot jurnalul era compus din aseme- 
nea impresiuni gingaşe ale unei inimi simti- 
toare. Câteva drăcoaice de fete descoperise 
manuscriptul secret al inflamabilei guver- 
nante, și îl citeau proaspăt, proaspăt, îndată ce 
autoarea îl isprăvise de scris, făcând negreşit 
mult haz între ele. Dacă fetele sar fi multu- 
mit cu cetitul n'ar fi fost nimica, dar se vede 
că mai aveau obiceiul Dumineca sau în zilele 
de sărbători, când mergeau în familiile lor, 
— printre care şi familii de profesori — să 
povestească pe la rude şi prieteni, aceste des- 
coperiri şi isprăvi ale lor, şi că astfel s'a lățit 
în lumea profesorală, şi a ajuns la urechile 
lui N. Ionescu, pretinsul scandal dela şcoala 
de fete. D-na Cobălcescu, aspirantă la locul de 

directoare, o femee isteaţă şi cu o limbă ascu- 
țită, lăţea pe cât putea cu tot felul de împodo- 
biri, istoriile acestea. 

Al doilea atac a lui N. Ionescu nu se mai pu- 
tea lăsa nebăgat în seamă. Comitetul de ins- 
pecţie şcolară, autoritatea superioară pentru 
Moldova, după organizarea de atunci, se în- 
truni şi ceru suspensiunea lui N. Ionescu din 
postul său de profesor, precum şi introducerea 
unei cercetări disciplinare contra sa. Ministrul 
aprobă raportul consiliului, şi suspendă pe Io- 
nescu. Toţi văzurăm cu mulțumire că drepta- 
tea triumfase contra răutății şi intrigei. Dar 
triumful nu fu de lungă durată. 

Peste câtva timp, după cum zic unii, în urma 
insistențelor lui Nicolae Docan, pe atunci băr- 
batul politic cel mai influent din Moldova, Mi- 
histrul Instrucţiei Publice N. Creţulescu însăr- 
cină pe D. Vărlănescu, procuror general la 
Curtea de Apel din Iaşi să facă un raport con- 
fidenţial în afacerea aceasta. Vărlănescu, om 
altfel simplu și cam beţiv dar legat de aproape 
cu N. Ionescu și alți profesori din partida duş- 
mănească, luă informaţiile sale în secret, nu- 
mai dela partea acuzatoare, și făcu un raport 
părtinitor şi calomnios contră lui Maiorescu. 
Urmarea acestui raport fu reintegrarea lui N. 
Ionescu în postul său şi suspensiunea lui Maio- 
rescu. din toate funcțiunile sale, până când o 
judecată penală ce avea să se introducă con- 
fra lui va fi stabilit nevinovăția sa, Noi toți, 

amicii lui Maiorescu, revoltați şi indignati de 

atâta prigonire și nedreptate, am sărit cu pu- 
tere în ajutorul său. Nici ne venea a crede că 
în toată istoria aceasta se vor putea găsi ele- 
mentele unei acţiuni penale, dar ne-am înşelat. 
Procurorul tribunalului, Al. Degrea (acum 
consilier la Curtea de, Casaţie) nu numai tri- . 
mese pe Maiorescu în judecata tribunalului co- 

recțional, dar în vremea instrucţiunii avu chiar 

un moment gândul să-l aresteze, şi a trebuit 

toată insistența numeroșşilor săi amici pentru 

a înlătura acest act de prigonire. 

Eu, impresionabil cum am fost totdeauna şi 
entuziast şi încrezător în triumful binelui pre- 
cum eram pe atunci, mă simţeam ca ameţit şi 
nici îmi puteam închipui că ceeace se petrece . 
este ceva real. Şi cu toate acestea am trebuit 
să văd cu uimire pe Maiorescu trimes de De- 
grea în judecata tribunalului corecțţional pe te- 
meiul art. 200 din codul penal al Moldovei, în 
care se zicea că „funcţionarul care are o însăr- 
cinare şi nu şi-o îndeplineşte se va pedepsi cu 
globire la cutia milelor, iar nefiind în stare a 
plăti globire, se va certa cu bătaie. 

De îndată mai mulţi prieteni ai lui Maio- 
reseu, şi anume: Pogor, Carp, Mârzescu, Man- 
drea, și eu, pe lângă care se mai alipi şi Ci- 
mara, un tânăr grec care se deosebea pe atunci 
foarte mult ca advocat, ne-am constituit în a- 
părătorii lui. Până când veni termenul jude- 
căţii la tribunal, toți aceştia, şi mai ales Carp . 

: Şi eu, luarăm apărarea lui Maiorescu în socie- 
iate cu atâta foc şi convingere, încât în cercu- 
rile sociale influente, se lăţi de tot încredința- 
rea că aici nu este decât o prigonire din par- 
tea unor colegi invidioși. 

Zile amare ajunseră pe Maiorescu. Suspen- 
dat din funcțiunile sale şi prin urmare fără 
mijloacele materiale de existenţă, devenit ținta 
tuturor criticilor și calomniilor, el mai primi 
din Bucureşti în cursul instrucţiunii ştirea des- 
pre moartea tatălui său; şi întors în Iaşi dela 
durerosul act al înmormântării, găsi grav bol- 
navă pe copila sa, care stătu mult timp în pri- 
mejdie de moarte. Toate aceste nenorociri în- 
grămădite, Maiorescu la început, le-a suferit 
cu o resignare deplină pe care eu o admiram, 
iar când îi veni știrea, că şi maică sa a murit 
de moarte subită, câteva zile Pam văzut dobo- 
rît de atâtea loviri. 

Mult așteptata zi de judecată sosi. Deşi nu 
ne era cu putinţă să avem îndoială despre re- 
zultatul procesului totuşi noi apărătorii eram 
emoţionaţi. Un public imens se grămădi în sala 
tribunalului, curios de a vedea ce fel se va des- 
făşura acest scandal; mai ales profesori mulți, 
împărțiți în două tabere dușmane, discutau 
între ei cu pasiune pentru şi contra lui Maio- 
vescu prin salele şi coridoarele Curţii. 

President al tribunalului corecțional era un 
vechiu practicant, numit Sandu Dudescu a- 
celaş care acum, în zilele în care scriu aceste 

rânduri, a fost arestat şi dat judecății în cali- 
iatea sa de president al consiliului de admi- 
nistraţie al Creditului Fonciar Urban din Iaşi 
în vârsta de aproape 80 de ani, pentru abuzu- 
rile, comise la acea societate. Pe atunci, mai 
prudent, decât acum, la adânci bătrâneţe, 
Sandu Dudescu avu buna inspiraţie să cază 
bolnav cu ocaziunea tratării acelui proces, şi 
nu se îndreptă decât în ziua sfârşirii lui. In 
lipsa presidentului, cel mai vechiu judecător, 
amicul nostru Gheorghe Racoviţă presida, iar 
asesorii lui erau Al. Iuliano, astăzi advocat la 
Piatra și Răducanu Botez mort poate de vreo 
zece ani acum. Pe banca preveniţilor ședeau 
trei persoane, Maiorescu, D-na Gros şi D-ra 
Rickert. Aceasta din urmă era palidă, şi sta 
grămădită pe scaunul ei, cu ochii plânşi, iar 
D-na Gros bătrână și groasă precum era şter- 
gându-și sudorile de emoţiune, făcând într'una 
mișcări agitate de indignaţie, mai vorbind şi 
stricat româneşte, producea, cu toată seriosita- 
tea împrejurărilor, un efect destul de comic. 
Lângă preveniţi stăteam noi apărătorii, iar 
de cealaltă parte se găsea îmbrăcat în frac, 
singur Nicolae Ionescu, care pretinsese să aibă 
un rol direct în proces ca denunțător şi repre- 
sentant al opiniei publice. Aşa era pe atunci de 
„ neobicinuită publicitatea proceselor criminale, 
încât tribunalul, necunoscător al procedurei 
penale din Țara Românească, de curând intro- 

dusă şi în Moldova, toleră pe Ionescu în acea- 
stă calitate. 

Scandalul nu consista în actele de care erau 
invinovăţiţi preveniţii, dar mai ales în faptul 
că un mare număr de eleve erau chemate ca 
martore. 

Era în adevăr ceva nemaipomenit ca fete 
tinere să defileze şi să depue înaintea tribuna- 
lului şi a publicului în chestiuni de amoruri. 
Două eleve mai de seamă, d-ra Dimitriu, de- 
venită mai târziu d-na Al. Brânză, şi d-ra Câm- 
peanu, în urmă d-na Ștefan Micle, amândouă 
ca de 15 sau 16 ani, şi cât se poate de frumuşele 
atraseră atenţia tuturora prin isteţia cu care se 
prezentase şi desinvoltura cu care vorbeau 
dinaintea tribunalului și unui public atât de 
numeros. Este interesant de notat că d-na Micle 
(moartă chiar în zilele când scriu aceste amin- 
tiri, în vârstă abia de 40 de ani) deveni zece 
ani după acest proces, o mare entusiastă a so- 
cietăţi „Junimea“ şi o harnică colaboratoare a 
„Convorbirilor Literare“. Nu mai puţin inte- 
resantă era şi apariţia doamnei Cobălcescu 
care cu o expresiune dârză şi provocătoare, a- 
cuza fără sfială, mai ales pe d-na Gros, direc- 
ioarea, pe care dorea să o înlocuiască. 

Din toate depunerile fetelor rezulta că Maio- 
'rescu vorbise adese ori cu d-ra Rickert, că acea- 
sta ţinea un jurnal, din care, spre confusia bie- 
tei d-șoare, fetele citase câteva pasajuri, că 
Maiorescu fusese acolo într'o seară, asupra ple- 

cării sale la Berlin, şi că trimesese d-nei Gros, 
clavirul său în păstrare, pe timpul lipsei sale 
din țară. Alta nimic. 

Pe aceasta ori cât ai învârti şi suci, nu se 
poate întemeia nici o acuzare penală, dar lu- 
crurile luară o fază cu totul alta, când veni 
rândul să depue una din eleve, numită Alimă- 
nescu. Aceasta, după multe tergiversări şi con- 
iraziceri, isbucni deodată întrun plâns violent 
și mărturisi, spre confuzia conspiratorilor, că 
d-na Cobălcescu o îndemnase să fure câteva 
file din jurnalul d-şoarei Rickert şi să facă de- 
puneri mincinoase contra preveniţilor. O in- 
dignare generală se manifestă atunci printre 
ascultători. Procurorul Degrea se sculă și în loc 
de rechizitoriu declară că în fața celor pe- 
trecute la audiență el îşi retrage acuzarea, 
așa încât din acel moment soarta procesului 
părea hotărită.Cu toate acestea, Nicolae Io- 
nescu nu se dădu bătut; el ceru cuvântul, și 
umplu un discurs lung şi confus cu insinuări 
perifide şi declamaţii răutăcioase. Din apără- 
tori numai Pogor și Mârzescu vorbiră, și nu- 
meroși asistenţi primiră cuvântul apărării cu 
aplasuri sgomotoase. Cu toate acestea delibe- 
rările se prelungiră foarte mult, şi când Raco- 
viță veni în sfârşit să pronunţe hotărîrea de 
achitare, o adevărată piatră mi se ridică de pe 
inimă. Aplausurile isbucniră din nou în public. 
Nicolae Ionescu dispăru repede în mulține, iar 
noi felicitarăm pe preveniți. ` 

Biata d-na Gros era încă așa de zăpăcită, în- 
cât mult timp nu-şi putea de loc da seamă de 
cele ce se petreceau, şi întreba pe toată lumea 
în dreapta şi în stânga: „Ce s'a întâmplat, ce 
sa întâmplat?“ 

A doua zi aflarăm că sentința fusese dată 
numai cu majoritate de voturi, fiindcă unul 
din judecători, Răducanu Botez (mai târziu 
statornic adversar politic al nostru) emisese 
părerea că toți preveniţii trebuiau condam- 
nați. 

In urma acestei hotărîri noi credeam că afa- 
cerea este definitiv sfârşită, când peste scurt 
timp, un bilet a lui Maiorescu ne înștiință că 
din București venise un ordin ministerial că- 
tră procuror de a face apel la Curte contra 
sentinţei tribunalului. Aşa dar totul era să re- 
înceapă şi duşmanii prinseră din nou curaj; 
însă zadarnic! După cele întâmplate, afară de 
cazul unei prigoniri directe din partea guver- 
nului, părea imposibil că Curtea de apel să ho- 
tărască altfel decât hotărîse tribunalul. 

Câţiva tineri judecători dela Curte scăpară, 
nu-i vorbă, prin saloane, cuvântul că rezultatul 
procesului n'ar fi de loc sigur, dar aceste insi- 
nuări ale lor, le atraseră desaprobărei gene- 
rale, în special din partea cucoanelor. lar 
Carp şi cu mine — mai ales Carp — amenin- 
tam în gura mare că vom provoca la duel pe 
toţi acei care ar manifesta vre-o îndoială des- 
pre justiția acestei cauze. 

La Curtea de apel lucrurile nu se petrecură 
ca la tribunal. Mai întâi răposatul Cocriţă Ca- 
simir, prezidentul, hotărî ca procesul să se cer- 
ceteze în şedinţă secretă, aşa depunerile fete- 
lor dela şcoală, nu mai dădeau loc la tot felul 
de glume şi observaţii din partea publicului 
lacom de scandal! Nicolae Ionescu nu apăru 
de loc, neputându-i-se găsi altă calitate în pro- 
ces decât acea de martor. Totul s'ar fi petrecut 
în deplină linişte, dacă nu ar fi fost un mic 
incident. Ioan Melik, regretatul nostru prieten, 
care a murit de curând, venise tocmai atunci 
ca profesor la universitatea din Iaşi şi căzuse 
peste aceste lupte înverşunate ce frământau 
acolo corpul învăţătorilor. Fără încă a ne cu- 
noaşte, el nu stătu la gânduri, ci deîndată se 
dădu în partea care-i păru cea dreaptă, în par- 
tea noastră. Pasionându-se dela început, el voi 
cu orice preţ să asiste la tratarea procesului 
înaintea Curţii de Apel, şi neştiind că s'a hotă- 
rit şedinţă secretă, rămânea în locul rezervot 
publicului cu toată invitarea unui aprod de a 
se depărta. Tocmai atunci intrând prezidentul 
Casimir în sala audienței, și văzând acolo, con- 
tra prescripţiilor sale, pe un străin în ceartă cu 
un aprod, nu mai întrebă cine este, ci îl a- 
postrofă cu cuvintele: „Hai, iubitele, du-te a- 
fară, nu mai sta pe gânduri!“ Melik, roş la 
față, se repezi afară, și după două zile, când 
procesul se sfârșise, trimise martori lui Ca- 
simir ca să-l provoace la duel. Afacerea nu avu 

urmare, căci Casimir dădu explicaţiile nece- 
sare, dar nu puţin am râs mai târziu de apu- 
căturile răsboinice ale lui Melik, de altminteri 
omul cel mai pașnic din lume. 

Fetele atât de isteţe la tribunal, căpătară la 
Curte destule bobărnace, şi lucrul se prezintă 
într'o lumină încă mult mai favorabilă. In spe- 
cial D-ra Veronica Câmpianu depunând că a 
auzit odată pe Maiorescu vorbind încet cu D-ra 
Rickert, zâmbea cu multă istețţime. Atunci pre- 
sidentul o întreabă, ce cuvinte a auzit? „Nu 
ştiu ce cuvinte, dar impresia mea a fost că erau 
cuvinte de amor“! — „Dar dumneata ştii ce 
este amorul“? o întrebă atunci Casimir... La 
această întrebare un zâmbet se ivi pe toate 
feţele, iar Veronica, făcându-se roşie, nu mai 
răspunse o vorbă. 

Maiorescu, care la întâia instanță nu des- 
chisese gura deloc, luă aici cuvântul să se a- 
pere. Cimara vorbi de asemenea, şi procurorul 
în fața deplinei lipse de probe retrase şi el 
apelul făcut. 

Cu toate aceste dintre şapte judecători câţi 
erau, se găsi unul, ruda mea, lorgu Ganea, 
care emise părerea că aici trebue să se pro- 
nunțe o absolvire, nu o achitare, fiindcă în con- 
vingerea lui un amor existase, însă că acest 
amor între un profesor şi o guvernantă nu ar fi 
prevăzut printre delictele însemnate în codul 
penal. Răposatul Iorgu Ganea, de altminteri 
bărbat integru și incoruptibil, era de o natură 

invidioasă, care se revolta în contra ori cărei 
superiorități. De aceea în fundul inimei el u- 
răse pe Maiorescu dela început, deşi asista re- 
gulat la cursurile sale publice. Deci afară de 
unicul Iorgu Ganea, Curtea întreagă pronunță 
achitarea preveniţilor, după cum toată lumea 
se aștepta, şi astfel se sfârşi acest memorabil 
proces. Dacă mai erau persoane în public care 
ar fi crezut în vinovăția lui Maiorescu, chiar 
după aceste sentințe, o împrejurare urmată 
câteva luni mai târziu şi pe care ca cronicar 
sunt silit să o notez, deschise ochii şi acestora. 

Imprejurarea era că Grigore Cobălcescu 
surprinse pe soția sa, instigatoarea întregului 
scandal, în flagrant delict de adulter cu N. 
Ionescu, la Sculeni, lângă Iaşi şi obţinu deîn- 
dată despărțenia. 

In curând Maiorescu fu reintegrat în func- 
țiunile şi drepturile sale, și totul reintră în 
starea normală. Mie însă procesul acesta îmi 
lăsă o impresiune adâncă şi durabilă căci a- 
tunci m'am putut încredința pentru întâia oară 
în viața mea, cât de puțin se judecă oamenii 
între dânşii după dreptate, chiar când nu au 
un interes personal, și cât de hotărîtoare în 
aprecierile şi faptele noastre sunt prevențţiile 
şi pasiunile de care suntem stăpâniţi. 

In mijlocul gravelor întâmplări, de care am 
vorbit, nimeni nu se mai putea gândi la pre- 
lecţiuni populare în primăvara anului 1865. 
Pentru Maiorescu și pentru prietenii săi, eve- 
nimentele prin care trecusem fusese negreşit 
dureroase, dar ele avură şi un efect bun; ele 
strânseră şi împuterniciră prietenia între noi, 
căci dacă lucrarea intelectuală comună uneşte 
şi leagă pe oameni, emoţiunile simţite şi lup- 
tele purtate împreună întăresc durabil această 
legătură. 

In vara acestui an, doritor să-mi cunosc ţara 
şi mai ales partea Carpaţilor, despre a căror 
frumusețe auzisem şi cetisem atât de mult, am 
purces la drum spre munţi împreună cu fraţii 
Nicolae și Mihail Mandrea. N'aşi vorbi despre 
călătoria mea aci, dacă cu această ocaziune, 
n'ași fi făcut cunoştinţă la Fălticeni cu Nicu 
Gane, cu care mai târziu era să leg cea mai 
strânsă prietenie. Poate că, fiind rude, ne-om fi 
văzut şi mai înainte în întâia noastră copilărie, 
dar nici el nici eu nu mai aveam despre acea- 

sta vre-o aducere aminte. Nicu Gane fusese nu- 
mit membru la Curtea din Focşani, atunci de 
curând înființată, şi venise acasă pe timpul va- 
canţelor. In mijlocul sgomotului iarmarocului 
din Fălticeni, care în acea vreme nu decăzuse 
încă, noi găsirăm la cea întâi întrevedere oca- 
ziunea să vorbim despre proiecte de lucrări 
literare, deşi nu aveam atunci nici o idee, că ne 
vom întâlni în Iaşi așa de curând, precum s'a 
întâmplat, spre a întemeia o ocupaţie comună. 
Și în adevăr, în urma unei aventuri amoroase 
nenorocite, N. Gane stătui, şi obținu mutarea 
sa la Curtea din laşi. Abia venit la noi, el și 
începu a frequenta adunările societăţii „Juni- 
mea“, împreună cu mai mulți alți tineri iubitori 
de literatură. Printre aceştia era mai întâi Ioan 
Melik, care, precum am mai zis, se făcuse din 
cel întâi moment un prieten al nostru pasionat, 
apoi maiorul Nicu Skiletti, N. Nicoleanu, Ioan 
Janov, Maiorul M. Christodulo-Cerchez, Pavel 
Paicu, frate-meu Leon Negruzzi, Scarlat 
Capşa, Mihail Corne, Ioan Caraiani, Gheorghe 
Roiu, Ştefan Nei, Neculai Quintescu. Mai toți 
aceştia au devenit în anii următori colabora- 
tori ai Convorbirilor Literare, afară de Melik, 
care n’a eşit niciodată din cărți de matematică 
pentru şcoală şi de Nei, care nu era născut pen- 
tru a fi autor. Roiu promitea mult, pe când era 
în Universitate, dar n'a corespuns de loc mai 
târziu aşteptărilor noastre literare. Dela dân- 
sul se găseşte în toată colecția Convorbirilor 

numai o mică poezioară tipărită în anul I şi 
întitulată: Enigmă. Figura lui Nicoleanu era 
interesantă. Fiul natural nu se ştie a cui, Ni- 
coleanu era născut în Transilvania şi crescut 
în Craiova. In anul 1859, dându-se în acest 
oraş un mare banchet spre a serba îndoita a- 
legere a lui Vodă-Cuza, unul din meseni ceti 
nişte versuri bine simțite asupra Unirii ţărilor 
şi toată lumea mișcată se întrebă de cine sunt 
compuse? Aflându-se că autorul este un tânăr 
fără părinţi şi sărac, unul din entuziaşti pro- 
puse ca el să fie trimis la Paris pentru com- 
plectarea studiilor, pe socoteala comesenilor 
prezenţi. Propunerea se adoptă cu aclamaţie; 
o colectă făcută chiar atunci, strânse destui 
bani pentru a întreţine pe Nicoleanu un an în- 
treg la Paris și totodată se iscăli un act prin 
care aceleaşi persoane se obligau să mai con- 
tribuiască pe atât şi în anii următori. Dar en- 
tuziasmul se răzi în curând. Când trecu anul 
Nicoleanu se adresă, fără a căpăta măcar 
vre-un răspuns, la protectorii săi, şi astfel el 
rămase, lipsit de orice mijloc de existenţă, per- 
dut în vasta capitală a Franţei. După ce trăi 
câtva timp în mare mizerie, compatrioţii săi, 
camarazi de şcoală, adunară la sfârşit dela ei 
banii necesari pentru întoarcerea lui Nico- 
leanu în ţară, fără ca el să-şi fi putut termina 
studiile începute. Revenit în patrie, el ocupă 
succesiv mai multe funcțiuni. Pe vremea când 
frequenta întrunirile noastre literare, el era 

director al liceului din laşi. De altminteri ra- 
porturile sale cu societatea noastră, au fost de 
scurtă durată. Neconvenindu-i postul ce ocupa 
în laşi, Nicoleanu stărui să fie mutat la Bucu- 
rești la Arhiva Statului. Acolo îl găsi boala de 
care muri peste câţiva ani. 

Cu Nicoleanu eu nu m'am putu împrieteni 
mai de aproape. Faţa sa lungăreaţă, totdeauna 
serioasă, şi ochii săi mari cu căutătura lui stra- 
nie, nu-mi puteau inspira simpatie. Chiar şi 
în privinţa meritelor sale literare, eu mă deo- 
sebiam de părerea altora şi în special de a lui 
Carp care îl aprecia foarte mult. Recunoscând 
firea sa poetică, pe care un amor nenorocit o 
pusese în mișcare, am desaprobat totdeauna la 
poezie licenţa cea mare în formă de care ade- 
sea se face vinovat şi Nicoleanu. Timid şi a- 
vând groază de orice critică, chiar de cea mai 
blândă, Nicoleanu n'a îndrăsnit să publice poe- 
ziile sale sub numele său scris întreg, ci numai 
sub inițialele N. N. 

Cu totul deosebit de Nicoleanu era Nicu 
Schiletti. Om vesel, bun camarad, entusiast, el 
s'a încercat în mici poezii lirice originale în 
soiul lui Heine, precum și în traduceri de tot 
felul de poezii germane şi franceze. In anul 
1862 el tradusese chiar, împreună cu Pogor, 
partea întâia din Faust care s'a şi publicat. In- 
surându-se din amor, cu o femeie frumoasă 
dar săracă, toată viaţa lui el a fost în lipsă şi 
nevoi. Frane şi cu inima deschisă, dar ușurel, 

el împrumuta bani dela prieteni oricând găsea, 
fără a le făgădui o restituire exactă, iar când 
nu găsea bani el suferea sărăcia cu deplină 
resignare şi chiar cu voie bună. Cu toată na- 
tura sa de bohem, ca militar îşi păzia riguros 
disciplina, şi era un ofițer respectat. 

Deosebit de aceşti doi era în sfârşit Maiorul 
M. Cristodulo-Cerkez. Acesta n'a fost autor. In 
toată colecţiunea Convorbirilor Literare nu se 
găseşte de dânsul decât un articol scurt din 
anul 1876, „despre Movila Răbâia“, articol sub- 
semnat cu literele iniţiale M. C. C. Pe de altă 
parte însă, Cerkez era mare amator de litera- 
tură şi petrecea ore foarte fericite în societa- 
tea Junimea. Deşi mai mult autodidact, Cer- 
kez avea cunoştinţe variate şi multiple și se 
interesa de orice ramură a cugetării omenești. 
Foarte ambițios în suflet, el ascundea aceasta 
fiind tăcut şi absolut discret în ceea ce privia 
persoana şi afacerile sale. De altminteri bun 
camarad şi statornic în afecţiile lui, el era tot- 
odată și de o perfectă onorabilitate. Ca militar 
nu numai că avea un viu sentiment de datorie 
şi onoare, precum a dovedit-o în mod manifest 
la căderea lui Cuza, deşi ştia bine că prin 
purtarea sa avea să-și piardă poziţiunea din 
armată, poate pentru totdeauna, dar avea tot- 
odată și cunoștințe superioare, precum a dat 
probă în războiul din 1877, în care s'a deose- 
bit mai mult decât toţi ceilalţi ofiţeri români 
și a repurtat mari succese. 

Am apropiat pe aceşti trei bărbaţi, fiindcă 
soarta a voit ca ei să sfârșească în acelaş chip. 
Toţi trei au murit nebuni. Nicoleanu, după o 
încercare de sinucidere, în Bucureşti la spital; 
Schiletti ajuns de mult colonel, la Viena, şi 
Cerkez în Iaşi, oraşul său natal, unde ca gene- 
ral comanda corpul IV de armată. Pentru Ski- 
letti şi Cerkez eu aveam mari simpatii. In 
casa lui Skiletti făceam adesea ori amândoi, 
pe timpul când eram tineri şi entusiaști, îm- 
preună cu soţia şi cumnata sa, lecturi comune, 
până pe la 2 şi 3 ore după miezul nopții, şi ne 
despărțeam cu gândul plutind în lumi fantas- 
tice. In casa mea Cerkez câteva săptămâni încă 
înainte ca grozava sa boală să se declare, ve- 
nea foarte des să petreacă sara, şi împreună 
reîmprospătam veselele aduceri aminte ale ani- 
lor tinereţii. Adeseori, tema conversaţiei era 
istoria căderii lui Cuza, şi nu pot uita cum se 
emoţiona Cerkez şi cum îi tremura glasul vor- 
bind de trădarea ofiţerilor și de momentul 
când, condus de conspiratori în arestul militar, 
dădu ochii acolo cu Solomon, colonelul său. 
Amândoi se îmbrăţişară plângând, fericiţi de 
a se regăsi în acel loc de onoare, şi zicându-și 
unul altuia: „Ce frică îmi era să nu aflu că şi 
iu eşti trădător“. Nu mai puţin interesante 
erau povestirile lui Cerkez asupra războiului 
din 1877, atacurile ce a comandat asupra Plev- 
nei, întâlnirea sa cu Osman Pașa pe care la 
făcut prizonier şi îndeobște aprecierile sale 

asupra diferitelor armate în luptă, și a coman- 
danților lor. 

Este în adevăr păcat ca naturi distinse ca 
ale lui Cerkez şi talente ca ale lui Nicoleanu şi 
Skiletti să sfârşească înaintea vremei şi așa de 
irist. Insă mai târziu un alt membru al Socie- 
tăţii noastre, cu o fantasie mult mai bogată de 
cât dânşii, şi cu o adâncime şi fineţe de cuge- 
iare în adevăr superioare, Mihail Eminescu, 
cra să sfârşească tot în acelaş mod. 

E locul să menţionez aici şi de simpatica fi- 
gură a lui Scarlat Capşa, un tânăr palid și cu 
ochii mari, în a cărui scurtă viaţă femeile au 
jucat rolul de căpetenie. După ce se încercă 
îintâiu în cariera militară, el o părăsi mai tår- 
ziu şi în anul 1865 era şeful unui serviciu la 
prefectură. Trecând prin mai multe amoruri 
poetice, el se întoarse la cel dintâiu al său, la 
drăgălașa fiică a domnului Iordan (directorul 
de pension, unde învățase carte) cu care se 
insură după multe greutăţi. Insă boala de piept 
de care suferea de mult, isbucni atunci la 
Capşa cu violenţă, şi îl stinse în anul 1869 în 
orașul Piza. 

Capşa a tipărit în anul I al Convorbirilor o 
scenetă fantastică intitulată „Indoiala şi Rea- 
litatea“, două mici poesii și o epigramă „Pe un 
Album“ care n'ar fi avut vre-un interes, dacă 
mar fi fost adresată unei dame frumoase şi 
cochete din înalta aristocrație leşană, de a că- 
rei pasiune era prigonit fără cruțare. Rapor- 

turile lui Capşa cu noi au fost mai mult sociale 
decât literare. Cu caracterul său blând, tole- 
rant şi desinteresat, Scarlat Capşa a lăsat tu- 
turor amicilor săi amintirea cea mai plăcută. 

Toţi aceştia şi alţii, de care voi vorbi mai în 
urmă, începusem cu venirea toamnei, să ne a- 
dunăm odată pe săptămână. Sara de Vineri 
fusese hotărîtă pentru întrunirile noastre, zi- 
când Pogor că literatura ca şi artele frumoase 
nu se pot face decât în ziua Venerii. Şedinţele 
noastre se țineau într'o săptămână la Maio- 
rescu, în casa din fundul curții Trei Erarhilor, 
în care se mutase, şi în Vinerea săptămânei 
viitoare în casa lui Pogor. Societatea fiind a- 
cum destul de numeroasă, cea întâiu idee care 
se prezenta în mod logic era aceea a unei or- 
ganizări durabile. Insă această organizare 
dădu loc la lungi discuţiuni. 

Maiorescu, şi mai ales eu, tineam ca să ne 
întemeiem Societatea pe oare care statute 
scrise. Eu eram deprins la aceasta dela cor- 
poraţiile studenților Germani, în care toate 
drepturile şi datoriile membrilor, chiar în ceea 
ce privesc petrecerile, sunt fixate în paragrafe 
precise şi se urmează cu rigoare. Desigur că 
şi Carp ne-ar fi sprijinit în această părere, 
dacă ar fi fost încă în Iaşi. Insă el se aşezase 
acum la Bucureşti unde fusese numit auditor 
la Consiliul de Stat. 

Cel mai aprig adversar al nostru în această 
privință era Pogor. El nici nu voia să audă 

vorbindu-se de statute, de forme, de drepturi 
şi îndatoriri stabilite în articole hotărîte şi în 
încheieri votate, scrise şi subscrise. El nu voia 
nimic, absolut nimic. Lui îi plăcea să ne ocu- 
păm de lucruri serioase și neserioase, după ca- 
priciu, fără nici o regulă, şi toate obiecțiile, 
— mai ales ale mele — nu avură la dânsul nici 
o trecere. El întrebuința contra noastră, nu nu- 
mai argumente, dar şi puternica armă a satirei 
şi bătăei de joc. Dela o vreme Maiorescu, tot- 
deauna mai împăciuitor făcu o propunere in- 
termediară, acea de a reduce formele scrise la 
procese-verbale scurte care trebuiau să se ţie 
despre cele petrecute în fiecare întrunire. Eu 
mă unii până la sfârşit cu această pro- 
punere, deşi cu adânc suspin și părere de rău, 
având convingerea atunci, precum am. pă- 
strat-o şi acum în parte, că formele exterioare 
sunt indispensabile pentru mersul regulat al 
oricărei societăţi constituite. Pogor, pentru a 
nu se împotrivi mai mult, pri“iși el propune- 
rea, dând din umeri, şi cu condiţia bine înţe- 
leasă ca el să nu scrie nimic şi procesele ver- 
bale să fie numai pentru memorie — aceasta 
ca o concesie pentru lumea burgheză şi pro- 
saică, din care declara că facem toţi parte, a- 
fară de dânsul. In adevăr se şi tinu un şir de 
procese verbale mai ales în timpul discuţiuni- 
lor despre ortografie care începură încă în 
acea iarnă, dar peste scurt timp ele căzură în 
„desuetudine, Pogor avu deci o victorie deplină 

până la urmă! E drept că eu nu m'am lăsat, ci 
ades, în timp de câţiva ani, am tot revenit cu 
propunerea mea de statute, deși foarte schim- 
bată şi considerabil redusă, dar totdeauna, din 
nenorocire, fără succes. Zic „din nenorocire“ şi 
socot cu dreptate, când gândesc cât de pre- 
țioase şi de ce folos mi-ar fi acele notițe, acum, 
peste un sfert de secol, când scriu aceste rån- 
duri! $ y i 

In una din Vineri, se începură discuţiunile 
asupra ortografiei. Se introduse*în cabinetul 
lui Maiorescu, unde tineam întrunirile, o mare 
tablă, pe care Paicu, ce sta teapăn, cu crida 
în mână, trebuia să noteze deosebitele expe- 
rienţe. Se luă de bază proiectul prelucrat de 
mine cu 1!/, an înainte şi care zăcea uitat în- 
tr'un saltar. Deşi nu aveam speranţă că el va 
fi adoptat în întregimea lui, sau în mare parte, 
totuși mă aşteptam că voiu scăpa, măcar câte 
ceva din el. 

Nu ştiu pentiu ve, chestiunea aceasta a or- 
tografiei, a pasionat aşa de mult pe oameni. 
Deosebiţii creatori de sisteme din Bucovina şi 
Ardeal, și mai ales discipolii lor, se înduşmă- 
neau grozav între ei. Şi chiar la noi în Româ- 
nia nu e de crezut, câtă îndărătnicire şi cât 
foc se punea, în această chestiune, la urma ur- 
melor de pură formă exterioară. Eu însumi 
îmi încreţeam fruntea tot mai mult, văzând 
cum cădeau propunerile mele una câte una. 

Din întâiul moment, după obiceiul ce se făcu 

în Junimea să se înceapă orice discuţie dela 
Adam Babadam, Pogor ceru cuvântul, şi spre 
uimirea noastră, puse foarte serios întrebarea 
prealabilă, dacă este bine să se schimbe literile 
cirilice cu cele latine sau nu, și abia după o 
discuţie lungă asupra originei Românilor, a- 
mestecului nostru cu Slavii şi alte neamuri, 
scopul unei ortografii şi multe altele, am ho- 
tărit în unanimitate că trebue să adoptăm al- 
fabetul latin. 

Dar odată acesta admis, cum trebuiau să se 
însemneze sunetele noastre, pentru care nu se 
găseau litere latine corespunzătoare? Ce era 
de făcut cu consoanele n, 3 m. wm; cu difton- 
gele ea şi oa; cu i scurt și u mut, şi mai ales cu 
vocalele » şi .A ? Trebuia să adoptăm accente 
şi alte semne diacritice sau nu? La conjugări 
şi declinări păstram în scriere rădăcina cuvân- 
tului neschimbată, sau mergeam după pronun- 
tare? Ţineam samă de etimologia latină şi 
până la ce punct? Toate aceste întrebări şi încă 
multe altele, dădură loc la lungi discuţiuni, în- 
tru început foarte confuse. Paicu ne înveselea 
cu glumele sale, cel mai des nesărate, şi Pogor 
ne desnădejduia, încurcând totdeauna discu- 
țiunile gramaticale cu fel de fel de incidente 
filosofico-istorice şi străine obiectului care ne 
ocupa, căci în fundul inimii, el era foarte in- 
diferent pentru ortografia română, ca unul ce 
totdeauna a avut o deplină nepricepere şi un 
“absolut dispreţ pentru orice chestiune de 

formă exterioară. Maiorescu nedumerit, se ți- 
nea încă în oarecare rezervă, ascultând certele 
între Paicu şi mine care nu duceau la nici un 
rezultat. Şi în adevăr, așa precum discutam 
noi, nici nu puteam aj unge la ceva: unul susţi- 
nea că e mai bine a se scrie într'un fel, şi celă- 
lalt că e preferabil a se scrie într'altfel, dar 
fără a ne întemeia pe motive oarecum ştiinți- 
fice părerile noastre. Aceea ce ne lipsea la în- 
ceput era deci o bază serioasă. Abia după 
câteva şedinţe, când Maiorescu, surprins de 
modul arbitrar cu care noi toţi ceilalţi făceam 
propunerile cele mai variate, se puse să cugete 
la toate aceste, şi clădi o temelie solidă, pe 
care se putu ridica o sistemă raţională; numai 
atunci discuţiunile noastre deveniră serioase 
şi avură spor. Dar și atunci, ce păreri diverse! 
Când Maiorescu venea succesiv în fiecare săp- 
tămână cu câte un capitol din studiul său 
„Despre scrierea limbei române“, câte prote- 
stări, câtă gâlceavă! Trebue însă notat că dela 
o vreme, orice îndărătnicie dispăru, şi în faţa 
unei serioase argumentări toţi se uneau. Astfel 
după un şir de şedinţe ajunserăm a ne înţelege 
pe deplin. Maiorescu cedând pe ici, păstrân- 
du-şi părerea pe dincolo, profită de aceste dis- 
cuțiuni, găti scrierea sa, şi mai târziu după ce 
o pieptenă şi repieptenă, ea fu publicată în 
broșură. La început, acea sistemă de orto- 
grafie numită a Junimii fu primită cu prote- 
stări generale; în Bucovina şi mai ales în 

Transilvania ea fu considerată ca pernicioasă 
pentru neamul român. In România lumea pro- 
fesorală dela care atârna totul până la urmă 
— căci din şcoală ese omul cu opiniuni 
fixate — se împărţi în părerile sale, asupra lui 
dar nu îndrăsni încă să o adopteze. 
Societatea Academică din București, înfiin- 
tată curând după aceea şi în care se găsiau toţi 
filologii români însemnați de pe atunci, tre- 
buind să stabilească şi ea o ortografie comună 
pentru Români, vorbi cu dispreţ de proectul 
nostru, şi de autorul lui. Etimologiştii din Aca- 
demie ne considerară ca răi patrioţi, de nu 
chiar ca duşmani ai naţionalităţii române. De 
acolo porni epitetul de „cosmopoliţi“, ce se 
dădea membrilor Junimii. Insă cu încetul lu- 
cerurile se schimbară prin puterea adevărului. 
Ortografia Junimii, după cum se numea si- 
stema propusă de Maiorescu în cartea sa „Des- 
pre scrierea limbei române“ se primi mai în- 
tâiu de membrii societăţii noastre, afară de 
Pogor, care nu s'a putut niciodată familiariza 
cu dânsa. Câţiva profesori o introduseră apoi 
cu timiditate pe ici pe colo în şcoalele din Iași, 
şi prin alte orașe din Moldova. Fiind director 
al „Monitorului“ Domnul I. A. Cantacuzino, o 
adoptă în foaia oficială; alte jurnale o admi- 
seră și ele apoi, aşa încât cu încetul ea se lăţi 
şi prin diferite cancelarii. Mai târziu ea fu 
primită şi în Bucovina la Suceava și în Tran- 
silvania, la Braşov. In urma unei lungi cores- 

pondente ce am avut cu persoane distinse din 
Sibiu, ea se admise şi acolo. In sfârşit la o re- 
vizuire a ortografiei, hotărită de Academia ro- 
mână, în care Maiorescu consimţise să reintre, 
şi eu fusesem ales de curând, şi această corpo- 
raţie primi puţin schimbată ortografia noastră 
şi astfel se plecară toți la sistema pe care cu 
indignare sgomotoasă o condamnase şi hui- 
duise la început. 

Trebue să mentionez că mai târziu, după di- 
recţia ce luase Junimea, o discuţie așa de 
lungă și laborioasă precum o avusem despre 
ortografie în iarna 1865—66 ar fi fost cu nepu- 
tință; Pogor și chiar alții ar fi zădărnicit-o. De 
aceea peste mai mulți ani, când se simţi tre- 
buinţa unei modificări parțiale a ortografiei 
noastre, am trebuit, câțiva membri ai Junimii, 
să ne întrunim afară de şedinţele obicinuite 
pentru a delibera. In lipsa lui Maiorescu, care 
se mutase în Bucureşti, eu adunai mai multe 
seri la mine acasă pe Burlă, Vârgolici, Xeno- 
pol, Lambrior, Pompiliu, şi alți iubitori de fi- 
lologie, și împreună simplificarăm ortografia 
noastră din 1865, rămâind principalul punct 
îndoelnic, acel al scrierii vocalelor ă şi î. 

Ortografia Junimii a fost cel întâi mare suc- 
ces al societăţii. Mai târziu au venit şi altele, 
dar toate numai în urma a lungi polemice şi 
lupte ce am purtat. 


PUŢINĂ POLITICĂ 


In luna Decemvrie 1865 mă dusei pentru 
întâia oară la Bucureşti, fiind însărcinat să 
apăr un proces la Curtea de Casaţie. Intâlnin- 
du-mă cu răposatul Pantazi Ghica pe care îl 
cunoscusem întâi la Iaşi, el mă introduse în 
cercul partidului numit pe atunci roşu. El mă 
prezentă lui C. A. Rosetti care mă primi destul 
de rece. Casa șefului partidului era plină de 
amici politici de ai săi printre cari îmi aduc 
aminte că se găseau Simeon Mihăilescu şi E- 
liad, numit Cârciumărescu. Figurile foarte co- 
mune a celor mai multe din persoanele pre- 
zente; cuvântul sentenţios al lui Rosetti, care 
vorbea șezând pe scaun și ţiind un copil al 
său pe genunchi; ascultarea religioasă a celor- 
lalţi care stăteau în picioare; râsetele spora- 
dice, sgomotoase şi aprobătoare ale acestora, 
când Rosetti rostea un cuvânt de spirit, îmi 
făcură un efect deplorabil și eşii foarte nemul- 
tumit; nu mai puțin îmi displăcu şi altă serie 
de partizani cu care Pantazi Ghica mă făcu 
cunoscut în beciurile de sub Pasajul român, 
unde ei beau la bere și vin, vorbind în gura 

mare despre conspirația lor. Din aceştia îmi 
aduc aminte pe răposatul Geanoglu, un om 
vesel dar destul de ordinar, din care, la moar- 
tea lui, gazetele partidului făcură spre uimirea 
mea, un bărbat politic însemnat şi de mari 
merite. Această împrejurare îmi arătă pentru 
întâia dată lipsa de măsură și de dreptate cu 
care judecă partidele politice. Amândouă ace- 
ste vizite şi la Rosetti şi în Pasaj mă încredin- 
țară că natura mea nu se potriveşte de loc cu 
aceşti oameni, poate, mai ales din cauză că am 
urît totdeauna deopotrivă şi vorbele umflate, 
și formele comune şi bădărăneşti. 

In Ianuarie 1866 făcui un al doilea drum 
la Bucureşti, iarăş pentru a apăra un proces ` 
la Curtea de Casaţie, şi mă convinsei şi mai 
mult din ferberea generală că să pregătesc e- 
venimente politice însemnate. Spre sfârşitul 
lunii am plecat în zori de zi dintrun bal ce 
dădea generalul Savel Manu, ministru de răz- 
boiu, și m'am urcat în brișca cu care am pur- 
ces la drum spre Iaşi după chipul în care se 
călătorea pe acea vreme. Drumul meu se pre- 
lungi, căci în Focşani, în Bârlad, şi în Vaslui, 
dădui de baluri și petreceri care mă ţinură în 
loc, şi sosii la Iași puţin timp înaintea căderii 
lui Cuza, cădere de care toată lumea vorbea 
ca de un lucru sigur, fără a şti în care mod avea 
să se întâmple. In Iaşi găsii o mișcare politică 
mult mai mare decât o lăsasem. Intr'o zi veni 
la mine și frațe-meu Leon, Colonelul Alecu 

Mavrocordat şi ne propuse să facem şi noi 
parte din conspirație. Noi însă am refuzat cu 
energie, auzind mai ales că duşmanii lui Cuza 
ar fi hotăriîţi să nu dea înapoi nici chiar înain- 
tea unei crime. In discuţiune cu Mavrocordat, 
noi i-am opus jurământul de credinţă ce făcu- 
sem ca funcționari, argument de care Mavro- 
cordat râse mult, găsindu-l foarte naiv. 

Toată lumea în Iași se aştepta la o cata- 
strofă și în deobşte era mulţumită să se ispră- 
vească cu domnia lui Cuza. Faptul este că le- 
gea rurală decretată de el şi mai ales repedea 
ei aplicare, lovise foarte simţitor în interesele 
proprietarilor mari şi ale arendaşilor, şi în- 
străinase simpatiile lor pentru Cuza. Apoi Gu- 
vernul din Bucureşti era rău şi destul de nepri- 
ceput. Preocupat mai ales de a priveghea opo- 
ziția puternică pe care o făceau mai toți băr- 
baţii politici însemnați care se coalizase contra 
lui Cuza, el nu se îngrijea mai de loc de ad- 
ministraţia ţării, ci o lăsa în voia ei, adică 
pradă abuzurilor. De adăogim pe lângă aceasta 
că oraşul Iaşi suferise în special foarte mult 
din cauza strămutării centrului politic la Bu- 
„curești, se va înțelege uşor, că afară de câțiva 
prieteni personali, prinţul Cuza avea în capi- 
tala Moldovei prea puţini partizani. 

Din aceste motive vestea despre căderea sa, 
venită în ziua de 11 Fevruarie fu primită în 
laşi cu destulă bucurie. In ziau aceea eu mă gă- 
seam din întâmplare mai dimineaţă la Curtea 

de Apel şi eram față când Generalul NicusMa-a// 
vrocordat primi întâia depeşă despre ră 


g 
narea Domnitorului. Luând o copie de pe te- REG 


legramă mă repezii în sanie la Maiorescu pe 
care nu-l găsii acasă, şi de acolo la Gheorghe 
Racoviță, pentru ca să le comunic această în- 
semnată veste. Se vede că eram aşa de emoţio- 
nat şi vorbeam aşa de repede și de încurcat, 
încât vreo cinci minute, nici Racoviţă nici so- 
ţia lui nu au fost măcar în stare să înțeleagă 
de ce era vorba. 

Tatăl meu primi ştirea cu tristeţă şi exprimă 
mare îngrijire pentru viitorul ţării. Un fapt 
însă care ne indignă pe toţi, chiar pe acei mul- 
țumiţi de isbutirea conspirației, fu acel al lui 
Theodor Lăţescu care intră cu sgomot la tri- 
bunal, rupse portretul lui Cuza din părete, îl 
luă cu el în sanie, şi se duse să-l îngroape la 
biserica Sfântul Neculai, cu alaiu şi pompă. 

Din membrii Societăţii Junimea, Pogor care, 
precum am aflat atunci, făcea parte din com- 
plot, fu numit prefect, şi astfel fără voie şi noi 
ceilalți am fost oarecum apropiaţi de mişcarea 
politică. Aceasta nu împiedica întrunirile noa- 
stre literare. După oare care discuțiuni noi fi- 
xasem programa prelecțiunilor populare pen- 
tru duminicile din postul mare ale anului 1866. 
Mai multe persoane aveau să iee parte de astă 
dată. Pe lângă Maiorescu şi Pogor trebuia să 
vorbesc şi eu, frate-meu Leon, N. Mandrea, N. 
Roznovanu, și chiar Dimitrie Sturdza care în 

acea iarnă locuia în laşi şi până la o vreme 
venise de câteva ori în adunările Junimii. A- 
tunci se introduse ca inovaţie însemnată si- 
stema unităţii programei, adică principiul de 
a lua o idee fundamentală comună care se 
trata şi desvolta în deosebite subiecte şi deose- 
bită formă de către toţi conferenţiarii, făcân- 
du-se, la început totdeauna de Maiorescu, mai 
târziu însă de mine și de alţii o conferinţă in- 
troductivă care explica scopul nostru și era 
intitulată „Privire teoretică“. 

Acest principiu de unitate devenind apoi tra- 
dițional, s'a ținut mulţi ani de zile în Junimea, 
şi din cauza lui nu puţină greutate am întâm- 
pinat adesa, în anii următori, întru găsirea 
unei programe comune. Pentru primăvara 
aceea prelecţiunile populare cu titlul genereal: 
„Elementele de viaţă ale popoarelor, manife- 
state în istorie“ erau următoarele: 

Privire teoretică — Maiorescu. 

Legislaţiunea elenă (Solon și Licurg) — 
Mandrea. 

Practica filosofiei elene (Socrat și Aristo- 
tele) — Maiorescu. 

Arta în poporul elen — Pogor. 

Viaţa romană — Maiorescu, (în locul lui N. 
Roznovanu care plecase în Rusia, după cum se 
afirma, pentru pregătirea mișcării politice de 
care am să vorbesc). * 

Legislaţiunea romană — I. Negruzzi. 

Mahomet — Maiorescu. 

Reformaţiunea (Luther) — 7. Negruzzi în 
locul lui Dimitrie Sturdza pe care evenimen- 
tele politice îl chemase grabnic în Bucureşti. 

Revoluţiunea engleză (Cromwell) — Leon 
Negruzzi. 

Cu toată mișcarea politică din lași, publicul 
se grămădea numeros la aceste prelegeri ca şi 
în anii anteriori, însă numai până la o vreme. 
Pe la sfârşitul lunei Mart fierberea deveni 
foarte mare, şi noi toți, luaţi înainte de şuvoiul 
politicei ne-am aruncat în luptă pentru a scăpa 
Unirea ţărilor ce ne părea amenințată, precum 
şi ideea Domnului străin care instinctiv se fă- 
cuse un credo politic al nostru. Pogor, nemulţu- 
mit de poziţiunea ce avea ca prefect îşi dădu 
demisiunea şi în locul său fu numit reposatul 
Ștefan Golescu din București, bărbat onorabil, 
însă necunoscător al mijlocului în care avea 
să administreze, şi prea slab pentru a stăpâni 
situaţia. 

Separatiştii deschisese un jurnal sub condu- 
cerea lui Theodor Lăţescu, şi noi, Junimiştii, 
deschisesem alt jurnal unionist întitulat „Vo- 
cea Naţională“ la care principalii colaboratori 
erau Maiorescu și eu. Sara, adversarii noştri 
făceau adunări populare numeroase în casa 
lui Roznovanu, unde era centrul separatiştilor, 
aşa că şi noi am fost siliți să facem apel la 
public pentru scăparea principiului Unirii. Un 
mare meeting convocat de noi la Universitate 
în aceeaşi sală unde tineam prelecțiunile po- 

pulare, adună un public foarte numeros. Pogor 
presida şi Maiorescu făcu un lung cuvânt în 
contra separatismului şi în favoarea Domnu- 
lui străin care avea să ne aducă mult bine şi 
mare fericire în ţară. El fu primit cu lungi a- 
plausuri; după Maiorescu vorbii şi eu în ace- 
laş sens, însă îndată după mine se sui la tri- 
bună răposatul Alecu M. Şendrea care deşi se’ 
pronunță ca şi noi pentru Unire, declară însă 
că este din alt partid decât noi şi protestă cu 
energie contra ideei Domnului străin de care 
se temea că va căuta să desnoţionalizeze pe Ro- 
mâni. Prin public începuse mai mulţi a-l a- 
proba şi lucrurile s'ar fi încurcat, dacă spre 
sfârşitul discursului său, oratorul n'ar fi adaos 
ca concesie că ar primi poate la nevoie un 
Domn străin, dacă acesta ar fi de viță latină, 
dar nici odată unul de viță germană. Aceste cu- 
vinte le prinse Pogor în sbor, de pe scaunul 
său, şi îndată veni cu propunerea să admitem 
toți drept împăcare o moţiune cuprinzând 
ideea Unirii cu Domn străin de viță latină. 
Sub această formulă el ceru fusiunea ambelor 
păreri din adunare. Şendrea şi alții mai voiră 
să se împotrivească, dar tot publicul începu să 
strige cu sgomot: „fusiune, unire, Domn străin 
de viţă latină, fusiune, fusiune!“. 

Mişcarea era prea mare pentru ca cineva să 
se mai poată opune şi la moment moţiunea fu 
introdusă întrun proces-verbal pe care mai 
toate persoanele presente, îl iscăliră. Partizani 

ai acestei idei se iviră numeroşi în tot orașul, 
aşa încât iniţiativa noastră produse o îmbună- 
tăţire reală în starea lucrurilor. 

In Bucureşti cercurile guvernante erau 
foarte îngrijate de cele ce se petreceau la Iaşi. 
Cu sau fără dreptate se credea că mișcarea 
separatistă era ațâțată de Muscali, şi că aşeza- 
rea în lași a răposatului Costache Moruzi, cum- 
nat al lui Roznovanu, mare proprietar în Ba- 
sarabia şi persoană bine văzută de cercurile 
oficiale ruseşti, ar fi în legătură cu răscoala 
ce se pregătea. In faţa gravităţii împrejurări- 
lor, doi membri ai Locotenenţii Domnești: ră- 
posatul General N. Golescu și Lascar Catargi 
se hotăriră se vie la Iaşi pentru a înăbuși orice 
mişcare revoluţionară care ar fi putut para- 
liza plebiscitul hotărît în secret pentru ziua de 
2 Aprilie şi prin care era să se aclame Domn 
al țării Prinţul Carol de Hohenzollern. 

Cu două zile înaintea d-lor Catargi şi Go- 
lescu sosi în Iași şi amicul: nostru Carp, care 
la 11 Februarie devenise secretarul Locotenen- 
tei Domnești, și căută să liniștească temerile ce 
aveam despre greutatea de-a dobândi un domn 
străin, fără însă a ne numi, înaintea sosirii cai- 
macamilor, persoana hotărită să primească 
tronul. Nicolai Golescu şi Catargiu veniră la 1 
April în Iaşi pe o ploae torențială, ceeace ne-a 
fost atunci de mare ajutor, căci a paralizat 
orice mişcare revoluţionară pe stradă. Ploaia 
tinu şi în ziua de 2 Aprilie în care, Dumnezeu 

ştie cum, se începu plebiscitul, în toată țara, 
în urma căruia se proclamă în ziua de 8 Apri- 
lie Carol de Hohenzollern Domn al Românilor. 

In noaptea de 2 spre 3 Aprilie ploaia stătu 
şi soarele răsări pe un cer senin. Era în ade- 
văr splendidă acea zi de 3 Aprilie 1866 ce tre- 
buia să fie atât de sângeroasă pentru Iași. Nu 
voiu să mai vorbesc de cauzele şi împrejură- 
rile care au produs mişcarea ce s'a sfârșit prin 
luptă deschisă pe ulițele Iaşului, căci fiind di- 
rect amestecat în evenimentele politice de a- 
tunci, chiar astăzi după mai bine de douăzeci 
şi trei de ani, nu aş putea scrie cu deplină ne- 
părtinire. 

Aşa de mare era pasiunea ce mă stăpânea 
că într'o zi am intrat singur în casa lui Rozno- 
vanu şi găsind în odăile de jos o mulţime de 
lume care iscălea actele încheiate de comite- 
tul separatist, am umflat în braţe câte am 
putut din hârtiile subscrise şi nesubscrise de 
pe masă şi repezindu-mă afară, le-am rupt în 
bucăţi. Persoanele presente rămaseră așa de 
uimite de îndrăsneala mea, încât nici măcar 
se împotriviră, şi mă lăsară să-mi fac pe plac 
fără a se mişca. Abia după ce ieşii, câţiva re- 
venindu-și în fire îşi scoaseră revolverele şi a- 
lergară după mine, dar eu eram departe şi 
hârtiile desfiinţate. 

Din teama deci, de a nu putea fi nepărtinitor 
în aprecierile mele, nu voiu face comentarii, 
ci mă voiu mulțumi a relata pe scurt faptele 

întâmplate. Mitropolitul Calinic Miclescu pe 
care separatiștii îl câştigase de partea lor, sluji 
singur în acea Duminecă (Dumineca Tomei) 
în Mitropolia tiesită de lume. La sfârşitul li- 
turghiei când eşi cu crucea, câteva glasuri îi 
strigară ca el să se puie în fruntea poporului şi 
să meargă la Palatul Administrativ, unde de 
dimineaţă se găsea Locotenenţa Domnească. 

Acolo el trebuia, după unii să revindece 
drepturile Moldovei apăsate, după alţii, el avea 
să proclame de regent provizoriu al Moldovei 
pe tânărul Roznovanu care imediat era să în- 
tocmească un minister hotărât de mai înainte, 
iar locotenențţii domneşti, trebuiau să fie are- 
staţi la moment. Se zice că acel minister era 
să fie compus între alţii de d-nii Panait Cri- 
stea, Scarlat Baragini, Panait Balş colonelul P. 
Schiletti (tatăl amicului nostru) şi Nicu As- 
lan, singurul bărbat inteligent dintre aceștia 
toţi. 

Ori cum ar fi fost, Mitropolitul se puse în 
mişcare cu voie sau fără voie, în veştminte 
precum era îmbrăcat, ţinând într'o mână cârja 
şi în alta crucea și urmat sau împins de un pu- 
blic nesfârşit. In curtea Mitropoliei o mare 
mulțime de oameni adunată asculta un discurs 
violent al lui Theodor Boldur Lăţescu care ur- 
cat pe o masă le vorbea despre drepturile Mol- 
dovei, îi ațâţa la împotrivire fățişă şi îi în- 
demna să urmeze pe Mitropolitul lor. Când a- 
cesta eşi în ograda bisericei, gloata de afară îl 

înconjură, unindu-se cu aceea ce venea din 
biserică, şi-l împinse spre Curtea Domnească. 
Ajungând cu mare alaiu şi în sunetul clopote- 
lor în mijlocul pieţei palatului, poporul dădu 
de o companie de soldaţi sub comanda locote- 
nentului-colonel N. Skiletti. In treacăt menţio- 
nez că amicul nostru, adânc impresionat de 
cele ce se petreceau în Iaşi, îşi exprimase după 
obiceiul poeţilor, în versuri, mâhnirea sa. Gă- 
sesc aceste strofe în poezia întitulată „La moar- 
tea lui Nicolae Dunca“, camarad al lui Schiletti 
şi mort în răsboiul American: 


Tu mori, dar noi ce facem? O tristă, neagră soartă! 
Ca umbre, ca fantasme, în ţară rătăcim 

Şi vântul desbinării, pe-a sale-aripi ne poartă 
Spre moarte, spre peire, o! cât te fericim! 


Pe câmpul de onoare, c'o inimă română 
Tu mori cu bucurie şi de speranţe plin, 
Iar noi umflaţi de patimi, luăm o cupă “n mână 
Şi bem al ţării sânge cu sufletul senin! 


Soldaţii așteptau cu baionetele plecate și 
spre dânşii venea sgomotoasă grămadă de oa- 
meni cu Mitropolitul în frunte. Autorii mișcării 
erau siguri că soldaţii se vor da în lături în 
faţa crucii, ţinută de Mitropolit; că acesta se 
va putea sui la palat, şi că apoi soldaţii vor fra- 
terniza cu poporul. Dar s'a întâmplat altfel. 
Soldaţii stăteau nemișcaţi şi numai câţiva pași 
îi despărţea acum de popor. Calinic văzând că 
se apropie de baionete fu prins de o frică gro- 

zavă şi voi să dea înapoi, însă nu putu, căci cei 
din urmă, neştiind ce se petrece, dădeau nă- 
vală înainte, cu toate strigătele desperate ale 
Mitropolitului. Atunci în imbulzeala ce sa pro- 
dus el lovi cu cârja pe unul din soldaţi. Acesta 
nu mai stătu pe gânduri, ci cu o înjurătură, 
lovi pe Mitropolit cu baioneta, care străbătu 
veştmintele şi se opri într'o cataramă, sgâriin- 
du-i pielea. Calinic scoase un țipăt şi căzu le- 
şinat în braţele lui Inge Rober, tutungiu din 
lași, care-l luă în braţe şi-l făcu nevăzut. In- 
dată se lăţi vuetul că Mitropolitul a fost ucis, 
şi chiar că se văzuse sburând sufletul său sub 
forma unui porumbel. Poporul înfuriat începu 
a arunca cu pietre în soldați. Aceştia înaintară 
şi împinseră mulţimea înapoi până înaintea 
Mitropoliei și a caselor Roznovanului, unde 
alte gloate cu ciomege şi bâte, parte eşind beti 
din pivnițele lui Roznovanu, parte năvălind . 
din mahalale, veniră în ajutorul celor daţi îna- 
poi. Soldaţii se opriră în faţa unei aşa îmbul- 
zeli, căci fără a se face uz de armele de foc nu 
se mai putea înainta. Publicul luă această o- 
prire drept un semn de slăbiciune. Mai mulți 
tineri din societate, amestecați cu poporul, 
printre care Theodor Lăţescu, Costică Aslan, şi 
chiar soţia acestuia, frumoasa Eugenia — cu 
capul gol și un trandafir roşu în păr — în- 
demna poporul să înainteze contra soldaţilor, 
care n'ar Îndrăzni — ziceau ei — să dea în 
fraţii lor Moldoveni, şi astfel se întâmplă ca 

să se arunce cu petre în soldaţi şi să se lo- 
vească cu bețe, iar aceştia stăteau furioși dar 
nemișcaţi fiindcă nu aveau voie ca să se apere 
cu arma. 

In sfârşit veni din partea Locotenenţei Dom- 
neşti mult așteptatul ordin de a face foc. Se 
zice că Dimitrie Sturdza ar fi obținut şi comu- 
nicat acel ordin lui Carp, care împreună cu 
Dr. Davila lar fi transmis colonelului Cor- 
nescu, comandantul garnizoanei, care şi acesta 
îl comunică formal lui Schiletti. Intâi Schiletti 
puse să tragă câteva salve în aer, pe care pu- 
blicul, încurajat fiind de mai multe persoane 
ce se găseau pe balcon în palatul Roznovanu, 
le primi cu hohote de râs, apoi în mijlocul su- 
netului clopotului de dandana (tocsin) al Mi- 
tropoliei, ce răspândea spaima până în ma- 
halalele cele mai depărtate și făcu să se a- 
dune şi mai mult public, se trase în grămadă 
şi mai multe persoane căzură. Lupta urmă 
puțin timp sub îndemnul lui Theodor Lăţescu, 
care legat la cap ca şi cum ar fi fost rănit şi 
cu un pistol în mână îndemna şi încuraja pe 
răsvrătiţi. Se dăduse ordin ca şi cavaleria să 
şarjeze dela Copou în jos pentru ca astfel să se 
ia poporul din două părţi. Atunci Carp avu cu 
Cornescu următoarea convorbire caracteri- 
stică: 

Carp, — D-le colonel, este ordin să vii în 
grabă cu lăncerii dela deal ca să se ia răsvră- 
tiții între două focuri. 


Pi 

Cornescu. — Nu pot încăleca. 
Carp. — Pentru ce nu? ia ori ce cal vei găsi. 
Cornescu. — Am cal dar n'am şeaua mea. 
Carp. — Ia orice şea vei găsi. 

Cornescu. — Eu încalec numai pe şeaua 
mea. : 

Carp. — Nu-i momentul să alegi șeaua, nu 
vezi dela ce atârnă scăparea ţării, fă-ţi da- 
toria! 

Cornescu. — Eu nu pot încăleca decât pe 
şeaua mea. 

In urma acestei convorbiri caracteristice, 
maiorul Pandraf luă comanda lăncerilor. 

La început însă încercarea cu cavaleria nu 
fu fericită căci mulțimea prinsese a ridica o 
baricadă în dreptul strădei Primăriei, unde 
caii şi călăreții cădeau unii peste alţii, iar răs- 
vrătiţii se năpusteau asupra celor căzuţi cu- 
ciomege şi-i loveau. De la o vreme însă, făcând 
şi cavaleria întrebuințare de pistoalele lor şi 
rănind şi ucigând în dreapta și în stânga, re- 
zistență serioasă nu mai putea fi şi cei mai 
mulți din răsculați fugiră în toate părțile; câţi 
scăpară fură prinși cu grămada şi închiși într'o 
mare manejă militară de scânduri, ce era 
lângă Curtea Domnească, sub paza maiorului 
Panu, tatăl lui Gheorghe Panu. Principalii au- - 
tori ai mişcării: N. Aslan, Lăţescu, Roznovanu 
şi alţii care se strânsese în casa acestuia, fură. 
de asemenea arestați și duşi la penitenciar în-. 
tre baionete, Costache Moruzi însă scăpă pe-o. 

fereastră din dosul casei, alergă la Păcurari 
la un birjar muscal, care-l duse pe mulți bani 
în goana cailor la Sculeni, de unde asemenea 
cu mare cheltuală trecu Prutul într'o luntre. 
Pe la ora 2 după amiază totul era sfârșit, dar 
aspectul oraşului era lugubru. Chiar un ceas 
mai târziu se vedea încă sânge curgând şi 
creierii împrăștiați pe pietrele ulițelor. Loco- 
tenența Domnească într'o notă adresată con- 
sulilor străini din laşi arăta anume pe Moruzi 
ca motor al răscoalei. 

După ce lucrurile se liniștiră, Maiorescu, 
care din poarta casei sale fusese martor ocular 
la toate cele întâmplate, voia tocmai să meargă 
să găsească pe Carp la palat, când un preot, 
părintele Enăchescu, îl întâmpină și-i spuse în 
secret că Mitropolitul Calinic îl chema la dân- 
sul, în locul unde se ţinea ascuns. Condus de 
acest preot, Maiorescu se cobori într'o pivniţă 
adâncă, unde, întrun fund, bietul Calinic, slă- 
bit din causa rănii dar mai ales a emoţiunii, tre- 
murând de frică şi de frig, sta ghemuit între 
nişte boloboace pline de vin, încotoșmănat în 
blana cârciumarului. Zărind pe Maiorescu, el 
căzu în genunchi și cu vocea stinsă îl rugă să-l 
scape, ducându-l unde va crede de cuviinţă. 
Maiorescu, văzând pe Calinic îngenunchiat, se 
puse şi el în genunchi, şi după o scurtă sfătuire 
ei hotărîră să meargă drept la palat, unde se 
găsea Locotenența Domnească, la a cărei mări- 
nimie Calinic voia să apeleze. Se aduse o tră- 

sură, se ridică poclitul şi Maiorescu împreună 
cu Mitropolitul merseră nerecunoscuţi de ni- 
meni până la palat unde cerură să fie primiţi 
de Locotenenţii Domnești. Davila îi introduse 
în persoană. Când Mitropolitul şi Lascar Ca- 
targiu dădură ochi împreună, acest din urmă, 
se repezi spre Calinic cu mânile ridicate, stri- 
gând: „Despote, ce-ai făcut“? Iar Calinic în ge- 
nunchi şi cu capul plecat, şoptea abia răsu- 
flând: „Fie-vă milă, ertați-mă, am greşit“... 

După câteva ore de deliberare, Locotenenţii 
Domnești crezându-l mai tare rănit de cât era, 
îl trimiseră sub pază la spitalul Sf. Spiridon, 
unde i se pregăti în grabă o odaie. Sentinele 
i se puseră la uşă. 

In acea memorabilă Duminecă de 3 Aprilie 
1866, frate-meu Leon trebuia să facă prelege- 
rea sa la universitate „Despre revoluțiunea en- 
gleză“. Neştiind dacă în fierberea ce era în Oraș 
se va mai gândi cineva la un curs de istorie 
engleză, el eşise mai dimineaţă de acasă, îm- 
brăcat în frac, precum la prelegeri era obici- 
nuit. El voia să vadă aspectul oraşului, dar era 
gata pentru orice eventualitate. Insă abia a- 
juns în colţ la Petrea Bacalul — astăzi Hotel 
România în Piaţa Unirii — îl întâmpină un a- 
prod din partea procurorului general care îl 
chema la parchet. Fiind frate-meu atunci prim 
procuror la tribunal, el lăsă prelegerea, alergă 
repede la Curte, unde procurorul general şi 
prefectul vorbeau cu Locotenenţii Domnești 

despre împrejurările politice. Catargiu, foarte 
îngrijat de cele ce puteau să se întâmple în a- 
cea zi (şi cu drept cuvânt precum am văzut) le 
zicea să se ţie gata la toate. Nu ştiu ce a înţeles 
atunci prin aceste cuvinte, dar mai pe urmă 
pe când se băteau pe uliţă, Catargiu era aşa 
de emoţionat, încât întrun moment, strigă că- 
tră procurori: 

„Domnilor, pentru Dumnezeu, nu vedeţi ce 
se petrece, duceţi-vă înaintea soldaţilor şi li- 
niştiți poporul“. Atunci răposatul Alecu Botez, 
unul din procurorii Curţii, îi răspunse zâm- 
bind, „Bucuros, decât fiindcă Excelenţa Voa- 
stră, aveţi mai multă autoritate decât noi, mar 
fi rău să vă puneţi în fruntea noastră!“ Astfel 
frate-meu, în loc de prelecțiune populară la U- 
niversitate, se puse în acea Duminecă, să facă, 
în frac şi cravată albă, interogatorii, procese 
verbale şi rechizitorii până dincolo de miezul 
nopții. Aşa s'a întâmplat ca membri Societăţii 
Junimea să facă politică în anul 1866. Indată 
însă după acele evenimente clarificându-se si- 
tuaţia prin descălecarea — cum ar fi zis bă- 
trânii — a prințului Carol de Hohenzollern, Ju- 
nimea se grăbi să închidă jurnalul său politic. 
Până în anii din urmă, ori cât susțineau ad- 
versarii noștri, că în realitate scopul întruniri- 
lor Junimii era politica, iar literatura numai 
un mijloc pentru a atrage partizanii în socie- 
tate, aceasta nu e adevărat; nu se mai făcu po- 
litică de loc. Ba mai târziu când se întâmplă 

vre-o dată ca să vie vorba de chestiuni politice 
în vre-o întrunire mulţi membri, dintre care 
mai ales Pogor, cereau îndată schimbarea con- 
versaţiei, fiindcă politica după tradiţia socie- 
tăţii, ar face parte, din lucrurile „străine Ju- 
nimii“, 

Aceasta este atât de adevărat, în cât în anul 
1877, când ne hotărîsem să scoatem deputat în 
Iaşi în opoziție cu Guvernul pe Maiorescu, dat 
în judecată ca ministru şi alegerea trebuia să 
se facă a doua zi după o adunare a Junimii, 
cu toată emoțiunea ce stăpânea pe unii din 
noi, nici s'a pomenit măcar în acea întrunire 
de actul politic ce avea să se săvârşească nu 
mai departe decât în ziua următoare. 

Am notat ca cronicar credincios evenimen- 
tele politice întâmplate în Iaşi în primăvara 
anului 1866, nu numai fiindcă au participat la 
ele şi membrii Junimii, dar şi din cauză că 
detronarea Domnitorului Cuza, avu un efect 
direct asupra societăţii noastre. Voiu să vor- 
besc despre un fapt în aparență mic de tot, 
dar pentru Junimea foarte însemnat, precum 
se va vedea în capitolul următor. 


TIPOGRAFIA SOCIETĂȚII „JUNIMEA“ 


„Monitorul Oficial“ al ţăriii înființat odată 
cu Unirea, se tipărea până în anul 1865 la tipo- 
grafii particulare. In acel an însă guvernul ho- 
tări să înființeze o imprimerie cu caracter 
semi-oficial, care să aibă privilegiul tuturor ti- 
păriturilor Statului, între care negreșit şi „Mo- 
nitorul“. Mai mulţi bărbaţi politici, sperând 
într'un câștig însemnat, formară o asociaţie 
pentru cumpărarea unei mari tipografii. Intre 
aceştia era răposatul Nicu Catargiu, ce-şi dă- 
duse demisiunea din prefectura din Iaşi, pre- 
cum şi Nicu Aslan, directorul „Monitorului“. O- 
poziţia de atunci zicea că îndărătul acestei 
concesiuni se ascund abuzuri, dar eu nu sunt 
în putință să o constat şi nici intră asemenea 
lucruri în cadrul suvenirelor acestora. Faptul 
„este că odată cu căderea Domnitorului, con- 
cesiunea dată asociaţilor dela tipografie care 
nici nu prinsese a se instala bine, se retrase, și 
aceştia rămaseră cu imprimeria în totul sau 
în parte încă neplătită. Fie că răposatul Dimi- 
trie Cozadini, înaintase bani, pe seama acestei 
tipografii, fie că era creditorul unora din pro- 

prietarii 'ei şi nu avea de unde să se îndestu- 
leze decât numai din tipografia fostă a Moni- 
torului, stabilimentul acesta rămase exclusiv 
asupra lui. Cozadini, locuind în laşi unde fu- 
sese numit prefect după Ștefan Golescu, nu 
avea ce face cu tipografia sa în Bucureşti şi 
deaceea o încărcă în niște care cu boi, după 
obiceiul din acele vremi, şi o transportă în laşi, 
Dimitrie Cozadini făcuse multe specii de ne- 
goțuri și de speculaţii în viaţa lui, dar de tipo- 
grafie nu se ocupase niciodată. De aceea nu se 
pricepea de loc, în lipsă de cumpărători, ce ar 
putea face cu maşinele, teascurile, şi lăzile 
sale cu litere. Auzind că există societatea noa- 
stră literară, el, ca om practic, se gândi îndată 
că ar putea trage folos din ea pentru tipogra- 
fia lui, se duse la Pogor cu care era prieten, şi-i 
propuse să deschidă în tovărășie cu Junimea, 
o mare imprimerie care ar bate pe toate cele 
existente în Iaşi. Lui Pogor îi plăcu propune- 
rea, cum îi plăceau toate inovațiile; el se luă 
de vorbă cu noi şi după oarecare discuţii se 
făcu tovărăşia cu Cozadini spre nedumerirea 
mea care totdeauna am avut o frică instinctivă 
de orce schimbare mai însemnată a unei stări 
de lucruri mulțumitoare. Iată dar societatea 
Junimea tovarășă cu Dimitrie Cozadini la ex- 
ploatarea comercială a unei imprimerii! Sta- 
bilimentul se aşeză în casele Băncei Moldovei 
din colţul stradelor Sf. Ilie şi Golia, (astăzi 
Vasile Alecsandri şi Cuza-Vodă) acum a moş- 

tenitorilor răposatului Costake Stihi, unde a 
rămas până în ziua de astăzi cu toate peripe- 
țiile prin care a trecut. Ca director se alese un 
neamt cu numele de Bernhard, care se găsea 
în laşi şi conducea o mică tipografie aproape 
ruinată. Acesta avu sarcina să deschidă lăzile, 
să umple căștile, să monteze maşinele şi 
teascurile şi să pue treaba în mişcare. Toate a- 
cestea se făcură uşor, dar când la imprimat, 
lucrurile se încurcară. In lași nu mai apărea 
nici un jurnal, nu se tipăreau nici cărţi şi nici 
chiar broşuri, aşa încât lucrul lipsea, dar chel- 
tuiala mergea. La mai multe adunări ale Ju- 
nimii venise şi Cozadini. El vorbea cu noi ne- 
gustorie şi cifre, noi eram deprinşi să ne în- 
trunim pentru literatură şi discuţii teoretice, 
așa încât nu ne prea înţelegeam cu dânsul. Co- 
zadini era necăjit, văzându-ne nepăsători pen- 
tru negoţul comun, la care el pusese mai tot 
capitalul şi noi aveam să punem munca; Ju- 
nimea era plictisită de punerile sale la cale 
negustorești, de cifrele şi de calculele sale; şi 
el şi noi eram în acele seri, totdeauna multu- 
miți când venea momentul să ne despărțim. 
Aşa nu putea merge înainte. In curând Co- 
zadini ne propuse să-i cumpărăm tipografia 
cu un preț foarte redus, însă suma pe care o 
cerea era totuş destul de mare, şi deci treaba 
părea foarte grea. Găsindu-se pe atunci în Iaşi 
Nicu Casu, proprietar bogat în Basarabia şi 
nepot al lui Pogor, el se hotărî să pue princi- 

palul capital pentru cumpărarea tipografiei 
dela Cozadini, şi să o lase în întrebuinţarea Ju- 
nimii, ai cărei membri aveau şi ei să ia parte 
la cumpărare, şi la contribuţiuni lunare. 

Aşa se făcu; stabilimentul se numi „Tipo- 
grafia Societății Junimea“ director rămase 
Bernhard, iar societatea îi priveghia admini- 
straţia printr'un delegat dintre membrii ei, 
care avea să se schimbe în mod periodic. In- 
tâiul delegat al societății a fost răposatul no- 
stru amic I. M. Melic, care însă dela o vreme 
se lepădă din însărcinarea sa onorifică, nu nu- 
mai din cauza ocupatiilor sale multiple, dar şi 
fiindcă dobândise convingerea, ca om practic, 
că afacerea nu poate să prospereze. Urmașul 
lui Melic a fost Theodor Cerkez, care propuse 
mai multe inovaţii ce s'au adoptat, între care 
a fost crearea unui jurnal, fără caracter po- 
litic, numit „Curierul de Iaşi“. 

Theodor Cerkez așezându-se dela o vreme 
la moşia sa din judeţul Fălciu, Junimea delegă 
ca administrator pe Alexandru Farra, în tim- 
pul căruia fu introdus şi Theodor Balassan în 
tipografia Junimii. După câtva timp, Bernhard 
luă însfârșit stabilimentul pe seama sa, plă- 
tindu-ne o chirie anuală în tipărituri. Cu Bern- 
hard care deși om harnic, avea obiceiul de a 
cheltui pe vin şi pe bere toţi banii ce intrau, 
treaba se încurcă mai tare. Bernhard îşi încetă 
plăţile şi noi am fost siliţi să punem provi- 
zoriu pe Balassan ca director al stabilimentu- 

lui; acesta a încurcat situaţia cu desăvârşire, 
aşa încât imprimeria la urmă a fost vândută 
unui concurent al ei, tipografului evreu Herşcu 
Goldner din laşi. Balassan însă care prinse 
gust la tipografii nu se dădu bătut, el împru- 
mută un teasc şi mai multe caşte cu litere care 
zăceau în pivniţa bărbatului politic şi profe- 
sor Nicolae Ionescu şi deschise o foarte mo- 
destă tipografie pe seama sa. Apoi văzând că 
aşa nu poate avea câştig, scoase din minţi pe 
răposatul Costache Rosetti Solescu care co- 
mandă maşini şi literă nouă din străinătate şi 
deveni tipograf, luând pe Balassan ca admi- 
nistrator. In curând urându-i-se cu aceasta, Ro- 
setti îşi vându cu pagubă stabilinientul lui 
Nicu Gane, Alexandru Stoianovici şi mie care 
înlăturarăm pe Balassan ca nepriceput, şi mai 
asociindu-ne cu Alex, Xenopol, răposatul Eu- 
geniu Filipescu, Anton Naum şi alţii, am ținut 
încă mulți ani tipografia sub conducerea lui 
Theodor Buieliu. Mergând rău, am vândut-o 
însfârşit unei societăţi compuse din şapte insti- 
tutori, care o ţine încă şi astăzi în acelaș local 
unde a fost înființată cu 23 de ani înainte. 

Negreșit că despre jalnicul sfârşit al tipo- 
grafiei lor, membrii Junimii nu-şi puteau face 
nicio idee în toamna anului 1866. Neavând iu- 
tenţia de a câştiga, ci dând încă contribuţii lu- 
nare dela noi, ne pusesem în gând să tipărim 
gratis cărți româneşti bune, mai ales cărți de 
școală care pe atunci lipseau cu totul. 

Noi ne închipuiam că lucrurile vor merge 
bine dela sine, parcă conducerea unei impri- 
merii ar fi o afacere literară şi nu comercială. 
Optimismul merse aşa departe, încât unii din 
noi înfiinţară şi o librărie, numită „Librăria 
Societăţii Junimea“ împreunată cu un cabinet 
de lectură, şi o aşezară în prăvălia din colţ, în 
aceeași casă cu tipografia. Insă acest stabili- 
ment era numai a 2—3 dintre noi, printre care 
Pogor pusese capitalul principal; eu la libră- 
rie nu m'am amestecat deloc. Ca administra- 
tor în noua prăvălie, se aşeză un oarecare Po- 
lon Lewandovski, fost telegrafist, care nu se 
pricepea de loc la treaba aceasta. Negoţul păru 
a merge câtva timp după care dădu înapoi tot 
mai tare, până ce bieţii proprietari vândură 
cărţile cum putură fiind mulţumiţi să scape 
cu o pagubă destul de însemnată. Şi aci se făcu 
comerţ, nu cu scop de câștig, ci cu scopuri 
superioare de a da societăţii române o mai 
bună hrană intelectuală. Cărţile se aduceau, 
nu după cum era gustul publicului nostru, ci 
după cum erau declarate bune de proprietarii 
librăriei; astfel ele rămâneau nevândute în du- 
lapuri, cu toată îngrijirea cu care Pogor şi Bur- 
ghele principalii părtaşi, le lipeau etichete, şi 
le ţineau curate de praf. 

Dar să ne întoarcem la tipografia societăţii. 

O întrebare ce trebuia să ni se prezente în 
mod natural era de a şti care va fi întâia carte 
ce vom tipări și cu care vom începe ediţiunile 

societăţii Junimea. Aruncând o privire în lite- 
ratura naţională şi întâlnind numai poezii ca 
la începutul tuturor literaturilor, ne veni ideea 
să facem o alegere din poeziile originale cele 
mai bune şi să edităm o mare antologie atât 
pentru uzul școalelor, cât şi pentru public în 
deobşte. De aceea ne hotărirăm să facem în 
comun alegerea poeziilor de tipărit. In acest 
scop împărțţirăm între noi pe poeţii români; 
fiecare avea să însemneze acasă bucăţile ce-i 
păreau mai bune din autorii cu a căror lectură 
se însărcinase, apoi poeziile propuse erau să 
fie cetite împreună, şi dacă ar fi dobândit a- 
probarea generală, trebuiau trecute în antolo- 
gie. In cea întâi Junime, venirăm fiecare cu un 
teanc de cărţi la subţioară, cam îngrijați că 
antologia noastră va deveni din cale afară vo- 
luminoasă, dar în contra aşteptării tuturor, 
dela cea întâi cetire, lucrurile luară o înfăți- 
şare cu totul alta. 

Am început, dacă nu mă înşel, cu o poezie a 
lui Bolintineanu, pe care toţi din copilărie ne 
-deprinsesem a o crede foarte frumoasă. Abia 
cetită, Pogor o declară rea şi imposibilă de 
primit în antologie, căci cartea noastră avea 
scopul să cuprindă numai bucăţi de acele ce 
puteau sluji drept model şi ca formă şi ca fond 
poetic. N. Gane, N. Schiletti, şi eu, protestarăm 
cu indignare contra lui Pogor şi făcurăm apel 
la judecata lui Maiorescu, Acesta însă, spre 
mirarea noastră, se declară cu totul de aceiași 

părere ca şi Pogor. La întrebarea pentru ce 
poezia este rea, se născu o lungă discuţie care 
tinu până noaptea târziu şi făcu imposibilă 
orice altă lectură în acea seară. Mai întâi Po- 
gor după obiceiul său de a începe orice discuţii 
dela potop puse întrebarea prealabilă, „ce este 
poezia?“ deacolo prinserăm a ne preschimba 
ideile despre condiţiile pe care poezia în gene- 
ral trebue să le întrunească pentru a cores- 
punde scopului ei, despre ce poate şi ce nu 
poate fi obiectul unei poezii, care este forma. 
în care subiectul trebue tratat, ce rol joacă 
imaginaţia şi talentul, de ce ajutor este învă- 
țătura și ştiinţa şi altele multe. In seara dintâi 
domni și aci, ca odinioară la începutul discu- 
tiei asupra ortografiei, o mare confusiune, dar 
peste o săptămână, Maiorescu îndemnat de 
ideile preschimbate între noi se puse iarăşi să 
cugete asupra acestui subiect şi ne veni cu o 
parte din tratatul său „Despre poezia română“ 
care mai târziu a făcut un efect așa de mare 
şi a pus dela început pecetea originalității pe. 
revista „Convorbiri Literare“. 

Scrierea lui Maiorescu deschise la cei mai 
mulți dintre noi, orizonturi noui. Până atunci 
noi judecam valoarea unei poezii numai după 
un instinct natural, fără a cerca să. analizăm 
cauzele pentru care cutare poezie ne place, iar 
cutare alta ne pare rea. Deatunci încoace lu- 
crurile se schimbară, încetul cu încetul cri- 
tica își făcu loc în societate, şi după un şir de 

ani, așa ne deprinsesem cu oarecare idei fun- 
damentale comune, încât adesea ne înțelegeam 
prin simple semne, fără multă vorbă. 

Paralel cu cetirea succesivă a studiului lui 
Maiorescu care se discuta cu deamănuntul în 
societate, urma şi lectura poeziilor destinate 
pentru antologie. Poeți de al-de-Boliac, Mo- 
muleanu, Stamati, şi alţii asemănaţi, de ale 
căror merite literare se făcuse mult svon în 
public și în presă, nici putură dobândi grația 
de a introduce o singură bucată de versuri în 
antologia noastră; din tot Mureşanu abia scăpă 
cunoscuta sa poezie patriotică „Deşteaptă-te 
Române“; Eliad, poreclit de contimporani „pă- 
rinte al literaturei române“ o păţi şi mai rău. 
Neologismele sale ciudate produseră numai râs 
şi chef în societate. Chiar mult lăudatul său 
„Sburătorul“ fu respins cu unanimitatea vo- 
turilor. 

Când veni rândul lui Alecsandri (de care a- 
păruse atunci numai Doinele şi Lăcrămioa- 
rele) şi poeziile propuse începuse a se analiza 
strofă cu strofă, mai mulţi din noi, a căror co- 
pilărie fusese alintată de melodioasele Doine 
ale poetului nostru, protestarăm în contra ace- 
stui mod de a discuta. Mai ales Nicu Schiletti, 
mare admirator al lui Alecsandri se plimba, 
roș la faţă, prin odaie şi zicea, că o poezie nu 
se poate despica în acest chip, că Pogor vrea 
numai să se joace, că el nu ia treaba noastră 
la serios, sau dacă o ia, că aici e prigonire evi- 

dentă. Cu toate strigătele noastre, numai două 
din Doinele lui Alecsandri trecură, şi anume 
Grozaşi Ceasul rău. Tot aşa se întâmplă cu Gri- 
gore Alexandrescu şi cu Alecu Donici, pe care, 
înainte ca ei să fie cetiţi şi criticati în Junimea, 
unii din noi îi puneau cu tot dinadinsul, alături 
cu cei mai mari fabulişti vechi şi noui. Din Cre- 
teanu trecu Gondola, din Sion nu trecu nimic, 
respingându-se cu energie faimoasa sa „Limba 
românească“ atât de lăudată. Vestita „Umbra 
lui Mircea“ fu găsită bună numai până la ju- 
mătate, iar partea a doua rea şi lipsită de ins- 
pirație, Aceeași soartă o avură mai toti ceilalţi 
poeți contimporani, şi chiar cei vechi dela în- 
ceputul secolului cu mici excepțiuni. 

Astfel de unde noi ne închipuisem că n'am 
avea decât să spicuim în dreapta și în stânga 
ca să găsim după plac poezii şi multe şi fru- 
moase pentru antologia noastră, dela o vreme 
băgarăm de seamă că abia am fi putut scoate 
la lumină o broşurică subţire și că prin urmare 
de editarea unei antologii nici mai putea fi 
vorba. De aceea ideea publicațiunii proectate 
fu părăsită. 

Discuţiile acestea au fost de foarte mare fo- 
los pentru membrii societăţii Junimea, şi în- 
drăpese a spune pentru întreaga direcţie a mis- 
cării intelectuale române. Mai întâi spre uimi- 
rea noastră ne-am convins de marea sărăcie a 
literaturii naţionale de care nu aveam nici 
idee, fiind dreapta măsură şi dreapta judecată 

întunecate prin laudele ce scriitorii noştri își 
aduceau unii altora reciproc. In adevăr până 
atunci domnise printre scriitorii noștri obiceiul 
de a lăuda și înălța tot ce este naţionali fără a 
mai cerceta dacă lucrul este bun în sine. Pe 
cât Românii se criticau, se certau, şi se ocărau 
unii pe alţii în politică, pe atât domnea între 
dânșii o dulce armonie în ceeace priveşte lite- 
ratura. Tot ce se scria era bun. Auţorii români 
aveau toți talent, erau oameni superiori. Ai fi 
zis, cetind laudele ce se dădeau tuturor scriito- 
rilor prin gazete, că noi eram singurul popor 
pe lume, care avea marele privilegiu de a fi 
lipsit de mediocrităţi. Orbirea sau mania mer- 
gea şi mai departe. Scriitorii de gazete puneau 
pe autorii români alături cu cele mai strălucite 
geniuri ale altor popoare; sar fi crezut că este 
de ajuns să fii Român pentru a fi şi mare poet 
şi cugetător adânc. Intr'un articol de gazetă se 
vorbea de însemnații noştri filosofi, pe când 
nu se arătase printre Români încă nici un cu- 
getător original în materie de filosofie; într'un 
alt articol se compara Văcărescu cu Goethe şi 
se punea compatriotul nostru în calitatea sa de 
latin şi în special de Român, mult mai presus 
de unul din cele mai mari geniuri poetice ce 
a produs omenirea. Critica lipsea pe atunci cu 
desăvârşire şi se poate zice, fără nici o în- 
d6ială, că ea a fost introdusă în mod ştiinţific 
de publicaţiile Societăţii Junimea, în special 
prin scrierile lui Maiorescu care au avut un 

efect adânc şi purificator pentru literatura ro- 
mână. In zilele de acum am ajuns la extremul 
contrar. Azi nimeni nu mai laudă şi toți scrii- 
toraşii de prin jurnale scriu critice. Poate că 
aceste sunt pe atât de rele şi nepotrivite, pe cât 
erau laudele generale de odinioară, dar se 
vede că am ajuns acolo unde suntem, prin e- 
fectul unei reacţiuni naturale. 

Care era însă consequența laudelor nemă- 
surate ce se aduceau tuturor scriitorilor din a- 
cele timpuri; încurajau ele măcar pe vre-unul 
din autori să producă, de nu mai bine cel puţin 
mai mult? Pe la sfârșitul anului 1866 şi începu- 
tul celui următor, Eliad nu mai scria, deşi toţi 
îl tămâiau ca pe un geniu, Bolintineanu pro- 
ducea puţin şi rău, Creţeanu încetase de a scrie 
după tipărirea „Armoniilor intime“, Hajdeu îşi 
căuta o temelie solidă ba ici ba colo, fără a o 
găsi precum nu a găsit-o niciodată în mod sta- 
tornic; chiar Alecsandri sta supărat şi mocnea 
la Mircești ne mai dând semne de viață. Autori 
tineri aproape nu se arătau. In toată România 
nu apărea atunci nici o singură foae literară. 
„Revista Română“ creată de Odobescu în Bu- 
cureşti încetase de mult, ca şi „România Lite- 
rară“ din Iaşi ce trăise aproape un an. Ai fi 
crezut că în întreaga Românie de curând unită 
nu era nici destulă inteligenţă, nici destul inte- 
res pentru ca să poată trăi măcar o singură pu- 
blicaţie literară cât de mică, și apăsaţii noştri 
compatrioți din Transilvania și chiar din Bu- 

covina ne întreceau întreținând în micul lor 
cerc măcar câte un organ oricât de neînsemnat 
ar fi fost, pentru a dovedi că mișcarea intelec- 
tuală, nu-i stinsă cu totul în poporul român. 

Aceasta era situaţia în România; ea era mult 
mai rea decât fusese vre-o dată dela deștepta- 
rea noastră, și o schimbare oarecare trebuia 
să vie. In orașul Iaşi se găseau pe atunci destui 
bărbaţi luminaţi ca să provoace ei în privinţa 
aceasta o desmorţire a spiritelor prin o puter- 
nică sguduire. 


CONVORBIRI LITERARE 


Pe lângă persoanele ce făcuse parte din so- 
cietatea noastră până atunci se mai adăogiră 
în curând şi altele. Mai întâi câţiva din tinerii 
cărora le dădusem eu cu o iarnă înainte lec- 
țiuni de drept roman la mine acasă: Mihail 
Corne, Grigore Buieliu, Alexandru Farra, apoi 
Lascar Ciurea, judecător la Curtea criminală, 
loan Caraiani, numit profesor la Universitatea 
din Iași şi originar de prin Macedonia, Samson 
Bodnărescu, venit din Bucovina spre a-şi cerea 
norocul în România, Dimitrie Rosetti frate mai 
mare al lui Theodor, Cerkez Todiriţă de care 
am vorbit, şi Nicu Casimir mutat din Bucureşti 
ca procuror la Curtea din Iași. Din toţi aceştia 
astăzi au murit doi, Lascăr Ciurea care fre- 
quenta adunările noastre mai mult din priete- 
nia ce avea pentru Pogor și alţii dintre noi, 
decât din interes pentru literatură, şi Nicu Ca- 
simir. Despre acesta nu mi se va prezenta oca- 
siunea să mai vorbesc în cursul acestor a- 
mintiri, de aceea cred a-mi îndeplini aici o 
datorie însemnând că Nicu Casimir mi-a fost 
unul din cei mai simpatici prieteni, ce am 

avut în juneţa mea. Ca copii ne jucasem îm- 
preună în Iaşi; în vremea studiilor ne-am re- 
găsit la Berlin, în ultimii doi ani ce am petre- 
cut acolo şi am trăit ca fraţii; aceleași rapor- 
turi intime le-am avut şi mai târziu după în- 
toarcerea în ţară, iar când împrejurările ne 
despărţeau, ne comunicam unul altuia, toate 
întâmplările şi chiar toate sentimentele şi pă- 
rerile noastre prin o corespondenţă regulată şi 
activă. In toamna anului 1868 ne-am îmbolnă- 
vit amândoi în același timp şi peste câteva săp- 
tămâni, în ziua de 24 Octomvrie când eu mă 
ridicam depe boală, el muri, Când doctorul 
care ne căutase pe amândoi îmi dădu această 
ştire, m'am îngălbenit şi am rămas ca amuţit; 
nici puteam să cred o asemenea nenorocire, 
Moartea lui Nicu Casimir a fost întâia care m'a 
făcut să simt cât e de mare durerea unei ve- 
cinice despărţiri. Prietenul meu avea drago- 
stea literaturii şi se încercase ca autor, însă 
timid de natură, tot amâna momentul când va 
comunica Junimii lucrările sale. După moar- 
tea sa prematură n'am mai auzit vorbindu-se 
de manuseriptele ce se găseau la dânsul şi ast- 
fel au rămas necunoscute. 

Nu ştiu dacă toate persoanele însemnate mai 
sus erau prezente la o şedinţă ce se ținea în 
casa lui Pogor pe la începutul lui Ianuarie 1867 
de care am să vorbesc, dar ştiu că Adunarea 
era numeroasă. Maiorescu veni în acea seară 
cu o propunere care plutea de câtăva vreme în 

mintea multora din noi şi era foarte naturală 
în starea în care se găsea societatea. In adevăr 
câteodată se citea la adunările Junimii vre-o 
poezie originală sau tradusă, discuţiile noastre 
dăduse lui Maiorescu ocaziunea să scrie câteva 
studii şi critici întinse, pe care ni le comuni- 
case — erau să rămâie aceste cunoscute nu- 
mai în cercul nostru restrâns? 

Deaceea când Maiorescu îşi arătă părerea 
că ar fi bine să deschidem un mic jurnal lite- 
rar în care s'ar tipări scrierile cetite și apro- 
bate de societate, şi în care să putem rezuma o 
parte din discuţiile noastre, ce prezentau un 
interes general, toată lumea primi fără lungi 
desbateri propunerea sa. Pogor, entusiast pen- 
tru orice inovaţii, proclamă absoluta necesitate 
a unei reviste şi îşi freca mânele cu plăcere 
gândind la polemicele literare la care viitoarea 
noastră publicaţie ar putea da loc. 

Două întrebări se născură atunci: întâi, cum 
se va numi acest copil al Junimii, şi apoi cine 
va fi directorul lui — căci de greutăţi mate- 
riale nu aveam a ne teme: o tipografie nouă şi 
complectă ne sta la dispoziţie. Inainte încă de 
a se pune aceste întrebări, eu mă înfundai pe 
o canapea ce se găsea în colțul cel mai întune- 
cos al salonului — căci simţeam instinctiv că 
toți au să cadă pe capul meu. După obiceiul 
Junimii de a se ocupa mai întâi pe larg și pe 
întins, cu mare ceartă şi svon de ceeace este 
secundar, și de a hotări apoi repede lucrurile 


88 IACOB NEGRUZZI 


principale, la inceput se puse în discuții nu- 
mele jurnalului, care în definitiv era destul de 
indiferent. După ce mai multe propuneri, una 
mai ciudată decât alta, se făcură şi se respin- 
seră, eu zisei din colțul meu: „Poate o denu- 
mire potrivită ar fi Convorbiri Literare?,..“. — 
„Bravo“, răspunse Pogor de departe! „Convor- 
biri Literare, nu zice nimic. Cela n'engage å 
rien! Admis!... „Primesc şi eu acest titlu, de- 
clară Maiorescu „fiindcă este fără pretenție“ l.. 

„Dar care dintre noi ar avea să ia asupra sa 
direcţia jurnalului“?... O tăcere generală se 
făcu și după câteva momente tot Maiorescu o 
curmă, strigându-mi în gura mare: „Tu ai gă- 
sit numele, tu eşti dator să conduci treaba, 
fii tu redactorul Convorbirilor Literare!“ 

Lucrul de care îmi fusese frică se întâmplase, 
şi speranţa mea că mă vor uita în colţul întu- 
necos unde mă ascunsesem nu se realizase. In 
întâiul moment îmi trecură prin minte o mul- 
time de cauze pentru care vream să refuz: 
Succesul jurnalului putea fi îndoelnic, direc- 
țiunea putea să-mi dea multă muncă și bătaie 
de cap; alte nemulțumiri necunoscute mă mai 
puteau aştepta, dar mai ales aveam ca o pre- 
simţire vagă şi nebuloasă, că treaba aceasta nu 
va juca un rol secundar în viața mea, şi că acel 
da sau nu ce voiu rosti, va fi aici tot aşa de în- 
semnat ca și la o căsătorie. Puteau să fie multe 
și puternice motive contra dar era unul singur 
pentru care le covârşi pe toate. 

Eram pe atunci amorezat, şi precum e na- 
tural, raportam totul la pasiunea violentă de 
care eram stăpânit. Dela sine îmi veni atunci 
gândul că noua mea însărcinare, mă va înfă- 
tişa cu mai mari merite în ochii femeei pe care 
o iubeam; totodată un jurnal literar îmi da 
ocaziunea şi locul potrivit pentru a publica 
oarecare poezioare de amor ce începusem a 
compune. Ce minunat mijloe de a comunica 
cu persoana iubită!... 

Pe când stam tăcut şi căutam să limpezese 
în minte toate aceste gânduri deosebite ce mă 
grămădeau, Pogor îmi strigă de odată: „Ce 
stai așa mahmur, par'că ți s'ar fi înecat coră- 
biile? Noi te căftănim şi tu nu te bucuri? Hai, 
primeşte şi nu mai face marafeturi“! In acest 
moment începu a cânta cu glas subțire, ca lău- 
tarii la boeri: „Cu caftan Pam îmbrăcat“... şi 
se repezi la mine să mă ia de subțioare, ajutat 
de nu ştiu care altul tot atât de vesel ca şi dân- 
sul. În vreme ce aceștia mă duceau în pompă 
prin prejurul odăei, toată Junimea întona în 
cor cântecul: „Cu caftan Pam îmbrăcat!...“ și 
în mijlocul râsului general eu făcui declarația 
solemnă că primesc caftanul cu care mă împo- 
dobeau. Aşa m'am făcut directorul „Convorbi- 
rilor Literare!“ 

Veselia în societate a fost bună, dar când 
m'am întors acasă eram foarte preocupat și o 
mare parte din noapte, m'am gândit la viitoa- 
rea mea însărcinare. A doua zi m'am dus la 

Maiorescu şi am pus cu dânsul la cale, să dăm 
„Convorbirilor Literare“ formatul în IVo, să 
le scoatem de două ori pe lună, compunând 
fiecare număr din două coli de tipar, sau când 
war ajunge materia, cel puţin din 11/;. Am 
mai fixat cu multă modestie preţul abonamen- 
tului anual pentru România la un galben, iar 
pentru Austria numai la patru florini, ţinând 
seamă de mijloacele restrânse ale Românilor 
cu învățătură de acolo, mai ales ale tinerimii 
studioase. In sfârşit ne-am hotărît să tipărim 
jurnalul numai în 300 exemplare. Aceasta ia- 
răşi dintrun sentiment de modestie, doar n'ar 
avea aparenţă, că dăm proporţii prea însem- 
nate publicaţiei noastre. 

Era această modestie o reacție naturală con- 
tra celor ce se făceau în general pe atunci. In 
câmpul literar totul se începea pe mare cu 
trâmbiţe și surle, par'că ar fi fost cine ştie ce 
lucrare colosală, şi apoi peste un timp foarte 
scurt marea întreprindere cădea în baltă, ne- 
maiauzindu-se vorbind de dânsa; în curând 
alta începe aiurea cu aceeași pompă şi osten- 
taţie pentru a înceta tot așa de repede. Noi însă 
căzusem în extremul contrar; nici preţul abo- 
namentului nu putea acoperi cheltuiala tipa- 
rului, mai ales că cele mai multe numere ho- 
tărîsem a le trimite gratis, pe la şcoli şi biblio- 
teci române fără mijloace din Austro-Ungaria, 
nici 300 exemplare nu puteau ajunge; în fapt 
am fost curând siliți să facem o a doua ediţie 

a celor întâi numere, şi cele următoare să le 
ridicăm la 500 şi chiar 800 exemplare. Cu toate 
acestea după trecere a câţiva ani, întâiele vo- 
lume din „Convorbiri“ aproape nu se mai gă- 
seau de cumpărat și astăzi tomurile 1—7 se 
consideră ca cărţi rare după care anticarii e- 
vrei fac mare goană. 

Cel dintâi număr al „Convorbirilor“ a apă- 
rut cu data de 1 Martie 1867 şi a fost expediat 
în toate părţile. El începe cu o introducere 
scrisă de Maiorescu în prezența mea, la dânsul 
acasă, eu am adaus numai scurtul aliniat final, 
şapoi am hotărît să iscălese eu întreaga pre- 
față în calitate de redactor. Indată după acea- 
sta vine studiul cetit de Maiorescu în Junimea 
„Despre Poezia Română“, de care am vorbit, 
apoi o descriere de mine a galeriei de tablouri 
din Iaşi, şi în sfârşit un apel al societăţii către 
autori români. 

Este un sentiment straniu de a vedea pentru 
întâia oară scrierile sale tipărite şi numele său 
publicat pe coperta unei cărți, şi socot că ori- 
cine trebue să aibă emoţiuni în momentul a- 
cela. Par'că îți vine să te crezi mai mult decât 
ai fost cu o zi înainte, mai înălțat, înzestrat cu 
merite mai mari. Când însă eşti de 24 de ani şi 
amorezat, atunci, pe lângă acel sentiment de 
mândrie, se mai adaugă şi altul de dulce spe- 
ranţă, care îţi înveselește sufletul, şi te cufundă 
în visuri frumoase. Dar realitatea rece vine 
grabnic să te desamăgească. Am trebuit să aflu, 

poate ca şi alţii în poziţia mea, că persoana a- 
supra căruia nădăjduiam că revista condusă 
de mine va face mare efect, a lăsat-o cu de- 
stulă nepăsare netăiată pe masă, ceeace ma 
umplut de amărăciune. In schimb însă la o altă 
persoană se vedea o emoție afectuoasă în față 
când a luat întâia broșură a „Convorbirilor“ 
în mână; acela era tatăl meu. Și el trecuse, cu 
mulți ani în urmă, prin acele momente de ilu- 
„ziune pe care vârsta şi experienţa vieţii de 

mult le redusese la adevărata lor valoare. Dar 
se vede că pentru fiul său, orice părinte iubi- 
tor, trece încă odată prin fazele prin care a 
trecut însuşi în tinereţele sale. 

Din partea publicului cetitor pol spune că 
numărul 1 al „Convorbirilor Literare“ a fost 
foarte bine primit; nu i sa făcut îndeobște 
nici o altă critică decât asupra numelui, care 
la mulţi li sa părut ciudat sau cel puțin neo- 
bișnuit. Inceputul scrierii lui Maiorescu a făcut 
bun efect chiar asupra poeţilor noștri, căci se 
va băga de seamă că abia cu numărul urmă- 
tor începe o critică destul de aspră cu citaţii 
din autorii români. Şi în adevăr după No. 2, 
acei ce s'au simțit atinşi sau supărat cu atât 
mai mult cu cât, precum am spus, ei nu erau 
deprinși la critică ci numai la laude, și acea- 
stă scuturătură din dulcea mulțumire de sine 
în care se legănau, a trebuit în adevăr să fie 
foarte neplăcută. Când însă au văzut că acea 
critică nu era numai un fapt izolat şi întâmplă- 

tor, ci urmează cu regulă şi metodă şi că pe 
lângă aceasta se mai adaugă şi satira mușcă- 
toare, atunci autorii noştri s'au supărat de tot. 
Unii au luat pana să răspundă, precum Bolinti- 
neanu şi Boliac, alții că Alecsandri s'a plâns în 
particular de Maiorescu, către cunoscuţii săi, 
mai ales către mine, dar cei mai mulţi după 
statornicul obiceiu al Bizantinilor, au cercat să 
ne lovească — mai ales pe Maiorescu, în inte- 
resele noastre de tot felul, şi străine cu totul 
literaturii. 

Nu vreau însă să anticipez asupra acestui 
cubiect, despre care mi se va prezenta ocaziu- 
nea să vorbesc mai târziu, şi revin la Convor- 
birile Literare. Ocupaţia mea la început nu 
era tocmai mare, o bună parte din materie 
pentru mai multe luni o aveam strânsă, şi de 
partea materială a jurnalului se ocupa admi- 
nistraţia tipografiei. Eu nu aveam decât să re- 
vizuese registrele speciale ale revistei, să fac 
corecturile și să întrețin corespondenţa. Dela 
început m'am pus cu zel şi inimă la treabă 
și am găsit plăcere întru conducerea acestei 
publicațiuni în numele societății, căci pe atunci 
Convorbirile se socoteau a fi organul și pro- 
prietatea Junimii; mai târziu numai s'a schim- 
bat această idee încetul cu încetul, până când 
dela sine Convorbirile s'au considerat de toată 
lumea ca fiind proprietatea directorului lor. 
Totuș lucrul nu era așa sigur în formă, încât 
să nu dea loc şi la păreri contrare. Când peste 

18 ani eu, am hotărît să mă mut la Bucureşti, 
cu Convorbiri cu tot, Nicu Gane era aşa de 
furios de această hotărîre a mea, încât după 
multe şi zadarnice încercări de a mă opri în 
Iaşi s'a pus cu ciudă să-mi conteste dreptul de 
a dispune de Convorbiri, susţiind că jurnalul 
ar fi al Junimii şi nu al meu personal. Negre- 
şit că după discuţia urmată în societate, el a 
rămas singur de părerea aceasta şi a trebuit 
să cedeze puterii argumentelor contrare, dar 
mânia şi mâhnirea lui pentru plecarea mea 
din lași a ţinut încă o bucată de vreme până 
în sfârşit s'a liniştit. 

Vro doi ani după apariţia lor, Convorbirile 
Literare au trecut printr'un moment foarte 
greu. Câţiva membrii răsleţi ai Junimii — însă 
nu societatea — se pusese să facă politică cu 
multă activitate şi au propus în una din întru- 
niri ca să contopim jurnalul literar cu unul 
politic ce erau pe cale să înființeze. Ei voiau 
prin aceasta să uşureze cheltuelile și să mă- 
rească interesul jurnalului politic. Unii pro- 
puneau ca foiletonul să fie destinat exclusiv 
literaturii, alţii ca politica să ocupe întâile 
două pagini iar literatura paginele din urmă. 
Aceştia mersese până întru a primi două di- 
recţiuni cu totul separate una de alta, cea po- 
litică şi cea literară, ba admiteau chiar ca 
partea literară să-şi păstreze numele ei special 
de Convorbiri, numai și numai pentru a putea 
contopi ambele jurnale, Eu m'am opus cu 


AMINTIRI DIN „JUNIMEA“ 95 


toată energia la aceste propuneri, deşi multora 
le păreau admisibile. Mi se zicea: de ce ţi-e 
frică, ce-ţi pasă de întâile două pagini, nu-ţi 
rămân celelalte în deplină şi liberă dispoziţie? 
In seara întâia nu se luă nici o hotărire. Eu 
plin de grijă m'am pus de-a doua zi să alerg 
pe la toţi ca să cerc să-i conving în particular 
de primejdia unei asemenea contopiri; sim- 
team instinctiv că admiţându-se propunerea, 
Convorbirile se duc pentru totdeauna. In întru- 
nirea următoare o discuţie lungă a urmat ia- 
răş până când în sfârşit ne-am învoit ca che- 
stiunea să se hotărască printr'un vot în toată 
forma. Fără glasul lui Maiorescu care număra 
voturile, se ivi paritate între membrii presenti. 
Deci dela dânsul atârna soarta Convorbirilor 
şi eu mă uitam în ochii lui cu strângere de 
inimă de vreme ce şi el păruse a se pleca pen- 
tru propunerea contopirii, dar spre bucuria 
mea, el își schimbă părerea la urmă, poate sub 
influenţa energicelor mele protestări. El votă 
pentru statul quo și astfel Convorbirile scăpară 
cu majoritatea acestui singur vot. Mai târziu 
sa văzut cât de mare dreptate am avut eu a- 
tunci. Foaia politică a încetat şase luni după 
deschiderea ei şi cu ea negreşit s'ar fi stins şi 
foaia literară, pe când Convorbirile au urmat 
a trăi atâţea ani și trăesc şi astăzi. 

Al doilea moment greu pentru Convorbiri a 
fost acel când s'a vândut tipografia în luna Oc- 
tomvrie 1871. Am zis că întreprinderea mer- 

gea foarte greu; Bernhard nu ne făcea tipări- 
turile ce era dator să facă, nu plătea chiria lo- 
calului, nu mai plătea nici hârtia comandată 
în străinătate, dar îşi îneca necazul şi grijile 
în vin. Intro zi primesc pe neașteptate o scri- 
soare dela dânsul în care îmi spune, că ne mai 
putând ţinea tipografia o părăseşte şi se duce. 
Am alergat îndată la stabilimentul nostru unde 
am găsit lucrătorii neplătiţi şi revoltați şi o 
neorânduială complectă. 

Mai mulţi membri ai societății ne-am adu- 
nat în grabă, am asigurat lucrătorilor dreptul 
lor, şi am stabilit o administraţie provizorie cu 
Balassan care a dus-o dela primăvară şi până 
toamna. După aceea eu nu m'am mai ocupat 
de cele ce se petreceau la tipografie, căci puin- 
du-mi în Iaşi candidatura la deputăţie am tre- 
buit să fac și eu atunci o politică activă. Si- 
tuațiunea politică era în adevăr foarte gravă; 
dela alegeri atârna continuarea domniei prin- 
iului Carol sau abdicarea sa, şi nimeni nu se 
putea da înapoi în asemenea momente. Ca- 
mera și însurătoarea mea ce avu loc în Iulie 
1871, şi care fu urmată de o călătorie de mai 
multe luni în străinătate, mă ţinură departe 
de Iaşi până pe la începutul lui Septemvrie. 
In luna Octomvrie Maiorescu, în unire cu Po- 
gor, văzând că tipografia nu mai poate merge 
de loc, o vândură lui Herşcu Goldner, fără a mă 
înștiința şi pe mine deşi eu ca director al Con- 
vorbirilor eram cel mai interesat în cauză; în 

contractul de vânzare se nota numai că Gold- 
ner era dator să tipărească Convorbirile în 
oarecare condiţii. Auzind despre această vân- 
zare, asupra căreia nu fusesem consultat, 
m'am supărat aşa de tare, încât vre-o săptă- 
mână sau două, nici n'am mai vorbit cu Maio- 
rescu. Acesta a fost singurul nour trecător care 
a turburat lunga prietenie între Maiorescu şi 
mine, din momentul în care ne-am cunoscut 
şi până astăzi. Maiorescu a recunoscut singur 
mai târziu că şi el şi Pogor greşise faţă cu mine 
în împrejurarea aceea. 

Am trebuit deci să tipăresc Convorbirile la 
Goldner, unde însă n'am găsit nici administra- 
ţia pe care eram deprins s?o găsesc în tipogra- 
fia Junimii, şi unde în deobște am fost primit 
cu răceală şi rea voință, deci m'am văzut silit 
să fac totul singur. Deaceca şi mai ales din 
cauza antipatiei ce-mi inspira figura ciudată 
a ovreiului Goldner (care mai pe urmă a şi 
inebunit) m'am întors după două numere îna- 
poi la Balassan. Acesta, precum am zis, îşi în- 
ființase o biată tipografie primitivă, cu un sin- 
gur teasc de mână şi cu litere uzate. Acolo am 
tipărit eu Convorbirile pe hârtie proastă, până 
când cu începerea anului VI al revistei, Costa- 
chi Rosetti Solescu, Gane, Naum, eu, şi alții 
am înființat Tipografia Naţională. Nemai a- 
vând Junimea o administraţie care să încaseze 
abonamentele m'am pus eu să fac treaba acea- 
sta și mi-am înființat singur o contabilitate 

complectă. Acum eu cumpăram hârtia, eu plă- 
team tiparul, eu eram față la expediţia jurna- 
lului, tot eu făceam corecturi, mă ocupam de 
direcţiune, cumulam întrun cuvânt şi partea 
administrativă şi partea literară. 

Amicii mei ziceau glumind că eu singur sunt 
autorul, culegătorul, corectorul, directorul, ba 
chiar şi cetitorul Convorbirilor Literare. Deşi 
lucrurile nu erau tocmai aşa, totuşi numai eu 
ştiu, cu ce greutăţi am putut-o scoate la capăt. 
Opream pe oameni pe uliţă ca să le cer abona- 
mentul, încât unii când mă vedeau de departe, 
fugeau pe celalt trotuar şi grăbeau pasul; mă 
rugam de mai mulţi membri ai societăţii să 
ajute Convorbirile cu mici contribuţii parti- 
culare, alergam la fiecare lună pe la ei pe a- 
casă, ca să încasez banii, întreţineam cores- 
pondenţa, dam goană după materie de tipărit. 
Incurajam pe toţi să scrie mai ales în timpul 
vacanţelor, şi mergeam chiar până acolo că 
hotăram fiecăruia cu ce să se ocupe anume. 
Decâteori am dat prin aceasta ocaziunea să 
se serie lucruri foarte bune şi interesante! In- 
trun cuvânt făceam totul, şi neajungând banii 
încasaţi, puneam în fiecare an diferența din 
punga mea. Când însă în vre-un număr se gă- 
seau bucăţi mai slabe de versuri sau presă, eu 
aveam răspunderea căpătând ocară în Juni- 
mea, în special se înţelege dela prietenul meu 
Pogor căruia totdeauna i-a plăcut să coman- 
-deze, dar niciodată să lucreze singur. Insă du- 

şuri de apă rece îmi veneau câteodată şi dela 
persoane străine Junimii, Aşa într”o sară găsin- 
du-mă întrun salon aristocratic din Iaşi, dom- 
nişoara de gazdă mă întrebă de ce Convorbi- 
rile nu fusese împărţite în ziua întâi a lunei. 
Eu, încântat de această băgare de seamă, îi 
spusei că este o mică întârziere şi că în ziua 
următoare va avea jurnalul cu siguranţă. „Nu 
e pentru mine, răspunse ea, nu le deschid nici- 
odată; este pentru cameriera mea, care citeşte 
Convorbirile cu mare plăcere şi-mi spune câte- 
odată ceeace cuprinde revista D-voastră“... Işi 
poate închipui ori cine că am schimbat cât de 
repede conversaţia. 

Cu anul VI Convorbirile au început a nu mai 
apărea de două ori pe lună şi numai odată, 
însă numărul colilor l-am urcat dela patru a- 
desea la şase şi uneori chiar la șeapte. Abona- 
mentui de mai înainte se ridicase dela un gal- 
ben la 20 lei pe an care preț a rămas până 
astăzi. In aceste condiţii însă, în curând înce- 
tară cu totul micele contribuţii lunare ale 
câtorva membri ai Junimii. Aşa am dus-o 18 
ani întregi până când am mutat revista în Bu- 
cureşti, i-am schimbat vechiul format şi am 
dat-o în editură tipografiei Socec et Teclu, - 

Nu ştiu cât timp mai e dat să trăiască Con- 
vorbirile Literare, care văd bine nu mai sunt 
ceeace erau odinioară. Mulţi din vechii autori 
cu å căror prețioasă colaborare am dus-o ani 
îndelungaţi nu mai scriu astăzi — poate au îm- 
bătrânit — câţiva alții m'au părăsit şi s'au dus 

aiurea, unii, în sfârşit au murit prea de tim- 
puriu pentru literatura noastră. 

Deasemenea nu pot să-mi dau bine seamă 
care va fi efectul definitiv ce Convorbirile vor 
fi avut asupra literaturii naţionale. Insă când 
compar colecțiunea întreagă pe care am mai 
răsfoit-o încă odată cu ocaziunea acestor no- 
tite, cu colecţiunile altor foi române vechi şi 
noui, pe care le am aproape complecte la în- 
demână, nu pot cu toată modestia să nu văd 
limpede şi să nu recunosc superioritatea mare, 
în toate privinţele, a Convorbirilor Literare. 

Dacă mă întorc la mine însumi văd că ocu- 
paţiunile mele literare m'au distras dela multe 
altele foarte lucrative pe care le-am pus pe al 
doilea plan; văd că toată munca mea nu mi-a 
adus niciodată vre-un profit material; nu știu 
chiar de mi-a adus vreun profit moral, căci 
laudele ce mi s'au făcut au fost puţine, dar 
mustrările foarte multe, ceea ce știu însă este 
că Convorbirile Literare în 23 de ani nu mi-au 
dat nici un moment de părere de rău, dar 
multe momente de mulțumire, şi că adesa ne- 
cazurile şi supărările vieţei, le-am putut în- 
depărta lesne cu Convorbirile Literare. 

Astăzi de m'ar întreba cineva de vreau să 
încep a trăi încă odată sfertul de secol ce a tre- 
cut, poate multe din cele ce am făcut nu le-aş 
mai face a doua oară, dar fără nici un moment 
de stânjenire şi cu dragă inimă m'aș declara 
gata să reîncep a conduce Convorbirile Lite- 
rare. 


VASILE ALECSANDRI 


Indată după apariţia Convorbirilor Literare 
m'am adresat către Vasile Alecsandri şi Pam 
rugat să colaboreze şi el la revista noastră. El 
avea o îndoită datorie să încurajeze această 
nouă publicaţie literară, și ca unul din cei din- 
tâi poeţi ai Românilor precum era considerat 
de multă vreme încă de pe atunci, şi ca prie- 
ien personal al tatălui meu. In adevăr, deşi cu 
treisprezece ani mai în vârstă decât Alecsan- 
dri, tatăl meu era strâns legat prin amicie cu 
dânsul încă dela întoarcerea tânărului poet din 
Paris unde își făcuse studiile. Am auzit adese- 
ori pe tatăl meu spuind că într'o seară găsin- 
du-se în salonul unei doamne Sturza care își 
zicea contesă, împreună cu Alecsandri şi alţi 
tineri întorşi de curând din străinătate, veni 
vorba de literatura noastră naţională. D-na 
Sturza, femee foarte inteligentă, îndemnă a- 
tunci pe Alecsandri să citească nişte poezii ce 
auzise că ar fi scris în zilele acelea pentru ca 
să le audă și tatăl meu, și tânărul poet recită 
cu mult foc întâiele sale balade: Baba Cloanţa, 
Strunga, Andreiu Popa... Tatăl meu era încân- 


102 IACOB NEGRUZZI 


tat. Deşi se întoarse acasă noaptea târziu, to- 
tuş cuprins de o vie emoţiune el nu putu să se 
culce, ci se plimbă încă ceasuri întregi prin 
casă şi cu memoria extraordinară ce avea, se 
puse să declame până în spre dimineaţă poe- 
ziile ce ascultase. A doua zi el merse la Alec- 
sandri, ca să-i ceară o copie de pe versurile 
citite şi stătu cu dânsul vreme lungă de vorbă. 
Din acel moment a început prietenia lor care 
nu a fost nici odată turburată de vre-o neînţe- 
legere oricât de trecătoare. Ei amândoi, îm- 
preună cu Mihail Cogălniceanu, au fost direc- 
tori ai Teatrului Naţional din Iaşi sub Mihala- 
che Sturza Vodă şi izbutiră în scurtă vreme să 
pue temelia acestei instituțiuni abia născute. 
Dar Vodă, supărat de oarecare cuplete sati- 
rice, de altminteri foarte nevinovate, compuse 
de Alecsandri şi care se cântase într'o seară 
pe scenă, desființă direcţia, închise teatrul, şi 
surghiuni la mânăstire pe câţiva actori. Tatăl 
meu şi Alecsandri au fost apoi principalii co- 
laboratori la revistele: „Propăşirea“ și „Dacia 
Literară“. Chiar mai târziu la „România Li- 
terară“ al căruia director era Alecsandri, tatăl 
meu a colaborat pe cât Va ertat sănătatea sa 
sdruncinată pe acele vremi. 

Cât despre mine, eu am cunoscut pe Alec- 
sandri, de mic copil, şi țin încă foarte bine 
minte cum într'o zi pe când eram poate. în 
vârstă de 7 sau 8 ani, am fost dus de tatăl meu 
la dânsul acasă şi am fost pus să recitez cân- 

ticelul comic: „Herșcu Boccegiu“ pe care îl vă- 
zusem la teatru jucat de Millo. S:a râs mult 
de declamaţia mea şi când am sfârşit Alecsan- 
dri ma desmerdat, mi-a dat bomboane din- 
irun saltar şi mi-a zis: „Bravo, ai să te faci un 
mare actor, mai mare decât Millo“, laudă de 
care m'am simţit foarte măgulit. După. ce 
m'am întors în ţară dela studii şi m'am făcut 
profesor la Universitatea din laşi, eu am re- 
văzut adese ori pe Alecsandri. E] îmi da tot- 
deauna sfatul să mă încerc în lucrări literare, 
călcând pe urmele tatălui meu — el nu ştia că 
încercările mele începuse de mult. In primă- 
vara anului 1867 când m'am adresat către. 
dânsul, cerându-i colaborarea pentru Convor- . 
biri nu-l mai văzusem însă de un timp destul 
de lung, căci Alecsandri sta singur şi supărat 
ia Mircești de unde nu se mai mişcase de mult. | 
Alecsandri lucrase împreună cu întregul ti- 
neret la unirea ţărilor române. EI salutase rea- 
lizarea visului său patriotic întrun şir de 
poezii inspirate ce făcuse un mare efect asupra 
întregului nostru popor; cu atât era mai în- 
cântat de grabnica îndeplinire a unirii, cu cât 
un prieten al său personal şi camarad de studii, 
Alexandru Cuza fusese bărbatul chemat să 
întrupeze dorințele tuturor patrioților români. 
De aceea în întâii ani ai domniei lui Cuza şi el 
a fost silit să se amestece în politică; el se alese 
deputat, së făcu ministru, deşi totdeauna pe 
scurtă vreme, şi primi mai multe misiuni po-s 


104 IACOB NEGRUZZI 


litice în străinătate. Din toate, acea care i-a 
lăsat o impresiune durabilă, a fost misiunea 
sa pe lângă Napoleon III. Despre întâlnirea 
sa cu Impăratul Francezilor, Alecsandri a fă- 
cut o descriere foarte amănunțită care s'a pu- 
blicat în Convorbiri Literare, însă descrierea 
sa e rece în comparație cu povestirea ce făcea 
prin viu graiu despre audiența sa la Napoleon. 
Figura nobilă, imposantă și ochiul blând al Im- 
păratului, amabilitatea cu care acesta a primit 
pe un trimis, fără caracter oficial, al unui mic 
Voevod, suit pe tron prin o întâmplare, inte- 
resul cel mare ce a manifestat pentru poporul 
iomân şi pentru acel Domn a cărui soartă se 
asemăna în unele părți așa de mult cu a sa 
proprie şi — ceea ce nu putea ghici atunci — a 
trebuit să rămâie asemănată până la urmă; 
carele întregi în care uitând afacerile Statului 
a convorbit cu Alecsandri, pe când miniștrii, 
mareşalii, ambasadorii şi alţi înalţi demnitari 
așteptau nerăbdători în antecamera Tuilerii- 
lor — toate aceste, povestite de Alecsandri fac 
un cu totul alt efect decât cele scrise de dân- 
sul. Numai când îl auzi pricepi entusiasmul ce 
poetul român a arătat totdeauna pentru Na- 
poleon şi dinastia sa. 

Alecsandri a mers în timpul războiului Cri- 
meei la Sevastopol să admire de aproape bra- 
vura soldaţilor francezi; a fost apoi în Italia 
în vremea războiului austro-francez din 1859 
și s'a găsit pe câmpul luptei la Magenta puţine 

ore după sfârșitul bătăliei. Totdeauna inspi- 
rat, el a cântat în frumoase versuri victoriile 
armatei imperiale. De aceea ușor se va pri- 
cepe de ce jale adâncă a fost cuprins după în- 
frângerea Francezilor în 1870 şi mai ales după 
grozava catastrofă dela Sedan. 

In cel din urmă timp al domniei lui Cuza 
el nu era de loc mulțumit de conducerea ge- 
nerală a politicei. Deși partizan al împroprie- 
tăririi țăranilor, lovirea de stat a lui Cuza şi 
Kogălniceanu şi impunerea legii rurale prin- 
tr'un simplu decret domnesc, i-au displăcut cu 
desăvârşire, căci Alecsandri de când a eşit din 
anii juneţii a devenit un mare iubitor de pace 
și de legalitate, urând de o potrivă revoluțiile 
de sus şi de jos. De aceea el nu a luat nici o 
parte la actul din 2 Maiu 1864, şi poate că e- 
manciparea ţăranilor este singurul fapt însem- 
nat în istoria Românilor de 50 de ani încoace 
pe care Alecsandri nu Pa cântat. Căderea lui 
Cuza la 1866 l-a turburat şi mâhnit însă cu de- 
săvârşire; mai ales trădarea ofițerilor ce erau 
de gardă la palat în acea noapte, Alecsandri 
a considerat-o totdeauna ca o infamie. 

Pentru acei militari el nu a ascuns nici odată 
disprețul său, şi actul lor i-a inspirat, chiar 
după trecere a zece ani, poezia sa „Guarda Se- 
raiului“ ce s'a publicat în Convorbiri Literare 
din 1 Aprilie 1876. Pentru întâia oară în viaţă 
el a simţit, în urma evenimentelor care au adus 
căderea lui Cuza, descurajare şi îndoială des- 

pre viitorul poporului nostru. Mai bine de un 
an se trecuse dela acea epocă şi Alecsandri sta 
tot nemișcat la Mirceşti şi mocnea în singură- 
tatea sa fără a da vre un semn de viaţă. Nu 
mai scria nici versuri nici proză, pe care dealt- 
minteri nici n'ar fi avut unde să le publice, 
căci, precum am mai zis, nici o foaie literară 
nu mai apărea atunci pe tot teritoriul Româ- 
niei şi de literatură sau poezie nu se mai auzea 
vorbind nicăiri. 

Apariţia Convorbirilor a fost o fericire pen- 
tru Alecsandri. Deși critica lui Maiorescu Pa 
cam supărat un moment, totuşi chiar această 
critică, precum adesea se întâmplă, a fost poate 
o îmboldire pentru dânsul. Intâiu mi-a trimes 
spre publicare o veche poezie „Tânăra Creolă“, 
uitată în vreun saltar şi inferioară celor mai 
multe ale sale, precum şi câteva cântece co 
mice pe care Millo le recitase pe teatrul din Bu- 
cureşti şi Luchian pe cel din Iași, dar care nu 
fusese încă tipărite. In curând însă mişcarea 
noastră literară din Iaşi, prelecțiunile popu- 
lare ale Junimii, întrunirile Societăţii, critica 
ce aflase că se face în ele, „Convorbirile Lite- 
rare“ care nu încetase aşa de repede ca alte 
jurnale asemănate, ci părea că are trăinicie, 
sănătate şi viață, toate acestea interesară pe 
poet, îl deşteptară din letargia sa, şi îl îndem- 
nară puternic la o nouă activitate literară, în 
timpul căreia a produs poate cele mai fru- 
moase opere ale sale. 

Prin luna Martie 1868 am primit o scrisoare 
dela Alecsandri, împreună cu un mare pachet 
de poezii intitulate „Pasteluri“: Sfârşit de 
toamnă, larna, Gerul, Viscolul, La Gura Sobei, 
Sania etc... Ele mi-au sosit spre seară, într'o 
Vineri, prin un înadins trimes, tocmai când era 
să fie o întrunire a Junimii, Nici n'am avut 
timpul să le cetesc singur, ci le-am luat cu 
mine aşa cum îmi sosise, foarte mulţumit că 
aveam pentru acea seară ceva nou şi intere- 
sant. Pastelurile lui Alecsandri făcură un mare 
efect în Junimea; ele sau cetit şi recetit de 
multe ori, apoi le-am publicat în capul întâiu- 
lui număr al Convorbirilor la 1 Aprilie 1868. In 
răspunsul meu am felicitat pe autor din partea 
societăţii noastre, făcându-i o dare de seamă 
amănunţită de toate cele ce se vorbise în acea 
seară în Junimea. Alecsandri, foarte sensibil 
la laudă ca şi la critică, era încântat. Deși tre- 
cuse iarna, — singurul anotimp în care avea 
obiceiul și dispoziţia de a lucra, în odaia sa 
caldă la gura sobei, — el a desfăşurat chiar şi 
peste vară, contra deprinderilor sale, o activi- 
tate foarte mare, trimițându-mi dela Mircești 
tot la câteva săptămâni câte un pachet întreg 
de pasteluri, sau alte poesii. De pe atunci noi 
am considerat pe Alecsandri, precum s'a con- 
siderat și el singur, ca membru al societăţii Ju- 
nimea. În această calitate l-am invitat tot- 
deauna și el a venit adeseori, la aniversările 
noastre de care voiu vorbi mai târziu şi i-am 


108 IACOB NEGRUZZI 

aşezat portretul în mijlocul celorlalți membri 
ai societăţii în cele două grupuri colective care 
sau făcut în anii 1873 şi 1883. Aproape tot ce 
a mai scris Alecsandri dela 1867 încoace s'a pu- 
blicat mai întâi în Convorbiri Literare şi apoi 
s'a reprodus în alte jurnale sau volume. Când 
sfârșea vreo scriere mai lungă sau care îi pă- 
rea mai importantă, el avea obiceiul să se ră- 
peadă la Iaşi şi să o cetească însuși în societate. 

In asemenea împrejurări eu înştiințam mai 
dinainte pe colegii noștri că vine Alecsandri 
dela Mircești, şi eram atunci atât de numeroși 
de nu mai încăpeam în odae. Aşa de exemplu 
Alecsandri a venit să ne citească Dumbrava 
Roşie, care ne-a făcut un mare efect şi Come- 
dia sa „Boeri şi Ciocoi“ care însă a fost ascul- 
tată cu mai puţină mulţumire. Tot asemenea 
mai târziu, el s'a anunţat la mine în Iaşi pen- 
tru a citi Fântâna Blanduziei, arătând însă că 
ar dori să fie și doamne prezente la lectură, iar 
la Bucureşti în casa lui Maiorescu ne-a citit la 
deosebite epoci piesele sale: Despot Vodă, Ovi- 
diu şi altele. Dorinţa de-a fi ascultat şi de dame 
la întâia lectură a unei noui scrieri, i s'a deş- 
teptat mai ales de când a intrat în raporturi li- 
terare mai intime cu Doamna Românilor, Eli- 
sabeta. 

Dacă încă de prin timpul Doinelor şi Lăcră- 
mioarelor, Alecsandri era considerat ca un 
mare poet, culegerea sa de poezii populare şi 
întregul șir de poesii compuse dela 1868 în- 

coace, i-a ridicat renumele mult mai sus încă. 
Se formase un fel de mit în jurul Bardului 
dela Mircești precum începuse a fi numit pe 
atunci. Nota comică e şi ea câteodată intere- 
santă şi deci trebue să menţionez că mai multe 
persoane din public ce nu cunoşteau cuvân- 
tul bard îi ziceau tot brad, închipuindu-şi că 
este o greșală de pronunțare. Am auzit însumi 
pe d. Neculai Gheuca, proprietar bătrân din 
lași, ridicând la un banchet un toast în onoa- 
rea Bradului dela Mircești! 

Nu era act politic important în istoria con- 
timporană pe care Alecsandri să nu-l cânte cu 
aceeaşi inspiraţie cu care reînviase umbrele e- 
roilor Români din veacurile trecute, apoi viaţa 
țărănească, basmele poporului, credinţele, da- 
tinele şi obiceiurile sale; chiar și aspectul na- 
turei în țările române el le descrisese în ver- 
suri melodioase și într'o limbă curgătoare şi 
dulce, inspirată direct din graiul ţăranului 
nostru. Toate aceste însuşiri, unite cu reputaţia 
sa de om drept și desinteresat, cu viaţa sa re- 
trasă, simplă și lipsită de ambiţidni politice, 
îl ridica sus în imaginația publicului român 
din toate provinciile, iar momentul culminant 
în gloria sa de poet a fost acel în care s'a aflat 
de cătră Români, că el, dintre toți poeţii latini- 
tăţii, fusese cel încoronat şi premiat la Mont- 
pellier pentru „Cântecul Gintei Latine“ 

In toate părțile s'a simţit atunci că acestui 
bărbat Românii îi datorese o mare recunoş- 


110 TACOB NEGRUZZI 


tiință şi că prin el se înalță întregul nostru 
neam. Deaceea de pretutindeni i-au venit feli- 
citări în adevăr entusiaste, mii de scrisori şi 
adrese, mii de versuri de înălţare și laudă, tra- 
duceri nenumărate ale Cântecului Gintei La- 
tine în toate limbile europene şi chiar în limbi 
moarte, precum latineşte şi—ce e de mirat — 
evreeşte, îi veneau din toate părţile locuite de 
Români şi din ţări străine. Era o mișcare ge- 
nerală şi fiindcă de multe ori lucruri mici ca- 
racterizează o situaţie mai bine decât cele 
mari, voiu cita pe un bărbier din Iaşi, Neculai 
Clătinos, care aflând din jurnal despre pre- 
mierea Cântecului Gintei Latine, se puse în 
emoția sa, să alerge ca un nebun prin tot ora- 
şul, cu jurnalul în mână oprind pe trecători, 
ca să le comunice această ştire şi strigând tare 
pe uliţă: „Asta e lucru mare, e o grozavă o- 
noare pentru noi Românii, bravo Alecsandri, 
acum zic şi eu că e întâiul poet din Europa!“... 
— In faţa entusiasmului de)teptat, însuşi gu- 
vernul și partidul liberal atunci la cârmă, cu 
toate că nu se desfăcuse încă de organizarea 
sa în societate închisă, cu toate că Rosetti şe- 
ful partidului fusese nu de mult atins de Alec- 
sandri într'o scrisoare în versuri pe care acesta 
o adresase generalului Florescu, împinse şi ele 
de avântul general, luară iniţiativa unei mari 
serbări naţionale în onoarea poetului încoro- 
nat. Se poate zice că în acel moment s'a consa- 
crat Alecsandri oarecum în mod oficial ca în- 
tâiul poet al Românilor. 

De atunci datează și raporturile intime între 
poetul nostru şi Curte, căci, ca la orice curte 
din lume așa şi la noi, numai faptele împlinite 
şi succesele dobândite sunt acele ce se recu- 
nosc şi se confirmă. 

In cei întâi ani ai domniei lui Carol de 
Hohenzollern, Alecsandri ma arătat un mare 
entuziasm pentru dinastia aleasă. Mai ales în 
timpul războiului franco-german, simpatiile 
sale cele vii pentru Francia şi Impăratul Na- 
poleon, îl depărtase şi mai mult de oricine 
purta un nume german, mai ales când numele 
acela era Hohenzollern. Aceasta se dovedește 
şi prin următorul fapt care îmi pare caracte- 
ristic: Alexandru Beldiman tatăl, incorigibilul 
antidinast, scrisese într'un jurnal redactat de 
dânsul în Iaşi, insulte la adresa Domnitorului 
și fusese dat în judecată pentru aceasta de 
ministerul Lascar Catargi. Trimes fiind înain- 
tea juraţilor din Roman, soarta hotărise ca co- 
misiunea ce avea să-și dea verdictul, să fie pre- 
zidată de Vasile Alecsandri. (Este interesant 
de rememorat că în acea comisiune se găsea 
şi Dimitrie Sturza, înfocatul dinast de mai târ- 
ziu). Deşi delictul nu se contesta de Beldiman 
care totdeauna sa fălit cu antidinasticismul 
său și care s'a apărat numai cu argumentul că 
acestea sunt sincerele sale credinţe, totuși A- 
lecsandri a fost ca şi toți ceilalți pentru achi- 
tare, ba s'a băgat seamă că el a pronunțat ver- 
dictul cu un ton deosebit de solemn oare cum 

ca să se vadă că ar fi un fel de afinitate între 
cugetările politice ale lui Beldiman și ale sale. 

Insă cu vremea lucrurile s'au schimbat. Am 
zis că Alecsandri se făcuse un om de pace, iu- 
bitor de linişte şi deci ţiitor în seamă a faptelor 
împlinite. Carol era şi rămânea pe tron, Elisa- 
beta, nu numai doamnă dar şi poetă, admira 
versurile lui Alecsandri. Se începu şi la noi 
întemeierea unei adevărate Curți de care Alec- 
sandri se apropia cu încetul, cu încetul, oare 
cum pe nesimţite, până când moartea unicului 
copil ai perechei domneşti rupse ghiața cu to- 
tul. Alecsandri compuse la Mirceşti în aminti- 
rea micei prințese Maria o poezie foarte ad- 
mirată pe atunci şi care începea prin cu- 
vintele: 


In jalea care te cuprinde 
In doliu-ţi amar. 


şi o trimise doamnei la Sinaia. 

Poesia făcu un adânc efect asupra mumei. 
Prin cumnata mea, Zoe Rosetti, domnişoară de 
onoare, Doamna îmi comunică o copie de pe 
poezia lui Alecsandri pentru ca să o public în 
Convorbiri Literare, unde a apărut sub titlul 
„Glas din stele“ în No. din Iulie 1874. 

Spre mirarea mea, Alecsandri mi-a arătat 
nemulțumirea sa pentru această publicare, zi- 
cându-mi că poezia era ceva cu totul intim, că 
lumea e ciudată, că au să-l trateze de servil 

faţă cu Curtea, că aceasta i-ar fi neplăcut etc., 

ete. Eu nu i-am răspuns nimic la aceste vorbe; 
dar în gândul meu le-am notat ca... punct ne- 
gru pentru Alecsandri. Căci a trimete versuri 
de laudă tronului pentru a fi bine văzut acolo 
şi a voi să ascunzi aceasta de public, pentru a 
fi tot odată considerat şi ca bărbat indepen- 
dent de Curte, nu se potrivește. 

Ori cum ar fi, cu timpul apropierea între 
Curte şi Alecsandri se făcu de tot intimă. Poe- 
tul cântase recentele lupte ale Românilor cu 
Turcii, fusese încoronat la Montpellier, slăvise 
Independenţa și Regatul — destul pentru ca 
să fie considerat şi stimat de Tron. Regina mai 
avea o plăcere particulară, întru citirea doi- 
nelor şi baladelor sale, ea traduse câteva din 
ele în limba germană, citea propriile sale ver- 
suri lui Alecsandri, și se consulta la scrierile 
ei cu bătrânul poet. Acesta era într'una invitat 
la Sinaia, unde petrecea săptămâni întregi. 
Conversaţia cu el era considerată ca o plăcere 
mare pentru Regina... curând, curând, lumea a 
început a-l privi ca un adevărat poet al Curţii, 
din poet popular precum fusese privit odată. 
Academia Română îi dădu premiul cel mare 
Năsturel întâia dată când dispuse de el și A- 
lecsandri avu slăbiciunea să-l primească; în 
sfârşit el fu numit prin stăruința directă a Re- 
gelui ministru român la Paris, sub ministerul 
Ion Brătianu. Toate acestea au făcut să se în- 
tunece ceva aureola curată a poetului. 

Deîndată gazetele zilnice, conduse mai ales 

în ceeace priveşte partea literară, aproape es- 
clusiv de tineri poeţi sau autori, ce aparțin în 
politică şcoalei radicale sau socialiste, iar în 
literatură celei naturaliste şi în tot cazul fac 
parte dintre declasaţi sau cel puţin dintre nè- 
mulţumiţi de tot soiul, au început să-l atace, 
când cu violenţă, când cu ironie mușşcătoare și 
făceau ce puteru ca să reducă meritele lui şi ca 
poet şi ca om. 

In fața acestora, Maiorescu s'a crezut dator 
să ia apărarea lui Alecsandri în Convorbiri 
Literare şi o făcu cu cunoscutul său talent. Dar 
faptul singur de a fi în poziţie să aperi un poet 
care de mult era considerat ca superior tuturor 
celorlalți, şi ca om, mai presus de mizeriile 
vulgare, este în sine destul de trist. 

Pentru timpurile de atunci poate Alecsan- 
dri ar fi făcut mai bine să nu meargă ca mi- 
nistru la Paris, ci după toate triumfurile sale 
să-şi petreacă bătrâneţele liniştit la acei Mir- 
cești care începuse a fi un loc de peregrinaj 
pentru Români. Mie mult îmi pare din inimă 
rău de cele ce văd că se petrec astăzi, căci deşi 
Alecsandri poate și el să aibă slăbiciunile sale, 
eu nu-l pot privi altfel decât ca pe unul din 
cei întâi Români. El la mulţi a insuflat iubi- 
rea patriei, limbei și a literaturii române; 
graiul poporului el a introdus în clasele diri- 
gente, două generaţii de poeți au fost numai 
“imitatori ai săi, Convorbirile Literare în sfâr- 
şit îi datoresc cea mai prețioasă și mai bogată 

colaborare! Şi ce plăcut e Alecsandri în rela- 
tiile sale intime! Când trăia încă în ţară şi mă 
duceam la Mircești, aveam o adevărată şi a- 
dâncă mulțumire! Ii şedea aşa de bine vesel, 
optimist şi entusiast, cu tot părul său cel alb! 
Orele curgeau repede şi nesimtit în societatea 
poetului. După tatăl meu, Alecsandri era, din 
toţi câţi am cunoscut, omul ce povestea mai 
frumos și mai interesant. Istorii din timpuri 
trecute, proecte de lucrări literare, simple a- 
needote se urmau neîntrerupt, voios şi aşa îţi 
deşteptau interesul, încât priveai cu adevărată 
fericire în ochii cei vii ai poetului povestitor. 
Câteodată îţi citea vre-o poesie a sa şi, deşi nu 
era meșter în arta declamaţiei, totuşi aşa era 
de convins de valoarea şi însemnătatea poeziei 
pentru omenire, așa citea din tot sufletul, în- 
cât fără voe te înălța și entuziasma. 

Fericit cine a cunoscut de aproape pe acest 
bărbat, cu mici defecte şi mari calităţi! Eu 
unul voiu păstra vecinic cea mai dulce amin- 
tire de Vasile Alecsandri, care 30 de ani a fost 
în strânsă prietenie cu tatăl meu şi peste 20 
de ani cu mine! 


P. S. Alecsandri a murit în 22 August 1890 
o lună şi o săptămână, după iubitul meu frate 
Leon și în aceeaşi zi cu fratele meu mai mic 
Gheorghe. Astfel acea vară a făcut o întreită 
şi adâncă rană în inima mea. 


DOSARUL JUNIMII — POȘTA 
REDACȚIUNII 


După înfiinţarea tipografiei şi deschiderea 
Convorbirilor Literare dela sine s'au înmulţit 
lucrările societăţii. Mai întâiu Junimea a publi- 
cat un apel către autori români pe care lam 
menționat în treacăt mai sus, şi care este unic 
în felul său. Prin el societatea se obliga să ti- 
părească în tipografia sa, cu deplina sa chel- 
tuială, orice carte originală românească al că- 
rei manuscript va fi fost cercetat şi aprobat de 
un comitet delegat de Junimea. Fără a esclude 
orice specie de scrieri, noi am avut mai ales 
în vedere cărți de şcoală în limba română, care 
pe acea vreme lipseau cu desăvârşire, aşa în- 
cât elevii erau siliți să înveţe materiile după 
manuscriptele profesorilor, mai toate traduse 
de pe cărţi didactice străine. Din vânzarea căr- 
ților prin tipografia sa, societatea îşi rezerva 
dreptul să-și scoată cheltuelile fixate de mai 
înainte numai la cinci galbeni coala de 16 pa- 
gini pe 1000 exemplare, iar tot restul precum 
şi proprietatea întreagă a scrierii și a cărţilor 

tipărite rămânea a autorului. In urma acestui 
apel atât de favorabil ai fi crezut că au trebuit 
de îndată să curgă scrieri din toate părţile. Dar 
nu s'a întâmplat de loc aşa. Manuscripte ne-au 
venit puţine şi imposibile de primit. Două nu- 
mai au făcut excepţie şi sau putut tipări: Un 
tractat de astronomie tradusă de Spiru Haret 
şi Odele lui Horaţiu, adnotate și explicate de 
Munteanu, profesor la gimnaziul din Braşov. 
Astfel am fost siliți să îndemnăm noi pe un alt 
profesor din Brașov, d. Meşotă ca să traducă 
în românește, în condiţiile publicate de noi, 
cartea de istorie în trei volume a lui Pütz pen- 
tru uzul școalelor secundare, carte care s'a şi 
tipărit de societatea Junimea și a fost de mare 
folos şi învăţătorilor şi şcolarilor noştri. 

Dacă însă manuscripte pentru cărţi de edi- 
tat nu veneau în număr mare, scrieri mici în 
proză şi versuri, care cereau ospeţia Convor- 
birilor pentru a vedea lumina publicităţii au 
început în curând a sosi cu grămada. Manu- 
scriptele trimițându-se la adresa mea, eu luam 
acasă cunoştinţă de ele și apoi le duceam cu 
scrisorile ce le întovărăşeau la Junimea unde 
le citeam tare, adesea spre nemărginita veselie 
a membrilor societăţii. Aceste manuscripte ve- 
nite pentru Convorbiri şi comunicate de mine 
societăţii se numeau: Poșta redacțiunii. Con- 
vorbirile deșteptau dorinţa de a deveni autori 
unor persoane care poate fără această revistă 
nici nu s'ar fi gândit să iee pana în mână. Era 


115 IACOB NEGRUZZI 


de necrezut câte scrieri îmi soseau, și mai de 
necrezut ce fel de scrieri erau acelea! Nepu- 
tând răspunde la cei mai mulți prin scrisoare 
şi fiind şi neplăcut a tot refuza, am introdus 
dela o vreme obiceiul de a înștiinţa pe autori 
despre soarta ce au avut manuscriptele lor, în 
o rubrică specială a Convorbirilor numită „Co- 
respondenta“. 

Dacă însă noua revistă deştepta în mulți am- 
biția de a figura printre autorii naţionali, cu 
atât mai mult întrunirile noastre şi lecturile 
comune erau o îmboldire pentru membrii so- 
cietăţii de a se încerca în scrieri literare. In 
adevăr, nimic nu îndeamnă mai mult la àse- 
menea lucrări decât întemeerea unui cere de 
oameni inteligenţi care se ocupă cu statornicie 
şi tragere de inimă de literatură; cărora poţi 
să le citeşti ceeace serii şi care ştii că te ascultă 
cu interes. Oameni cari dela sine în alte mij- 
locuri sociale nici s'ar fi gândit să devie autori, 
încep şi ei a lucra, însuflețiţi de atmosfera in- 
telectuală în care trăesc, precum iarăş alţii 
care ar fi avut dispoziția necesară şi poate 
chiar talent natural pentru ocupații literare, 
cu vremea încetează de tot a lucra, fiind focul 
lor ca înăbuşit de societatea greoaie şi prozaică 
în care sunt siliţi să-şi petreacă zilele. Expe- 
riența aceasta, făcută pretutindeni, s'a repetat 
şi în Junimea. Mai fiecare din numeroșii mem- 
bri ai societăţii noastre s'a încercat din ama- 
tor ce era, să devie şi productiv, însă din cei 

ce nu aveau adevărata chemare, mulţi s'au lă- 
sat cu vremea, — unii chiar după întâia ce- 
tire a încercărilor lor. Şi cu toate acestea la 
început critica noastră nu era tocmai aspră. 
Dar așa era de rău, de meşteşugit, de puţin 
simţit şi nefiresc mai tot ce se producea pe a- 
tunci în ţară, încât dacă venea cineva cu o 
scriere ce nu avea alt merit decât a fi naturală 
şi era aşternută într'o limbă română curată, 
ea găsea îndată trecere în Junimea. Când Mi- 
hai Cornea ne-a cetit întâia sa poezie română 
»O lacrimă“ toţi am aplaudat-o: 


Am fost în lume şi eu odată 
Cu suflet june şi plin de dor 

Credeam atunce că viaţa toată 
E un vis dulce de lung amor! 


A fost un eveniment poezia aceasta. Mai 
mulți compozitori au pus-o îndată în muzică, 
lăutarii o cântau în toate părţile, băeţii şi fetele 
o ştiau pe dinafară. Toţi am crezut un mo- 
ment că din Cornea are să iasă un adevărat 
poet. Insă, precum şi în alte cazuri, așa ne-am 
înşelat ş atunci. La Cornea era numai un a- 
vânt de tinereţe care n'a ţinut de loc. Tot aşa 
amorurile şi romanele juneţei sale au fost nu- 
mai scântei trecătoare dela care se întorcea 
totdeauna la calea bătută a unei vieţi bine cal- 
culate. Din poetul inspirat şi din amorezul în- 
flăcărat a eşit un avocat minunat de bun, dar 
un om foarte prozaic. Nicu Gane a venit și el 

atunci cu întâia sa novelă: „Fluerul lui Şte- 
fan“. Timid, tocmai contrariul cutezătorului 
Cornea, el ţinea de câteva săptămâni novela 
sa în buzunar, fără a avea curajul să o ce- 
tească, până într'o sară s'a hotărît. „Fluerul lui 
Ștefan“ a fost ascultat cu mulțumire de Juni- 
mea şi ţin minte cum s'a luminat faţa autoru- 
lui, când la sfârşitul cetirii, Miluţă Cerkez cel 
dintâi a strigat: foarte bine! 

Toţi am împărtășit părerea sa şi numai 
câteva mici modificări neînsemnate, s'au cerut 
pe ici pe colo — ceeace Gane a admis bucuros. 
Astăzi câțiva moderni foarte fini declară că 
novelele lui Gane n'ar avea adâncime, că în 
ele s'ar descrie oamenii şi lucrurile numai pe 
dinafară, că novelele ar fi prea sentimentale 
etc. Toate bune, dar nu trebue uitat că Gane, 
este cel întâiu novelist român care s'a pus să 
descrie viața socială dela noi, că limba lui 
Gane este limpede şi frumoasă, şi că naraţiu- 
nile sale, toate originale, dacă nu te emoţio- 
nează adânc, cel puţin plac totdeauna în scurti- 
mea și simplicitatea lor. Insă, înainte de a mai 
vorbi de alţii, este bine să arăt, cum s'a stabilit 
cu vremea în Junimea un fel de regulă pentru 
şirul ocupaţiilor noastre care în curând a şi 
devenit tradiţională: Intâi și întâi la opt ore 
sara, se lua cunoştinţă de cele aduse pentru 
îmbogățirea Dosarului despre care am să vor- 
besc îndată; apoi se comunica Poșta redac- 
țiunii, după aceasta se trecea la cetirea lucrări- 

lor originale aduse de membrii societăţii, în- 
cepându-se cu poeziile şi urmând cu proza. A- 
ceste țineau obicinuit până între 10 şi 11 când 
veneau ceaiul şi cafeaua. Câteodată cetirea 
mai urma şi după ceaiu până la miezul nopții, 
ora retragerii generale, dar cel mai des în acea 
vreme nu se mai cetea nimic, ci adunarea se 
încheia cu convorbiri relative la literatură ori 
la starea noastră socială sau şi cu povestiri de 
glume şi anecdote. Acestea au fost totdeauna 
în așa mare onoare în Junimea, încât dela o 
vreme se introduse obiceiul ca prin o anecdotă 
să se poată întrerupe ori ce cetire sau vorbire. 
Dacă în mijlocul unei lecturi sau discuţiuni de 
orice soiu, vreunul din membri, şi mai ales Ion 
Creangă, Caraiani şi Paicu, care se deosibeau 
întru acestea strigau de departe: Anécdota, 
puind accentul pe silaba antepenultimă, de în- 
dată mai mulţi răspundeau din toate părţile: 
„Lăcere, Anécdota primează“... şi totul era în- 
trerupt până la sfârșitul Anécdotei. 

Am zis că întâi ne ocupam de dosar. Și în 
adevăr societatea Junimea îşi înființase două 
dosare, unul al Aniversărilor despre care am 
să vorbesc mai jos, şi altul al Curiozităţilor 
contimporane, numit pe scurt: „Dosarul Ju- 
nimii“. Pe la anii 1866, 67, 68, nivelul învăţă- 
turii era mult mai jos decât acum în România, 
și adesea se tipăreau lucruri aşa de rău scrise 
ca limbă şi gramatică, şi așa de ciudate ca gân- 
dire sau lipsă de gândire, încât ne-a venit ideea" 

să culegem, pentru petrecerea noastră, ex- 
tracte din scrieri tipărite, care din cauza stu- 
pidității lor, ar fi meritat să nu fie date uitării. 
Această culegere a şi început să se facă în anul 
1868. In fiecare Sâmbătă (căci după câţiva ani 
se schimbase ziua întrunirilor) mulţi membri 
ai societății aduceau cu sine bucățele de hârtie 
tăete de prin cărţi, broşuri şi mai ales jurnale 
române proaspete — căci extracte din scrieri 
netipărite nu erau primite — şi le comunicau 
Junimii. Dacă extrasul cetit cuprindea o pro- 
stie destul de gogonată, el era primit şi declarat 
bun, în cazul contrar el era respins ca unul ce 
nu ar merita onoarea dosarului. Depozitarul a- 
cestei preţioase culegeri era Pogor care avea o 
deosebită plăcere de a lipi extractele în dosar, 
însemnând totdeauna de unde erau scoase, iar 
cel care aducea materia cea mai multă pentru 
dosar și care avea şi însărcinarea să dea cetire 
bucăţilor aduse era Grigore Buicliu. Câte per- 
soane ce jucau un rol însemnat în România, 
se află puse la dosar! Ba chiar și dintre mem- 
brii societății noastre sunt unii care nu au scă- 
pat nelipiţi! Dar dintre toţi publiciștii români, 
doi mai ales s'au deosebit prin mulțimea ma- 
terialului ce au produs, fără a-şi da seamă, 
pentru îmbogățirea dosarului Junimii! Unul 
este răposatul Dimitrie Gusti, fost ministru, om 
bun de altminteri, dar care păstrase obiceiul 
până la bătrâneţe să compue versuri rele şi 
nesărate la orice serbare publică sau privată: 

la venirea suveranilor în lași, ca şi la cununia 
unui mahalagiu... Al doilea e răposatul Cupa- 
rencu, bătrân veterinar din laşi, care avea ma- 
nia să publice în jurnalele locale, tot felul de 
leacuri pentru boalele animalelor domestice, 
însă aceasta o făcea în aşa chip încât era ab- 
solut cu neputinţă să pricepi ce vrea să zică 
autorul. Atât de multe extrase din scrierile a- 
cestor două personaje se lipise la dosar, încât 
dela o vreme s'a luat hotărîrea în Junimea să 
nu se mai primească de loc scrieri de ale lor, 
căci dosarul risca să fie umplut numai cu 
operele acestor doi autori. 

Se vede că un glumet a şi comunicat răpo- 
satului Gusti ce soartă aveau scrierile sale în 
Junimea, precum ş hotărîrea luată dela o 
vreme să-l lase în pace, căci Gusti a fost mult 
timp supărat pe noi, zicând pretutindeni că în 
Junimea nu sunt oameni serioşi. Noi însă n'am 
putut şti niciodată dacă Gusti a exprimat a- 
ceastă părere despre noi din cauză că-l pu- 
neam la dosar, sau din cauză că nu-l mai 
puneam. Š 

După trecere a zece ani întâiul volum al 
dosarului, s'a declarat închis şi s'a legat. Pogor 
a început apoi un al 2-lea dar nu l’a mai ținut 
regulat ca pe cel dintâi. Nu mai adaug aci ni- 
mic despre dosarul curiozităților, căci socot că 
poate fi interesant să umplu întreg capitolul 
următor cu extracte din el, pentru judecata 
sau poate şi pentru înveselirea posterităţii. 

După ce sfârșeam de a ne ocupa cu dosarul, 
venea la rând, precum am zis mai sus, poșta 
redacțiunii pe care o citeam eu. Orice scriere 
îmi sosea prin poştă pentru „Convorbiri“, fie 
din localitate, fie de aiurea, eu o comunicam 
Junimii, ca să se judece de merită sau nu să 
fie publicată. Cred că nu mă înşel afirmând 
că nici a suta parte din ceea ce-mi sosea nu a 
fost admisă și cu toate acestea câtă petrecere 
ne procura câteodată poşta redacțiunii. Ce ho- 
hote de râs din toată inima la cetirea unor 
poezii sau novele primite prin poștă! Nicu 
Gane, ca unul ce este originar din Folticeni, 
inspirase într'o vreme la o mulţime de Foltice- 
neni ambiția de a deveni novelişti și ei, așa 
răposatul Iorgu Greceanu, care, când venea în 
laşi, şi asista totdeauna la ședințele noastre, 
deși o viaţă întreagă nu scrisese nimic, a simţit 
deodată la vârsta matură vocaţia de autor, şi 
ne-a trimes o novelă pe care după o mare pu- 
rificare ce am făcut N. Gane și eu, am publi- 
cat-o pentru ca să nu se supere autorul care 
era un bărbat foarte simpatic şi prieten cu noi. 
In acelaș chip am procedat cu altă novelă, a 
lui V. Forescu, tot folticeneanu şi el. In sfârşit 
Dimitrie Morţun, proprietar în acelaş oraş, ne 
persecuta mult cu novelele sale. Ţin minte că 
o descriere de călătorie a sa începe în modul 
următor: „Mai mulţi juni ne hotărirăm să fa- 
cem o plimbare pedestră prin munţi. Conse- 
cuențţi hotăririi noastre tocmirăm o trăsură“... 

Am avut slăbiciunea, mai ales după stăruinţele 
lui Nicu Gane, care nu voia să se strice cu prie- 
tenii şi alegătorii săi din Folticeni, să dau fra- 
telui meu Gheorghe una din novelele lui Mor- 
tun spre îndreptare şi apoi să o public. Deşi- 
nu ştiu cum Morţun şi-a mai putut recunoaşte 
propria sa scriere, din care poate nici o frază 
n'a rămas neschimbată, totuși după publicarea 
ei, n'am mai putut scăpa de manuscriptele a- 
cestui autor pasionat şi harnic. Ce chef am 
făcut într'o sară de o poezie a sa, cântând toţi 
în cor, refrenul ce se repetă la vre-o 20 de 
strofe: 


Miezul nopţ' şal nostr' amor! 


Cât am râs adese ori de versurile unui june 
poet care subsemna: P. în Buc. şi care cu toate 
retuzurile ce întâmpina nu se descuraja, ci îmi 
trimetea regulat ani întregi producerile ima- 
ginaţiei sale. Alţii mai şireţi schimbau iscăli- 
turile și se încercau să-şi schimbe chiar mâna 
la fiecare nouă expediţie ca să-și poată trece 
marfa sub un alt pavilion. Iar mulţi în sfârşit 
trimeteau aceeași scriere dintrun alt oraş şi 
sub un alt nume, cu scopul să mă înșele şi apoi 
să poată arăta publicului că nu o critică se- 
rioasă a fost cauza respingerii ci o pură răutate 
şi o nedemnă prigonire. 

Cine mi-ar fi zis pe atunci că poetul filoso- 
fic, ades respins odinioară, era acelaş Vasile 
Conta ce mai târziu a publicat în „Convorbiri“ 

teoriile sale de filosofie materialistă, sau că 
tainicul autor ce-mi trimetea poezii germane 
bine traduse sub iscălitura Gil era acelaş 
George I. Lahovari, care 20 de ani mai târziu a 
devenit un preţios colaborator al meu, prin in- 
teresantele documente ce publică şi astăzi încă 
cu comentarii sub titlul „Hârtii vechi“. 

„ Răspunsurile adesea foarte înghimpătoare 
din „Convorbiri“ vor fi deșteptat în mulți ti- 
neri care le aşteptau cu bătaie de inimă necaz 
asupra Societăţii şi în special asupra mea, dar 
nu cred să-mi fi făcut un singur duşman cu 
ele; cel puţin am costatat mai târziu cu multu- 
mire că din acei refuzați odinioară foarte mulți 
au devenit, după trecere de ani de zile, cei mai 
înfocaţi și pasionați membri ai Societății Ju- 
nimea; unii din cei respinși s'au făcut chiar 
colaboratori preţioși ai „Convorbirilor“ şi rå- 
deau mai târziu cu bună inimă de întâiele lor 
încercări. 

Câteodată se mai întâmpla ca autorul sfii- 
cios, care trimisese încercarea sa pe ascuns, 
sub vălul anonimatului să fie prezent în socie- 
tate când se cetea poșta redacţiunii. El singur, 
sărmanul ştia atunci ce se petrece în inima sa 
necăjită când, nu numai își vedea sfâșiată fără 
milă opera la care lucrase cu dragoste, dar era 
silit să şi râdă cu toţi ceilalți împreună pentru 
a nu deșştepta vre-un prepus, căci vai de el 
dacă ar fi fost descoperit! Cu vremea aceste 
citiri colective ne deprinseră la un fel de cu- 

getare comună. La poezii vedeam obişnuit cu 
toţi, chiar după întâia strofă, dacă ele se pu- 
teau primi sau nu. Când însă erau contestaţii 
şi se cerea cetirea întreagă, se introduse pentru 
judecarea meritului poeziei următoarea proce- 
dură. Poezia se citea întâi în cuprinsul în care 
era scrisă de autor, apoi se săreau una sau 
mai multe strofe, în sfârşit se cetea de jos în 
sus, şi dacă cetită și în asemenea mod, poezia 
trecea tot aşa de bine ca şi cetită în forma ei 
primitivă, atunci de sigur nu avea nici o va- 
loare. Nu este de crezut la câte poezii lirice a- 
ceastă probă se putea face fără ca înţelesul să 
fie alterat. Ar fi interesant de încercat aceasta 
şi la autorii ce sunt numărați printre cei mai 
bunişori |! 

Sar putea crede că într'o societate nume- 
roasă în care spiritul critic se desvolta tot mai 
tare, trebue să se fi întâmplat adesea ca lu- 
crări bunișoare să fi fost respinse; mai ales de 
versuri s'ar putea presupune aceasta, căci as- 
cultarea unei poezii cere o dispoziţie specială 
mai sentimentală și mai înălțată a sufletului. 
Totuş nu este aşa. Foarte rar s'a întâmplat ca 
să ne căim mai târziu de asprimea judecății 
noastre, căci versurile frumoase şi inspirate a- 
prind repede pe ascultători. S'a întâmplat însă 
contrariul, adică să admitem scrieri fără deo- 
sebită valoare reală şi să declarăm mai târziu 
că ne-am înşelat. Aşa a păţit-o Junimea cu o 
novelă întitulată: „Decebal“. Această scriere 

mi-a fost trimisă cu o scrisoare din Botoşani, 
şi era iscălită de un domn Z. Popp Florentin. 

Maiorescu, lectorul în titlu al Junimii în anii 
întâi, a cetit-o deosebit de bine, așa încât chiar 
dela început efectul a fost bun. Insă cu cât 
urma lectura, cu atât Pogor, altfel cel mai a- 
prig critic, simţea o mai mare plăcere în ascul- 
tarea novelei şi adesea sublinia un pasaj sau 
altul cu esclamaţiile „bine, foarte bine, iată un 
scriitor de talent, minunat“ etc. Nu ştiu cum 
era predispusă Junimea în seara aceea, sau 
cum a dispus-o cetirea lui Maiorescu şi părerea 
mai mult decât favorabilă a lui Pogor, dar 
sa ascultat cu mare mulțumire Decebalul lui 
Popp Florentin. Ba la sfârşitul cetirii, Pogor, 
impresionabil precum este, așa se aprinsese în- 
cât zicea că are să traducă novela în limba 
franceză şi so trimită la Paris lui Gustave 
Doré ca so ilustreze pe socoteala sa. Chiar şi 
eu, deşi obișnuit mult mai rezervat, am fost 
luat oare cum pe dinainte în acea sară şi m'am 
pus să scriu autorului o scrisoare de felicitare 
din cele mai măgulitoare. De îndată am și pri- 
mit drept răspuns o depeşă din Botoşani în cu- 
prinsul următor: 

Vin mâni, Popp Florentin. 

Şi în adevăr a venit! 


şi chiar — în urma succesului său — s'a așezat 
în Iași și ne-a mai fericit și cu alte novele ale 

sale Tuhutum, O floare albă, O casă neagră 
şi altele. Dar citirea acestora n'a mai avut ace- 
laş efect în Junimea. Figurile ascultătorilor ră- 
mâneau reci așa că autorul avu o mare decep- 
ție. De aceea el n'a mai frequentat societatea, 
s'a lăsat şi de scris novele, şi sa pus pe cărţi 
de şcoală, de care a produs foarte multe, — nu 
ştiu dacă bune sau rele. Atâta ştiu, că făcând 
parte în anul acesta din comisiunea premiilor, 
în Academie, le-am văzut pe toate prezentate 
în teanc mare, spre a cere un premiu de multe 
mii de lei cu ele. In Academie Florentin a 
avut însă mai puţin succes de cât cu 20 de ani 
înainte în Junimea. 

O altă apreciere greşită a Junimii, s'a mai 
întâmplat cu ocaziunea unei păcăliri a lui 
Haşdeu cu care eram în veşnică luptă şi po- 
lemică. La dreptul vorbind Haşdeu se laudă că 
ne-a păcălit de două ori. Intâi ne-a trimes în 
anul 1870 o poesie întitulată El și Ea, tradusă 
din Gablitz sub iscălitura I. M. Elias, spre a 
dovedi, zice el, că nu este galimatias pe care 
nu lam publicat noi, dacă autorul este neamt 
sau evreu. In lipsa mea care mă dusesem la 
Gleichenberg în călătorie de nuntă şi a lui 
Maiorescu care era la Berlin, s'a şi publicat 
poesia în Convorbiri. Când am primit acel nu- 
măr la băi, țin minte că am fost foarte surprins 
să văd aşa proaste versuri publicate, şi am 
scris Îndată la Iaşi să cer lămuriri. 

Astăzi încă după atâţia ani nu am putut 

afla dacă atunci a fost o simplă eroare a ad- 
ministratorului tipografiei care a pus să cu- 
leagă poesia „El şi Ea“ ce-i venise prin poştă, 
cum ar fi dat ori ce altă materie, sau dacă n'a 
fost cumva rea credință la mijloc. In adevăr 
câţiva prieteni au susținut mai târziu că pu- 
blicarea aceasta a fost fapta d-lui I. Scipione 
Bădescu, român din Ungaria, aflător în laşi, 
care frequenta adunările noastre. Redactor pe 
aceea vreme la Curierul din lași, el se găsea 
zilnic în tipografie, şi ar fi putut pune Uşor 
să se imprime poezia El și Ea în Convorbiri, în 
lipsa mea. Nu pot să controlez dacă acest pre- 
pus are vrun temeiu sau nu și fără probă nu 
voiu să acuz pe Scipione Bădescu. Dar lucrul 
e posibil, căci acelaş domn Bădescu, fiind mai 
târziu scriitor al „Timpul“, jurnal conservator, 
unde critica aspru guvernul lui Brătianu, în 
schimbul remuneraţiei ce primea de la opozi- 
ție, se puse într'o zi să tipărească poezii de 
laudă adresate aceluiaş Ion Brătianu, sperând 
o mai bună răsplată din partea acestuia. Aş- 
teptarea lui s'a și realizat şi lui Bădescu i-a 
fost uşor să intre fără tranziţie deîndată la un 
jurnal guvernamental, să fie îndată numit re- 
vizor școlar, şi să critice îndată opoziţia, cu 
mai multă violență de cât critica guvernul. 

De altminteri Bădescu este un om totdeauna 
vesel şi foarte des beat. 

Ori cum ar fi, pentru această publicare şi 
Maiorescu și eu suntem absolut nevinovaţi. Nu 

tot așa s'a întâmplat cu a doua pâcâleală a lui 
Haşdeu, cinci ani mai târziu, în Ianuarie 1876. 
Prin poştă îmi veni atunci o poezie care înce- 
pea cu cuvintele: „La noi e putred mărul“. O- 
cupat în ziua aceea, am pus-o fără a o mai ceti 
singur, în teancul celorlalte scrieri primite în 
cursul săptămânei, şi Sâmbătă seara am dus-o 
la Junmea care se ţinea la Pogor. 

După cetirea unora și altora din manuscrip- 
tele primite, viind şi rândul acestei poezii, eu 
voiam s'o trec repede ca şi pe celelalte, când 
_Pogor mă oprește zicând: „Măi, cum citeşti tu, 
nici că este cu putință să judeci bine, tu abimes: 
dă altuia poezia, mi se pare că aci este 
ceva“. Eu mă apăram zicând că nu merită o 
lectură mai îngrijită. Cu toate acestea am tre- 
cut poezia către Eminescu, lectorul oficial al 
Junimii și înlocuitorul lui Maiorescu care se 
mutase în Bucureşti şi era ministru în acea 
vreme. Eminescu s'a şi pus să o declame foarte 
frumos. Abia sfârşise şi Pogor îmi strigă: 
„Vezi, câne, că tu stricai numai o poezie 
bună!“—,„,Să se citească din nou zic mai mulţi“. 
Eminescu declamă mai bine încă a doua oară, 
şi Pogor de astă dată entusiasmat, repetează; 
„foarte bună poezie, măcar de ne-ar veni tot- 
deauna asemenea versuri. Te sfătuesc s'o pu- 
blici chiar în viitorul număr“. Mai mulţi, prin- 
tre care și Eminescu, aprobară pe Pogor, și mă 
îndemnară s’o primesc, dar eu, deşi nu opu- 
neam vre-un argument serios; nu puteam de 

loc să mă hotărăsc: aveam par'că o presimţire 
vagă, că de astă dată n'ar trebui să cedez. Până 
la urmă însă m'am plecat înaintea insistențelor 
generale şi fiindcă numărul Convorbirilor a- 
vea să iasă peste două zile şi se mai găsea toc- 
mai locul necesar pentru a cuprinde acele pa- 
tru strofe, am pus să culeagă „La noi e putred 
mărul“ în toată graba, schimbând în text cu- 
vintele „Virgină timoroasă“ prin „Fecioară 
sfiicioasă“. Graba ce pusesem contra obiceiuri- 
lor mele, în publicarea poeziei primite prin 
poștă mă neliniştise, deşi nu-mi dam seamă 
pentru ce. In ziua apariţiei Convorbirilor eu 
stam acasă cu revista în mână şi îngrijat, când 
Eminescu intră în odaie la mine palid la față, 
şi fără a-mi da o bună dimineață îmi spune în- 
cet: „Am păţit-o! Am fost pâcăliți de Haşdeu“! 
La aceste cuvinte mi s'a strâns inima, şi Pam 
întrebat cu un nod în gân: „Cum aşa? Ce 
fel“? — „La noi e putred mărul“ e iscălit de 
P. A. Calescu adică Pâcâlescu, adinioare mi-a 
sărit în ochi, luând Convorbirile în mână“. 

Atunci m'am repezit turburat la tipografie 
să opresc expediţia, dar era prea târziu. Bro- 
șurile plecase la București încă din ajun. 

A doua zi „Românul“ într'un lung articol 
subscris de Hașdeu își bătea frumos joc de.noi 
arătând cine e d-l P. A. Calescu, ba mai ară- 
tând încă — ceea ce și mai puţin băgasem de 
seamă — că poesia fusese un acrostih care în- 
chipuia titlul jurnalului nostru: Convorbiri Li- 

terare şi acum după înlocuirea cuvântului Vir- 
gină prin Fecioară, se prefăcea în Conforbiri 
Literare. Această modificare, zicea Haşdeu în 
articolul său, am fi făcut-o din cauza predilec- 
tiei noastre pentru nemți. Negreșit am răspuns 
eu lui Hașdeu tot prin „Românul“ şi poate nu 
tocmai rău căci și atunci ca şi astăzi văd că 
Pogor nu greşise afirmând că poesia n'ar fi 
rea, dar cc folos!... Lumea vedea numai că 
ne-am lăsat a fi pâcăliţi şi râdea de noi, — a- 
ceasta îmi amărea sufletul. Mai multe zile am 
fost fără chef în casă şi stam tăcut la masă 
în fața nevestei mele care era tot aşa de amă- 
rită ca și mine. Căci trebue so spun, ea nu 
avea un interes mai mic decât mine pentru 
jurnalul ce conduceâm. Din această cauză ră- 
posatul Callimach Catargi, membru al socie- 
tăţii noastre şi bun prieten cu noi, o poreclise 
în glumă: Consoarta Convorbirilor. 

In Junimea ce urmă după pâcâlitură am râs 
noi, nu e vorbă, însă nu toţi din inimă, mai 
ales eu nu. Cei mai mulţi se apărau de a fi gă- 
sit poesia bună, singur Pogor imperturbabil în 
toate, făcea un chef grozav de această întâm- 
plare, deși el era principalul vinovat. 

De atunci încoace ori când venea cu poşta 
redacțiunii poezii ce păreau ciudate, unul ori 
altul întreba după cetire: Ia vezi dacă nu 
cumva e un acrostih? Ba pe câţiva membri 
mai naivi îi luam în râs, învinovăţindu-i că ar 
căuta acrostihuri şi în scrieri de proză, atâta 

groază căpătase mulţi de blestemata formă a 
acrostihului. 

Pentru judecata nepărtinitoare a cetitorilor 
sfârșesc acest capitol citând întreagă poesia lui 
P. A. Calescu, alias Hașdeu: 


IA NO Ra, 


La noi e putred mărul, a zis de mult poetul 

A zis cu desperare şi a murit nebun 1) 

Căci îl zdrobi durerea când s'a convins cu 'ncetul 
Oftând după scăpare, că nu mai este bun 

Nici sâmburele însuşi, speranţa viitoare 
Fecioara sfiicioasă ascunsă de priviri. 


O, da! un verme sarbed cu otrăvită boare 
Rozând făr' încetare nu lasă nicăiri 
Bucată nemânjită, şi în zadar să crează 
Ilusia din urmă ar vrea, că tot mai poţi 
Redobândi scânteia din dispăruta rază! 


l-am cântărit, piticii! i-am măsurat pe toţi! 
Lucesc prin neştiință, prin penele străine. 

Insecte cu o umbră mai mare decât ei. 

Te 'nşală 'n perspectivă, dar când te uiţi mai bine 
E trist şi-ţi vine milă de falnicii pigmei! 


Rivali cu cine ştie ce geniuri sublime, 
"Aruncă vorbe 'n aer ce curg ca un şiroi, 
` Repetă, dar de unde, din ei nu spune. nime... 
E putred, putred mărul din sâmbure la noi! 


P. A.CALESCU 


si 


„1) Andrei Mureşanu în poezia „Deşteaptă-te; Române“, . 


DIN DOSAR ... EXCERPTA. 
Steaoa Basarabiei, No. 7 din 23 Mai 1876. 


In curând cetăţenii Români sunt chemaţi a 
se pronunţa prin vot asupra soartei lor, spre 
a se alege trecutul sau prezentul ce reprezintă 
viitorul compatibile ai guverna. Acel moment 
apropiat este alegerea deputaţilor ce urmează 
a se trimite la Camera legislativă a țărei. 


Din Curierul de laşi 


Delicatessa 


Butuci de vie roditoare de cea mai excelentă 
poamă franțuzească „Chassellas“ sunt de vân- 
zare la via D-lui Vespianschi la Socola, vis-d- 
vis de stâlpul telegrafic 1164. 


Din Apărătorul legei No. 38, 17 Iunie 1876 


D. G. Mârzescu luând cuvântul în aplausele 
unanime ale întregei Adunări, au combătut pe 
D. Petrino în chestiunea emancipării femeilor 

şi desființării căsătoriei religioase. După acea- 
sta, D. Petrino, respunzând D-lui Mârzescu şi 
susținând acele ce le-a zis, în contra argumen- 
telor propuse de d. Mârzescu a cules asemenea 
aplausele unanime ale întregei adunări. 


Din Jurn. Resboiul, No. 245 din 27 Martie 1878. 


Şeful Batalionului 
Gardei civice Oraşul 
Tecuci. 


1877 Decembrie 23 


Domnule Sub-locoteninte, 


Fiind-că Zioa de 6, ale Fiitoarei luni gena- 
rie, este Botezul Domnului: care trebue res- 
pectată şi recunoscută Prin trei salbe de Focuri 
de către acest batalion unde vă aveți locul D-le 
Destinatu de legile miitare Echipaţi cu mare 
ținută. 

ve invitu D-le Sub-locotinente ca imediatu 
se ve Confusionaţi uniforma Destul timpu Pînă 
atunci; Kăci, la kaz kontrariu, voiu fi silitu avă 
Aplica Art. 37 din legea gardei. 

Primiţi, ve rogu asigurarea osebitei mele 
konsideraţie. 

Maior EM. PUICĂ. 
Din Imparţialul, No. 2 din 17 Maiu 1873. 


Din causă de maladie, jurnalul nostru n'a 
putut să apară până in momentul de faţă... 

Din Trompeta Carpaţilor, 22 Martie 1815. 


Oştirea română nu putea să rămâie mai jos 
în simțimântul umanitar, decât artiştii, decât 
poeţii, literatorii și cei-l-alţi membri ai Socie- 
tăţii române în civilisațiune, in presceptele lui 
Christ, în Caritate. 

Mâine, Duminecă chiar, în circul cel mare, 
călăreţii cei mai eminenţi ai călărimei române 
vor face evoluţiuni echestre, şi tot ce se va a- 
duna din prețul intrărilor şi a locurilor va fi 
pentru săraci; pentru Societatea de binefacere 
presidată de Beizadea Mitică sub patronagiul 
August al Graţioasei noastre Doamnă. O ase- 
menea sărbătoare militară, la maritagiul va- 
loarei miiitare cu philantropia, vor concura, 
nu stăm un minut la îndoială, toţi amatorii de 
petreceri nobile şi nobilătoare. 


Arta călăriei este Arta vitejiei, este poesia 
militară în științele esacte ale milităriei mo- 
derne, este valoarea personală in precisia ma- 
tematică este arta a sbura cu calul peste bate- 
ria de tun Krup, este vitejia ce vine peste vite- 
jia Șciinţei, este avântul inimei peste reflexiu- 
nea şi calculul matematic, este omul antic, tot- 
deauna june, este Centaurul modern. 

Pe acest Centaur modern, pe Centaurii ro- 
mâni, avem să-i vedem mâine făcând evolu- 
ţiuni în Circ, sburând în diferite sensuri, într'o 
singură inteligență om şi-cal. 

Să mergem cu toții să ne cumpărăm această 

plăcere, ce ne o procură grațioasa noastră 
Doamnă prin Generalul Ion Em. Florescu, in- 
tinerând necontenit cu cât înaintează în vârstă, 


C: B. 


Din Perseverența, No. 42, 30 Iulie 1867. 


„Suntem datori a face însă o observaţie. Au- 
torilor moderni de Estetică: limitele în care au 
închis această știință nu respunde la necesită- 
tile stărei actuale a omenirei. Estetica trebuie 
a merge de mână cu morala, precum Socrat a 
dat să înțelegem. In adevăr, a lăsa artele să tin- 
tească a reproduce sau a exprima numai ceea 
ce este frumos sau sublim, este a lăsa cultura 
omului pe mâna sirenelor perfide, şi nu acea- 
sta trebuie a fi misia Esteticei; Preferăm a ve- 
dea Estetica usurpând obiectul moralei, de cât 
a-l trece cu vederea. Titlul scrierii d-lui Victor 
Cousin: „Adever, Frumos, şi Bine“ trebue să 
fie triada ori cărui artist care înțelege înalta 
misiune a artelor. Este o scăpare din vedere a 
lui Kant pe care nu putem a-i o erta. Combă- 
tând scepticismul lui Hume care începuse a 
creşte ca pirul în Germania, Germania şi lu- 
mea întreagă îi datorese recunoștință. Dar li- 
mitând Estetica în cea ce concerne objectul 
moralei, Kant a deschis poarta cea mai mare 
sensualismului. 

s GR. M. GRANDEA 

Dintr'un Jurnal din Bucureşti 


FOTOGRAFIA RUDNITZEY 
Calea Mogoşoaiei, alăturea cu Prefectura 
Poliţiei Capitalei 


Subscrisa face cunoscut Onor. Public că deşi 
soţul meu I. Rudnitzky a repausat în urma 
unei boale grele de care suferea de mai mult 
timp, atelierul nostru fotografic așa de bine 
cunoscut publicului prin mai multe lucrări de 
artă ce a executat continuă a funcţiona tot sub 
conducerea artistică a vechiului său dirigent d. 
Alexandru Ihalsky, care ținea locul repausa- 
tului meu soț de mai mult timp cu atâta dem- 
nitate și capacitate. 


CAROLINA RUDNITZKY 


Din Steaoa Basarabiei No. 7 din 23 Mai 1876 


5) Să insiste la Guvern deputaţii în îm- 
bunătățirea şcoalelor, nu numai celor publice 
dar şi celei comerciale care n'are fiinţă. 


Din Muza Românească de Cavalerul Constantin 
Stamati, laşi 1868. 


4 


— Câteva cuvinte antice însuşite în lingua 
română ce se par a fi dacice. 

Cuvinte cum'erau 

|| 


s Cum se înțeleg astăzi 
din vechi R 
Adulmic Urmărirea câinelui 
Intrecalat | Adăogit 
Strapaţul | Arşiţa soarelui 
Boşcorodesc Descănt 
Bântuire 


Periclitare sau supărare 


Răzgândire 
Plasă, viţă sau fel 
Heiuri 
Sfetesc 


Colaţionez scrierile de 
sunt fără greşeli 
Pistelniţa de unde piftesc 
părăuţe 
Tirţa pirța 


Í 


Asediul unei cetăți sau a 
patimilor omeneşti 
Tristețea sau măhniciunea 
Mi-am luat de seamă 
` Soiu sau sort 
Acareturi 
Descopăr o taină în cărţi 
sau în boghi 
A colecţiona oarecari 
scrieri 
Baltă glodoasă şi pu- 
turoasă 
Nihilst, om tâner fanfa- 
ron câruia lipseşte o doa- 
gă, ad. Lat: terţia parte, 


li 


o a treia parte de om. 


Din Concordia Ziarulu Politicu și Literaturu, No. 22 
Joi 18/30 Mart 1865. 


Foisioar'a 
Mus'a romana, 


Almanacu beletristicu pre anul 1865. Redesu d. Ionu Iovitia 
(Urmare) 


„La o virgina“ (p. 29) de V. Bumbacu e un 
cântecu în spiritu poporalu (elementulu ace- 
stui poetu) — Compusetiune intrana nu e fiind 

că objeptulu nu aduce ce-va referentie, acela 
aduce numai o chiamare, în sine simpla, carea 
nu poate da locu la conflipte. 

Limb'a e usioru — de tot usioru curgatoria 
(cunoscuta lucintia principala la Bumbacu) 
espresiuni idilice, originali, anudice tinerele, 
voiosiele, d'in încantatoarea limba campana a 
romanasiului. 

»Meditaţiuni în prese'r'a anului 1848“ (p. 52) 
de Babesiu, Materia ce se trateza aci, întinde 
junilor istorici, filosofi şi jurişti impulsiune 
spre feliurite meditaţiuni, spre cercări intere- 
santi, şi — cine pote nega, câ poate şi spre 
fapte salutarie pentru natiune. — Stilulu e 
chiaru, a une-ori poeticu, a tragatoriu. 

Laturea sciintiala cade sub priviri sciințiali, 
nu beletristice, pentru acesta aci nu se poate 
atinge. 

„Florile Amorului“ (p. 67) de At. M. Marie- 
nescu, — unu idilu frumosielu. Relaţiunile în- 
tre persoanele opului sunt generali, ordinari, 
simple, fără vre o incurcutine interesante, d'in 
acesta causa compusetiunea nu poate arata 
nimicu legatoriu de atentiune. Ce e interesante, 
e descriptiunea sceneloru. Stilulu e curespun- 
diatoriu objeptului idilicu, simplu, cu vorbele 
poporului, espresiuni — cum am dice — usio- 
rele, curgerea de totu naturala: armonia in- 
trana şi estrana peste totu; nimic pré ener- 
giosu pentru carapterulu popuralu, nimicu d'in 
cultura mai nalta nu conturba ceriulu idilicu 
a sceneloru frumosiele. 

Florica“ (p: 84) de Iulianu Grozescu, eo 
baladă frumosa. Carapterulu objeptului e per- 
feptu baladicu, e popuralu, oscuru, găciu, luatu 
d'in adeverat'a funte a baladeloru: din basma 
popurala Representandu în'o viétia sensuala, 
adeveratu poetica, idea, ca omulu carele se 
prè increde in poteri — şi, cade in derichi, prin 
acest'a, balad'a se naltia la unu gradu naltu 
de insemnatate. — Floric'a se lauda cu cura- 
giu-și, fiindu provocata merge, singura, noptia, 
-— in tinterimu; dar’acolo nu sciu ce i-a prinsu 
rochi'a între spini, şi ea ce vediu, ce nu vediu, 
mori de frica. Acest'a e acţiunea baladei. Acu 
noi găcimu că rochi'a Floricei s'a acatiatu în 
vrunu spinu, dar'fantasi'a ei fiind forte esci- 
tata, şi — creăingiuru-si feliu de feliu de fan- 
tome negre, cu corne, scl. necurate; candu si- 
senti rochi'a retienuta, crediu — în pripa — 
că o a apucatu vr'unu necuratu; şi spaim'a i 
rupse inim'a. Vedemu de aci, că materi'a bala- 
dica e imbracata in o forma psicologice de- 
plinu justificata, şi in elucrare destulu espli- 
cata. 

Privindu compusetiunea intrana, aflămu, că 
strofele: 4. 5. 6. 7. fiindcă spunu ce-va, ce nu 
se tiene de acțiunea baladei, i nimicescu uni- 
tatea artistica. Stilulu e curespundiatoriu ca- 
rapterului baladei, descripţiunile au scurtimea 
amesurata, laso oscuru, neesplicatu, de gacitu 
togmai câtu se pote gâci, spre care apoi dă 
semnele cerute, incâtu nimicu nu remane ne- 
gaciveru, neesplicaveru. 

„Fantasi'a“ (p. 89) d. G. M. e o eschiama- 
ţiune doreroasa în contr'a misielatii lumii, ca- 
rea numai în visu pare buna și frumoasa. La- 
turea beletristica, esecutatiunea, despre care 
aflâmu, că e tienuta prè tare in generalitate; 
prin afirmaţiunile, că lumea e prè trista, pre 
amara, se tragă schiti'a unei icone, carea prin 
espresiunile: „tigri şi lei“ şi „omeni misiei“ a- 
rata o trasura de energia poetica. Limb'a şi 
form'a estrana suntu curepte, armonioase. 


Din discursul Senatorului doctor Vârnav 
ținut în Senat 


(Monit. Ofic. No. 83 :*/,, April. 1867) 


„D-lor Senatori, scoateţi ghimpele discordiei 
din Milcov, turnaţi iaiasma frăţiei în el, 
daţi Milcovul în Dâmboviţa, Dâmboviţa în Olt 
şi atunci veţi avea o Românie. 


Din Steaua României 
Declarațiune 


La biletele prin care am anunţat familiei şi 
amicilor noştri logodirea fiicei noastre Sofia 
cu d-l Martin Saltir din Cernăuţi comiţându-se 
eroarea, nescriindu-se pe adresă și „Stimabilei 
familii“ facem în public această corectură și 
declarăm că intențiunea noastră a fost a face 
asemenea anunț, ca şi către onorabilele familii 
a adresanţilor. 

SAMOIL GOLDENTHAL și consoarta 

Din Curierul Balasan 1876 


„„Sub semnatul vin în numele cetăţenilor 
Tirgului Sculeni, şi vă mulţumeşte, pentru acest 
intim serviciu, şi tot o dată speră că şi în viitor 
la asemenea ocasiuni dacă s'ar mai întâmpla, 
veţi şti a vă sacrifica cu aceiași activitate în 
restabilirea incendiului. 

PRIMARIU C. ANDRIESCU 


Din Telegraful român 5/17 Mai 1868 


O mare catastrofă s'a întâmplat pe calea fe- 
rată în America. Un tren cu voiagiori eșind din 
şine noaptea s'a cufundat într'o prăpastie în- 
grozitoare, şi în cădere au luat foc vagoanele. 
Era spectacolul cel mai înfiorător. In jos hao- 
sul, resunând de țipetele celor ce se cufundau 
în prăpastia în mijlocul flăcărilor care îi con- 
sumau. În sus cadavrile sburând din stâncă în 
stâncă sdrobite ca să se cufunde în haos. 


Din Steaua României. lași 1877. 5 Noemvrie 


„„„Noi liberalii moderați de dincoace de Mil- 
coy, care într'un moment dat am avut naivita- 
tea de a crede că D-l Prim- Ministru, secondat 
de colegul său dela Externe, va şti alege grâul 
din neghină, dușmanul de amic, nu putem, în 
timpul de faţă, — după cele ce am aflat că s'au 
petrecut în timpul şederii d-lui Brătianu în 
Iași — nu putem să facem altceva decât să zi- 

cem mult iubitului şi consideratului nostru 
Prim-Ministru: lungă e limba boului, dar nu 
poate toate să le vorbească. 


Din Ziarul Secolul 


Domnule Redactore 


al Ziarului Secolul 


Binevoiţi înseraţi în estimabilul ziar ce-l re- 
digiaţi următoarea circonstanță. — G. Caragea. 

In ziua de 29 Ianuarie, s'a făcut înmormân- 
tarea la ţinterimea Bisericei Ziua Crucei a unei 
femei numită Ecaterina la care am asistat și 
eu deși străin fără să fiu în rudenie cu de- 
functa. Dar ca creștin şi ca unul ce întâia oară 
am intrat în acest sfânt locaş, m'am adresat cu 
cererea cătră economul Costachi Kiriak ca să 
aprindă luminările din Polecandru, și pentru, 
costul lor am voit să dau un icusar şi mi s'au 
refuzat cu cuvinte prea aspre care nu trebuia 
să fie pronunţate în biserică. 

Nu este destul aceasta. Ce după ce am văzut 
că pisaltul la cetirea prohodului a făcut niște 
asalturi grozave, sărind cu cetirea câte peste 
două trei file, Pam întrebat de este permisă de 
lege a se face o asemenea obijduire unui mort 
creștin. Răspunsul a fost că dacă a ceti tot cât 
este tipărit ar trece prea mult timp. In fine pro- 
hodul a ţinut ca un pătrar de oră, nu mai puțin 
şi cetirea vecerniei a urmat cu o repejiune nes- 


19 

pusă şi tot după regula menționată. Trebue să 
mentionez aici, că deşi defuncta, a fost o servă, 
dar ca una ce în viață a fost onestă și fidelă, 
stăpânului a-i manifesta recunoştinţa i-au fă- 
cut o ceremonie pentru înmormântare destul 
de plăcută, cu banii defunctei ce-i agonisese, 
preoților s'au dat câte o lumânare de ceară 
albă, cam mare şi câte un tulpan, şi câte trei 
sfanți osebit de colaci ca de 25 oka, precum și 
masă după înmormântare. 

Dar indignaţia ce mi-a produs, că nu s'au 
executat cu punctualitate cele religioase, m'au 
făcut a mă exprima că vom publica aceste vio- 
lări de lege. Iată că-mi îndeplinesc zicerea 
mea. lar acest preot cu dispreț a răspuns că 
pot: să public și în Gazeta grecească. Eu însă 
sunt macedon și român, nu grec. 


Din Curierul de fasi 


Indicațiunea 


„Sub-semnatul ca unul ce are o copilă în In- 
ternatul Şcoalei Centrale de fete din Iaşi fi- 
reşte că se interesează mai mult de cât face 
Curierul de Iaşi a cunoaște starea internă a 
încăperilor acestei şcoli. Desminţeşte dar rela- 
țiunea dată de acea foae că ar lipsi capacile 
de la sobile şcolii. 


C, DEDIP 

Din Ziarul Românul“ 


Primim următoarea telegramă: 


Ziarul Românul, 


Din ordinul Ministerului de Interne sunt a- 
restat de prefect fără mandat. Rugai pe d. Mi- 
nistru telegrafic să ordone emiterea mandatu- 
lui spre a nu se călca procedura. 

GHICULESCU 


Din Curierul de laşi 


Inserţiuni şi reclame Iassi, 1870 Martie 10 


Domnule Redactor, 


Ca provocat prin terenul publicităţii de imo- 
rala espresiune a unor infame calomii ce mi se 
aruncă de către o moaşă a cvartatului I. Maria 
Cazdacu, printr'un articol din ziarul „Curie- 
rul de Iaşi“ No. 19, că văzându-se calomniată, 
de „o jună nobilă şi bogată doamnă“ ofensată 
de relatarea unui „adevăr incontestabil, ce vi 
sar fi făcut nu ştiu de cine, asupra criticelur 
împrejurări din noaptea zilei de 24 Februarie, 
înserate prin ziarul ce Redactaţi sub No. 18, 
mă văd în trista ocasiune a cunoaşte că în lipsa 
celei mai puţine modestii, cu o neauzită sume- 
ție mă bravează întrun mod violent, de care 
în mirare, văzându-mă în destul pătruns, de o 
injustă lovire ce mi-a cauzat, ca unul ce nici 
am fost eu autorul direct or indirect celor! de 

care să plânge numita, şi pe care ca adevăruri 
ear nu ca calomnii urându-le, vine indignată 
atât de mult și mă insultă cu gravitate. In con- 
secința acestor urâte împrejurări ce îmi vin 
de la o moașă, mă ved forsat pus, în regretabila 
posițiune ca tot prin modul publicităţii în des- 
mințirea unor asemenea calomnii ce sunt pro- 
priile sale invenţiuni: pe cât modestia şi cove- 
ninta publică şi personală îmi va permite, vom 
nara acest cas în scurt, şi pentru care vă rog 
d-le Redactor se bine voiţi a insera acest răs- 
puns prin coloanele stimabilului d-voastră ziar. 

La orele 2 de noapte a zilei indicată recla- 
mându-se imperios presenţa acestei moașă ca 
una veche de casa familiei și de a mea de la 
cinci copii, am și trimes pe dată doi din rudele 
mele care nevoiţi de împrejurările urmate a 
se duce în trei rânduri pe cât posibilitatea for- 
sei piciorului, de la domiciliul meu (Strada de 
Jos) şi până la acea a numitei (Strada Acade- 
miei) s'a silit a avertisa cu destulă urgenţă şi 
a nara toate acele ce decurgeau cu atât mai 
mult cu cât neşte asemenea nu permiteau în- 
târziere în venirea ei, care în liniştea cea mai 
profundă şi indiferența de pe patul seu de cul- 
care când a văzut că nu e nici trăsură (ce la o 
asemenea oră înaintată a nopţei îmi era impo- 
sibil a afla vre-o birjă), privindu-le pe toate 
cu sânge rece, se căina de perderea liniștei ca 
una ce nu de mult s'ar fi repausat şi subt un 
mod de ofensă a-unor ingăinări de diferite pre- 

teste in cea mai de mică importanţă a definit. 
„Că de ce nu m'am dus eu însumi să o invit ori 
cel puţin să-i fi făcut vre-o visită mai înainte, 
şi că în fine fiind ostenită a merge sunt și alte 
moaşe. Această neașteptată urmare a dat loc 
confusiunei reului crescând în desperare cu 
atât mai mult cu cât nici măcar alte moaşe nu 
a fost posibil a se găsi pe a casă și cu cât nu- 
mita în perfecta indiferenţă de suferinţele ce 
necontenit o chema şi aștepta, în trimiterea a 
treia oară n'a voit nici chiar uşa să o deschidă. 
In asemenea consecinți aflându-mă, m'am dus 
eu însumi pentru a patra oară şi abia după 
mai multe bătăi în uşă mi s'a permis a des- 
chide, unde întâmpinându-mă de veninoase cu- 
vinte asupra neliniştei ce i-am causat în acea 
noapte şi definind că ce grimase de „deprin- 
dere“ sunt acestea şi că n'a mai fost cu putință 
a se mai găsi şi altă moaşă, văzând însă că, in- 
sistările nu-i dau loc resistărilor sale, s'a decis 
cu mare nevoinţă a merge, ce după o oră abia 
am putut pleca cu numita, şi pe la orele 7 am 
ajuns a casă, unde și aci credincioasă resistă- 
rilor sale, pe când se reclama consolarea și a- 
jutorul seu, regretând mult perderea somnu- 
lui, că dormind pe un fotoliu își satisfăcea a- 
ceasta ceia ce i-a și motivat obiecțiunea, în fine 
pericolul ce sporea era grav în preţul vieţei, şi 
devenind ea însăși de uimirea ce o stăpânea 
pe care i se însemnase în faţă că resultatele 
sale ne mai putând reafla stăpânirea ce în 

van o 'căuia, pe lângă toată grija ce i-o inspira 
presenta unui medic de care acuma se vede 
necesitate, şi cărui trebuie să i să detalieze ca- 
sul, în insistările mele pe la orele 2 post mede- 
riane, s'a decis ea însăşi în aceasta însă ne- 
voind a primi din vre-o trei din cei recunoscuţi 
pe care-i am propus, sub felurite preteste îmi 
recomandă nume de a unora medici pe care 
nu-i ştiam. In fine în această de pe urmă con- 
fusiune ce se mai strecura în o neaşteptare cu 
totul din partea numitei în risc ca prin o în- 
durare divină s'a înlăturat răul. 

In faţa acestor evenimente descrise se va cu- 
noaşte că intervalul ducerii în patru rânduri la 
numita, n'a fost petrecut în ora şase de dimi- 
neaţa zilei de 24 Fevruarie, căci orele 7 în care 
s'a prezentat ş'acele 3 post meridiane, a fost 
a zilei de 25, şi cu atât mai mult se vede des- 
preţul ce-l merită relatatele de ea, ca una ce 
şi asupra acestui adevăr devenit oficial îşi per- 
mite a minţi, cunoscându-se că şi chemarea sa 
la mine n'a fost de natură precum o califică 
„ca moaşa de cuartalu“, cu toate aceste în pri- 
virea medicului de care neagă în necesitate a 
fost decis de ea însăşi şi pentru timpul că până 
la 4 Martie au ajutat, s'a căutat de un iarăși 
neadevăr, căci a căutat numai două zile între- 
rupt şi în urmă cu vizita, iar nu că a ajutat 
posițiunea ca o calomnioasă cu atâta nesoco- 
tinţă, că pentru un asemenea serviciu şi pentru 
un altul din 69 nu i-aşi fi răsplătit, şi de care 


Jama 

speră că nu va avea nevoe a mi-l reclama prin 
locul competent, grăbind achitarea ce i se cu- 
vine; mă mir mult căci nu ştiu daca se plă- 
teşte la moașă cu marturi după vreo taxă; cu 
toate aceste dacă consideră nesuficienţa să-mi 
declare cât trebue a contribui în acoperirea ei 
a ambelor serviciuri de care se plânge şi gata 
sunt în moment a-i satisface. 

Cât pentru mila ce mai zice ca avuto pen- 
tru copii şi posiţia în care iar fi găsit clasific 
și pe aceasta de demnitatea celor de mai sus 
venite ca de la asemenea persoană. „Mirân- 
du-mă însă mult nu ştiu dacă aceasta e misia 
chemării unei moașe de a se atinge şi ponegri 
în revenirea maliţiosității până şi asupra inte- 
resului casei ce o îmbrățișează, nu uită însă a 
crede că forțată de ocaziune neputând avea 
altele juste și le-a admis pe aceste ca să se 
poată pune în acest mod pe tărâmul său de 
publicitate. 

Terminând consecent promisiunea un ce din 
acest răspuns în arătarea purului adevăr mă o% 
presc prin acest tărâm de a face vre o încrimi- 
nare care în aprecierea publică las a se vedea. 
consecința ce îşi poate trage după sine gravi- 
tatea acestui cas din partea numitei moaşe ce 
în fața acestora prin aserțiunele menţionatului 
său articol din capăt până la fine minte în to- 
tul în calomniile de care se servă. 

Primiţi vă rog, D-le Redactor, asigurarea 
deosebitei mele consideraţiuni. 


ir 


GR. THEODORESCU 


152 IACOB NEGRUZZI 


O carte de visită 


GRIGORIE MOVILĂ 


Institutore 


şi 
Membru al Clubului Concordia 


ROMÂNIA 


PROTO-IERIA URBEI IASSI 
1871 Octomvre 11 
No. 265 


Din Curierul român 


No. 112 *) 


Onorabile Părinte, 


Din motivul Inalţii ordonanţi No. 1651 sub- 
semnatul Protoiereu are onoare a vă face cu- 
noscut, că sunteţi oprit de lucrarea diaconiei 
pentru totdeauna până când veţi da probare 
de îndreptare; dând legale probe de îndrep- 
tare întru aceasta atunci vei fi ertat. 

Primiţi încredințarea osebitei mele conside- 
rațiuni. 

p. proto=iereu A. GAVRILESCU ICONOMU 


1) Adresa era câtră cunoscutul autor loan Creangă. 


AMINTIRI DIN „JUNIMEA” 153 


Românul din 3 Martie 1866. 
Români! 


In mai puţin de două luni aţi trăit mai mult 
de doi secoli. Voi, născuţi de eri la viaţa liber- 
tăţii, aţi devenit învățătorii lumii civilizate. De 
sute de ani bătrâna Europă se frământă ca să 
găsească măsura libertăţii ce se cuvine popoa- 
relor; şi voi acum i-aţi arătat că numai liberta- 
tea deplină, întreagă, poate da ordinea, tăria 
şi fecunditatea unui popor. 

Frumoasa voastră revoluţiune a sforțat ad- 
ministraţiunea lumii. Europa, uimită de înţe- 
lepciunea, patriotismului vostru a suspens 
cursul lucrărilor sale, și așteaptă tot de la voi, 
dela noi singuri, astăzi poporul Mesia al între- 
gei omeniri gemânde de durere şi palpitânde 
de speranţă. 

Români! Toată Europa are încredere nemăr- 
ginită în ursita voastră... 

Şi ce!... voi, voi numai, făptuitorii acestei ur- 
site o să lipsiţi de încredere într'ânsa astăzi 
tocmai când ea are să rostească ultimul său 
Verb. Nu simţiţi fraţilor, nu simţiţi că Dumne- 
zeirea furnică în toată ființa voastră, nu vedeţi 
pe trimisul lui Dumnezeu? 

Membrii L.ocotenenţii Domneşti și Miniștrii 
lor, aclamaţi de voi, v'au făcut chemare pen- 
tru această mare zi. De vă îndoiţi de glasul 
lor, puneţi urechia pe ale voastre pepturi, as- 

cultați, auziţi, ce răsună în adâncul inimilor 
voastre... este glasul lui Dumnezeul... Domni- 
torul Românilor nu putea fi alesul câtorva 
oameni: el trebue să fie ales de voi toți, căci 
glasul poporului, și numai glasul poporului 
este glasul lui Dumnezeu. 

„VI s'a dat şase zile ca să încoronați edificiul 
neperitor al naţionalităţii noastre, marea fră- 
ție română... faceţi-o în şase ore, Români... 
voi mai cu seamă Bucureşteni, arătațivă ceeace 
sunteţi, inainte mergători ai poporului iniția- 
torul popoarelor! voi cari prin a voastră una- 
nimitate ați uimit Europa; voi cari prin cre- 
dința voastră aţi deschis bolțile cerului, nu în- 
găduiți ca soarele să apue înainte de a fi să- 
vârșit opera voastră, devansați astăzi pasurile 
sale, şi soarele libertăţii în veci nu va mai a- 
pune pe pământul României. 

Nu perdeţi un minut, concetăţeni, ardicaţivă 
toți ca un singur om; şi voi toţi, poporul, astăzi 
marele pontefice al bisericii viue a României, 
săvârșiţi înaintea omenirii întregi și înaintea 
Dumnezeirii Sfintele Taine a acestei mare zile, 
daţi botezul inimilor Voastre, ungeți cu mirul 
credinței Voastre pe Domnitorul Românilor şi 
unsul Vostru va fi unsul lui Dumnezeu, va fi 
eroul României viitoare. 

Inainte d'a sfârşi citirea acestor rânduri, ini- 
mile voastre au aclamat cu amoare pe noul 
Domnitor. La rândul meu strig cu inimă de 

Român: Să trăiască Carol I! să trăiască Dom- 
nitorul României una și nedespărțită! 


Primarul Comunei Bucureşti 
D. Brătianu 


Văcărescu şi Goethe 


Văcărescu se inspiră de aceste naive, simple 
şi delicioase versuri şi cântă: 


Intr'o grădină* 
Lâng'o tulpină 

Să află-o floare 

Ca o lumină... 

S'o taiu? — Se strică! 
S'o lasu? — Mi-e frică 
Că vine altul 


Şi mi-o ridică! 


Suntem oare pretenţioşi proclamând supe- 
rioritatea poesiei lui Văcărescu. In ea se. simte, 
şi dilema nerezolută ce face poetul cu floarea, 
să o taie sau să o lase, satisface, încântă inima... 
La Goethe e germanul practic, el desleagă di- 
lema ca un grădinar de la Erfurt. Scoate floa: 
rea cu rădăcină cu totul şi o răspândeşte în 
grădina frumoasei sale case... Bravo omul 
practic !... Bravo grădinarul ales!... Dar sublim 
este: 

S'o taiu? — Se strică, 
S'o lasu? — Mi-e frică: 
Că vine altul 

Şi mi-o ridică! 


V. A. URECHIA 
(Din foiletonul Adunării Naţionale) 


Ocasie rară 


De vânzare un 


Acaret nou solid 


care produce venit anual zece la sută, afară de 
foncieră şi afară de reparaţiile anuale. 
Doritorii se vor adresa la No. 25 Strada Academiei. 


Inserțiuni şi reclame 


Domnule redactor, 


Am intrat într'o cafenea vis à vis de hală și 
poruncind o cafe m'au invitat ca să joc tom- 
bălă, cu care n'am jucat nici o dată, când mă 
văd părlit cu zece franci, mă mir mult cum 
Onor Domn Prefect tolerează așa o desbrăcare, 
toţi banii rămân la cafegiu deosebit de șărlătă- 
niele ce se face. Aşa dar vin a arăta aceasta 
prin publicitate şi rog pe Onor. Poliţie ca să o- 
prească o asemenea desbrăcare la criza care 
ne bântue. 


Primiţi, vă rog, D-le Redactor, osebitele mele consider. 


C. MEIL 
Din Curierul de: laşi 

Din Curierul din Galaţi 
La revizia ce am făcut azi la tăetoare, am 


dovedit că s'au tăiat 40 boi, impreună cu subs 
comisarul respectiv. 


2 
Din Steaua României ES 
Ştiri din localitate A 
D ei ; 


Onor. Epitropie a Sf. Spiridon ne trimite t 
spre publicare următoarea mulțumire: 


Domnişoarei Ema C. Ciure. 


Era ziua acoperită d-o pâclă deasă ca şi at- 
mosfera politică 'ce stă îngreuiată de bubuitul 
şi fulgerul focului ucigătoriu, și în acea zi în 
momentul când primeam două zute cinci zeci 
dramuri de scamă fină, o rază a iluminat ori- 
zontul, soarele învinsese întunerecul, această 
scamă un adevărat și gracios buchet se părea 
că e cu dragoste urmărit de un fluture: acel 
fluture ești tu gingașă şi dulce copilă de 7 ani 
cu sufletul şi inima nobilă, ce se deprinde a 
se resfăţa în amorul carităţii. 

Fii sigură şi mândră că această scamă lu- 
crată de măni inocente, va fi un adevărat bal- 
săm aplicat peste rănile soldaților romăni, ce 
se luptă pentru mărirea patriei, în brațele că- 
reia facă ceriul ca să trăești fericită. 


Epitrop D. GUSTI, Neguri 

Din Steaua României Noemvrie 1879. 


Monitorul din 24 Noemvre publică decretul 
prin care D-l Emanoil Filipescu este numit în 
postul de Membru al înalții Curți de Comp- 
turi, devenit vacant prin punerea în retragere 
a decedatului G. Văleanu. 


Inseraţiuni şi reclame, 


Domnule redactor, 


Bine voiţi a însera în foea D-voastră urmă- 
toarea declaraţiune: 

Informându-mă cu o mare tristeţă că bietul 
Preut lipovan Gavril Theodorow, acel prevă- 
zut în foea 126, a murit de supărare, că lipo- 
vanul Vasile Tomen i-a tăiat părul din cap 

samavolniceşte și l’a desfigurat ca pe un neom 
pe faţa lumei. 

Aceasta au săvârșit-o Tomen, fără consim- 
țimentul Inalt Prea Sfinţiei Sale dela Fântâna 
Albă. 

In urma acestia mult m'am ocupat a vede 
dacă este o asemenea pravilă de a desfigura 
pe preuţi samovolniceşte, şi n'am putut găsi 
nici întro carte asemene pravilă. 

Această îndrăsneală a mai săvârşit-o Cuco- 
nul lipovan Vasile Tomen de când s'au făcut 
cocon, prin fapt că au rupt barba unui preot 
romăn. 

Se naşte dar întrebare D-le Redäctor, oare 
war fi logic ca și noi să ne licvidăm tot prin 
barbă? EA 

Primiţi vă rog asigurarea respectului meu. 
șa 
(Din Curierul de Iaşi). 


Se vând de veci 


Casele Stihi Balomir din Strada Sf. Vineri, 
în două etajie cuprinzând în etajul I două 
apartamente unul de două odăi şi două apar- 
tenențe, altul de cinci odăi, şi în etajul al doi- 
lea un partament de 6 odăi mari şi două apar- 
tamenții, care s'ar pute uşor împărți în două 
apartenențe. 


Din Stafeta. No. 220 din 30 Septemvrie. 1879. 


Găsca şi rața, ca în scurt timp a fi îngrășată 
şi carnea lor a fi bună şi gustoasă la măncare; 
la îngrăşatul lor puindule la costereață nutrind 
cu grăunțe de popușşoi ferte de mijloc, presu- 
rând de asupra grăunţelor puţină. salitra: (Ni- 
trii crudi) pisatu, nu tare a fi serate, la un 
capăt de treucă puind bucăţi cărbune de teiu 
şi alte treuca având apa abundentu de beut, 
în curs de 14—15 zile găsca sau rața se îngraşă, 
lăsănd se treacă mai multe zile atuncea mor de 
multă grăsime (Polysarcis). i 

Luând cu mare luare aminte că nutrirea Sa- 
litra; salitra e iritabilă și lucrativă, asupra cor- 

pului animalului, numai, pasărea găsca şi raja 
suportează mai multă salitra de căt toate ani- 
malele, nu vătămă lor nimica, ba din contra 
încă se îngrașe, la curcani, şi claponi nu poate 
suporta salitra, în loc de salitra dându-i lor An- 
timonium crudi presurănd puţine de-asupra 
grăunţelor ferte, face mare succes la îngraşa- 


tul lor. 
Medic Veterinar |. CUPARENCO 


Tache G. Pandurescu are onoare a pune în 
cunoștința onor public mărimea extraordinară 
a unui porc al seu de 2 şi 6 luni, născut în co- 
muna Ocna, plasa ocolului, districtul Vâlcea. 
Lungimea lui e de metri 2,15; grosimea în pe- 
riferie 1,95; înălțimea 1,10. 

Doritorii de a cumpăra asemenea animale 
curioase să se adreseze la domiciliul nostru, 
strada Principală, suburbia Broşteni, No. 526, 
din urbea Ocna. 


Mulţumiri 


Subsemnata Maria Vasiliu, suferind de boala 
de facere timp de 5 ani, şi căutându-mă cu toţi 
medicii din laşi şi Vaslui nu-mi a putut folosi 
nimic. In fine domnu medic american Ruseli 
în timp de şase săptămâni m'a curarisit de 
boala ce sufeream. Aduc aceasta la cunoștința 
On. Public spre a cunoaște pe acest medic a- 


merican. 
MARIA VASILIU 

Anunciu 


Foae volantă 


Măini Marţi ziou de 30 Sept. având a se trata 
la Trib. de Botoşani, apelul făcut desubscrisul 
Ion Cristy, contra hotărirei dată de Judele de 
pace, in casul rumperei mai în tot corpul ce 
am suterit de cănii d-lui Sofian și carile au a fi 
apăraţi cel dănteiu de d-l Anastasie Botez şi 
cel al doilea de d-l Alecu Enacovici. 

Se invită pe Onor. Public a asista la acest 
proces unic în felul său pentru convieţuitorii 
de prin oraşe, mai ales când au a se asculta şi 
opt marturi, invocaţi.tot de subscrisul ca ase- 
minea pătimaşi tot de acei căni. 


1I. CRISTY 


Inserțiuni şi reclame 


Din Curierul de Iaşi 
Domnule Redactor, 


Subsemnatul Altăr Avram $milovici domici- 
liat disp. IV de profesiune comerciant. 

Duminică în 5 Iulie ora 5 p. m. aflăndu-mă 
de ocasiune în localul locantei pronumit Ca- 
ragea, d. sub-controlor comunei laşi Ion Dum- 
bravă, dresat cu pasiunea de a lovi în onorabi- 
litatea celor care se găseşte faţă, și din interes 
poate că nu reușise față cu mine de a se folosi 

de tructul ostenelilor sale ca sub controlor a- 
dică afacere de impus la dare sau se fi scutit 
cineva, m'am trezit maltratat. 

Indignaţiunea oamenilor oneşti cu care eram 
şi propriului interes de prestigiul meu şi a unui 
sub-controlor mă pune în posiţiune să vă rog, 
d-le Redator, a insera în ziarul d-voastră aceste 
cuvinte, ca să se ştie caracterul şi conduita 
d-lui Dumbravă de şii cunoscută de toţi; față 
şi cu reclamaţia ce am făcut d-lui Primar şi 
d-lui Judecător. 


ALTĂR AVRAM SMILOVICI 


Din Românul 


„Pe la orele 10 M. M. L. L. s'au retras. M. S. 
Regina luând braţul d-lui E. Stătescu străbate 
toată grădina pănă la poarta spre Tribunal. 
Când lumea a văzut pe Augusta și Graţioasa 
sa Regină înaintând la braţul ministrului de 
Interne s'a bucurat, căci ea înțelese că precum 
vechile monarhii se rezemau pe o clasă, Re- 
galitatea modernă, Regalitatea romănească 
merge cu națiunea, se razimă pe națiune. 


Clubul 
Foae volantă 
Comercianților şi Meseriaşilor Români din lassy 


„Consiliul de administraţie în majoritate și 
cu unanimitate, astăzi Sâmbătă 11 Iulie orele 

3 p. m. întruniţi în şedinţă estraordinare a a- 
clamat candidaţi pentru viitoarele alegeri pe... 


Necrolog 


Din Curierul Balasan 


Săftica Vrănceanu născută Pleşescu, socie 
iubită nu numai de sociul ei, Vasile Vrăn- 
ceanu... 


SÂMBĂTA SEARA 


Care sunt membrii Junimii şi care nu sunt? 
lată o întrebare ce se înfățișa câteodată dela 
sine în lipsa ori cărei organizări statornice. Po- 
gor, dușmanul formelor, găsi şi pentru această 
întrebare un răspuns: „Entre qui veut, reste 
qui peut“ — zise el odată, iată deviza noa- 
stră“! Şi în adevăr nici că se putea găsi o de- 
viză mai potrivită pentru Junimea. 

Obiceiul se introdusese ca ori care dintr'acei 
ce frequentau regulat adunările Societăţii să 
poată aduce cu sine pe altă persoană care ar 
fi manifestat dorinţa să asiste la vre-o şedinţă 
a noastră. In acest mod se putea foarte bine 
vedea cine are un interes pentru mişcarea ce 
produsesem noi în Iași, şi în deobşte pentru li- 
teratura națională şi cine nu. Unii chiar în 
întâia lor „Junime“ găseau aşa plăcere, încât 
nu mai lipseau, altora deși se arătau de multe 
ori, li se vedea în faţă o expresiune atât de 
plictisită, încât nu era greu să înţelegi că nu 
petrec de loc. Aceştia tot răreau vizitele lor, 
până când dispăreau cu totul. Ei se aşteptau 
negreşit la lectură, dar credeau poate că se 


A ——me: 

mai vorbește şi de ceva politică, petreceri so- 
ciale, trebi practice, femei, pe când tocmai de 
asemenea convorbiri ne feream cât puteam 
mai mult. Orice subiect de conversaţie relativ 
la altceva decât literatură, arte, ştiinţă, era cu 
totul oprit, numindu-se „străin Junimii“. In 
specia! politica despre care se discută atât de 
mult la noi în țară în mai toate straturile so- 
ciale, era cu desăvârşire înlăturată. Pe lângă 
politică mai era pericolul jurisprudenţei, şi al 
proceselor. In adevăr mai mulţi Junimişti erau 
judecători, procurori, avocaţi, şi ușor se pu- 
teau aluneca să vorbească între ei despre pro- 
cese ce erau în curs de judecată şi care pa- 
sionau sau măcar interesau opinia publică. 
„Străin Junimii“ era şi acest subiect de conver- 
saţie, iubit de Români mai tot atât de mult ca, 
şi politica. Fiind astfel înlăturate ori ce vorbe 
despre fapte sau întâmplări contimporane, 
oare care specie de oameni nu afla nici o plă- 
cere în adunările noastre, şi precum am zis 
mai sus, nu se mai întorceau. 

Care. persoană mai cu vază din laşi nu a 
trecut prin Junimea? Aşi putea să citez foarte 
multe nume cunoscute. In acest chip s'a stabilit 
oare cum dela sine chiar şi fără statute cine 
sunt adevărații membri ai Societăţii. Intre a- ` 
ceştia se întemeia cu vremea o mare colegiali: - - 
tate, și chiar intimitate, încât mai toți aveau 
poreela cu care erau apostrofaţi la intrarea lor + 
în Junimea, poreclă obişnuit inventată de Po- 

gor. Aşa lui Maiorescu îi ziceau tata nebunilor 
— poate fiind că prelecțiunile populare inau- 
gurate de dânsul fusese prilejul înființării să- 
cietăţii. Pe mine Pogor mă botezase Don Ra- 
miro sau simplu Ramir din cauza poeziei ce 
am tradus din Heine, mai târziu el îmi schimbă 
porecla. Când intram în Junimea, Pogor ex- 
clama: Iată și carul cu minciunile! din cauza 
anecdotelor ce-mi plăcea foarte mult să pove- 
stesc. Carp era numit Excelenţă fiind că fusese 
ministru odată, spera să devie iară, şi după 
părerea Junimii merita să fie totdeauna. Frate- 
meu Leon, mare de trup precum este, era po- 
reclit Tony, numele unui elefant dela un circ 
ce trecuse prin Iaşi, Nicu Gane era botezat 
Drăgănescu sau Drăgan după un băcan din 
Strada de sus, fiindcă Pogor îl acuza de a fi 
un om foarte prozaic, burghez, cum îi zicea; 
Culian era papa Culian sau simplu papa din 
cauza caracterului său blând şi tolerant; Ia- 
nov. — presupus a fi de origină slavă -— Iano- 
vitzki — Paicu; Picus dela Mirandola, lui Ca- 
raiani fiindcă era gras i se da epitetul binenu- 
tritul, Grigore Buicliu, se chema mai pe scurt 
Buiuc, Th. Burada: Ghelburda, Philippidi: 
Huru pentru studiul său asupra Cronicei lui 
Huru, Naum:pudicul Naum, din cauza manie- . 
relor sale mai delicate decât ale altora. Panu; - 
Tasu și Lambrior erau cei trei Români fiindcă: 
umblau cu haine de șăiac naţional şi erau tot- 
deauna împreună, iar lui Lascăr Ciurea, Gane: 

îi inventase drept poreclă o întreagă frază ți- 
gănească: Ciurilă, Burilă, cel mai mic Cocârlă, 
Stan Beldiman, aldeviță pulpă, Constantin ve- 
rior, Vlad muștar, dar bătrânii ce mai fac? 
Trebue să mai notez şi alterarea unor vocale 
la câteva nume de Junimiști, care se adoptase 
într'o vreme. Caraiani ne expuse odată o în- 
treagă teorie după care în limbile popoarelor 
ce sunt în decadenţă vocalele a, e, o şi u, pre- 
cum și oarecare diftongi tind tot mai mult a 
se schimba în vocala i; aşa ar fi la Grecii de 
astăzi care pe oi şi ei le pronunţă i, tot așa la 
Evreii moderni cari zic de ex: în loc de Isac- 
Ițic, în loc de Drug-drig, Kuh-Ki ete. 

Junimea, făcând mare haz de teoria lui Ca- 
raiani a şi aplicat la câţi-va din membrii săi 
care păreau mai atinși de decadenţă, schimba- 
rea vocalelor dela numele lor în i. In fruntea 
decăzuţilor considerându-se a fi, Pogor, Carp 
şi Al. Xenopol, ei au fost răsbotezaţi Pighir, 
Chirp şi Xinipili. 

Toată această parte veselă, era oarecum 
sarea, iar bucatele se alcătueau din scrierile 
aduse de membrii Junimii, căci precum am no- 
tat mai sus, îndată după poşta redacţiunii, ve- 
neau la rând poeziile. La mulţi ne bătea inima 
când scoteam poeziile proaspăt compuse din 
buzunar. Autorul avea dreptul să cetească sin- 
gur, însă mulţi preferau să-și încredințeze ver- 
surile lui Maiorescu căci cetirea sa frumoasă 
putea să dea scrierii o mai uşoară trecere. Ines 

tâi se asculta poezia întreagă spre a se judeca 
dacă impresiunea totală este bună; trebuia să 
urmeze apoi o discuţie generală când era în- 
doială dacă lucrarea este acceptabilă sau nu. Ô| 
Aceasta însă nu se întâmpla des căci la versuri 
întâia impresie îți spune obişnuit dacă sunt 
bune sau rele, şi vai de acea poezie despre 
care trebuie să te convingă o analiză lungă şi 
rece că este frumoasă! Dacă poezia era accep- 
tabilă, ea se lua da capo însă discutându-se 
strofă cu strofă, şi făcându-se tot felul de ob- 
servații asupra formei ca şi asupra ideei. Ici 
rima era prea banală, dincolo ritmul era 
şchiop, comparaţia. neexactă, limba prozaică, 
ideea comună... se analiza fiecare cuvânt, iar 
bietul autor în vremea aceasta, trebuia în tă- 
cere să-și şteargă sudorile, căci el nici măcar 
nu avea voie să-şi apere scrierea sa. Principiul 
stabilit era că, scriindu-şi poezia, autorul a vor- 
bit, deci el nu mai poate avea cuvântul. Mai 
totdeauna se cerea scurtare, suprimarea unor 
sau mai multor strofe adesea tocmai acelora 
care autorului îi păreau cele mai frumoase şi 
mai bine simţite. 

Maiorescu pentru a îndulci ul mângâia 
obișnuit pe poet, zicându-i că strofa sau stro- 
fele suprimate s'ar putea „utiliza aiurea“ frază 
care a devenit apoi tradiţională. 

Câteodată se cerea modificarea unuia sau 
mai multor pasaje şi autorul îşi punea serie- 
rea frumușel în buzunar spre a o supune după 

oarecare timp unei serioase revizuiri. Negreşit 
că în cel dintâi moment toți autorii protestau 
indignaţi contra operaţiei la care li se supunea 
poezia, par mai târziu când se gândeau în.li- 
nişte, dedeau singuri dreptate „eânilor din Ju- 
nimea“ care sărise ca nişte turbati să le sfâșie 
copilul. Când autorul nu era faţă şi Jamimea 
declara că poezia trebue pusă „sub gialăul lui 
lo Spako“ ea:se încredința lui Vârgolici ca să 
o revadă acasă şi să o readucă în Societate în- 
dreptată dacă va fi cu putință. Jon sau Io 
Spako (cum era scris pe firma lui) era un sto- 
ler din Iaşi care locuia nu departe 'de Vârgolici 
şi repara tot felul de mobile. Aceeași speciali- 
tate o avea şi Vârgolici, însă pentu poezii. 

Bietul Theodor Șerbănescu! Câte sudori au 
curs pe uniforma sa de căpitan și maior în 
vreme ce i se discutau vers cu vers poeziile 
pe care el le declama cu glas aşa de puter- 
nic! D'apoi Ianoy câte n'a păţit! Era o vreme 
când credea că are aplicare nu numai pentru 
cântecele comice, ca „O sută lei pe lună“, „Herr 
von Kalikenberg“ etc.; dar și pentru poezii 
sentimentale, ba încă printrun anacronism 
greu de priceput el simţise pornirea de a com- 
pune şi imnuri religioase. Işi poate închipui ori 
cine ce expresie a luat figurile Junimiștilor în- 
tro seară când lanov ne aduse o poezie care 
începea cu cuvintele: 


„Saltă Vifleeme şi tu Ierusalime“... 

Autorul prinse abia a ceti când Pogor sbucni 
într'un hohot de râs şi se puse să repeteze în- 
tâile versuri cântând pe nas ca un dascăl de 
biserică, iar după dânsul toată Junimea în cor. 
Sărmanul lanovitzki! In acea seară el a fost 
jecuit pentru totdeauna de a mai scrie versuri 
în lauda religiei creştine! 

Cetirea poeziilor sale era pentru Bodnărescu 
un amestec de plăcere şi de suferință. Când 
venea cu vre-o epigramă în hexametre antice, 
care deşi corectă în această formă, introdusă 
întâi de dânsul în prosodia română, era obiş- 
nuit foarte greu de înțeles, se năştea o discu- 
tie interminabilă. Frumuseța formei făcea a- 
dese ori să treacă greoaia. epigramă, fiindcă 
era foarte călduros apărată de aceia dintre noi 
care aveau cultul clasicismului, mai ales de 
Maiorescu şi întrucâtva şi de mine. Alte poe- 
zioare ale lui Bodnărescu se primeau din cauza 
declaraţiei timide a autorului, că ele fac parte 
dintr'un ciclu. Astfel, deşi versurile erau slabe, 
vre-unul din noi propunea să uzăm de indul- 
gență pentru a nu știrbi ciclul şi vesela Junime 
se pleca în fața unui aşa de puternic argu- 
ment. Pentru alte versuri însfârşit Bodnă- 
rescu avea iarăș aerul a se adresa la-mărini- 
mia Societăţii zicând că sunt poezii private 
ceeace voia poate să însemneze că ele erau 
destinate să mângâie numai sufletul său tur- 
burat iar nu să vadă lumina publicităţii. Dea- 
„ceea și în cazul când vreun alt junimist voia 

să citească versuri de ale sale se introduse 
obiceiul de a întreba pe autor înainte de a în- 
cepe lectura dacă poezia sa este privată sau 
publică pentru a măsura critica după aceste 
deosebite naturi ale versurilor. 

Cei mai sensibili la critică erau N. Gane şi 
Eminescu. Cel dintâi zicea câteodată lui Pogor 
la vre-o întrerupere, chiar vorbe tari şi ame- 
ninta că nu va mai ceti nimic în Junimea. Ne- 
greşit că supărarea îi trecea foarte repede şi 
el revenea totdeauna zâmbitor în societate şi 
cu un nou manuscript în buzunar, iar Emi- 
nescu de mai multe ori s'a oprit în mijlocul 
lecturii şi abia cu mare greutăţi Pam putut 
îndupleca să urmeze. Câteva din poeziile mici 
ale acestuia erau declarate cantabile şi după 
cetirea lor vreunul din membrii cei mai glu- 
meţi le punea în muzică cerând ca să le cân- 
tăm în cor, ceeace se întâmpla îndată. 

Eu, mai puţin sensibil decât acești doi din 
urmă, recunoșteam adeseori că observaţiile ce 
mi se făceau erau întemeiate și căutam să în- 
drept versurile mele pe cât îmi era cu pu- 
ință. Alte ori însă puternicul sentimeni al pa- 
ternităţii se revolta în mine şi nu tineam de 
ioc seamă de criticile făcute. Insă la vre-o nouă 
cetire, după ani de zile, mă încredințam în 
deobşte că tot Junimea judecase drept. 

Când nu se ceteau versuri, ci scrieri în 
proză, precum novele, critice, deosebite studii 
etc., negreşit că observaţiile de detaliv erau 

mai puţine, nefiind la ele ca la poezii, forma 
lucrui esenţial. Discuţiile generale însă erau 
adesea mult mai însemnate. Aşa când venea 
Maiorescu cu vre una din criticile sale, de ex. 
asupra poeziei române, asupra cărții lui Băr- 
nut, asupra poeziilor populare ete.; totdeauna 
se încingea o mare discuţie de principii în 
Junimea şi poate tocmai aceste discuţii for- 
mau partea cea mai interesantă a întrunirilor 
noastre. Th. Rosetti, Pogor; Carp, Maiorescu, 
mai târziu Conta se deosebeau mai ales în 
acele seri. Şi fiindcă la scrieri în proză prin- 
cipiul că autorul a vorbit nu se putea aplica, 
de vreme ce părerile sale trebuiau susţinute 
pe baza unor principii generale, Maiorescu 
expunea, tocmai cu ocaziunea lecturei vre-unei 
scrieri a sale teorii întregi cari dădeau loc la 
alte teorii contrare. Adesea se încingeau atunci 
lupte de principii foarte instructive pe care 
tinerii ce se introduceau succesiv în Junimea 
le ascultau cu mare plăcere şi cu mare folos. 

Intro vreme. Maiorescu aduse în Junimea 
un şir de aforisme scurte care au dat loc la 
atâtea expuneri de teorii filozofice, încât au 
rămas proverbiale. Ele se numeau în glumă 
„anaforale“ nu numai din cauza asemănării 
sunetelor între amândouă cuvintele dar mai 
ales fiindcă se credeau mai greu de înţeles 
decât vechile anaforale cele mai încâlcite. Ne 
opream adesa cu ceasurile a unul din afo- 
risme, deși poate nu era mai lung decât un 

rând sau două. Abia îl cetise Maiorescu şi unii 
declarau de îndată că n'au înţeles, după care 
alţii -cereau cuvântul spre a-l explica, fie că 
combăteau sau că sprijineau principiul pe care 
se întemeia. Atunci discuţiile începeau tot- 
deauna dela Adam Babadam căci importantul 
era de a face să ţi se primească premisele pen- ` 
tru a putea clădi pe ele teoriile ce tindeau a 
dovedi falsitatea sau veracitatea ideei emise 
în aforismul lui Maiorescu. Intr'o seară aşa s'a 
iungit discuţiile, şi aşa s'au depărtat de subiect, 
mai cu seamă prin intervenirea unora care nu 
prea aveau obiceiul să expună teorii filosofice 
încât Maiorescu, poate pentru întâia oară în 
viața lui junimistă, s'a arătat nervos şi nerăb- 
dător: „Ei, rău fac, zise el, că mă opresc atâta 
şi vă ascult; trei, patru, înțeleg, pe când alţi 
nouă...“ Un hohot general a primit această ră- 
suflare a iui Maiorescu şi sa declarat că în 
lăuntrul Junimii mai există o societate spe- 
cială compusă din nouă persoane care nu sunt 
în stare să înțeleagă filozotia sau mai pe scurt 
care nu înţeleg nimic. Nu s'a statornicit nici- 
odată din cine anume se compunea această 
societate, însă prin aclamaţie Nicu Gane a fost 
proclamat Presidentul „celor nouă“ pentru 
totdeauna, onoare pe care Gane a primit-o bu- 
curos şi de care se fălea faţă cu ceilalţi Ju- 
nimiști. 

Aici e locul să pomenesc şi de a doua socie- 
tate mai restrânsă, ce exista tot înlăuntrul Ju- 

nimii, şi care se numea „Caracuda“. Tinerii 
care cu vremea sau introdus între noi, mai 
ales dintre profesori şi stăteau tăcuțţi și sfiicioşi 
prin colţuri, mulțumindu-se cu plăcerea de a 
asculta fără a ceti vreodată o scriere a lor sau 
a lua parte la discuţii în altfel decât în şoptiri 
la ureche, au fost botezați cu numele de „Ca- 
racuda“, de către Naum într'o scenetă comică 
în versuri întitulată „Asmodeu în Iaşi“ com- 
pusă cu ocaziunea serbării Aniversării Socie- 
tății în anul 1874. Naum zicea cu răutate că 
dacă gura acestor tineri tace, ea nu este inac- 
tivă, căci Caracuda mănâncă la cozonaci şi 
bea la cafele cu multă lăcomie. Intrun mo- 
ment de tăcere generală se aud în comedia lui 
Naum ,clefăiturile Caracudei“. Precum Gane 
presida pe cei nouă, aşa Caracuda avea de 
prezident statornic pentru toate timpurile pe 
Miron Pompiliu. 

Ca şi aforismele lui Maiorescu studiile filo- 
zofice ale lui Conta dădeau loc, mult mai târ- 
ziu, la nesfârşite expuneri de teorii în lăun- 
trul societăţii spre plăcuta petrecere a multora 
și tânguirea celor nouă; căci după poezii Ju- 
nimea a avut în tot timpul o plăcere specială 
pentru filozofie. Novelele se ascultau aseme- 
nea cu interes. Micile mele naraţiuni pe care, 
după propunerea lui Pogor, le-am numit 
„Copii de pe natură“, poveştile lui Creangă, 
ale lui Slavici şi Pompiliu, novelele lui Nicu 
Gane, deși adesea criticate de Pogor, se ascul- 

tau obișnuit cu băgare de seamă. Nu mai puţin 
plăceau studiile de tot soiul, mai ales criticile 
şi articulele de polemică literară a căror spe- 
cialitate o avesese mai întâi Maiorescu și Carp, 
iar mai târziu Xenopol, Panu, Vârgolici, Lam- 
brior şi la urmă de tot Philippidi, Missir şi 
alții. Piesele de teatru se gustau mai puțin, 
mai cu seamă când erau prea lungi. Aceasta 
ə simtit-o adese ori generalul Gheorghe Ben- 
gescu care niciodată nu-şi putea urma lectura 
unei drame sau comedii a sa fără a se vedea 
semne de nerăbdare în toate părţile. Dar 
ceeace Junimii nu i-a plăcut niciodată au fost 
studiile istorice, căci aceste întemeindu-se pe 
fapte şi documente imposibil de controlat în- 
tro societate numeroasă şi în deobște de alte 
persoane decât de specialiști, nu dădeau loc la 
nici o expunere de teorii şi prin urmare la 
nici o discuţie de principii. De aceea când 
Xenopol venea cu interminabilele sale „Răs- 
boaie între Ruşi şi Turci“ Pogor se obişnuise 
să dea dela o vreme semnalul căseatului; după 
el căscau ceilalţi cât se poate de sgomotos doar 
autorul va mai scurta lectura sa. Insă Xeno- 
pol era inperturbabil, el cetea înainte fără a 
ține seamă de manifestaţiile ascultătorilor 
chiar când deveneau generale şi numai ceaiul 
şi cafeaua la care Junimiştii erau invitaţi, pu- 
nea capăt lecturii sale neîndurate. Cât despre 
scrieri filologice, noi nici nu riscam a le per- 
mite cetirea în Junimea, decât în rarele cazuri 

când Pogor era absent, căci acesta făcea pro- 
testări atât de violente încât lectura devenea 
cu neputinţă. El zicea că aceste nici mar tre- 
bui publicate căci Convorbirile ar risca să-și 
piardă abonaţii din cauza lor. „Ce ar zice de 
asemenea studii seci „Duduca dela Vaslui? 
exclama Pogor şi mulţi alţii după dânsul. A- 
creastă „duducă dela Vaslui“ personifica oare- 
cum mijlocia burgheză a criticilor revistei 
noastre mai ales din sexul frumos. Dacă Pogor 
a gândit la o persoană aevea când a iscodit 
pe duduca dela Vaslui, a fost totdeauna un 
mister nepătruns în Junimea. In lipsa lui Po- 
gor însă filologii noștri Lambrior și Philippidi 
crau ascultați cu plăcere şi câteodată chiar 
Burlă putea să isprăvească cetirea vre-unui 
articol al său. 

Este de notat că cu toate întreruperile glu- 
meţe, cu toate anecdotele intercalate de unii 
sau alții, niciodată nu s'a întâmplat unei scrieri 
literare bune să nu fie pe de plin apreciată. 
Ce seri plăcute am petrecut câteodată! Când 
venea Alecsandri dela Mircești cu un teane de 
poezii proaspete sub braț; când Maiorescu ne 
ducea vreuna din criticele sale ce an produs 
un atât de mare efect în lumea literară Ro- 
mână, când Creangă ne cetea amintirile sale 
din copilărie sau Eminescu ne declama admi- 
rabil de bine vreuna din frumoasele sale 
poeme! Fără laude umflate, fără elogiuri pom- 
poase, simpla aprobare a Junimii umplea 

inima autorului de adâncă mulțămire; şi el şi 
ascultătorii săi se întorceau la zilnicele ior ocu- 
paţii cu gândul mai senin şi pieptul mai 
vesel. - A 

Ce se făcea însă în serile când nu era ni- 
mic de cetit? Căci oricât de activi se arătau, 
mai ales la început, membrii societăţii, totuși 
era cu neputinţă să producă atât, încât să um- 
ple regulat o'seară pe săptămână, timp de 
atâția ani! 

In asemenea împrejurări se punea în discu- 
ție o teză oarecare, fie de metafizică, de este- 
tică, de morală, fie chiar de știință, precum c- 
conomia politică, etnologia ete. Aceste discuţii 
erau de mare importanță căci mai întâi pre- 
zentau ocaziunea ca vorbitorii să se deprindă 
cu expunerea limpede şi lămurită a ideilor lor; 
pentru cei care ascultau era totdeauna o în- 
vățătură şi un câştig, iar toți împreună puteau 
să-şi cunoască reciproc părerile în chestiuni 
însemnate. Adesa, după ce un subiect se discu- 
tase şi răsdiscutase de multe ori, ajungeam toţi 
sau aproape toți să împărtăşim aceeaşi părere. 
Am făcut experienţa ca în anii dintâi un abis 
părea a ne despărți pe unii de alţii în oarecare 
chestiuni. Aşa de ex. se vorbea mult la început 
de școala franceză şi şcoala germană în lăun- 
trul Junimii, pe când mai târziu dispăruse şi 
chiar cuvintele aceste dintre noi; în timpurile 
dintâi ideile de liber schimb erau cele predom- 
nitoare, pe când după lungi desbateri, la urmă 

mai toţi Junimiştii au devenit protecţioniști. 
In chestiunea Evreiască mai ales sa văzut 
schimbări însemnate în părerea multora din 
Junimiştii cei cu idei largi şi liberale, numai 
Carp a rămas totdeauna un neclintit E- 
breofil. 

Cât despre. chestiuni de estetică, religiune 
etc., curând, curând, ne-am obişnuit să mer- 
gem pe aceeaşi cale, aşa încât dela o vreme ne 
înțelegeam dintr'un cuvânt. La această comu- 
nitate de idei a contribuit mult şi cetirea ace- 
loraşi cărţi. Se întâmpla de ex. ca unul sau 
altul să atragă luarea aminte a Junimii asu- 
pra vreunui autor însemnat, prea puțin cu- 
noscut de membrii societăţii, să-i arate meri- 
tele 'şi să expue sistema generală a cărţii pen- 
tru ca cei mai mulţi din noi să cumpere și 
să studieze scrierea recomandată. Aşa pe la 
început ne procurasem toţi „Istoria civilizaţiei 
în Englitera“, a lui H. Th. Buckle şi o ceteam 
cu mare hărnicie. Mai târziu Auguste Comte 
era foarte la modă în Junimea. Cetirea lui List 
şi lui Carrey, recomandaţi mai ales de Xe- 
nopol, au schimbat părerile multora în econo- 
mia politică. Insă autorul care a deschis ori- 
zonturi largi la cei mai mulţi dintre noi, a fost 
filosoful german Schopenhauer. Când Maio- 
rescu a venit în Societate cu traducerea „Afo- 
rismelor pentru înțelepciunea în viață“, mulți 
din Junimiștii care nu cunoşteau pe Schopen- 
hauer decât din criticile altor autori și aveau 

o aprehensiune contra lui, au devenit aprigi 
discipoli ai filozofului pesimist şi poate chiar 
mai mari admiratori ai lui decât însuși Maio- 
rescu care-l tradusese şi recomandase. 

Este greu de a cunoaște adevărata cauză 
pentru care tocmai studiarea scrierilor lui 
Schopenhauer din partea unora din noi a de- 
venit unul din principalele puncte de acuzaţie 
contra Societăţii Junimea. 

Sau găsit oameni politici şi oameni de 
știință, care, deşi poate nu citise niciodată 
vre-un rând din Schopenhauer, au denunțat 
lumii ca o vină mare a Societăţii că ea se com- 
pune din discipoli ai acestui filozof. Grigore 
Ventura, pe când Maiorescu era întâia dată 
Ministru de Culte şi Instrucție Publică, a ata- 
cat pe Schopenhauer la tribuna Adunării, 
vrând să lovească în Maiorescu; mai târziu, 
sub regimul liberal, Alecu Holban ceru inva- 
lidarea alegerii lui Maiorescu pe motiv că ar 
fi un școlar al filozofului pesimist, și combătu 
în discursul său cu violență pe imoralul Scho- 
penhauer. Const. Rosetti care prezida Camera 
întrerupse cam cu următoarele cuvinte: „Imi 
permit a observa oratorului că Domnul Scho- 
penhauer este absent și nu se poate apăra“, — 
ceeace produse o mare ilaritate. Chiar în Aca- 
demia Română bătrânul Gheorghe Bariț a ata- 
cat pe Schopenhauer întrun memoriu cetit cu 
mulți ani în urmă. Astăzi furia contra marelui 

filosof s'a potolit, dar şi discipolii săi sunt mai 
puţin fervenţi 1). 

Când nici se citea, nici se duscuta vre-o teză 
în Junimea atunci curgeau propunerile de tot 
„soiul. In această privinţă cel care întrecea pe 
toţi ceilalţi era iarăși Pogor. Câte Societăţi n'a 
voit să fundăm împreună! „Societatea celor 
13%, (deşi erau mult mai mulți) în care, după 
un roman de Balzac, membrii s'ar lega să-şi 
dea ajutor mutual pentru satisfacerea pasiu- 
nilor lor; „Societatea pentru combaterea reli- 
giunii creștine“ care nu ştiu pentru ce sta ve- 
cinic în calea lui Pogor. Dar apoi propunerile 
pentru prelecţiuni populare viitoare cu pro- 
gramă comună!... In sfârşit când nici propu- 
nerile un prindeau, dela sine venea rândul 
anecdotelor şi povestirilor vesele care erau în 
cea mai mare onoare. Când acestea se deosi- 
beau numai prin felul lor hazliu, Gane, eu, 
Gheorghe Racoviţă şi câţiva alţii ne întreceam 
care de care în povestirea lor, dar când, pe 
lângă sare, mai cuprindeau și o doză bună de 
indecenţă când adică erau corosive, după nu- 
mele ce li se dase, atunci Ianow, Lambrior, şi 
mai ales Creangă, erau eroii serii. 

După iniţiativa lui Pogor, adeseori fraze din 
leturghii, se întrebuințau în Junimea la oare- 


1) In răspunsul făcut lui Maiorescu de Dimitrie Sturdza, 
peşedintele consiliului de miniştri, în discuția adresei din luna 
Decembrie 1895, acesta acuză din nou pe Maiorescu că ar 
fi adept al lui Schopenhauer. 

care ocaziuni. Când era să se înceapă vre-o 
lectură care promitea a fi mai interesantă, Po- 
gor se punea să cânte ca un preot: „Acum să 
ascultăm Sf Evanghelie, de ex. a lui Schopen- 
hauer sau a lui Conta, cetire“! Creangă răs- 
pundea din colţul lui cu un glas de bas admi- 
rabil: „Să luăm aminte“ şi Pogor replica: 
„Pace ţie cetitorule!* după care se începea lec- 
tura şi ținea până feciorul deschidea uşa adu- 
când ceaiul. In acel moment se striga din toate 
părțile: „Uşile, uşile! şi lectura era întreruptă. 

Aşa se petreceau şedinţele Junimei şi socot 
că rare ori sa putut vedea făcându-se lucrări 
serioase într'o formă aşa de veselă. 


CÂTEVA PORTRETE 


In anul 1874 când Maiorescu s'a aşezat în 
Bucureşti a fost un moment teamă ca Societa- 
tea să nu meargă spre desființarea ei căci 
Maiorescu era considerat nu numai ca prin- 
cipalul reprezentant al Junimii, dar la dânsul 
se şi adunau membrii, precum știm, la două 
săptămâni odată. Ingrijirea s'a arătat însă a fi 
neîntemeiată. Dela Bucureşti, Maiorescu sta în 
raporturi neîntrerupte cu noi, el sprijinea pe 
toți membrii tineri care arătau oarecare talent 
şi, adunând în jurul său un mic cerc de scrii- 
tori ce se formase acolo, îmi trimitea articolele 
lor regulat pentru „Convorbiri“. In locul său 
m'am făcut eu gazda Junimii alternând cu Po- 
gor, şi când, mai târziu, familia acestuia se 
aşeză în străinătate şi Pogor îşi închirie casa, 
am primit eu singur Junimea, regulat odată 
pe săptămână, în şir de mai mulți ani în casa 
mea, până când și eu am părăsit Iaşii în anul 
1885. 

Adunările erau acum şi mai numeroase de- 
cât înainte, căci mulţi tineri ai căror profe- 
sori fuseseră câţiva din noi veneau cu dragoste 

în societatea noastră literară. Aceşti membri 
ai nouei generaţii asistase ani întregi la prelec- 
țiunile noastre populare, cetise Convorbirile 
încă din frageda lor vârstă, trimesese, poate 
sub vălul anonimatului, versuri sau proză. di- 
recțiunii revistei, aşa încât de mult visau să 
devie odată membri activi ai Junimii, din as- 
piranţii ce fusese în anii lor de școală, 

Astfel se poate zice că în ultimii zece ani ai 
Junimii membrii erau de două specii: unii 
crescuţi în şcoala noastră, în modul nostru de 
a vedea şi cugeta, încă din copilăria lor şi alţii 
veniţi de aiurea pentru plăcerea literaturii 
sau a relaţiilor ce voiau să aibă cu noi. Dintre 
cei întâi mulţi au fost crescuţi în Institutul 
Academic, un liceu privat înființat la laşi 'de 
câţiva profesori membri ai Junimii, Maiorescu, 
Culian, Melic... şi la cari s'au asociat mai tår- 
ziu Vârgolici, Naum şi alții. r 

Cel întâiu care a trecut examenul de bacă- 
laureat în acest institut de învățătură a fost 
Alexandru Xenopol care s'a şi făcut mai târziu 
unul din membrii cei mai harnici ai Junimii 
până la un timp recent, când sa arătat a fi 
cel mai ingrat din toţi tinerii noștri. 

Alexandru şi Nicu Xenopol sunt fiii unui 
evreu botezat care era director al penitencia- 
rului din Iaşi și se însurase cu o româncă. Bă- 
trânul: Xenopol nu era de felul lui din capi- 
tala Moldovei, dar nici din Grecia nu venise, 
și numele cu terminâția în opulo îl alesese nu- 

mai pentru a face să se creadă că origina sa 
era grecească iar nu jidovească. Insă oricine 
vorbise odată cu dânsul nu putea avea nici o 
îndoială despre neamul din care se trăgea; şi 
tipul şi vorba sa îi dovedeau originea mai lim- 
pede decât ori ce document. Alexandru era 
un tânăr din cei mai inteligenți și muncitori. 
In şcoală se deosebise în tot timpul și exame- 
nul său de maturitate fusese strălucit. Maio- 
rescu, văzând că părinții lui Xenopol sunt să- 
raci, şi crezând că ar fi păcat să nu se dea o 
învățătură mai solidă decât se putea căpăta 
la noi în țară, acestui tânăr atât de capabil, ne 
propuse ca Junimea să-l trimită în străinătate 
cu cheltuiala sa, plătind mai mulți dintre noi 
cotizațiuni lunare cari variau între 3 şi 6 
galbeni. | 
S'a primit de îndată această propunere fără 
discuţie lungă și eu care devenisem oarecum 
dela sine, prin natura lucrurilor, secretar al 
societăţii, strângeam regulat contribuțiile dela 
toți membrii subserişi și le trimeteam lui Ale- 
xandru Xenopol la Berlin unde studia filosofia 
şi dreptul. Invățăturile la acea Universitate 
faimoasă şi centrul intelectual în care se afla, 
deschiseră în curând lui Xenopol orizonturi 
noui; el începu a cugeta în mod original şi de- 
veni unul din cei mai activi colaboratori ai 
Convorbirilor literare. E] debută prin studii şi 
critice asupra unor însemnate scrieri mai 
noui care făcuse la apariţia lor mare vuet în 

lumea Învățaților; el serise, de exemplu, un 
lung studiu pe care Pam publicat în unspre- 
zece numere din Convorbiri, asupra „Istoriilor 
Civilizaţiunii“, altul asupra cărţii atunci apă- 
rute a lui Edgar Quinet „La Creation“. Dea- 
semenea el critică şi analiză câteva scrieri ro- 
mânești serioase care trecuse la noi oarecum 
nebăgate în seamă, precum tratatul de econo- 
mie politică a lui I. Strat; Chronica Hușilor de 
Episcopul Melchisedek şi altele. Chiar în anul 
al doilea al opririi sale în Berlin el îmi trimise 
un lung articol foarte interesant întitulat: 
„Studii asupra stării noastre sociale“ care 
făcu mult efect atât prin originalitatea ideilor 
cât şi prin limpezimea cu care le expunea. In 
tot timpul cât Alexandru Xenopol a stat la 
Berlin am întreţinut cu dânsul o corespon- 
dență foarte activă. Eu îi dam seamă despre 
mișcarea literară dela noi, iar el îmi scria im- 
presiunile sale despre deosebitele bucăţi de 
versuri şi proză ce se publicau în Convorbiri. 
Scrisorile lui Xenopol eu le păsirez încă toate, 
şi am recitit cu interes o mare parte din ele 
acum 1), Însă ceeace nu băgasem seamă atunci 
dar m’a lovit astăzi, după trecere de 20 de ani, 
este lipsa de căldură şi simţire cu care scria 
totdeauna. Chiar mulţumirile ce-mi adresa 
peniru grija ce aveam de dânsul erau reci. In 


1) Aceste scrisori sunt astăzi proprietatea Academiei Ro- 
mâne, 

urma sfârşirii studiilor sale, când Xenopol re- 
veni în țară ca doctor în filosofie şi doctor în 
drept, tot noi ne-am îngrijit ca să-i înlesnim 
de îndată începerea unei cariere. Prin stă- 
ruința noastră el fu numit în magistratură 
unde înaintă repede, şi pe de altă parte tu 
invitat să devie protesor la acelaș Institut A- 
cademic unde îşi primise odinioară învăţătura 
sa liceală. 

Cei întâi ani după întoarcere Xenopol păstră 
încă interes pentru Junimea, nu tocmai cum 
îmi închipuisem eu, dar în sfârşit era un mem- 
bru care arăta oarecare zel. Pentru a-mi ușura 
din sarcină, îl numirăm pe dânsul secretar al 
societăţii în locul meu; el primi dar așa de pu- 
țin se ocupă de treaba aceasta, că în curând 
am reluat eu vechia mea funcţiune. De altmin- 
teri el se deosebi şi ca scriitor și ca conferen- 
țiar în prelecţiunile populare ce tinu cu noi 
împreună şi de sigur ar fi devenit cu timpul un 
autor însemnat dacă o boală care luă proporții 
îngrijitoare nu ar fi oprit desvoltarea normală 
a talentului său. In desperare de a se mai în- 
drepta cu doctorii, Xenopol se puse în salce 
la o babă unde stătu 6 săptămâni într'o căl- 
dură constantă de aproape 30 grade—ceea ce-i 
pricinui un fel de transport la creeri. El se ri- 
dică de pe această boală dar cu desăvârșire 
schimbat. Ochii săi erau stinși, el clipea fără 
întrerupere din pleoape, vorbea îngăimat, era 
totdeauna de părerea orişicui, pe scurt avea 

așa de evidente simptome ale unei boli men- 
tale, încât îl crezurăm pierdut. Insă încetul cu 
încetul Xenopol se îndreptă din starea aceasta. 
El redobândi ușurința vorbirii, se puse din nou 
pe lucru cu vechea sa hărnicie, dar: niciodată 
n'a putut redeveni omul ce fusese odată. Ce 
deosebire între discursurile şi scrierile sale de 
odinioară şi cele de acum! Mai trist este că din 
cauza se vede a slăbirii inteligenţei, el nu mai 
putu masca oarecare manifestări ale caracte- 
rului; el deveni rău camarad, invidios și do- 
ritor de câștiguri materiale. Vârîndu-se?n.po- 
litică şi mergând se 'nțelege cu acei ce aveau 
succesul zilei, el se lepădă de noi cu totul, la 
început mai pe ascuns, apoi chiar făţiş. Fără 
alt motiv decât de a fi bine văzut de cei tari, 
el se puse să scrie articole anonime îndreptate 
contra Junimii şi chiar contra lui Maiorescu 
personal, precum a dať’ pe faţă jurnalul „Ro- 
mânia liberă“ fără contestaţie din -partea lui 
Xenopol. 4 JE 
“Pe la 1886 fiind eu deputat, mă aflam: odată ; 
lângă tribuna Adunării pe care sta Alexandru : 
Xenopol ținând un discurs lung întru lauda gu- 
vernului: de atunci pe care noi îl: combăteam. 
In :cursul vorbirii sale el- atinse..şi. euvântul ; 
„Junimea“ în atacurile sale contra. diferitelor : 
grupuri: ale: opoziției, Intrerupt dewr deputat -. 
care îi zise-că' şi el ar fi: junimist, Xenopol ne- 
se sfii să facă cruce, exclămând: „Eu, junimist 
în politică, mă ferească Dumnezeu să. fiu pori- 

să fi fost vreodată“! Așa mi-a fost dat să văd 
pe cel mai iubit și mai alintat copil al Junimii! 
Se vede că femeile au pentru caracterul oa- 
menilor un instinct mult mai pătrunzător de- 
cât noi bărbaţii, căci îmi aduc aminte că 
maică-mea care pe la 1869 se afla în Berlin, 
pentru creşterea fratelui meu mai mic şi a 
surorii mele și avusese ocazia să vadă pe Xe- 
nopol, mi-a zis în mai multe rânduri să mă 
feresc de acel om căci ea nu are încredere în 
caracterul său. Eu n'am crezut-o și am apărat 
cu căldură pe protejatul și colaboratorul meu, 
dar aproape 20 de ani mai târziu am trebuit 
să mă conving că ea avusese dreptate. 
Purtarea fratelui său mai mic, Nicu Xenopol, 
a fost tot așa de urâtă. Eu Pam cunoscut ca 
copil mic în casa sa părintească, penitenciarul 
din Iaşi, unde mă duceam câteodată să văd pe 
Alexandru. După sfârşirea studiilor gimna- 
ziale, Nicu ştiu să se pue bine pe lângă frate- 
meu Leon ce era prefect şi obţinu prin in- 
fluenţa acestuia o bursă dela consiliul județian 
din Iaşi. Nemulțumindu-se cu aceasta se rugă 
de mine să stăruiesc la consiliul comunal ca 
să-i voteze şi acesta o a doua subvenție. Atâta 
slăbiciune am avut totdeauna pentru acei ce 
se ocupau cu literatura, încât m'am pus pe 
capul lui Nicu Gane, atunci primar al oraşului 
Iași, ca să propue consiliului comunal să vo- 
teze bursa cerută de Xenopol. Gane s'a apărat 
multă vreme, făcându-mi mustrări că insist 

atâta „pentru acest băiat puţin sincer“, care 
n'are să fie de folos ţării, iar nouă are să ne 
devie duşman, dar la urmă tot s'a plecat stă- 
ruințelor mele, şi a făcut să-i treacă subvenţia 
prin consiliu. Cu ambele aceste ajutoare bă- 
nești, Nicu Xenopol s'a dus, dragă Doamne, să 
studieze negoțul prin Munich şi Paris, dar ma 
făcut studiile pentru care fusese trimis, ci 
într'o bună dimineaţă sa întors în ţară așa 
cum se dusese, după ce lăsase în Paris un nă- 
mol de datorii. El se așeză în Bucureşti unde 
deîndată prin influența lui Emil Costinescu, 
văr al său de pe mamă, intră redactor pentru 
partea literară la jurnalul „Românul“, în care 
în curând se şi puse să ne ocărască. Intâi 
el începu să lovească pe Alecsandri şi încetă 
numai când Eminescu cu puternica sa pană 
puse în „Timpul“ pe jidan, la locul lui. Apoi 
se legă de mine în următoarele împrejurări. 
Alecsandri, Gane, eu, Scarlat Pastia şi Ale- 
xandru Stamatopol, formam comitetul pentru 
ridicarea statuei lui Stefan cel Mare la Iaşi. 
Banii fiind adunaţi, noi comandarăm statua la 
celebrul sculptor Fremiet din Paris. Pentru 
orientarea artistului îi trimisesem deosebite fo- 
tografii ale eroului care îl representau cu 
barba plină. Așa își închipuise totdeauna po- 
porul pe Domnul Moldovei după o joke și sta- 
tornică tradiție, 

Când după lungi corespondențe, figura lui 
Ştefan pe care o concepuse Frâmict fusese a- 

probată de noi, şi statua era turnată dar ne- 
expediată încă, într'o zi Episcopul Melchise- 
dek, în urma unei călătorii făcute în Bucovina, 
împrăştie vestea că adevăratul chip al lui Şte- 
fan era fără barbă. El vine cu o disertaţie în 
Academie pentru a dovedi teza sa; Haşdeu o 
combate; părerile se împart şi se face un svon 
foarte mare în public și în presă asupra ace- 
stui punct: cu barbă, fără barbă. Noi, care for- 
mam comitetul, stam nedumeriţi. Statua fiind 
gata, un moment ni se păru că am lucrat 
ani întregi în zadar şi simțeam oarecare 
discurajare. In aceste împrejurări Nicu Xeno- 
pol vine odată să mă vadă în Academie și mă 
roagă să-i dau desluşiri în chestiunea barbei 
lui Ştefan, căci ar fi silit să serie despre acea- 
tsa în „Românul“. Eu, drept răspuns i-am pus 
întreg dosarul Academiei înainte şi Pam rugat 
să-l studieze şi să-şi facă singur convicţia. 
După citirea dosarului, Xenopol îmi declară 
că neexistența barbei lui Ștefan nu e destul 
de bine stabilită că luerul i se pare lui foarte 
îndoelnic și că comitetul ar face bine să men: 
ție vechea figură care PORADIE credinţei Bo 
pulare. . 

Foarte: mulțumit de acest rezultat am Tuat 
a. doua zi „Românul“ ca să citesc în ce mod. 
Xenopol şi-a expus părerea; când ce să-văd?. 
Articolul, dela început până la sfârșit, era o 
satiră contra comitetului nostru și în- special 
contra mea, de a căruia nedumerire își bătea 

joc. Bietul d. Negruzzi se teme să nu fi lucrat 
pentru barba împăratului, bietul d. Negruzzi 
nu vrea să dea perdaf barbei lui Ştefan cel 
Mare, bietul d. Negruzzi în sus, bietul d. Ne- 
gruzzi în jos... 

Când un tânăr pe care Vai ţinut pe genun- 
chi ca copil şi i-ai făcut bine o viaţă întreagă 
te combate cu argumente, lucrul, nu e plăcut, 
dar e admisibil; când te ocărăște, este dure- 
ros, — dar în sfârşit nemulțumirea e în na- 
tura umană, însă când un asemenea tânăr îşi 
bate joc cu ironie de acel ce la strâns în 
braţe — numai pentru plăcerea batjocurei — 
aceasta întrece toate marginile până la care 
merge rasa arică. După cetirea acelui articol 
eu am întors spatele lui Nicu Xenopol şi n'am 
mai răspuns la salutarea sa când îl întâlneam. 

Caracteristic pentru acest domn este, că deși 
vedea lămurit că nu voiu să-l mai cunosc, el 
avu cutezanța să vie nepoftit la mine în Iaşi, 
într'o seară de Junime. A trebuit ca atunci să 
nu-i întind mâna şi să-l privesc cu ochi plini 
de mirare, pentru ca să se convingă în sfârşit 
că între el şi mine relaţii nu mai pot fi. Dar 
anii au trecut şi au șters multe sentimente ne- 
plăcute. In timpul din urmă relațiile au reîn- 
ceput, dar nu cele de odinioară... 

O altă figură destul de neplăcută a fost aceea 
a unui domn Nicu Lazu. Intr'o zi, am primit 
din Cernăuţi, iscălite cu acest nume nişte poezii 
şi o scrisoare care m'au interesat foarte mult. 

Voind să ştiu cine este acest Nicu Lazu, i-am 
cerut desluşiri asupra trecutului său. Drept 
răspuns el mi-a trimes o lungă auto-biografie 
cu atâta spirit scrisă încât şi eu când am citit-o 
întâi şi întreaga Junime când a luat cunoștință 
de dânsa mai târziu, a simţit pentru autor un 
viu interes. După obiceiul nostru Pam întrebat 
de nu voeşte să se aşeze în Iaşi şi el mi-a răs- 
puns afirmativ, însă numai în cazul când i-am 
procura un post. Tot Nicu Gane ca primar tre- 
bui să caute acea fimcţiune dorită şi o găsi 
după câtva timp la o vacanţă ce se produsese. 
Lazu veni. Dar ce figură puţin simpatică, ce 
maniere arogante! In curând el displăcu tu- 
turor, şi eu am început a mă căi că l'am adus 
printre noi. După câteva săptămâni el plecă 
din lași şi-mi trimese o scrisoare în care mă 
ocăra de'sus până jos că nu i-am găsit un 
post mai bun, mai vrednic de un bărbat cu 
meritele sale. Totodată el ne expedie, — spre 
marea noastră ilaritate — două demisii scrise, 
una din funcțiunea comunală, şi alta din Ju- 
nimea! Mai târziu așezându-se la Piatra,.el a 
scris contra noastră prin gazete. Intâlnindu-l 
prin munți la o călătorie a mea, el se făcu că 
nu mă cunoaşte și numai în primăvara anului 
1888 când unii membri ai Junimii compuseră 
guvernul, el își aduse aminte că-i făcusem bine 
odată şi-mi scrise, rugându-mă să stăruesc să 
i se încredinţeze iarăşi un post cât se poate de 
neînsemnat de astă dată. Se înţelege că nici 
nu i-am răspuns. 

Trecând la alte figuri mai plăcute pe care îi 
consider asemenea ca copii ai Junimii, trebue 
să menţionez mai întâi pe Ştefan Vârgolici şi 
pe Samson Bodnărescu. Cel întâi fusese tri- 
mes de guvernul nostru la Madrid ca să stu- 
dieze literele. Nici un alt motiv nu se poate 
admite pentru alegerea unei facultăţi de litere 
aşa de puţin celebre în zilele noastre ca acea 
din Madrid, decât numai capriciul influentu- 
lui director al Ministerului de Instrucție de a- 
tunci, d-l V. Alexandrescu-Urechia care se 
plimbase în tinereţa sa prin Spania, se însu- 
rase cu o spaniolă, şi păstra oarecare cult pen- 
tru această ţară. Vârgolici stătu câţi-va ani în 
Madrid, apoi îşi urmă studiile la Paris unde 
se zice că şi-a trecut licenţa în litere. Cunos- 
cându-l eu, încă din casa mea părintească unde 
Vârgolici venea, ca tânăr sfiicios, să arate ta- 
tălui meu întâile sale încercări literare, îl con- 
sideram ca prieten înainte de plecarea sa în 
străinătate. De aceea am fost în corespondenţă 
cu dânsul tot timpul cât a lipsit din ţară. Dela 
întâiul an al Convorbirilor, el a devenit con- 
lucrătorul nostru. Intâi îmi trimese câteva 
poezii originale, apoi deosebite studii asupra 
literaturii spaniole, şi alte articole scrise într'o 
frumoasă limbă românească 

Insă soiul de scrieri în care s'a deosebit mai 
ales, împreună cu Naum a fost traducerile în 
versuri. Dar pe când Naum a tradus numai 
poezii franceze, Vârgolici pe lângă aceste, a 

mai tradus în româneşte şi poezii latine, spa- 
niole, engleze şi germane. Sunt capodopere de 
Schiller foarte bine reproduse în limba noa- 
stră, şi adesea lucrările sale au fost mult lău- 
date de Junimea. Cetirea traducerii poemei lui 
Schiller „Die Glocke“ a încântat chiar, într'o 
seară toată societatea. Cu vremea producţia de 
poezii originale se rări de tot, şi adesa se râdea 
de dânsul când mai venea cu vreuna. In spe- 
cial Vârgolici a fost foarte satirizat de noi, 
pentru o poezioară întitulată „Om şi om“. Co- 
rectitudinea formei versurilor o poseda însă 
aşa de mult, încât el era însărcinat cu îndrep- 
tarea poeziilor străine „reparabile“, când ace- 
ste se trimeteau precum am spus „la gialăul 
lui Io Spako“. 

Statornic junimist în timpuri bune ca și în 
timpuri rele, prieten sincer, cu un caracter 
egal, cu o inteligență mijlocie, dar cu învăţă- 
tură multă şi variată, conştiincios la treabă, 
Vârgolici este tipul unui foarte bun profesor 
şi burghez onorabil. 

Samson Bodnărescu mult mai sfiicios şi mai 
tăcut, avea poate mai puțină învățătură, decât 
Vârgolici, dar era desigur înzestrat cu o mai 
bogată imaginaţie. La început junele autor Bu- 
covinean ce se lipise cu dragoste de noi părea 
chiar că are un talent poetic însemnat. Când 
veni întâi în Junimea cu tragedia sa Rienzi, 
toţi am fost surprinşi. Curajul acestui tânăr de 
a se risca el cel întâiu din toţi autorii Români 

într'o tragedie istorică originală în cinci acte 
şi în versuri, ba încă în necunoscutele versuri 
albe, având forma iambului, merita să fie îm- 
boldit. Deasemenea încercările sale de a com- 
pune în româneşte hexametre şi pentametre în 
formă antică erau foarte lăudabile, chiar şi 
din cauză că se dovedea cu aceasta cât de ușor 
se potriveşte limba noastră la formele cele mai 
grele şi mai variate de prosodie. Dar un mare 
păcat a avut Bodnărescu: el a fost obscur tot- 
deauna în modul lui de a se exprima și poate 
de a cugeta. Din cauza unui asemenea defect, 
oricât de bine şi frumos ai scrie, nu poţi fi 
gustat decât de un număr foarte mărginit de 
cetitori, ceeace însemnează că niciodată nu vei 
fi primit de către un popor întreg ca un ade- 
vărat poet al său. Bodnărescu nu s'a putut în- 
drepta de acest neajuns şi a rămas şi va ră- 
mâne puţin cunoscut. Ca şi pentru Xeno- 
pol aşa şi pentru Bodnărescu noi ne-am 
cotizat să-l trimitem în străinătate, dar în loc 
de a alege Parisul, unde poate contactul cu 
via şi impresionabila populație a marelui oraş, 
ar fi ajutat lui Bodnărescu să se scoboare din 
nouri pe coaja pământului, el a preferit să 
meargă la Berlin, unde sa cufundat tot mai 
mult în meditațiuni confuze şi obscure. Toate 
tragediile şi scrierile sale posterioare păstrează 
acelaş caracter. Intors în țară el fu numit bi- 
bliotecar, apoi profesor la şcoala Trei-Erarhi, 
“de-unde “în. curând Epitropia aşezământului 

Başota, îl hotări să primească a dirige liceul 
proaspăt înființat la satul Pomârla. Acolo, om 
însurat, director conştiincios şi bine plătit, el 
a trăit la ţară liniştit, sănătos şi fără de grije. 
Dar lipsa unui cerc de oameni inteligenţi şi a 
oricărei imboldiri au fost cauza că el s'a de- 
părtat aproape cu totul de literatură. 

Bodnărescu avea o natură blândă și naivă 
care făcea din el un om foarte simpatic, Cât 
am râs de dânsul într'o seară în Junimea, când 
ne declară cu multă seriozitate că acum după 
o lungă luptă şi cugetare „începe şi el a se 
pleca spre panteism“. 

Toţi au felicitat dearândul pe Bodnărescu de 
această profesie de credinţă, şi apoi Pogor ca 
şef al Junimiștilor panteiști, a primit pe neofit 
cu un discurs plin de poveţe panteiste, Va bine- 
cuvântat, şi a sfârșit prin a-i declara că „dig- 
nus est intrare in nostro docto corpore !. 

Nu pot sfârşi acest capitol fără a vorbi de 
alți doi membri ai Junimii, care nu ne-au 
fost prieteni la început, ci numai târziu şi cu 
greu s'au hotărît să vie în societatea noastră. 
Insă prin un fenomen ce se vede adeseori, ei 
au devenit la urmă cei mai înflăcăraţi şi mai 
pasionați membri ai Junimii. Aceştia sunt An- 
ton Naum şi Ion Creangă. 

Cel întâiu, fiul unui mic bacal și arendaș din 
Iaşi, rămase orfan încă din pruncia sa. Ave- 
rea moștenită îi fusese administrată — după 
vechea şi defectuoasa legiuire a Moldovei—sub 

controlul și răspunderea tribunalului superior 
numit Comisia epitropicească, ceeace însem- 
nează că nu-i fusese administrată de fel. Ajuns 
la majoritate, Naum s'a trezit în loc de bani 
cu mai multe procese începute contra foştilor 
membri ai divanului, sau mai bine zicând con- 
tra fiilor acestora, căci vechii boeri epitropi 
murise de mult. Unul din acei membri ai Co- 
misiunei epitropicești fusese. şi tatăl amicului 
nostru Scarlat Capşa, așa încât fără voia lor, 
Naum şi Capşa, deşi prieteni, se găseau în ju- 
decată. Mai mulţi din noi intervenind atunci 
spre a înlesni o transactie, Capşa a trecut lui 
Naum, două viişoare ce avea lângă lași şi 
pacea s'a făcut întrun ceas. 

Nimic în figura şi manierele lui Naum nu 
aduce aminte de originea sa plebeiană. Din 
contră el are un aer de distincţie foarte carac- 
teristic, el e sgârcit la vorbă, sobru de gesturi, 
totdeauna elegant îmbrăcat, timid, melancolie 
şi misantrop. Mult timp Naum a avut o anti- 
patie contra Junimii, fără a-şi da seamă pen- 
tru ce, poate numai de frica introducerii 
unui element nou în viața sa, iar când 
sa hotărît să vie la societatea noastră, el 
sta totdeauna tăcut și asculta. Din poeziile 
sale, rare ori se putea hotărî să ne ci- 
tească vreuna căci tremura de orice ob- 
servație şapoi era aşa de emoţionat că 
sângele i se urea în față, un nod i se punea 
în gât şi nu era în stare să reciteze un vers. 

In rarele cazuri însă, când avusese destulă 
energie spre a-și învinge sfiala şi a ne citi ceva, 
aprobarea societăţii îl făcea fericit, şi ochii îi 
străluceau de mulțumire. Obişnuit însă „pu- 
dicul Naum“, după cum fusese poreclit, pe- 
trecea în colţul ascuns unde se ţinea așa de 
bine, că cu timpul nici mai cunoştea altă lume 
decât Junimea, nici mai admitea că pot fi oa- 
meni capabili sau onorabili afară de junimiști. 

In ultimii ani ai şederii mele în Iași, Naum 
venea adeseori să petreacă seara la mine dar 
în trei sau patru ceasuri abia de vorbea câteva 
cuvinte. Stând singur ca un cuc la via sa dela 
Copou, el devenise cu timpul așa de melanco- 
lic, încât ideea sinuciderii i se prezentă ca 
unica scăpare de tristeța și urâtul de care se 
simţea cuprins. Intr?o zi el destăinui aceasta lui 
Grigore Buicliu cu care totdeauna a fost foarte 
prieten, mărturisind însă pe de altă parte că 
“i se propune o însurătoare, şi adăogând că el 
se pleacă mai mult spre întâia măsură. La a- 
ceasta Buicliu i-a răspuns cu multă logică şi 
dreptate: Cearcă întâi cu căsătoria şi dacă nici 
aceasta nu-ţi înseninează sufletul, combinația 
cealaltă tot rămâne posibilă, căci nu ţi-o poate 
lua nimeni. Naum a ascultat sfatul prietenu- 
lui său şi a făcut bine. Deși n'a devenit mai 
vorbăreţ decât era, totuși nevasta și copiii 
dimprejurul său, i-au mai alungat se vede din 
gândurile cele negre, căci el trăeşte, e sănătos, 
se ocupă cu pasiune de grădinărie, ba încă a 

cumpărat o casă în oraș, unde petrece iarna şi 
în care a găsit un adăpost contra singurătăţii 
dela vie. 

Ca direcţie literară Naum e poate ultimul re- 
prezentani al clasicismului pur. Din autorii 
clasici, greci, latini şi francezi, nu-l poţi scoate. 
Aceasta e statornica şi exclusiva sa hrană in- 
telectuală. Cu Horaţiu se scoală, cu Virgiliu 
petrece ziua, cu Boileau şi Andre Chenier se 
culcă. In general Anton Naum, ireproşabil ca 
onorabilitate, corect în formă și ca om de so- 
cietate și ca poet, plimbându-se întotdeauna 
singur pe calea Copoului unde-i este via şi 
ținându-se drept la 60 de ani ca alţii la 25, cu 
părul de tot alb și îmbrăcămintea sa îngrijită, 
pare un om din alte veacuri mai clasice decât 
al nostru, și rătăcit din întâmplare pe la noi 1). 

La glumele lui Pogor care numea pe marele 
satiric francez „porcul de Boileau“ doar va ne- 
căji pe Naum, acesta nu răspundea nimic, cel 
mult un zâmbet uşor îi sbura peste buze. Che- 
stiunile sociale nu-l interesau, în deobşte el tre- 
cea cu deplină nepăsare şi poate chiar cu dis- 
preț pe lângă mulțime, având drept deviză fai- 
mosul vers al lui Horaţiu: 


Odi profanum vulgus et arceo. 


Ion Creangă fiul răzeşului din Humulești, 
țăran necioplit din creștet până în talpă, gros 


1) Anton Naum a murit în 28 August 1917 în al 89-lea an. 

şi gras, nepieptănat şi îmbrăcat prost, era toc- 
mai contrariul lui Naum, şi a trebuit o societate 
ca Junimea şi un interes comun pentru litera- 
tură ca să poată apropia pe aceşti doi bărbaţi 
atât de deosebiti. După cum o spune singur în 
amintirile sale, Creangă făcându-se popă, ţi- 
nea cu drag la diaconia lui. Liberal în ideile 
sale politice, el se dăduse cu adversarii noştri 
din laşi care compuneau așa zisa „Fracţiune 
liberă şi independentă“. Deşi fusese la şcoala 
Trei-Erarhi școlarul lui Maiorescu şi recunoş- 
tea acestuia mari calități didactice, ca fracţio- 
nist el nu ne putea suferi, închipuindu-și că noi 
voim să vindem țara nemților şi jidanilor. Eu 
am vorbit cu Creangă pentru întâia oară la o 
alegere în sala Primăriei de Iaşi. Eram candi- 
dat la deputăţie şi discutam în dreapta şi 
stânga cu alegătorii, stăruind să mă voteze, 
când văd pe un institutor numit Urziceanu în 
vorbă cu un popă. Acest Urziceanu venise o- 
dată la mine, şi mă rugase — deși nu-l cu- 
noșteam — să-l apăr ca advocat într'un proces 
corecţional, din pură colegialitate fiindcă a- 
mândoi eram învățători. Eu plin de bună- 
voinţă, i-am şi luat apărarea, cu deplin succes, 
obținând achitarea lui. Acum socoteam că 
drept răsplată puteam spera cu siguranţă în 
votul lui Urziceanu. Mă apropii deci de dân- 
sul, îi aduc aminte îndatorirea ce i-am făcut, 
şi îl rog să mă voteze. Insă în locul lui Urzi- 
ceanu care sta confus și ruşinat, văd că popa 

îmi răspunde cu isteție în modul următor: 
„N'are aface una cu alta, Domnule Negruzzi, 
d-ta i-ai făcut un serviciu privat, şi aci e vorba 
de trebi publice. Bate Dumneata la alte uşi, 
noi oamenii cei mici, votăm pe-ai noştri“. „Să 
ştii părinte, îi am răspuns eu mânios, că nu 
cer nici astăzi, şi n'am să cer în veci votul Sfin- 
tiei tale! Dar are să vie o zi, când singur ai să 
mă votezi fără stăruința mea“. — „Să aştep- 
tăm vremurile acele“, îmi replică preotul cu 
ironie !“. 

„Și în adevăr vremile acele au venit! — Cât 
de des, fără a-i zice vre-o vorbă, Creangă nu 
numai a votat pentru mine mai târziu, dar 
încă mă lăuda în discursurile ce ţinea la în- 
truniri publice şi alerga prin mahalale făcând 
o activă propagandă pentru mine printre ale- 
gători! — Creangă era totdeauna un orator iu- 
bit în adunări populare, și eu la dânsul m'am 
gândit când am creat pe părinele „Smân- 
tână“ în o copie de pe natură intitulată „Elec- 
torale“. Răspopit de Mitropolitul Calinic din 
cauză că fără voia arhiepiscopală purta pălă- 
rie în loc de potcap, Creangă ajunsese într'o 
vreme așa de sărac încât nu avea cu ce trăi. 
In această situaţie el se duse la Generalul Tell 
pe atunci ministru de Culte şi Instrucție Pu- 
blică, şi-l rugă să-l numească institutor. „Ce, 
pe un răspopă, să-l fac eu dascăl! strigă Tell, 
fugi din ochii mei, că mă îmbolnăvesc!“. Des- 
perat, Creangă se adresă către fracționiști, 

prietenii săi politici cu rugămintea să facă 
ceva pentru dânsul, dar nimeni nu mişcă mă- 
car din deget. Norocul său făcu însă că Maio- 
rescu înlocui atunci pe Tell la minister. Ei 
ştiind că Creangă e un bărbat inteligent, îi 
găsi îndată o catedră la o şcoală primară din 
Iaşi. Fapta lui Maiorescu, apropie pe Creangă 
de Junimea şi dela o vreme el stărui pe lângă 
câțiva membri ai Societăţii, în special pe 
lângă Eminescu, ca să-l introducă printre noi. 

Eminescu veni cu el într*o Sâmbătă seara 
la mine acasă, dar la intrarea lor în Juni- 
mea un zâmbet a sburat pe buzele tuturora. Şi 
Creangă şi Eminescu erau roşi la față, aveau 
ochii turburi, şi rădeau liniștiți cu fericirea o- 
mului beat: ei veneau împreună direct dela 
Borta Rece, o cârciumă vestită pentru vin ve- 
chiu de Cotnar. Intrarea aceasta în Junimea 
i-a fost spre bine lui Creangă! Tot ce s'a cetit 
şi discutat în acea seară el le-a auzit mult mai 
frumoase prin perdeaua beţiei, a visat de ele 
noaptea şi a doua zi dimineaţa s'a deşteptat 
Junimist înfocat, precum a şi rămas până la 
moarte. 

Ce fericită achiziţie pentru societatea noa- 
stră acea figură țărănească şi primitivă a lui 
Creangă! Tobă de anecdote, el avea totdeauna 
câte una disponibilă, fiind mai ales cele ,coro- 
sive“ specialitatea sa, spre marele haz a lui 
Pogor, a lui Lambrior, ba se poate zice — afară 
de Naum — a tuturor J unimiştilor, Când râdea 

Creangă, ce hohot puternic, plin, sonor, din 
toată inima, care făcea să se cutremure pă- 
reţii! Singur râsul lui înveselea societatea fără 
alte comentarii! Şi când aducea în Junimea 
câte o poveste sau novelă, şi mai târziu câte 
un capitol din Amintirile sale, cu câtă plă- 
cere şi haz ascultam sănătoasele produceri ale 
acestui talent primitiv şi necioplit! Din neno- 
rocire el n'a sfârşit amintirile sale! Şi Creangă 
ca şi Xenopol s'a pus în salce la o babă din ma- 
halaua Păcurari şi când a eşit deacolo după 
şase săptămâni n'a mai putut redobândi sănă- 
tatea. Un leşin la apucat odată în clasă pe 
când da lecţie şcolarilor, şi vreo două ceasuri 
a fost crezut mort. 

După o lungă cură Creangă a scăpat, dar el 
nu şi-a mai putut recâştiga puterile perdute 
până la moartea lui, urmată în 31 Decem- 
vrie 1889. 

Prieten intim cu Eminescu, Creangă plân- 
gea în zilele sale de sănătate nebunia poetului 
şi Eminescu în momentele lucide vărsa la- 
crămi după boala povestitorului popular. 
Moartea timpurie a acestor doi bărbaţi, unici 
în specialitatea lor a fost o perdere mare pen- 
tru literatura naţională. 


BANCHETUL 


Am spus în capitolul II al acestor amintiri 
că Maiorescu introdusese încă în anul 1864 o- 
biceiul prânzurilor comune care trebuiau să 
. contribue la întărirea sentimentului de colegia 
litate între profesori, dar care în realitate nu-și 
îndepliniseră scopul. Mai mulţi amici petre- 
cuseră vesel împreună, însă în loc de colegia- 
litate, domnea între profesori o tot mai mare 
duşmănie. 

„După înființarea Junimii, Maiorescu luă 
drept pretext aniversarea Societăţii spre a in- 
vita pe toţi membrii la o masă şi propuse, în- 
tâi în anul 1867, ca fiecare să aducă o mică 
scriere comică ori satirică pentru acea oca- 
ziune. Mai toţi am venit cu câte un manuscript 
în buzunar şi fiind că ideea cea mai naturală 
era ca să râdem puţin unii de alţii, mai ales 
pentru fapte san întâmplări recente, fără nici o 
înțelegere prealabilă, toate scrierile compuse 
ad-hoc s'au ales a fi satire în proză sau versuri 
contra altora dintre noi, și astfel am făcut chef 
mare pe socoteala noastră proprie. 

Aşa de mult a prins aceasta chiar dela în- 

tâiul banchet al Junimii, încât am repetat-o şi 
în anii următori, până când cu vremea s'a fă- 
cut un obiceiu: când ziceai aniversară ziceai 
banchet, şi când ziceai banchet, ziceai luare în 
râs reciprocă. 

Toate scrierile aduse la aniversări se păstrau 
într'un al doilea dosar al Junimii, dosarul ani- 
versărilor, care astăzi nu mai este. După un 
banchet ținut în anul 1873 la un otel ce exista 
pe atunci în Iaşi, numit „Hotel du Nord“, do- 
sarul nu s'a mai găsit. Eu credeam că La luat 
Pogor care îl păstra obişnuit, dar acesta ori Pa 
uitat, ori l’a pierdut — faptul e că dosarul a 
dispărut spre marea noastră nemulțumire şi 
chiar îngrijire, căci căzând pe mâna unor duş- 
mani ai noștri ne puteam aştepta la o publi- 
care totală sau parțială a cuprinsului său, 
ceeace ar fi fost de tot neplăcut. 

Mai întâi afacerile noastre intime din Juni- 
mea, unde toţi ne desbrăcam de convenţiunile 
sociale obișnuite, nu aveau aface cu restul 
lumii, apoi în dosar se găseau adesa şi versuri 
satirice nu tocmai decente, de care un dușman 
se putea foarte mult folosi contra noastră, ară- 
tând că suntem cine ştie ce societate de oameni 
imorali. Insă după toate probabilitățile dosa- 
rul nu a fost furat căci au trecut de atunci 
16 1) ani şi nimic n'a transpirat de găsirea lui. 

Ziua aniversară a înființţărei Societăţii ne- 


1) Anul 1889. 

fiind de loc fixată, noi alegeam de regulă pen- 
tru serbarea ei o Sâmbătă dintre 20 Octomvrie 
şi 20 Noemvrie. Atunci ţineam întâi o Junime 
obișnuită până pe la 11 noaptea, iar apoi tre- 
ceam cu toţii în sala unde masa era întinsă 
şi beam și mâncam până pe la 2 după miezul 
nopţii; adesa cei mai veseli făceau chef chiar 
şi mai târziu. Așa a mers până la anul 1881 
când cina aceasta în timpul nopţii nu a mai 
părut potrivită cu stomacurile mai îmbătrânite 
şi mai sensibile ale multor Junimişti, şi ban- 
chetul s'a schimbat într'un prânz obişnuit pe 
la 6 seara. 

Aşa dar, se cetea şi în acele seri ca la Juni- 
mile ordinare întâi extractele pentru dosarul 
curiosităților, apoi poşta redacţiunii, apoi ma- 
nuscriptele pentru Convorbiri etc., după care 
se trecea la compoziţiile făcute ad-hoc; câteo- 
dată se mai citeau unele din scrierile anilor 
trecuţi, făcându-se mare haz, iar apoi se în- 
cepea mâncarea și berea, ceeace negreşit con- 
tribuia și mai mult la creșterea veseliei. 

In anul 1867 toţi am adus bucăţi comice 
chiar şi Miluţă Cerkez. Maiorescu venise cu 
ilustraţii scoase nu ştiu de prin ce cărţi repre- 
zentând pe fiecare dintre noi în vre-o poză 
caracteristică; eu am compus o lungă poemă 
întitulată: „Apelul Redactorului Convorbirilor 
către colaboratorii săi din „Junimea“ şi am 
petrecut minunat în cercul mai restrâns ce era 
atunci. Un an mai târziu, tot găzduiţi de Maio- 


AMINTIRI DIN „JUNIMEA” 207 


rescu în spaţioasa casă din faţa Primăriei în 
care se mutase, eram mai numeroși căci, pe 
lângă toţi cei din Iaşi venise şi Alecsandri dela 
Mirceşti, mai luase parte şi Alexandru Ghica 
Brigadir, şi ca representanţi ai tipografiei şi 
librăriei erau invitați Bernhard şi Lewan- 
dovski, 

Atunci s'a băut zdravăn. Ştiu că noaptea 
târziu mai rămăsesem vre-o opt sau nouă şi 
am aflat a doua zi că după ce am plecat eu, 
s'a format un septuor, compus din Alecsandri, 
Carp, Leon Negruzzi, N. Burghele, Bernhard, 
Alexandru Ghica şi Maiorescu, care au dus-o 
departe. Acest din urmă ca şi Pogor nu bea de 
loc şi totuş petrecea minunat în mijlocul ama- 
torilor de vin. Al. Ghica după ce desemnă ca- 
ricatura celor din urmă prezenţi la banchet, 
adormi şi fu transportat pe braţe până la o 
trăsură; Carp ameţit de tot se culcă pe vre un 
ceas, şi deșteptându-se, reîncepu a bea, deveni 
sentimental, şi se puse să îmbrăţişeze pe toţi 
ceilalţi făcându-le declaraţii de eternă amicie; 
Leon Negruzzi se făcu bătăios și căută ceartă 
prietenilor, învinovăţindu-i că i-au șterpelit pă- 
lăria care nu se mai afla nicăeri. El se credea 
întrun restaurant şi adresându-se servitorilor 
le cerea într'una socoteala finală şi un cognac; 
Burghele şi Bernhard, turnau pe gât pahar 
peste pahar în linişte, bucurându-se de veselia 
celorlalţi, iar Alecsandri retrăgându-se între 5 
şi 6 din ziuă şi văzând cercul aşa de redus îşi 


` 

exprimă mirarea cum de tinerii din ziua de 
azi se culcă așa de devreme şi gustă așa de pu- 
țină băutură. 

In acel an fusese la ordinea zilei în „Juni- 
mea“ poeziile populare, încât eu am ales 
forma aceasta pentru a cârâi puțin pe câţiva 
amici. 

Din multe poezioare compuse de mine în 
formă populară pentru Junimiști, iată tot ce 
întâmplarea a făcut să găsesc, cotrobăind prin 
vechi hârtii ale mele. 


LUI CARP 


(Carp se alesese deputat în opoziție la Vaslui şi făcuse o 
interpelare fără succes Ministeriului i). | 


Pasăre galbenă "n cioc 

Hop, hop, hop, şi boc, boc, boc. 
Carp se duce 'n Adunare 

Fuga, fuga mare! 


Pasăre galbenă 'n cioc 
Hop, hop, hop, şi boc, boc, boc, 
Carp face-o interpelare 

"N gura, gura mare. 


Pasăre galbenă 'n cioc 

Hop, hop, hop, şi boc, boc, boc, 
Ion Brătianu îi răspunde 

Carp unde s'ascunde? 

LUI TH. CERKEZ 
(Inființător şi principal proprietar al librăriei Junimii) 
Frunză verde, pepeni verzi 
Eu sunt Theodor Cerkez 


Fost-am la tipografie 
Ca s'o scot din mofluzie 
Dă 


Fui o lună, fui şi două, 
Fost-am patruzeci şi nouă 
Ş'aşa bine am gerat 

Că de tot s'a înglodat. 


LUI V. POGOR 
(Infiinţător şi principal proprietar. al librăriei lunimii) 


Răvaş puică, răvaş dragă 
Răvaş dela Ministru 

Că eşti Primpresidentu 1) 
Las'să vie, dracul ştie 
Calea mărăcini să-i fie 
Of! of! presidenţa 

Las'o la pârdalnica! 


Răvaş Pogor, răvaş dragă 
Răvăşel de la Hachette 
C'a venit încu'un pachet. 
Las'să vie. Domul ştie 
Calea trandafir să-i fie. 
O dugheană am luat 
Mandră ca de împărat 
Jos în casa Băncilor, 
In faţa Jidanilor 
Of! of! librăria 
Asta e nădejdea mea 
1) Pogor fusese numit Prim-President al Curţii de apel 
din Iaşi. 

LUI N. QUINTESCU 


Frunză verde de mălaiu 
Sunt Quintescu Neculai, 
Sunt Quintescu Neculai 
Frunză verde de mălaiu. 


[ 
LUI V. ALECSANDRI 


(Pe atunci mulți membri ai Partidului liberal, purtau plete 
lungi şi cravată albă). 


Cine bate la portiţă 

Bădiță, Bădiţă? 

De eşti roş 1) cu lungă chică 
Indopat de politică 

La noi n'ai ce căuta 

Du-te la părdalnica. 


Vino, vino, la portiţă 
Bădiţă, bădiţă, 

Nu's din cei cu chica lungă, 

Ci din codru de la Strungă 

N'aduc ştiri politiceşti 

Sunt poetul din Mirceşti! 


Să nu intri pe portiţă 
Bădiţă, bădiță 

Că-ţi deschidem poarta mare 

Ca să vii cu triumfare 

In mijlocul „junilor“ 

Că tu eşti bădiţa lor! 


1) Liberalii îşi ziceau atunci „Roşii“. 

Vin poete din Mirceşti 

Cu cântece bătrâneşti 

Cu doine nemuritoare, 
Mărgărite, Lăcrămioare, 
Cu pasteluri câmpeneşti 
Culese pe la Mirceşti. 
Şezi în frunte, măi voinice 
Nalt Ceahlău între colnice, 
Ştejar verde 'ntre mlădiţe, 

Bădiţă, bădiţă. 

Dela anul 1869 înainte, nu a mai fost chip 
să ne adunăm aiurea pentru serbarea aniver- 
sării decât pela otelurile cele mai mari din 
laşi; aşa ne înmulțisem că nu mai intram în 
case particulare. De aceea, Junimea fixa cu o 
săptămână înainte ziua banchetului, şi delega 
câțiva dintre membrii ei ca să aleagă sala şi 
să pue la cale cu otelieru condițiunile prân- 
zului. In această delegaţie se grămădeau tot- 
deauna, acei dintre tineri care găseau o plă- 
cere particulară întru gustarea vinurilor. Ho- 
tărînd acești delegaţi toată programa, în ur- 
mătoarea Junime se da de ştire unde se va 
serba aniversarea şi cât va fi contribuţia fie- 
căruia. Insă pe lângă aceasta, eu în calitate de 
secretar perpetuu, trebuia să mai fac şi invi- 
taţii scrise, pe cât se poate de hazlii — aşa in- 
trodusesem obiceiul şi se statornicise tradiția. 

Invitaţia aceasta a avut când forma unei ci- 
tațiuni ca la tribunal, când a unui afiș ca la 
o representatie teatrală, când a unui anunciu 
de jurnal etc. Altă dată era făcută în versuri, 

cu aluzii la ceva petrecut în „Junimea“. Așa 
de exemplu într'un an în care se discutase mult 
despre onomatopie, eufonii, şi cacofonii, invi- 
taţia cuprindea un şir de versuri pline de o 
grozavă cacofonie: 


Ca calul care fuge după o lungă muncă 

Prin luncă, văi şi câmpuri, prin câmpuri, văi şi luncă 
La grajdul odihnirii, sau ca catârul care 

Aşteaptă oara dulce când sacul din spinare 

O să î-l scoată 'n fine: ca cârdul de cocoare 
Ce-alerg în ţări mai calde în grabnică sburare, 


Ca cataractul aprig ce'n vale se aruncă 

Ca călătorul grijnic c'acasă să ajungă 

Amarnic se grăbeşte, că câte sunt în lume 
Compărăciuni de-acestea (că câte sunt anume 
Afla eu nu putea-voiu) aşa să te grăbeşti 

La douăzeci Octombre în laşi să te găseşti, etc. 


In anul 1876 când se retrăsese guvernul 
Lascar Catargiu, din cabinetul căruia făcuse 
parte întâi Maiorescu, apoi Carp şi Th. Rosetti, 
și o prigonire înverşunată începuse nu numai 
contra foștilor miniștri, ci şi contra amicilor 
lor, „Junimea“ avu poate unul din cele mai 
vesele banchete ale sale. Invitaţia era urmă- 
toarea: 


PENTU 24 OCTOMBRI: 1876: 


Deşi paraponisiţi 

Şi din buget isgoniţi, 
Junimiştii numeroşi 
Se adună tot voioşi 

Pentru a 13-a oară 
La a lor aniversară. 
Vin amice aşa dar 
Să ne treac 'acest pahar 
Eară pofta ţi-o trimit 
Tot eu 

Cel Sa 


Altă dată, pe la 1881, Junimea se luptase 
mult cu scriitorii Transilvăneni care persistau 
în a schimonosi cuvintele românești, a inventa 
altele imposibile, şi a scrie o limbă deosebită 
de a noastră de hatârul latinităţii. Pe lângă a- 
ceasta mai întrebuințau un stil greoiu şi ne- 
suferit, cu întorsături traduse din nemţeşte, In- 
vitația se scrise atunci în acea limbă literară 
din Ardeal: 


Onorabile și mult stimate Domnule 


Aţi benevolit a ne da incradiamentu, şi a ne 
causa complacere intimpinănd societatea noa- 
stră social literariă „Junimea“ cu onoarea de a 
vă considera ca membru al ei; aţi benevolit 
a ne tinde sucursul literariu totdeauna; aţi be- 
nevolit a frequenta siedintiele social literarie 
ale mencionatei societati. 

Au nu sunt aceste toate un viu documânt că 
vă jace la animă prosperarea numitei? Au 
doară anima noastra ar putea fi nerecunosca- 
toria catra Onorat Domnia Voastră? Nu!! Prin 
consecintia ve facem rogațiune să bene-voliti 
a asista cu mult pretuita presentia D-voastră la 
social literariul. 

BENCHETU 


care va găsi locu Sambata în 14 Brumariu an. 
cur., cu acea indigetare cumca fie-care va 
solvi cu propriele sale spese consumarea solida 
şi liquida. Asecurandu-ve de recunoscentiune 
şi incheiandu in sperare ca modestane poftire 
va fi bine imbratisiata de Onorat D-voastră, 
inchinam cu Strigatul ferbinte de: „Să tră- 
iască !. 

Din siedinitia Societăţii social literaria Ju- 


nimea în Brumar 1881. 
Sinceru Stimatoru 


NEGRUTIU 
notaru coresp eternu 


Una dintre aceste invitaţii cu totul intime 
ale noastre, făcută în forma unei reclame a 
fost dată publicităţii drept probă de lipsă de 
spirit a Junimii şi secretarului ei, de G. Panu 
care se supărase pe noi. O alta ce imita o in- 
vitaţie la botez a fost asemenea publicată de 
răposatul poet Dimitrie Petrino în anul 1876 
cu accente de indignare contra necuvioasei so- 
cietăţi cari îşi bate joc de sfânta religiune a 
părinţilor noştri. Petrino se mâniase pe Juni- 
mea din cauza criticei ce societatea făcuse o- 
dată unei poezii ce el venise să ne citească. Dar 
aceasta era numai un pretext: adevărata cauză 
a relei sale purtări faţă de noi era alta. El pă- 
răsise Bucovina şi venise în România pentru 
a-şi reface o poziție socială după ce risipise în- 

semnata sa avere părintească. Ajungând par- 
tidul roş la putere în anul 1876, Petrino lovea 
în noi cu scop de a linguşi pe învingători. Pur- 
tarea lui Petrino faţă de Alecsandri, de mine, 
şi de alţi prieteni şi protectori ai săi, era atât 
de neînţeleasă, încât dovedea poate mai multă 
nebunie decât răutate. Numai aşa se explică 
cum Petrino îndrăsni să provoace darea în ju- 
decată a lui Eminescu pentru că ar fi făcut să 
dispară din biblioteca universităţii de Iași cărţi 
pe care judecătorul de instrucţie le găsi aşe- 
zate pe rafturi la locul lor obișnuit. 

Puțin timp după aceea murind „bardul Bu- 
covinei“ precum Petrino fusese poreclit de 
Dim. Gusti, publicul Pa dat uitării şi nici eu nu 
voiu mai vorbi despre dânsul. Despre G. Panu 
însă care în zilele aceste joacă oare care rol 
politic, ocaziunea îmi pare nemerită ca să zic 
câteva cuvinte 1). 

Din cei Trei Români — Tassu, Panu, Lam- 
brior — cel întâi studia dreptul la Iaşi unde 
eu eram profesor, ceilalți doi fusese şcolarii 
lui Maiorescu la facultatea de litere, de unde 
au şi eşit profesori pe la şcoli secundare. Din 
cauza fracționismului său pasionat, Panu mai 
fusese răsplătit de acest partid puternic pe a- 
tunci în comuna Iași şi cu direcţia şcoalei de 
meserii. Mai pe urmă am aflat că Panu era au- 
torul unei poeme satirice intitulată „Boericale“ 


1) Anul 1889, *) 

prin care răspundea întro foae locală la satira 
mea „Electorale“, însă nu cu mare succes. Fie 
că mai târziu Panu se desgustase de „frac- 
țiune“ și se dăduse cu partidul ajuns la putere, 
fie că se lăsase de politică, el intră în „Juni- 
mea“ împreună cu ceilalți „doi români“ pe la 
1873, cu un an mai înainte ca Maiorescu să 
devie ministru de instrucţie publică. Nicu Gane 
ca primar făcând tot pe atunci o inspecţie la 
școala de meserii, găsi o neorânduială desăvâr- 
şită. Deşi Panu'administra bani publici el nu 
ținea nici un registru de contabilitate; în loc 
de socoteli scrise în toată forma, s'au găsit 
nişte hârtiuţe fără dată, fără regulă; şcoala era 
în starea cea mai proastă... Uimit de atâta ne- 
glijență, poate chiar rea credință, Gane era 
aproape hotărît să dea pe Panu în judecată, 
când eu, rugat de câțiva prieteni ai noului 
Junimist, am intervenit pe lângă amicul meu, 
primarul, şi am stăruit să se mulțumească cu 
demisia directorului, fără a-l mai urmări pe 
cale penală sau disciplinară. Gane a cedat şi 
sa mulțumit cu simpla demisie a lui Panu care 
i-a exprimat atunci recunoştinţa sa pentru a- 
ceasta. Panu se+deosebi în „Junimea“ prin un 
şir de articole istorice foarte bine scrise şi în 
care, între altele, critica cu succes teoriile de 
pe atunci ale lui Haşdeu. Pe lângă aceasta, în 
lăuntrul societăţii şi el şi Lambrior îşi făcuse 
nume bun cu prelecțiunile populare ce ținuse 
şi prin expunerea totdeauna limpede a păre- 

rilor lor în discuţiunile societăţii. Ca dovadă 
însă că de pe atunci Panu era considerat ca 
răutăcios, găsesc următorul pasaj în versurile 
făcute de mine pentru banchetul din 1874, sub 
titlul „Invocaţiune la Musa dela Borta-Rece“. 


In timp ce Eminescu poesii ne citeşte 
Invidiosul Panu prin colţuri se munceşte 
Să iscodească intrigi; cu mâna lui în taină 
Pe Tussu, pe Verussi, îi trage 'ncet de haină; 
Lui Lambrior de-alături, din cap îi face semne 
Vroind la aprigi critici cu sila să-l îndemne. 


Şi când din ei vre unul începe-a critica 

Cu faţa strălucită abia poate-aştepta 
Momentul când cuvântul îl ia, şi prăpădeşte 
Pe Junimistul timid ce lucrul seu ceteşte. 

Ear când a lui îndemnuri zadarnice rămân 
Şin undiță nu poate să prindun alt Român, 
Plin de venin îşi şterge obrazul ce asudă 

Şi în dulceţi şi apă îneacă a sa ciudă, 


a lg Mei Iza a Noe ei ee Dei AAT Acea RARI ezăt UC IRSIAT 


Tot atunci și Naum în o lungă și spirituală 
poemă întitulată „Fotografia Junimii“ în care 
Aghiuţă un drac român, conduce la noi în 
țară şi în Junimea pe faimosul Asmodeu ce 
vine din Spania, zice vorbind despre Panu: 


Apoi Panu, o şopârlă şi viclean şi cârtitor: 

El când vede Caracuda că îi vine 'n ajutor 

Se încoardă ca un şarpe, şi rumpând în carne vie, 
Muşcă 'n dreapta, mușcă 'n stânga, c'o drăcească bucurie. 

Maiorescu ca ministru alese pe Panu şi pe 
Lambrior din Iași, pe Gr. Tocilescu şi G. Dem. 
Teodorescu din București și-i trimise pe soco- 
teala Statului la Paris ca să studieze, unii isto- 
ria, alții filologia și în special limbile slavice, 
Din toţi numai Teodorescu şi Lambrior sau 


A 


unde se împrietenise cu fiii lui Costache 
Rosetti. 

Principalul cap de acuzare la darea în jude- 
cată a lui Maorescu în anul 1876 fusese că el 
a trimes pe acești patru tineri la Paris fără 
concurs, şi era teamă ca guvernul roș să nu le 
desființeze bursele. Panu, om practic, plecă a- 
tunci din Paris drept la Rosetti în Bucureşti 
cu scrisori la mână dela fiii acestuia, și stărui 
ca să nu li se taie subvențiunile. Rosetti îl 
primi foarte bine şi îi răspunse: să se întoarcă 
liniştit la învățătură, la Paris, căci partidul său 
are a face cu fostul ministru, iar nu cu stu- 
denţii. Caracteristic mi s'a părut că Panu nu 
s'a dus atunci să vadă pe Maiorescu care se 
afla în Bucureşti. Intors în țară pe la 1880 cu 
o diplomă de doctor în drept, culeasă în grabă 
într'o Universitate liberă din Beligia pentru 
a avea un certificat de studii oarecare la mână, 
Panu reîncepu a frequenta Junimea, dar nu 
se mai ocupa cu scrieri istorice şi în general li- 

„ derare, ci se puse exclusiv pe politică, spriji- 
nind cu energie guvernul Brătianu-Rosetti, 

Intr'o zi, viind Maiorescu din Bucureşti, ne 
aduse în Junimea frumoasa poezie a lui Emi- 
nescu întitulată „Scrisoarea III“ pe care poetul 
tocmai o compusese. Cetirea acestei poeme 
produse un adevărat entuziasm în Junimea, 
când deodată Panu, din colţul unde şedea, îşi 
ridică glasul şi ne declară că versurile lui Emi- 
nescu cuprind aluzii politice, că sunt îndrep- 
tate contra partidului liberal, adăogând spre 
uimirea noastră, că dacă poezia se publică în 
Convorbiri Literare, el părăseşte societatea. A- 
ceastă notă discordantă era ceva cu totul neo- 
bişnuit în cercul nostru; sa făcut atunci o 
mare şi lungă tăcere, apoi ca şi când Panu 
war fi zis nimic, s'a cerut ca poezia să se ci- 
tească din nou; versurile poetului s'au ascultat 
cu aceeași plăcere, şi eu am declarat că le voiu 
publica în Convorbiri, fiind indiferent la o 
poezie aşa de frumoasă, dacă cuprinde aluzii 
politice sau nu. In urma acestora Panu a spus 
către mai mulţi la sfârșitul şedinţei, că se lea- 
pădă de Junimea, şi în adevăr de atunci nu s'a 
mai arătat în mijlocul nostru. 

In urma unei declaraţii aşa de categorice, 
era natural ca Panu să nu mai fie invitat la 
banchetul aniversar al nostru, ce se serba pu- 
țin după aceea. Se vede însă că aceasta la su- 
părat — nici azi nu-mi dau seamă pentru ce — 
căci deodată Panu s'a pus să batjocorească so- 
cietatea noastră prin jurnalul său politic 
„Lupta“ din Iaşi. El nu sa sfiit să publice 

chiar invitaţia noastră, din care un exemplar 
îi căzuse din întâmplare în mână, fără a avea 
delicateța să simtă că publicarea unei scrieri 
cu totul intime constituia o mare necuviinţă. 
In articulul său, el numi Junimea întreagă ne- 
trebnică şi pe toţi membrii în parte incapabili 
şi neinteligenţi, făcând o excepție pentru sin- 
gurul Missir cu care era prieten intim. 

In faţa acestor urmări ale lui Panu, eu nu-i 
am mai vorbit și am rămas străini unul altuia 
până pe la anul 1888 când i-am întins iar mâna 
la eşirea sa din închisoarea unde se găsea pen- 
tru articolele politice ce scrisese, văzându-l aşa 
de prigonit de guvernul lui Ion Brătianu. 

E păcat că Panu sta lăsat de istorie, pentru 
care avea o aptitudine specială şi s'a vârit în 
politică pe care o face poate cu talent dar în 
tot cazul cu mare confusiune. Autor plăcut, el 
cu tot tonul violent ce a introdus în jurnalistica 
noastră politică, scrie articole mai totdeauna 
bune, şi câteodată frumos cugetate. Dar de un 
caracter viu și susceptibil, el se lasă prea des 
condus în aprecierile sale de impresiunea mo- 
mentului şi de animozităţi personale. Panu 
poate fi un mare ambițios, dar este de sigur 
un om foarte răutăcios. El a lovit mai ales în 
toţi acei ce-i au fost prieteni şi-i au făcut bine 
personal: în Gane, în Maiorescu, apoi în I. 
Brătianu şi alţii. Răposatul Conta acuza pe 
Panu de faptul rușinos că a trimes în secret la 
o foae de opoziţie o scrisoare intimă a sa, pen- 

tru a-l compromite ca om politic. Astăzi se zice 
că e destul să ai un titlu la recunoştinţa lui 
Panu pentru a fi batjocorit de dânsul. 

Ce alt om era răposatul Lambrior, cu faţa sa 
blândă, caracterul său bun, şi manierele sale 
amabile! Totdeauna vesel, tolerant faţă cu toţi, 
inteligent, scriitor harnic; în relaţiile private 
era aşa de plăcut încât se zicea de dânsul că 
este o adevărată grădină. 

Lambrior făcea pe toţi să petreacă în „Ju- 
nimea“ şi petrecea însuş ca un împărat. Mai 
ales la aniversări era de o veselie nemărginită. 
Ce păcat că un om care întrunea ştiinţa solidă 
cu forma plăcută a trebuit să moară aşa de 

tânăr! 

Dar să mă întorc la banchetul nostru. Intre 
11 şi 12 noaptea, toată Junimea năvălea în 
sala prânzului şi se așeza după voie. Nici un 
loc de onoare ori rezervat, nici o deosebire în- 
tre Junimişti bătrâni și tineri, fundatori, Ca- 
racudă și Cei nouă, Junimiști de baștină, mai 
noi, sau numai invitați — toţi se asezau după 
placul lor, unde voiau și cum voiau. Pogor deși 
nu bea nici odată vin, precum am mai spus, se 
înveselea prin simpla împrejurare că se găsea 
la masă şi rupea gheaţa obișnuită de cum în- 
cepea să mănânce. Insă adevărata veselie se 
arăta abia cu şampania. Atunci era momentul 
când secretarul perpetuu trebuea să ceară cu- 
vântul pentru a-şi face discursul tradițional în- 
tru laudele societăţii și a membrilor ei. Dis- 

cursul începea invariabil prin cuvintele citate 
în capitului I al acestor aminitiri: „Originea 
Junimei se pierde în noaptea timpurilor. Nimic 
nu se ştie cu siguranţă istorică despre începu- 
turile acestei faimoase şi nemuritoare socie- 
tăţi, dar iată ce zice tradiţia verbală, trans- 
misă din generaţie în generaţie până în zilele 
noastre“. Oratorul spunea atunci că în toamna 
anului 1869 Maiorescu sar fi întâlnit cu Th. 
Rosetti într'o căsuţă suspectă de pe lângă bi- 
serica Banului din Iaşi, cum în acea întâlnire 
s'ar fi pus bazele înființării Junimii, cum Po- 
gor, Carp şi Negruzzi, entusiasmaţi de fai- 
moasa prelecțiune populară ţinută de Th. Ro- 
setti „despre societatea modernă“ ar fi hotărît 
să dea cu ceilalți doi împreună, o formă dura- 
bilă „Junimii“ ete. Urma după aceea expune- 
rea comică a tuturor meritelor societăţii, pe 
urmă se glorificau membrii după tot felul de 
categorii: într'un an de exemplu după meserii: 
jurisconsulţii (Tasu, Buicliu), militarii. (Cer- 
kez, Schiletti, Șerbănescu, Bengescu), bărbaţii 
politici (Carp), artiştii (Verussi)  prelaţii 
(Creangă) etc. In alt an după specialitatea 
scrierilor, criticii, poeţii noveliştii, autorii dra- 
matici, bărbaţii de ştiinţă, filosofii (între cari 
învățătorul Leonardescu) etc... lar sfârşitul era 
totdeauna un toast în onoarea Junimii. 

Se înţelege că după dispoziţia momentului 
discursul era mai bun sau mai puţin reușit, 
„dar ori cum era, totdeauna se făcea mare chef 


AMINTIRI DIN „JUNEMEA” 223 


de dânsul. Cuvântarea secretarului se întreru- 
pea în regulă de Pogor care anunţa că vrea 
să combată arătările oratorului. Pogor zicea 
atunci că expunerea istorică făcută de secre- 
tarul perpetuu era falsă: că societatea „Juni- 
mea“ ar fi mult mai veche decât întâlnirea 
din casa cea suspectă de pe lângă biserica Ba- 
nului, căci muma „Junimii“ ar fi o altă socie- 
tate literară ce ar fi existat înainte, întrun cu- 
vânt că „Junimea“ ar fi existat înaintea înfiin- 
țării sale. 

După aceste două discursuri contradictorii, 
lucrul rămânea încurcat şi originea tot ob- 
scură. Urma apoi toastul în onoarea Convor- 
birilor Literare, a Celor nouă, a Caracudei, a 
fundatorilor, ridicate de Maiorescu, Carp, Alec- 
sandri, N. Gane etc., precum şi de către ori 
care, În onoarea deosebitelor persoane pre- 
zente şi despre toate obiectele posibile şi chiar 
imposibile. Potolindu-se discursurile, venea 
rândul povestirilor hazlii şi a anecdotelor. Şi 
din aceste erau câteva tradiționale ce se re- 
petau în tot anul. Anecdota spusă de Creangă 
cu burlăcăritul în care imita vorba profesoru- 
lui Suciu din Iaşi şi anecdota spusă de Cara- 
giani cu duelul profesorului Cernătescu din 
Bucureşti erau de rigoare. 

O anecdotă war trebui niciodată scrisă, ci 
numai povestită, căci meritul ei atârnă de ta- 
lentul expunerii, de expresiunea feţii vorbito- 
rului și adesea de dispoziţia ascultătorilor 

care râd într'o zi de ceeace în altă zi nu le 
produce nici măcar o zâmbire. 

Insă, deși cunosc slăbiciunea anecdotelor 
scrise, totuși nu pot resista ispitei de a nota ci- 
tata anecdotă a lui Creangă: In anii 1866 şi 
1867, când după promulgarea Constituţiei, 
viața politică luă în toată ţara un sbor destul 
de mare, o adevărată furie de întruniri publice 
isbucni în Iaşi. In acele adunări tot felul de oa- 
meni făceau propunerile cele mai variate și 
mai ciudate în privinţa legislaţiei, administra- 
ției, justiţiei. Era un galimatias de te tăvăleai 
de râs. Intr'o seară Dim. Asachi, român cu 
barbă roşie, accent nemţesc și chip cel puţin 
original, care a și sfârșit prin sinucidere, pro- 
pune să se facă o lege prin care să se pue un 
impozit special numit „burlăcărit“ pe bărbaţii 
ce nu se însoară (burlacii), căci ei ar fi funeşti 
Statului. In public emoție, mulţi însuraţi aplau- 
dează, când deodată profesorul Suciu care cu 
un accent ardelenesc şi vorbă pedantă, mai a- 
mestecând la fiecare frază câte un: „bunăoară, 
fireşte, mai la vale, de pildă, după aceasta, ete. 
etc...“ cere cuvântul, se sue la tribună, şi com- 
bate propunerea lui Asachi în modul următor: 

„Onorabilul cetăţean cere bunăoară ca noi 
burlacii, să plătim de pildă sau de exemplu 
fireşte o dare specială. Nu mă opun să înțelege 
la aceasta, dar dacă într'o noapte onorabilul 
cetățean mă va găsi de pildă în vizită după 
aceea în casa sa bunăoară, pe lângă onorabila 

sa consoartă fireşte și va voi să sară la mine 
mai la vale, în cazul acesta, am să-l opresc, zi- 
cându-i bunăoară: „Nu eşti în drept să te su- 
peri, onorabile cetăţene bunăoară, căci iată 
chitanța care dovedeşte că eu plătesc taxa pe 
burlăcărit fireşte“. Un hohot de râs a izbucnit 
în sală, şi Românii au scăpat de darea burlăcă- 
ritului, dar mult mai târziu, am făcut noi ade- 
sea chef de reproducerea discursului din par- 
tea lui Creangă, desigur mai mult chiar decât 
a făcut publicul de cuvântul original al lui 
Suciu. 

Dar afară de istoria burlăcăritului, câte şi 
câte altele se povesteau, în care mai ales Ca- 
ragiani, meşter mare, ne făcea să râdem până 
la lacrimi! 

Maiorescu după plecarea sa din laşi, venea 
regulat dela Bucureşti pentru serbarea Ani- 
versării şi aducea cu el şi alți Junimişti care 
poate fără îndemnul lui n'ar fi făcut un drum 
aşa de lung şi costisitor numai de hatârul ban- 
chetului. 

In anul 1879, Maiorescu a venit cu şase alţii 
deodată, între care cu I. L. Caragiale care a- 
tunci a făcut întâia sa apariţie în Junimea şi 
spre marea noastră petrecere ne-a cetit așa de 
bine piesa sa „O noapte furtunoasă“ că ne-am 
tăvălit cu toţii de râs. Dar Maiorescu mai avea 
obiceiul să aducă şi câte o teorie filozofică 
nouă din care foarte bine îmi aduc-aminte de 
cartea lui läger „Die Entdeckung der Seele“, 

Autorul expune în opera sa cu multă ingenio- 
sitate cum sufletul se găseşte mai ales în sen- 
sul odoratului, adică în miros, ceeace făcu 
pe Pogor să boteze de îndată noua teorie filo- 
sofică: Panb... nismul. 

In anul 1883 am serbat două zile de-a rân- 
dul și Sâmbătă şi Duminecă aniversarea a 20-a 
a Societăţii. Rar s'a întâmplat ca un banchet 
să nu fie plin de veselie dela început până la 
sfârşit, dar precum am mai zis, poate nici unul 
n'a fost aşa de nebun ca acel din anul 1876. 
„Direcţia Nouă“ cum îi zisese Maiorescu, sau 
„Noua direcțiune“ precum o botezase adver- 
sarii politici din București, era prigonită, ocă- 
rită, huiduită. Cuvintele „Direcţia Nouă“ ajun- 
sese un fel de batjocură a jurnalelor de opozi- 
ţie contra lui Maiorescu și a noastră şi se înţe- 
lege că împrejurul acestor cuvinte se învâr- 
teau scrierile noastre comice din acel an. Pen- 
tru a sfârşi acest capitol reproduc aici versu- 
rile ce am făcut la acea ocasiune şi pe care le 
găsesc între hârtiile mele: 


NOUA DIRECȚIUNE 
I. 


Maiorescu blăstemat 

Cine dracul te-a 'ndemnat 
Intr'o zi nefastă nouă | 
Să scorneşti direcția nouă? 
Vai, acest cuvânt pocit 
Pe noi toţi ne-a prăpădit. 

II. 


Bodnărescu bun băet 
Unde-i partea-ţi din budget, 
Unde-i casă, masă bună 
Şi mandat pe ori ce lună; 
Unde's beciurile pline 

Cu curechiu în căpăţine, 
Cumpărat de pe la hală 
Cu-a cultelor cheltueală? 
Astăzi tot ce ai pe lume 
Sunt cinci sute de volume 
Din Rienzi, tragedie = 
Tipărită pe-o hârtie 

Aşa mică, încât chiar 

Nu o vra, nici un brânzar. 
In acest potop te pune 
Numai Noua Direcţiune! 


III. 


Nicu Gane, ca Primar 
De Belferi :) n'avea habar. 
Pastia ori cât ţipa 
Nicu Gane asfalta *), 
Caii cad pe cap mereu, 
Nicu asfalta din greu, 
Asfalta întregul Iaşi 
Pân' în deal la Tătăraşi. 
Dar când era la sfârşit 
Belferii l'au sictirit 
Căci ulițele prea bune 
Dau o nouă direcţiune. 

1) Porecla partidului fracţionist din Iaşi. 

1) Stradele Iaşului au fost asfaltate în timpul primăriei lui 

Nicu Gane. 

IV. 


Eminescule, poete 
Umblai în cabriolete 
Luni întregi, din sat în sat 
Şcolile de inspectat. 
Ca nalt revizor şcolar 
Stai în gazdă la primar 
Şi cu primăriţele 

Iti încurcai ițele. 

Acum cu ce te-ai ales? 
Cu un criminal proces 
Ce la răcoare va pune 
Noua ta Direcţiune °) 


V. 


Dospinescu, la plimbare 
„Dacă din vre-o întâmplare 
Pe-un junimist întâlneşte 
Care în drum îl oprește, 
Se uită în jur prăpădit 
Vr'un sergent de s'a zărit. 
Eară când din depărtare 
Un guler roş îi năzare 

Pe amic în drum el lasă 
Şi o ia le sănătoasă 

Căci azi nu-i par lucruri bune 
A fi nouă direcțiune! 


VI. 


O! Tu Burlă, filoloage, 
Tălmăceşte, câte doage 
2) Procesul ce voia să-i intenteze Dim. Petrino, succesorul 
său ca bibliotecar, fiindcă mai multe cărţi ar fi lipsit. 

Iţi lipseau când pana ta 
Sprijinea pe hanima 1) 
Tot cu scrieri hanimale? 
E drept, fuşi din aste toate 
Pus la Universitate 

Şi director la liceu 

C'un salar întreg al teu! 
Dar guvernul a căzut 

Şi atunci vai! s'a văzut 
Că hanima, o! minune 
E din noua direcțiune, 


VII. 


Eară de mă 'ntorc acum 

Şi la tine, o! Naum 

Şi gândesc ce bine-ai fost 
Când aveai înc'al tău post 
De provizor la liceu, 

Nu ştii cât îmi pare rău! 
Ai schimbat, biete Naum 
In mijloc de iarn'acum 

A liceului aripă 

Cu a Privighiţoaiei râpă °) 
Unde 'n a lui Sendrea casă 
Se exală dulci miroase. 
Acolo tu poţi visa 

Multe Aegri Somnia *) 


1) Maiorescu scrisese că Romanii ar fi zis cândva „ha- 
nima“, în loc de „anima“ ceeace Haşdeu contesta cu ironie. 
Burlă susținuse părerea lui Maiorescu într'un şir de articole- 
publicate în Convorbiri Literare, 

2) Localitate din laşi, prin care se scurgeau murdăriile, 

3) Aegri Somnia este titlul unei poeme a lui Naum. 

Tot zicându-ţi cu necaz, 
Că nu are nici un haz 
Să fii tu, tomnatic june 
Pus în noua direcţiunel 


VIII. 


Ear Verussi, Caragiani 
Doi Români Macedoniani, 
Ca oameni cu socoteală 
"Ţin cu dragoste egală 

Şi la Club de Belferime 
Şi la ciaiul din Junime, 

Ca la ori şi ce schimbări 
Pe nevoi a fi călări. 

Nici le ninge, nici le plouă, 
Că noi sunt direcţie nouă, 
Ear cu Chițu şi Ureche 
Sunt direcţia cea veche. 


IX. 


Dar pe bietul Maioresc 
Din toți mai mult îl jălesc: 
Eri încă în minister 
Multor ordini Cavaler 
Stând la sfat cu împărați, 
La. senatori, deputați 
Poruncind: copii avanti 
Tăiaţi leafa lui Vizanti, 1) 
Declarând lui Crătunesc 
„Cât voiu fi nu te numesc, 


1) Maiorescu suprimase în proectul său de buget catedra 

ocupată de Andrei Vizanti la Univ. de Iaşi. Mai târziu, în 

neregulă cu banii strânşi pentru statuia lui Kogălniceanu, Vi- 
zanti a fugit în America de unde n'a mai dat semn de viață. 


AMINTIRI DIN „JUNIMEA*” 231 


Fie bun concursul tău 
Eu urmez pe placul meu; 
Pe .profesoare'n secret 
Primindu-le'n cabinet 

Pe o uşascunsă, mică 
Ştiută numai de Nică °), 
Dar în sfârşit la Senat 
Gârbovii s'au supărat 
Ş'într'o zi nitam, nisam 
Îţi trântir'un vot de blam. 
Oleoleol Atunci căzuşi 
Aşa jos cum nu mai fuşi, 
De sughiţi cu amărire 
După vechea fericire 
Când căsuţa ta din laşi 
Pentru măriri n'o lăsaşi 
Şi nopţile în Centrală 

Pe ascuns dădeai năvală, 
In loc să te pregăteşti 
Ca acum de Văcăreşti! 
Spune Scopenhauriane 
Ce-s măririle umane? 
Vai noua-ţi direcţiune 
Adună pe noi furtune, 
Dar şi ţie însfârşit 

Pe nas acum ţi-a eşit! 


2) Th. Nica era secretarul general al ministerului Instruc- 
ţiunii publice, 


PRIETENI ȘI DUȘMANI 


După o zicătoare turcească poţi face ce vrei 
din Român dacă îl iai cu binele. El îţi mun- 
ceşte de geaba, îți dă averea lui, se zice că te 
lasă să-l şi baţi numai să-i spui cuvinte bune. 
Din contră cea mai mare îndatorire, însoţită 
de vorbe supărătoare şi aspre — şi e ştiut că 
nimic nu supără mai mult decât adevărul — 
îţi face din Român un dușman statornic. 

Această experienţă am făcut-o noi în „Ju- 
nimea“ cu prisosinţă. Incă înainte de apariţia 
Convorbirilor Literare, observaţiile ce făcea 
Maiorescu unuia sau altuia dintre profesori în 
privinţa insuficienţei lui didactice, ştiinţei lui 
sau în privinţa neglijenţei cu care îşi împlinea 
datoria, răsvrătise pe mulţi în contra sa, din 
cauza formei aspre cu care îşi exprima păre- 
rea. Am văzut ce conspirații se urzise şi ce 
furtună se pornise contra lui la 1804. Doi ani 
mai târziu toţi şcolarii lui Simeon Bărnuţ, or- 
ganizându-se în partid politic sub numele 
„Fracţiunea liberă şi independentă“ au devenit 
înverşunaţii noştri dușmani. Prelecţiunile noa- 
stre populare cu care ne câştigasem inimile ju- 

nelor generaţii, îi supărau pe adversarii noștri 
peste măsură. In anul când profesorul Petru 
Suciu s'a ales rector al Universităţii, el voia 
chiar să ne refuze aula pentru prelegerile noa- 
stre, fără măcar a arăta vre-un motiv, şi abia 
cu mari stăruințe, și provocând convocarea 
Consiliului întreg, am putut, după lungi des- 
bateri, dobândi o majoritate care să ne încu- 
viințeze sala Universităţii ca în trecut. 

N. Ionescu în discursuri ținute la întruniri 
politice arată că prelecţiunile noastre sunt imo- 
rale. Gh. Alexandrescu-Ureche, profesor la Uni- 
versitatea de Iaşi şi nepotul lui V. A. Urechia, 
îmi zise odată că ne-am putea înţelege ca să 
facem politică comună; că ei ne-ar ceda chiar 
în cele mai multe chestiuni de principiu, cu 
singura condiţie de a ne lepăda de Maiorescu, 
aşa de departe mergea pe atunci ura contra a- 
cestui bărbat. 

Noi însă urmam calea noastră înainte. In 
primăvara anului 1871 prelecțiunile populare 
ale Junimii aveau de obiect: Semnele de cul- 
tură în popoare, şi tratau, după introducerea 
făcută de Maiorescu şi întitulată Formă şi 
Fond, despre Familie (Pogor) Religiune (Maio- 
rescu), Forma estetică (I. P. Florentin), Invă- 
{ământul elementar (Maiorescu), Conștiinţa 
juridică (Mandrea). Trebue să spun că I. P. 
Florentin nu s'a deosebit de loc în conferinţa 
sa, şi nici a mai luat parte de atunci la prelec- 
țiunile publice ale Junimii. In anul 1872 teza 

comună era „Omul și natura“ la care au făcut 
cu mare succes apariția lor Al. Xenopol, Lam- 
brior, Panu şi Vârgolici. Materia s'a împărţit în 
modul următor: Privire teoretică (Maiorescu), 
Focul (Xenopol), Arma şi unealta (Lambrior), 
Plugul (Negruzzi), Locuinta (Burlă), Corabia 
(Panu), Scrierea (Vârgolici), Arta (Pogor), 
Morala și Ştiinţa (Maiorescu). 

Burlă a fost singurul dintre debutanţi care 
s'a arătat inferior. In anul următor Maiorescu 
era așezat la Bucureşti, şi n'a mai făcut parte 
din numărul oratorilor. Pogor de asemenea, 
suferind pe atunci de o boală de nervi, n'a mai 
fost printre conferenţiari, a trebuit să fac eu 
cursul introductiv la prelecţiunile întitulate 
„Elemente naționale“ şi la care au luat parte, 
afară de acei ce se deosebiseră în anul prece- 
dent, încă Verussi și Roiu, cel întâi cu jumă- 
tate de succes, acel din urmă cu un insucces 
deplin. 

Găsirea unei teme comune devenea tot mai 
grea, parte din cauză că pentru interesul pu- 
blicului trebuia să-i înfățișezi o materie va- 
riată, parte din cauză că însuşi conferenţiarii 
noştri făceau studii deosebite şi ar fi avut plă- 
cere să vorbească despre obiectele cu care se 
ocupau în special şi cu predilecție, în loc de a 
fi siliți să intre întrun cadru comun. Când 
discutam în Junimea tema prelecţiunilor fie 
cărui an, mai întâi ne întrebam totdeauna 
dacă aceste aduc vre un folos publicului şi 

ajungeam regulat la concluzia că nu aduc 
niciun folos; cu toate acestea tot ne ho- 
tăram să ţinem conferințele noastre. După 
aceea discutam iarăş dacă e bine să menţi- 
nem programa unitară, şi după lungi discuţii, 
față cu greutăţile ce se prezentau şi având în 
vedere că publicul tot nu poate urmări firul co- 
mun, ne ziceam că e mai bine să-şi aleagă fie 
care materia după voie, şi la urmă sfârşeam 
totuşi prin a găsi o programă comună — aşa 
de puternică era direcţia dată odată societăţii 
noastre literare. — Câte idei nu se puneau 
înainte când era vorba de stabilirea progra- 
mei! Unul voia o materie literară, altul filo- 
sofică, altul istorică... iar altul da ideea să ne 
apucăm de materii aşa zise mai practice, de 
ex. de economie politică. Pogor care cetise 
mult despre Indii, propunea în fiecare an, să 
intitulăm programa noastră „India în șeple 
prelecţiuni“ şi regulat propunerea lui era res- 
pinsă. 

Al XI an, prelecţiunile au avut de obiect 
„Inrâuriri asupra poporului Român“, şi afară 
de Privirea teoretică ţinută de Xenopol şi Con- 
clusiunea ce forma obiectul conferinţei mele, 
s'a vorbit despre Bizantini, Slavoni, Austriaci 
şi Francezi. Conferinţa relativă la Austriaci a 
tinut-o Eminescu, care a debutat atunci cu suc- 
ces. In alt an am intitulat prelegerile noastre 
„Sisteme metafisice“ la care Pogor a făcut in- 
troducerea, şi s'a presentat întâi publicului cu 

o foarte mare izbândă, filosoful nostru mate- 
rialist V. Conta. Atunci s'a vorbit despre Feti- 
şismu, Politeismu, Panteismu, Monoteismu, 
Criticismu şi Naţionalismu. Iarăş în alt an sa 
mai găsit ca temă comună „Deşteptarea Natio- 
nală“, la începutul secolului XIX, iar mai pe 
urmă s'a părăsit însfârșit principiul programei 
unitare şi s'a lăsat deplină libertate fiecăruia 
de a-şi alege obiectul conferinței după plac. 
Câţiva ani aceasta a mers încă binişor, mai 
ales că Maiorescu venea anume dela Bucureşti 
spre a ne face câte o prelegere şi atrăgea un 
public foarte numeros; apoi din noui conferen- 
tiari C. Dimitrescu şi P. Missir, se deosebeau 
prin talentul lor; dar cu timpul se simţi că pre- 
lecţiunile Junimii nu mai erau ceeace fusese 
odinioară: Maiorescu nu mai putea veni tot- 
deauna; Pogor, Carp, eu, nu mai luam parte; 
pe Xenopol îl transformase boala cu totul; 
Lambrior şi Conta murise; Panu făcea numai 
politică — ca în toate lucrurile omeneşti, tim- 
pul produse şi aici, neapăratele sale efecte. 
Prelecţiunile societăţii Junimea au ținut 
peste tot 18 ani de nu mă înşel, şi ajunsese în- 
tr'o vreme a fi considerate ca o necesitate pen- 
tru oarecare parte a publicului ieşan. Prin fa- 
milii şi prin şcoli se întrebau, cum se apropia 
sfârşitul carnavalului, de nu s'a publicat încă 
programa prelecțiunilor şi de ce întârzie? Erau 
prelecțiunile așa de neapărate pentru unii, 
precum erau pentru alţii slujbele bisericeşti în 

postul mare. Toți am putut observa că materia 
ce plăcea mai mult publicului nostru era me- 
tafisica. Eu mi-am explicat fenomenul acesta 
din cauză că o mare parte a societății române, 
nemaifiind mulțumită sufleteşte cu vechile 
practice religioase, ajunsese în acea stare când 
se simte trebuinţa de a căuta altceva pentru a 
le înlocui şi atunci sistemele filosofice cele mai 
populare şi mai simple ţi se prezintă în mod 
natural pentru acest scop. Dealtminteri este 
greu de a spune dacă în mod general prelec- 
țiunile noastre au fost de vreun folos pentru 
public. Sigur este însă că pentru membrii so- 
cietăţii, ele au fost un mare stimulent la studii 
şi meditații variate, și prin urmare au contri- 
buit mult la lărgirea cercului de cunoştinţe şi 
la dezvoltarea proprielor cugetări. 

Din toţi conferenţiarii noştri cel mai ciudat 
a fost poate Macedoromânul Ion Caragiani. 
Faţa sa plină şi jovială, surâsul său vecinic, te 
îndeamnă la râs chiar când nu vorbeşte, cu 
cât mai mult când se pune pe istorisit. In orele 
de anecdote la Junimea, Caragiani era nepre- 
tuit, căci el nu povestea numai cu gura ci şi 
cu gesturile şi cu mișcările feţei, aşa încât fi- 
gura lui te pregătea treptat, mai mult chiar de- 
cât cuvintele, la concluzia comică ce avea să 
vie. La anecdote aceasta e bine, dar la cele 
două prelecţiuni ce Caragiani a făcut în de- 
părtare de 12 ani una de alta, nu mergea de- 
loc. Când ne vorbi data dintâiu despre poezia 

grecească şi ne descrise în mod umoristic lup- 
tele înaintea Troiei între cavalerii Agamem- 
non, Menelau, Hector etc. el avea aerul de 
a-şi bate joc de faimoşii eroi ai lui Homer şi 
chiar de marele poet al antichităţii. Iar când 
ultima oară, tratând despre Râs şi Comedie, 
ne duse 11/; ceas numai în anecdote, lucrul nu 
mai merse deloc. Publicul începu prin a 
surâde, apoi râse cu hohot câteva minute, după 
aceea însă figurile începură a se face tot mai 
lungi şi mai serioase, pânăce la urmă, unul 
câte unul prinse a pleca nemulțumit — singur 
Caragiani, urmând şirul anecdotelor sale, în 
faţa scaunelor ce se goleau pe fiece minut, a 
râs din toată inima până la ultimul cuvânt. 
Sfârşind a vorbi despre prelecţiunile noa- 
stre populare mai notez aici o aducere aminte 
ce-mi trece prin cap: Era la întâia venire la 
putere a partidului roşu pela anii 1867-68 când 
era prefect în Iaşi răposatul Ștefan Sihleanu. 
Nu ştiu despre ce materie filosofică vorbea 
Maiorescu într'o Duminecă, când atinse şi ideea 
libertăţii şi o explică filosoficeşte după sistema 
sa. La un moment prefectul ce se găsea în pu- 
blic, neputându-se deloc uni cu părerea con- 
ferenţiarului, deveni aşa de nervos şi se uită 
până într'atâta, încât se sculă depe acaun, şi 
strigă în gura mare: protestez! Nare cineva 
o idee de efectul ce face o asemenea întreru- 
pere, admisibilă poate în adunări politice, în 
mijlocul expunerii liniștite a unei teorii filo- 

sofice! Oratorul zâmbi fără a se turbura, pu- 
plicul întoarse capul în toate părţile crezând 
că este vre un nebun în sală, iar bietul prefect 
se făcu mititel pe scaunul său, şi pândind mo- 
mentul oportun, se furișă tiptil până la uşă. 
Deatunci nu s'a mai arătat la prelecţiunile po- 
pulare ale Junimii! 

Nu atât obiectul cursurilor noastre, cât mai 
ales împrejurarea că ele atrăgeau tineretul, şi 
dădea societăţii strălucirea științei şi a învă- 
țăturii, produse ura „Fracţiunii libere şi inde- 
pendente“ contra noastră. Niciun moment 
membrii acestei societăți politice nu s'au gân- 
dit, să ţie şi ei conferinţe în care să expue 
principiile lor, contrare principiilor noastre, ci 
simțindu-se incapabili de a ne dobori în luptă 
dreaptă, întrebuințau, împinși de invidia ce-i 
rodea, tot felul de mijloace neleale: calomnia 
mai cu seamă era arma cea mai naturală ce li 
se prezenta. Ei ne acuzau prin gazete şi în 
convorbiri particulare că suntem cosmopoliţi, 
antinaţionali, că avem ura gintei latine, că 
voim să germanizăm ţările române, că voim să 
vindem patria jidanilor etc. Pe nimic nu se 
puteau întemeia pentru a susține acuzări atât 
de grave, doar pe împrejurarea că noi isgo- 
nisem din discursurile şi scrierile noastre, de- 
şertele declamaţii întru lauda nemărginită a 
naţionalităţii române, declamații atât de u- 
şoare de rostit şi atât de puțin demne de un 
popor care are respect de sine însuşi. Dacă 

Însă această societate politică, formată din dis- 
cipolii lui Simeon Bărnuţ, ne dușmănea încă 
înaintea apariţiei Convorbirilor Literare, cu 
cât se mări ura sa, dupăce revista noastră eşi 
la lumină. i 

Când Maiorescu publică critica sa contra 
şcoalei lui Bărnuţ şi formulă acuzările sale 
precise atât contra modului acestui cap de 
şcoală de a întelege patriotismul, cât mai ales 
contra metodei sale lipsită de orice bază ştiin- 
țifică, școlarii lui Bărnuţ care publicase cartea 
răposatului lor profesor, nu-și mai ascundeau 
furia de care erau cuprinși; cu toate acestea 
nu se găsi niciunul din ei care ar fi fost în 
stare ori s'ar fi încercat măcar de a răspunde 
prin publicitate la argumentele date de Maio- 
rescu, ci toți îl combăteau numai cu calomnii 
și cu prigoniri personale. Nu era greu pentru 
acești adversari de a lăţi sentimentele de ură 
contra noastră şi în câteva alte cercuri. Toţi 
acei atinși câtuşi de puțin de criticele ce apă- 
reau în Convorbiri — mai ales ale lui Maio- 
rescu: Despre poezia română, Critica deose- 
bitelor sisteme de ortografie, Limba română în 
jurnalele din Austria, Observațiuni polemice 
ete. etc., — apoi toţi acei impunşi de satirele 
ce nu încetasem de a publica, se uniră împo- 
triva noastră. Trebue negreșit să mărturisese 
că nici noi nu aveam cruțare. Se vede că în 
fericiţii ani ai tinereţii, omul îşi închipue că 
este indiferentă forma în care lovește, numai 

să spue adevărul, pe când mai ales dela blân- 
deța sau asprimea formei, atârnă supărarea 
celui criticat. Aceste critici şi satire dădeau loc 
la multă polemică, dar niciuna din luptele 
noastre nu a fost aşa de însemnată ca acea ce 
am purtat în anul 1873 cu Revista Contimpo- 
rană din Bucureşti. 

P. Grădişteanu, avocat cunoscut din capi- 
tală, a fost totdeauna iubitor de literatură şi 
s'au încercat însuşi în tinereţele sale să tra- 
ducă un şir de poezii franceze din care una 
singură „Souviens toi“ de A. de Musset s'a 
publicat în anul I al Convorbirilor. Văzând 
Capitala României lipsită de o revistă literară, 
pe când la Iaşi Convorbirile țineau de 6 ani, 
atunci Grădișteanu strânse în jurul său toate 
somitățile intelectualo-literare din Bucureşti 
și creiă Revista Contimporană care apăru la 1 
Martie 1873. Inceputul acestei publicaţii era 
grozav de slab, articolele lui G. Sion, V. A. U- 
rechia, Pantazi Ghica, Marian ete. dădură oca- 
ziune lui Maiorescu să scrie o admirabilă cri- 
tică asupra lor, intitulată „Beţia de cuvinte“. 
Când aceasta a apărut, toţi scriitori din Bu- 
cureşti s'au făcut foc pe noi, şi au hotărît să-şi 
răsbune. P. Grădişteanu serie un lung şi vio- 
lent răspuns cu care nu numai apără pe cola- 
boratorii săi, dar încă atacă pe redactorii Con- 
vorbirilor Literare cu înverşunare; Urechia 
răspunde asemenea lung și larg cu tot felul de 
sofisme şi loveşte personal în Maiorescu; P. 

Ghica serie drept răspuns un şir întreg de ar- 
licole în Românul. Maiorescu răspunde la toți 
în Convorbiri cu mare succes. Publicul prinse 
interes la luptele noastre şi se împărţi în două 
tabere, iar tineretul luă partea Convorbirilor 
sau a Revistei Contimporane mai ales după 
direcţiunea în care era crescut, Pentru întâia 
oară în România, lumea cu oarecare cultură, 
obişnuit atât de indiferentă în chestiuni lite- 
rare sau științifice, se interesă de cearta iscată 
şi se pasionă pentru unii sau pentru alţii. Iar 
când mai pe urmă, după obiceiul Românilor, 
articolele polemice se prefăcură în satire, pu- 
blicul mai cuminte decât noi cari ne luptam, 
râse cu dragă inimă şi de unii și de alții. Ţin 
minte că în vara acelui an m'am întâlnit la 
băile dela Kissingen, cu răposatul M. Zamfi- 
rescu, tânăr poet din Bucureşti și colaborator 
al Revistei Contimporane. Atunci am râs mult 
împreună de cearta noastră, însă aceasta nu 
ne-a oprit de a lucra fiecare în ascuns satire 
contra cercului celuilalt. Eu am compus la Kis- 
singen întâia mea Satiră, întitulată „La câţiva 
autori contimporani“, iar Zamfirescu tot acolo, 
după cum mi-a mărturisit mai târziu, opereta 
„Musa dela Borta Rece“ în care îşi bătea joc 
de noi. Borta Rece în satira dealtminteri plină 
de spirit a lui Zamfirescu era locul unde Ju- 
nimea se aduna şi se îmbăta. Iar Musa trebue 
să fi reprezentat, pe cât credem, pe Domni- 
șoara Matilda Cugler, acum D-na Poni, autoa- 

rea unui volum de poezii lirice foarte frumu- 
şele, publicate în Convorbiri. Mi s'a spus că 
mai târziu câţiva Bucureşteni venind din în- 
tâmplare în laşi se duseră de curiozitate să 
viziteze Borta Rece crezând că în adevăr mem- 
brii Junimii se îmbătă acolo, şi avură o mare 
decepţie neîntâlnind nici un Junimist beat în 
acel local cu totul ordinar şi primitiv. Poate 
că tocmai satira lui Zamfirescu a atras băga- 
rea de seamă a Junimii asupra Borţii Reci, şi 
că numai îndemnați de recomandarea poetu- 
lui din București, Creangă şi Eminescu se de- 
prinseră mai târziu să viziteze-din vreme în 
vreme acea cârciumă, în care după cât ne zi- 
ceau ei, se găsea în adevăr vin vechiu de Cot- 
nar admirabil de bun. Lupta se sfârşi cu trium- 
ful nostru şi moartea Revistei Contimporane. 
Chiar Petru Grădişteanu mărturisi într'o zi lui 
Maiorescu, mulți ani după aceea, că tot noi 
trebue să fi avut dreptate căci în luptele 'in- 
telectuale nu ar fi ca în cele politice. La aceste 
din urmă birueşte cel mai tare, mai răbdător 
şi mai cu noroc, chiar când n'are dreptate, la 
cele dintâiu victoria este a acelui ce susține 
adevărul, căci aici nici norocul, nici puterea 
pasionată nu pot fi de folos. 

Junimea a mai fost multă vreme în luptă 
cu Urechia, chiar afară de Revista Contimpo- 
rană, deși acest autor ar fi voit totdeauna să 
trăiască bine cu noi, apoi cu mulţi scriitori ro- 
mâni din Austria precum de exemplu Gh. Ba- 

rif, Vulcan, Popfiu, Ar, Densuşianu şi alţii, cu 
întreaga societate academică, până în momen- 
tul când părăsi în limbă, literatură şi ortogra- 
fie, direcţia ce-i dăduse Cipariu, Laurian, Ma- 
xim şi Fontanin, dar acel autor cu care ne-am 
certat mai mult din toţi a fost B. P. Haşdeu. 
Păcat în adevăr de acest bărbat! Cu un fond 
de erudiție foarte bogat, înzestrat de natură 
cu un spirit extraordinar, el a început tot- 
deauna bine şi a sfârşit totdeauna rău. De o 
mobilitate extremă în impresiunile sale, el a 
încercat toate genurile de activitate literară: a 
fost poet liric, poet dramatic, novelist, critic, 
jurnalist politic şi jurnalist umoristic, apoi 
devenind istoric, introduse dela o vreme me- 
toda critică în istoria Românilor. La urmă pă- 
răsi cu totul câmpul istoriei pentru a se face 
filolog, iar în anii săi din urmă părăsi şi filo- 
logia pentru a face filosofie spiritistă. In tot 
ce a scris, Haşdeu a avut o rază de originali- 
tate, dar i-a lipsit răbdarea şi perseverenţa la 
toate lucrările mari de care sa apucat şi ce 
este mai trist din toate, prea adesea a alunecat 
alături de buna credinţă; căci nu s'a sfiit să-şi 
pue ştiinţa în serviciul intereselor sale perso- 
nale, măgulind slăbiciunile intelectuale ale pu- 
ternicilor zilei în paguba adevărului ştiinţific; 
precum a făcut-o de ex. mult timp cu Gh. 
Chițu când acesta era ministru influent. Știind 
pe Chițu oltean înflăcărat, Haşdeu în scrieri 
de ale sale pune în contra adevărului istorie 

fapte mari în seama Oltenilor, numai pentru 
a fi bine văzut şi ajutat de Chițu. 

Cu care din membrii Junimii, Haşdeu nu a 
fost în luptă polemică! Cu Maiorescu negreşit; 
ca istoric cu Panu, cu Xenopol; ca filolog cu 
Burlă, Cihac, Lambrior, Philippidi. Eu, afară 
de multe notițe înghimpătoare, i-am consacrat 
o satiră specială, Satira III. Dar şi Haşdeu lo- 
vea în noi în toate felurile şi nu se sfia să ne 
joace chiar feste copilăreşti, cu trimiterea de 
poezii păcălitoare, precum „El și Ea“ şi „La 
noi e putred mărul“, despre' care am vorbit. 
Și cu amicii săi cu care lucrase mult timp în 
contra noastră, el s'a certat adesa; astăzi lovea 
în discipolul său Tocilescu, mâne biciuia pe 
V. A. Urechia mult mai dureros decât am fă- 
cut-o noi vreodată fiindcă el nu se ferea ca noi 
de a face personalităţi în polemicele sale; chiar 
şi pe binefăcătorul şi prietenul său Chițu el îl 
isbi când acesta nu mai voi sau nu mai putu 
să-i îndeplinească cererile pe care el i le a- 
dresa. Ceea ce însă caracterizează cu totul pe 
Hașdeu este următoarea împrejurare: In anul 
1874 el se duse la Maiorescu care era ministru 
de Instrucţiune Publică şi-i ceru să-l numească 
director la Arhiva Statului. Maiorescu ar fi voit 
să-i îndeplinească cererea dar nu putu din 
cauza opoziţiei ce-i făcu V. Boerescu în consi- 
liul de miniştri care susținea pe Aricescu. 
Aflând Haşdeu despre nenumirea sa, chiar de 
a doua zi, nu mai târziu, scrise un articol lung 


246 ÎACOB NEGRUZZI 


şi violent contra lui Maiorescu, în care îl ataca 
în oare care păreri filologice, ceea ce dădu loc 
la polemica între Haşdeu şi Burlă relativă la 
hanima sau anima. 

Altfel dela întâiul an al Convorbirilor până 
la timpul când teoriile şi principiile noastre au 
eşit învingătoare, noi am fost în luptă neîn- 
treruptă cu cei mai mulţi din autorii români 
din toate provinciile, susținuți fiind numai de 
dreptatea cauzei, de convingerea isbândei vii- 
toare şi de răbdarea cu care am dus campania 
noastră. Având mai totdeauna cu noi şi pe pu- 
tinii cari cumpănese argumentele serioase şi 
pe mulţi din cei căror le place să râdă, o 
bună parte a publicului nepărtinitor şi mai 
ales tineretul ne-a susținut tot timpul şi chiar 
când câteodată o furtună întreagă părea că se 
ridică contra noastră şi are să ne doboare pre- 
cum la 1864 cu faimosul proces al lui Maio- 
rescu și la 1874 când „Direcţia nouă“ atrăgea 
fără vina ei ponosul urei politice ce se ridicase 
contra lui Lascăr Catargiu, totuş cumpăna se 
plecă iarăşi după câteva vreme în partea 
noastră. 

Insă în acele timpuri de luptă şi de dușmănii 
înverșunate, Junimea avea şi prieteni înfocaţi. 
Am primit adesea scrisori dela persoane necu- 
noscute mie din toate tările locuite de Români 
în care ni se dădea cura j şi eram îndemnați să 
perseverăm pe calea începută. M'am mirat a- 
desa cât de bine oare care tineri, a căror cunoş- 

tință nici măcar am făcut-o, înțelegeau direc- 
ţia întreagă ce voiam noi să dăm literaturii 
naţionale. In câteva rânduri persoane anonime 
din Bucureşti, mă înştiinţară că Hașdeu sau 
alții ne pregătesc farse noui, mulţi îmi trime- 
teau versuri cu lauda societăţii Junimea, sau a 
vre unuia din membrii ei — poezii de sigur 
neinteresate de vreme ce nu erau iscălite şi 
nici menite a fi publicate vreodată. Caragiale 
mi-a mărturisit că încă de pe băncile şcoalei 
urmărea cu un interes febril polemica dintre 
Convorbiri şi celelalte foi şi că a fost foarte 
nenoricit în ziua când a văzut că isbutise pă- 
căleala lui Haşdeu cu poezia „La noi e putred 
mărul“. 

In anul 1871 când tineretul român dela uni- 
versităţile apusene a organizat o adevărată ser- 
bare națională, la mormântul lui Ştefan cel 
Mare din Mânăstirea Putna, la Junimea s'a a- 
dresat ca să judece care era discursul festiv 
cel mai bun, și anume la Alecsandri, Maiorescu 
şi Pogor, spre marea nemulțumire a lui M. Ko- 
gălniceanu și altor bărbaţi politici, care se du- 
sese la Putna spre a se pune în contact cu ju- 
nele generații de Români din toate părţile. Dar 
ceea ce pe mine m'a emoţionat în adevăr, a 
fost serbarea pe care societatea academică 
„România Jună“ din Viena a organizat-o în 
luna Iunie 1882 chiar în onoarea societăţii „Ju- 

nimea“, 

Nu ştiu ce sentiment va fi produs altor mem- 

bri ai societății Junimea acea serbare entu- 
ziastă în onoarea noastră, eu unul m'am simţit 
oarecum cuprins de melancolie, căci fără voie 
mi-a venit atunci gândul că tinerețele s'au dus. 
In acea vârstă fericită, acum suferi, acum te 
bucuri, azi eşti învins, mâni răpui pe dușman, 
eşti într'un vecinic neastâmpăr, într'o vecinică 
luptă în care meritele tale nu pot fi deplin 
cunoscute și preţuite. Când însă începi a fi 
cântărit după adevărata-ţi valoare, când me- 
ritele ţi se recunosc pe deplin, atunci negreşit 
luptele şi trudele au încetat dar, odată cu ele, 
S'au dus şi anii tinereţii. E plăcut să te bucuri 
de fructele unei îndelungate munci, dar te cu- 
prinde melancolia când ajungi la încredința- 
rea că capitolul e încheiat sau foarte aproape 
de a se încheia. 

Și în adevăr de atunci, lupte literare n'am 
mai purtat, iar Junimea care la început avea 
de principiu a nu se ocupa niciodată de poli- 
tică s'a transformat cu încetul şi pe nesimţite 
întrun partid politic. 


EMINESCU 


Pe la sfârşitul lunei Fevruarie sau începu- 
tul lunei Martie 1870, mă întorceam într'o 
seară acasă dela o adunare. Plecasem mai de 
vreme decât se obişnueşte, căci scriind pe a- 
tunci idila „Miron şi Florica“ eram toată vre- 
mea preocupat de poema mea. Ajunsesem la 
cântul din urmă şi cugetam pe care din sfârşi- 
turile ce mi se înfățișau în închipuire era mai 
bine să aleg. Acasă mă pusei la gura sobei şi 
lăsam să-mi treacă dinaintea ochilor, deose- 
bite imagini din idila mea — petrecere ce are 
un farmec nespus pentru ori care autor. — A- 
runcând ochii din întâmplare asupra mesei 
mele de lucru, văzui o scrisoare nedeschisă pe 
care nu o băgasem în seamă. Era adresată 
„Redactorului Convorbirilor Literare“ şi scrisă 
cu litere mici şi fine ca de o mână de femee. 
Mi-am zis că trebue să fie dela una din nu- 
meroasele poete tinere din provincie care 
voiau să li se tipărească versurile în revista 
noastră. Deschizând plicul găsii o scrisoare îm- 
preună cu o poezie întitulată „Venere şi Ma- 
donă“, amândouă iscălite M. Eminescu. Nu- 


209 IACOB NEGRUZZI 


mele Eminescu nu avea aparența a fi real, ci 
Îmi păru împrumutat de vre-un autor sfiicios 
ce nu vrea să se dea pe față. 

Deprins cu pacheturi întregi de versuri şi 
proză ce-mi veneau zilnic, mă pusei să citesc 
cu indiferență poezia „Venere şi Madonă“ dar 
dela a treia strofă care începea cu versurile: 


Rafael pierdut în visuri ca 'ntr'o noapte înstelată, 
Suflet îmbătat de raze şi d'eterne primăveri... 


interesul mi se deşteptă şi merse crescând 
până la sfârşit. Foarte impresionat am cetit 
poezia de mai multe ori în şir, iar a doua zi 
des de dimineaţă m'am dus la Maiorescu cu 
manuscriptul în mână. „In sfârşit am dat de 
un poet“, i-am strigat intrând în odae şi ară- 
tându-i hârtia. „Ai primit ceva bun? răspunse 
Maiorescu, să vedem!“ El luă poezia şi o ceti, 
apoi o ceti şi a doua oară şi zise: „Ai dreptate 
aci pare a fi un talent adevărat. Cine este acest 
Eminescu“? 

— „Nu ştiu, poezia e trimisă din Viena“, 
„Foarte interesant, zise încă odată Maiorescu, 
lasă manuscriptul la mine. Peste câteva zile, 
fiind adunarea Junimii şi Maiorescu cetin- 
du-ne versurile „Venere şi Madonă“ toţi şi mai 
ales Pogor au fost încântați de acest poet ne- 
cunoscut. 

Imi pare foarte rău că printre hârtiile mele 
n'am mai putut găsi scrisoarea lui Eminescu, 
care a întovărăşit poezia „Venere şi Madonă“, 

căci era tot atât de originală şi de interesantă 
ca şi poezia însăşi. Eu i-am răspuns felicitân- 
du-l de succesul ce avusese versurile sale în 
Junimea, i-am expus părerile societăţii, obser- 
vaţiile critice ce se făcuse, Pam îndemnat să 
cultive talentul său, și am sfârşit ce rându-i a- 
mănunte despre viaţa şi ocupațiile sale din 
Viena. La toate aceste Eminescu nici mi-a răs- 
puns, dar peste câtva timp îmi trimise o a doua 
poezie întitulată „Epigonii“ care iarăş a fă- 
cut mare efect în societatea noastră din cauza 
frumuseței versurilor şi originalității cugetării. 
Negreşit că în fond nu era cu putință să ne. 
unim cu părerile lui Eminescu. O societate în 
care critica juca un rol așa de însemnat nu 
putea considera ca autori de valoare pe Cichin- 
deal, Mumuleanu, Prale, Bolliac etc., din care 
unii sunt mult mai pe jos chiar de cea mai 
simplă mediocritate, dar țiind seamă de ta- 
lentul poetului, i-am publicat poezia chiar în 
fruntea Convorbirilor, unde tipăream versuri 
foarte rareori, numai în cazul când credeâm . 
că ele au o valoare deosebită. In scrisoarea ce-i 
am adresat atunci, deși i-am lăudat poezia, 
i-am arătat îndoiala ce aveam despre meritul 
mai multora din autorii cântaţi de dânsul şi 
eram curios să aflu ce efect i-a făcut critica 
Junimii. Răspunsul ce Pam primit dela Emi- 
nescu lam regăsit, şi socot că este interesant 
de a-l reproduce aici în întregul său. Iată-: 

Viena în 17/6 870 st. n. 
Scumpe Domnule Redactor, 


Alles in Deutschland hat sich in Prosa und Versen 
[verschlimmer 
Ach und hinter Uns liegt weit schon die goldene Zeit! 


„Intr'adevăr aşa îşi începe Schiller Jere- 
„Triada, numai că el făcea un compliment tre- 
„cutului, pe când aplicat la noi, Românii, mi 
„se pare a fi un adevăr. Dacă în „Epigonii“ veţi 
„Vedea laude pentru poeți ca Bolliac, Mureșan 
„Şi Eliade, acelea nu sunt pentru meritul in- 
„tern a lucrărilor lor, ci numai pentru că în- 
„tr'adevăr te mişcă acea naivitate sinceră, ne- 
„conștiută cu care lucrau ei. Noi cești mai noi 
„cunoaștem starea noastră, suntem treji de su- 
„flarea secolului, şi deaceea avem atâta cauză 
„de a ne descuraja. Nimic, decât culmile stră- 
„lucite, nimic decât cunoștința sigură, că nu 
„le vom ajunge niciodată. Și să nu fim scep- 
„tici. Atâta lucru, cele mai multe puteri sfăr- 
»mându-se în van în lupte sterile, cele puține 
„descuragiate, ameţite de strigătul gunoiului 
„reînoată asupra apei. Imi place să cetese 
„printre şire. Deşi D-voastră cercaţi a râde 
„În „Copii“, totuşi adesea văd descuragiarea 
„internă, convicțiunea amară, că nu veţi putea 
„ajunge la ceva cu ele — căci e o generaţiune 
„acea cu care vă luptaţi 1). 


1) Eminescu face aluzie la schițele şi novelele mele întitu- 
tulate „Copii de pe natură“, 

„Intre corespondenţele Redacțiunii am vä- 
„zut un respuns cătră V. Dim. Dacă e Vasile 
„Dimitrescu acela căruia i-ați respuns, aşi avea 
„a vă aduce aminte că o respingere prea aspră 
„îl poate face să se îndoească de sine însuși, şi 
„că poate e rar un om, care să se descurajeze 
„mai uşor ca Dimitrescu 2). Altfel veţi fi bă- 
„gat de seamă, cum că are mult talent, deşi 
„fantasia înneacă reflecţiunea. Numai drept 
„vorbind, mama imaginilor, fantasia, nu îmi 
„pare a fi o condiţiune esenţitală a poeziei, — 
„pe când reflecţiunea nu e decât scheletul, care 
„în opera de artă nici nu se vede, deşi pali- 
„dele figuri ale unor tragediani, îşi arată mai 
„mult oasele și dinţii de cât formele frumoase. 
„La unii predomină una, la alţii alta; unirea 
„amândorora e perfecțiunea, purtătorul ei, ge- 
„niu. Dimitrescu nu e un geniu deşi e poet. 

„Poate că-mi o veţi ţine de rău, că van 
„făcut observaţiunea aceasta, dar am cumpenit 
„respectul ce vi-l datorez, cu iubirea ce am 
„pentru descurajatul meu amic. Dacă e rău 
„ca să predomine iubirea, îmi retrag cuvântul, 
„şi Vă rog a crede că n'am spus nimic. 

„Poate că Epigonii, să fie rău scrisă. Ideea 
„fundamentală e comparaţiunea dintre lucra- 
„rea increzută şi naivă a predecesorilor noştri, 
„şi lucrarea noastră trezită, rece. Prin operele 


2) Urma a dovedit că Eminescu s'a înşelat asupra lui Vasile 
Dimitrescu, care a rămas necunoscut, neproducând nimic de 
seamă în literatura română. 

„liricilor români tineri, se manifestă acel aer 
„bolnav deşi dulce pe care Germanii îl numesc 
>» Weltschmerz. Aşa Nicoleanu, aşa Skelitti, aşa 
„Matilda Cugler, — e oare cum conștiința ade- 
„vărului trist şi sceptic învins de cătră colorile 
„Şi formele frumoase, e ruptura între lumea 
„bulgărului şi lumea ideei. Predecesorii noștri 
„credeau în ceea ce scrieau, cum Shakespeare 
„credea în fantasmele sale, îndată însă ce CONş- 
„tiința vede că imaginile nu sunt decât un joc, 
„atunci, după părerea mea, se naşte neîncre- 
„derea sceptică, în propriele sale creaţiuni. 

„Comparaţiunea din poezia mea, cade în 
„defavorul generațiunii noi şi cred cu drept. 

„Ancă una. Mi se pare că strofa a treia nu 
„se prea potriveşte cu întregul. Se poate cumcă 
„numai mi se pare, se poate cumcă și multe 
„altele mi stor fi părând bune, şi or fi rele; în 
„fine ceea ce nu se va potrivi, puteţi şterge în 
„bună voie. In caz de a șterge strofa a treia, 
„apoi veţi fi bun de a corege într'a patra vorba 
„Zidea în zidind: „Eliad zidind“... Admiţând 
„strofa a treia ar suna mai bine, cores astfel. 

„Vă rog de indulgență pentru timpul cât vi-l 
„răpesc cu cetirea epistolei mele, şi în credin- 
»țându-vă despre deosebita stimă ce Vă pă- 
„strez“. 

Rămân al D-voastră 


M. Eminescu 
N.B. — In caz de a-mi respunde în corespondența „re- 


„dacţiunii, veţi bine voi a o face fără loc şi nume sub cifra 
e pi 

Poeziile lui Eminescu, scrisorile sale, scrise 
altfel decât cele ce primeam obişnuit, dela toţi 
autorii, făceau să mă interesez tot mai mult 
de acest tânăr poet. Având a pleca în acea 
vară la băi în Austria, hotării să mă opresc 
la Viena câtva timp pentru a face cunoştinţă 
cu Eminescu şi a petrece cu dânsul o bucată 
de vreme. Dar nu lam înștiințat de sosirea 
mea, voind să-i fac o surprindere. Ajuns în 
Viena mă dusei la cafeneaua Troidl din Woll- 
zeile, unde ştiam că este locul de adunare al 
studenţilor Români şi mă aşezai la masă deo- 
parte lângă o fereastră, de unde fără a fi bă- 
gat în seamă, puteam observa pe toţi tinerii 
ce vorbeau între dânşii românește. Erau mulţi 
adunaţi în ziua aceea, unii păreau mai inteli- 
genţi, alţii mai puţin, dar mai toate figurile 
aveau expresiuni comune, încât îmi zisei că 
Eminescu nu poate să fie printre dânșii. Deo- 
dată se deschide uşa şi văd intrând un tânăr 
slab, palid, cu ochii vii şi visători totodată, cu 
părul negru, lung, ce i se cobora aproape până 
la umeri, cu un zâmbet blând și melancolic, 
cu fruntea înaltă şi inteligentă, îmbrăcat în 
haine negre, vechi şi cam roase. Cum lam 
văzut am avut convingerea că acesta este Emi- 
nescu, şi fără un moment de îndoială m'am 
sculat de pe scaun, am mers spre dânsul, şi 
întinzându-i mâna, i-am zis: „Bună ziua, Dom- 
nule Eminescu!“. Tânărul îmi dădu mâna şi 
privindu-mă cu surprindere: „Nu vă cunosc“, 
răspunse el cu un zimbet blând. 

— Vedeţi ce deosebire între noi, eu vam 
cunoscut îndată. 

— Poate nu sunteţi din Viena? 

— Nu, 

— După vorbă sunteţi din Moldova... poate 
din Iaşi?... 

— Chiar deacolo. 

— Poate sunteţi Domnul... Iacob Negruzzi? 
zise el cu sfială. 

— Chiar el. 

-— Vedeţi că şi eu v'am cunoscut. 

La auzul numelui meu, lăţit între tinerimea 
studioasă din cauza Convorbirilor. Literare, 
studenţii români din cafenea se grămădiră îm- 
prejurul nostru şi Eminescu mi-i făcu cunos- 
cuţi. Cei mai mulţi erau din Transilvania și 
Ungaria, câţiva din Bucovina. 

— Imi pare rău că Slavici a plecat din 
Viena în vacanțe, zise Eminescu, aş fi dorit 
foarte mult să faceţi cunoştinţa lui. Eu cred 
că Slavici este un scriitor cu viitor, el cugetă 
drept, are idei originale, şi va scrie foarte bine 
când va mânui mai ușor limba română de care 
sa cam desvăţat în şcolile ungurești. 

Imprieteniţi din cel întâiu moment am stat 
mai bine de o săptămână în Viena, petrecând 
tat timpul cu Eminescu, discutând împreună 
despre trecut şi viitorul Românilor, despre 
războiul franco-german ce tocmai isbucnise şi 
pasiona toată lumea şi mai ales despre litera- 
tura noastră naţională. 

Pe Slavici l-am cunoscut numai la întoarce- 
rea mea dela băi şi l-am îndemnat să scrie un 
studiu comparativ între cele două popoare con- 
locuitoare Români şi Unguri, la care se re- 
feră şi un pasaj din scrisoarea ce am primit 
dela Eminescu după întoarcerea mea în lași 
şi pe care o reproduc mai jos. 

La despărțirea noastră întrebai pe Eminescu 
dacă i-ar plăcea să se aşeze în lași când va 
sfârşi studiile sale. 

— „Aş veni bucuros, îmi răspunse el, căci 
societatea „Junimea“ are pentru mine o mare 
atracţie, însă mai târziu. Deodată ne-am în- 
teles cu Slavici să punem în mişcare pentru 
anul viitor o mare întrunire a studenților Ro- 
mâni din toate părţile, la mormântul lui Ște- 
fan-cel-Mare din mânăstirea Putna. Când ne- 
om fi îndeplinit această datorie, vin. — Emi- 
nescu îmi povesti cum voiau să organizeze 
acea serbare, şi-mi făgădui asupra ei, o mică 
notiță pentru „Convorbirile Literare“ pe care 
mi-o şi trimise. Este articolul subsemnat cu li- 
tera E şi publicat în numărul din 15 Septem- 
vrie al revistei. El mi-a fost trimes cu urmă- 


toarea scrisoare: i Pa 
Viena, */, Septembre 18 -A pA 
s UY & 
Scumpe Domnule Negruzzi, A ATZ < 
ae 


„Numai Dumnezeu mai poate descurca fe REGE 
„este omul. Astfel un individ, care crede că se 
„cunoaște bine pe sine, care-şi urmează liniș- 

„tit trebile lui, ori concrete ori abstracte, țesă- 

` „turi de painjini filosofice sau poetice, se tre- 
„zeşte într'o bună dimineaţă cu o întâmplare 
„oarecare, — în sine aceeași pentru toată lu- 
„mea — că stârneşte în el porniri, de care nici 
„nu visa măcar că există în sufletul lui; acea- 
„stă întâmplare nimiceşte toate țesăturile com- 
„binate de mintea lui, şi el singur se trezeşte 
„deodată că e alt om, adesea negaţiunea indi- 
„vidualităţii lui de până atuncea. In fine, 
„schimbări de astea psichologice de s'ar întâm- 
„pla numai sporadic pe ici, pe colea, în indi- 
„vidul cutare ori cutare, ar fi calea-valea, dar 
„popoare întregi să le vezi suferind de această 
„metempsicosă, ori cum pustia i-aş mai zice? 
„Ai crede că sufletele Germanilor au trecut în 
„animale şi sufletele animalelor în Ger- 
mane. 

„O, tăcuţii, gânditorii, umanitarii Germani! 
„Unde sunt ei? Vă încredinţez că nu-i mai gă- 
„seşti în nici o manifestaţie a vieţii lor. Ziarele 
„germane sunt mai chauviniste şi mai poltrone 
„decât toate — decât ale noastre chiar, impli- 
„când Columna. „Die welschen Mordbrenner“! 
„iată titlul unui articol de fond din unul din 
„cele mai serioase ziare; jurnalul „Blätter für 
„litterarische Unterhaltung“ aduce totdeauna 
„titlul cărţilor ce es la lumină: „Das Germa- 
„„nenthum in Osterreich“, „Die Feuerprobe des 
„Norddeutschen Bundes“, „Auf nach Frank- 
„reich“, Vorwärts“! „Geharnischte Sonette“, 

„Der Krieg Deutschlands“ — 20 până la 30 vo- 
„lume pe săptămână, toate de materia aceasta! 

„Inainte nu ţineau la naționalitatea lor, 
„fiindcă nu prea aveau la ce ţine! Toată lumea 
„lega de numele de German epitetul nu prea 
„măgulitor de  „Holzkopf“. Azi lucrul se 
„schimbă. Azi îi veţi vedea tot aşa de tenaci, 
„greu de desnaţionalizat, mândri de numele 
„lor cum sunt Francezii. lată urmele ce în- 
„tâmplările istorice lasă în viaţa psichică a 
„popoarelor. 

„Dacă e v’o fericire pentru care vă invidiez 
„întradevăr, apoi e aceea că puteţi găsi în ocu- 
„pațiuni literare mulțumirea aceea pe care 
„realitatea nu e în stare a v’o da, la mine e cu 
„totul dimpotrivă; întrun pustiu să fiu şi nu 
„mi-aşi putea regăsi liniștea. 

„Veţi vedea din stângacele schimbări şi din 
„neputinţa de a corige esenţial pe Făt-fru- 
„mos 1) că vam spus adevărul. De aceea, vă 
„rog, mai citiţi-l d-voastră şi ştergeţi ce veţi 
„crede că nu se potriveşte, căci eu nici nu mai . 
„ştiu ce se potriveşte și ce nu. 

„In fine, am vorbit cu Slavici pentru arti- 
„colele asupra Ungurilor. Bietul om s'a cam- 
„descurajat când a cetit studiile de Xenopol, :: 
„pentru că simţea că nu o să poată scrie nici- - 


1) Eminescu face aici aluzie la povestea sa „Făt frumos 
din lacrimă“ publicată în numerele din 1 şi 15 Noembrie 
1870 din „Convorbiri Literare", 

„odată astfel; dar asta a fost totodată impulsul 
„de căpetenie care-l va face să vă dea niște 
„articole într'adevăr bine scrise și corect cu- 
„getate. Pentru asta însă și-a şi destinat un 
„timp de câteva luni până la Crăciun. 

„Alături cu povestea vă trimit şi o notiţă 
„asupra serbării dela Putna. Puneţi să o ti- 
„părească cu litere cât se poate de mici, nu 
„trebue să-i daţi nici în cea mai externă apa- 
„renţă o importanţă pe care nu va fi capabilă 
„de a o avea. 

„In fine rugându-vă să mă ertaţi, întâiu 
„cam scris aşa de negligent epistola, a doua 
„că vă răspund aşa de târziu, a treia că vă ră- 
„pesc atâta timp cu ea, — şi încredinţându-vă 
„totodată despre afecțiunea călduroasă ce v-o 
„păstrez“. 

Rămân al D-voastră prea supus 
M. EMINESCU 


— Spre marea mea părere de rău am fost 
împiedicat de a mă duce la mânăstirea Putna 
ca să asist la adunarea tinerimii Române dela 
mormântul lui Ștefan cel Mare, şi astfel n'am 
mai văzut pe Eminescu până la așezarea sa în 
laşi ce a urmat câţiva ani mai târziu. Insă în 
tot intervalul acesta am fost în corespondență 
regulată cu dânsul, şi-mi aduc aminte că eu 
îl tot îndemnam în scrisorile mele să-şi facă 
doctoratul, pentru a putea dobândi la laşi o 
catedră la facultatea de litere, dar Eminescu 

nu-mi răspundea de loc asupra acestui punct, 
viindu-i se vede foarte greu, să-și cercuiască 
studiile, în marginile cele bine hotărite, pe 
care le cere ori-ce universitate, pentru elibe- 
rarea unei diplome. Astfel Eminescu nu a do- 
bândit niciodată vreun grad academic, cu toate 
bogatele cunoștințe ce avea, mai ales în filoso- 
fie şi istorie, şi aspiraţiile la o catedră univer- 
sitară, pe care dealtminteri numai noi le a- 
veam pentru dânsul, iar el nu le avea de loc 
precum în deobşte nu avea nici o aspirație, nu 
s'au putut realiza. 

Venit în Iași, el deveni în curând prieten 
intim cu mai mulți membri ai Junimii: Mi- 
ron Pompiliu, Bodnărescu, Creangă şi mai pe 
urmă reînoi prietenia cu Slavici care şi el veni 
la laşi urmând invitării mele. De pe la aceştia 
am aflat câte ceva despre originea și viaţa tre- 
cută a lui Eminescu, căci cu mine el nu vorbea 
niciodată de sine sau de ai lui. 

Două versiuni circulau despre originea fa- 
milei lui Eminescu. După unii, bunul sau stră- 
bunul său ar fi fost Turcul Emin. Acest Emin 
sau Emin-Efendi cum i s'ar fi zis, ar fi fost 
negustor rămas prin Moldova în timpurile 
când relaţiile noastre cu Turcii erau. mai 
strânse. Deprins cu noi, el şi-ar fi schimbat 
numele în Eminovici, s'ar fi botezat, s'ar fi că- 
sătorit cu o Româncă și s'ar fi aşezat întâi la 
Suceava şi apoi la Botoşani. Negreșit că după 
câteva generaţii, membrii acestei familii nici 

ar mai fi ştiut de originea lor orientală, iar 
dragostea şi respectul ce Eminescu le-a avut- 
totdeauna pentru Musulmani şi disprețul său 
pentru Greci, Evrei, Bulgari şi alte neamuri 
din Orientul Europei ce trăise sub dominaţia 
turcească, s'ar explica astfel prin atavism. 

Această versiune este însă cu totul imagi- 
nară. După alta, poate mai întemeiată dar to- 
tuşi nesigură ce mi-a comunicat Slavici, fami- 
lia lui Eminescu s'ar trage din unul din război- 
nicii, cu care Regele Carol IX al Suediei a scă- 
pat în țările române după bătălia dela Pultava. 
Acest străbun al poetului nu a urmat mai de- 
parte pe regele său, ci însurându-se la noi cu o 
Româncă, a intrat în serviciul statului Mol- 
dovenesc. 

Strămoșii lui Eminescu au rămas în Suceava 
după trecerea Bucovinei către Austria și abia 
bunul sau poate abia tatăl său s'ar fi aşezat în - 
judeţul Botoşani unde a trăit până la moartea > 
sa, căutând moşioara al cărui proprietar era. 

Familia se numea Eminovici și chiar acum 
în zilele în care scriu aceste rânduri, mai 
trăește cu acest nume un frate al lui Eminescu,- 
ofiţer în armata română. Mai târziu am aflat - 
că şi acesta ar fi adoptat numele Eminescu. - 
Insă nu Eminescu însuşi şi-a schimbat termi- . 
naţia din-ovici în escu, ci precum mi-a spus-o - 
odată singur, Aron Pumnul, învățătorul său de: 
limba română la Cernăuţi unde îl. trimesese 
tatăl său să studieze, Pa îndemnat să-și roma- . 


AMINTIRI DIN: JUNIMEA” : 268 


nizeze terminația. La Cernăuţi, viind odată o 
“trupă de actori români, sub direcţia Doamnei 
Fanny Tardini, tânărul Eminescu a părăsit 
şcoala din admiraţie, sau poate dintrun amor 
precoce pentru una din actriţe, şi s'a tocmit 
ca suflor, cutreerând cu acea trupă mai toate 
oraşele române, până ce iarna a ajuns la Bu- 
curești. Acolo, se zice că din gaura de suflor 
vedea foarte des o doamnă sau domnişoară 
frumoasă ce venea regulat la teatru în aceeaşi 
lojă de avant-scenă, şi se aprinse de un amor 
platonic așa de mare pentru dânsa, încât multe 
nopţi le-a petrecut viitorul poet, după sfârşi- 
rea reprezentaţici, sub ferestrele femeiei ado- 
rate fără ca aceasta să aibă o idee măcar de 
pasiunea ce inspirase. 

Aflând tatăl lui Eminescu că fiul său se gă- 
seşte în București, s'a grăbit să-l ridice din mij- 
locul actorilor şi să-l trimită la Brașov ca să-și 
urmeze în gimnaziul român de acolo învăţă- 
turile întrerupte. La Braşov, Eminescu a stat 
câtva timp, apoi merse la Blaj, unde sfârşi 
studiile sale secundare şi trecu în urmă la 
Viena la universitate, unde Pam găsit în vara 
anului 1870. Eminescu era atunci de 21 de ani, 
născut fiind în 20 Decemvrie 1849. Cu tatăl 
său împreună, Eminescu nu putea trăi din 
cauza vecinicilor aluzii înghimpătoare pe care 
acesta le făcea fiului său; după cum mi-a spus 

“însuşi poetul, acești ghimpi au fost cauza prin- 
cipală pentru care viața în casa părintească 

i-a fost totdeauna nesuferită. Chiar când se du- 
cea în vacanțe la moşioara tatălui său, el se 
aşeza în sat într'o casă de ţăran, iar altă dată 
stătu o vară întreagă la stână cu ciobanii. 

Atât am putut afla despre întâile tinereţe ale 
lui Eminescu. 

Când Maiorescu deveni ministru al Instruc- 
țiunii Publice. Eminescu fu numit bibliotecar 
la Universitatea din laşi, post foarte potrivit 
pentru dânsul, căci acum avea și îndestulă 
vreme să lucreze după voe şi ocaziunea să se 
adâncească zile întregi în cărţi şi manuscripte 
vechi, — ocupaţie ce avea pentru dânsul un 
farmec deosebit, căci Eminescu a fost tot- 
deauna mare admirator al trecutului, mai ales 
al evului mediu şi deplin dispreţuitor al seco- 
lului nostru și al civilizaţiunii moderne. In tim- 
pul când era bibliotecar au început și amoru- 
rile cu Veronica Micle, care a murit în anul 
1889 chiar când începusem a scrie aceste a- 
mintiri. Veronica era de mult cunoscută „Ju- 
nimii“, din anul 1864, când figurase la vârsta 
de 14 ani ca martoră principală în procesul 
lui Maiorescu. Foarte frumușică, veselă, spiri- 
tuală, această fată fu măritată de mama ei la 
vârsta de 16 ani, cu Ştefan Micle, bătrân pro- 
fesor la Universitate. Intre dânşii erau poate 
38 de ani de deosebire de nu mai mult. In ase- 
menea împrejurări, fiind dat şi caracterul uşu- 
ratic al acestei tinere femei, nu e de mirat că 
ea nu se credea legată prin lanţurile căsătoriei 

până într'atâta încât să păzească cu stricteţă 
credința conjugală bătrânului Micle, pe care 
îl considera mai mult ca un părinte decât ca 
un soţ. Veronica nu a simțit un adevărat amor 
decât pentru Eminescu. In casa bătrânului 
Micle, Eminescu petrecea ceasuri întregi pe fie- 
care zi; acolo își declama poeziile cu acea ca- 
denţă plângătoare care făcea farmecul lectu- 
rii sale. Acolo și Veronica i-o fi cetit încercă- 
rile sale poetice, care pe ici, pe colo, poate o 
fi fost îndreptate după sfaturile lui Eminescu. 
Prin zilnicele lor relaţiuni s'a desvoltat această 
violentă pasiune reciprocă; tinerii amorezați 
îşi jurară să se căsătorească după moartea lui 
Micle, ba încă Eminescu cu fantasia lui ne- 
măsurată, temându-se de pe atunci de posibi- 
litatea unei despărţiri după eventuala lor că- 
sătorie, propunea ca amândoi să treacă în se- 
cret la catolicism din cauză că această lege 
nu admite divorţul. 

Pe lângă scopul de a face din Eminescu un 
doctor în filosofie, poate că și dorinţa ce aveau 
câțiva dintre noi mai inițiați în tainele vieții 
sale private de a-l despărţi de Veronica, a fost 
una din cauzele pentru care societatea Juni- 
mea se hotări să trimeată pe Eminescu cu con- 
tribuţia membrilor ei la Berlin pentru ca să 
urmeze studiile sale universitare. ; 

La Berlin, Th. Rosetti, comisarul guvernului 
pe lângă căile ferate Strousberg întrebuință pe 
Fminescu ca un fel de secretar privat pentru 

a-i da ocazie să aibă un mic salar. Dar zadar- 
nic lam trimes pe Eminescu la Berlin. Fie că. 
el nu se putea de loc hotărî să se pregătească : 
pentru examenul de doctorat, fie că pasiunea 
pentru Veronica îl rechema înapoi la Iași, el 
părăsi Berlinul, fără chiar a ne preveni, şi 
într'o bună dimineaţă ne pomenirăm cu dânsul 
întors definitiv. Atunci după stăruința noastră 
el fu numit revizor școlar în judeţele Iași şi 
Vaslui. In această calitate el călătorea din sat 
în sat, avea raporturi continue cu învățătorii, 
cu primarii, cu țăranii, și se întări tot mai mult 
în dragostea sa pentru poporul de jos. De pe 
atunci datează începuturile sale de poezii în 
formă populară pe care mai târziu le-a per- 
fecţionat așa de mult. Sâmbăta seara venea 
obişnuit cu câteva poezii de acestea, cărora 
Junimea le dădu epitetul de cantabile fiindcă 
adese ori le intonam în cor spre înveselirea tu- 
turora şi a autorului însuşi, care când era bine 
dispus, lua şi el parte la cântarea comună. 

Aşa merseră lucrurile până la anul 1876 
când partidul roș viind la putere începu să 
prigonească fără cruțare nu numai pe bărbaţii 
politici din tabăra învinsă dar şi pe toţi acei 
ce se bucurase câtuși de puțin de protecţia 
acestora. - 

Pentru a avea cu ce trăi Eminescu, urmând 
invitării lui Maiorescu, se aşeză la Bucureşti 
unde deveni redactor la jurnalul de opoziție 
„Timpul“. Prin faptul că făcea polemică zil- 

-nică cu partidul liberal, el îmbrăţișă cu înce- 
-tul cauza conservatorilor cu un fel de fantasie 
poetică închipuindu-și-i ca un partid de au- 
tochtoni, în luptă cu altul ce s'ar compune mai 
ales din persoane de origine străină. Câte 
odată, când îl apuca indignarea, el scria câte 
-unul din acele articole polemice violente pe 
care le admirau nu numai partizanii, dar chiar 
şi adversarii săi şi mai ales C. A. Rosetti, ṣe- 
ful partidului dela putere. Ştiu dela intimi 
de-ai lui Rosetti că acesta în momentul când 
îi soseau gazetele, lua totdeauna întâi „Lim- 
pul“ în mână şi citea articolele lui Eminescu 
dela un capăt la altul, declarând despre poetul 
nostru că are cea întâi pană de jurnalist în Ro- 
mânia, deşi era cel mai înverşunat duşman 
al său. In intervalul acesta Micle muri și Ve- 
ronica, liberă acum, aştepta cu nerăbdare să 
vie iubitul ei în Iaşi și să-şi îndeplinească fă- 
găduinţa. Insă sentimentele lui Eminescu nu 
mai erau acele de odinioară. Absența îndelun- 
gată își produsese efectele ei asupra imagina- 
tiei impresionabile a poetului. Se crede că întâi 
i-ar fi inspirat un amor trecător D-na Mite 
Kremnitz, soția D-rului Kremnitz, autoare ger- 
mană plină de talent care trăia în Bucureşti 1) 
şi care primea un cerc de oameni de litere în 
-casa ei, apoi i-a deșteptat o pasiune puternică 
văduva Cleopatra Poenaru, fiica pictorului 


1) A murit în anul 1915 la Berlin. 

Lecca. Acei care cunosc ca mine pe această 
doamnă, negreșit foarte inteligentă dar de loc 
frumoasă şi mult mai mare de ani decât Emi- 
nescu, îşi vor pune uimiţi întrebarea cum de o 
asemenea pasiune a fost posibilă? Şi cu toate 
acestea niciodată Eminescu n'a iubit mai cu 
violență. Poate însă că şi rezerva în care se 
zice că s'ar fi tinut Cleopatra faţă de Eminescu 
ar fi fost cauza înverşunatei pasiuni a poetului. 
El se plimbă nopţi întregi înaintea casei Cleo- 
patrei din str. Cometa „pe lângă plopii fără 
soț...“ care se găseau cam acolo unde astăzi se 
ridică statua lui Lascăr Catargiu, o urmărea 
pretutindeni, ba i s'a întâmplat să petreacă o 
noapte întreagă, de cu sară până în ziuă, as- 
cuns în bucătăria iubitei sale, numai spre a 
o zări un moment. In această perioadă Emi- 
nescu a compus cele mai frumoase și mai de- 
săvârșite poezii, acele care au pus pecetea ge- 
niului pe scrierile sale şi i-au statornicit re- 
putaţia de mare poet. 

Veronica din Iaşi, aflând de sigur despre 
noua pasiune a lui Eminescu, se repezi despe- 
rată la Bucureşti şi se vede că pe un timp scurt 
întoarcerea ei la Iași, cu dispariţia farmecului 
prezenţei dispăru din nou afecțiunea lui E- 
minescu şi de astă dată pentru totdeauna. 
Desperarea iubitei, înșelată în visurile şi aş- 
teptările sale, ținu mai mulți ani, în care ea 
se plânse în versuri de amorezul ei necre- 
dincios, până când natura uşoară a Veronicăi 

învingând, o făcu să se mângâie și ea de pără- 
sirea iubitului ei. Că încă de pe atunci facul- 
tățile mentale ale lui Eminescu începeau a 
simţi întâile încercări ale boalei care se pre- 
gătea, arată şi ocupațiile sale ce se mărgineau 
aproape esclusiv la metalifizica indiană și în 
general la mistere religioase. Pe mine mă puse 
întâi pe gânduri şi-mi strânse inima următoa- 
rea împrejurare. Viind odată în Bucureşti 
după ce nu dădusem ochi cu Eminescu mai 
bine de un an întreg, mersei să-l văd la dânsul 
acasă. Nu Pam găsit dar am intrat în locuinţa 
unde şedea. Era o odăiţă din fundul curţii Clu- 
bului Regal de pe Calea Victoriei, în care rufe, 
cărți, perine, haine, manuscripte, teancuri de 
gazete vechi stăteau aruncate unele peste al- 
tele. Poate că de luni de zile nu se mai mătu- 
rase şi curăţise acea odae, căci nu mi-aduc a-. 
minte să fi văzut în toată viața mea, până 
chiar şi prin bordee ţigăneşti așa o murdărie. 
Am plecat întristat şi când a doua zi am În- 
tâlnit din întâmplare pe Eminescu pe uliţă, el 
îmi zise: 

— „Am auzit că m'ai căutat eri, ce voiai 
dela mine? 

— Voiam să te văd, nu te-am mai văzut de 
un an. 

— „Aşa! esclamă el cu mirare... Poate că 
nu avea nici o idee că trecuse atâta vreme, de 
când nu ne mai întâlnisem. 

Intro notiță ce am publicat în Convorbiri 

Literare cu ocaziunea morții lui Eminescu, am 
vorbit despre venirea sa la Taşi în luna Iunie 
1889 când sa ţinut acolo o mare serbare pen- 
tru inaugurarse statuei lui Ştefan cel Mare 
ce se ridicase pe piaţa Curţii Domnești. Emi- 
nescu își regăsi atunci prietenii săi intimi, pe 
Creangă, pe Miron Pompiliu, pe ceilalți, cu 
căre petrecu vre-o zece zile. In o „Junime“ nu- 
meroasă ce se finu la mine, el ne ceti, în aplau- 
sele entusiaste ale Societăţii, cunoscutele sale 


3 


versuri în formă de Doină 


Dela Nistru pân'la 'Tisa 
Tot Românul plânsu-mi-s'a... 


pe care serbarea i le inspirase. Foarte carac- 
teristică este că, deși trimes de jurnalul „Tim- 
pul“ pentru a scrie corespondențe despre festi- 
vitățile din Iași, el nici măcar se duse să asiste 
la inaugurarea statuci, ci în timpul când mii 
şi mii de oamenii se grămădeau înaintea Pala- 
tului Domnesc, şi ascultau discursurile patrio- 
tice ce se rosteau, el petrecea singur la Borta 
Rece cu un pahar de Cotnar. 

Abia trecuse opt zile după întoarcerea sa în 
București şi primii o scrisoare dela D-na Maio- 
rescu prin care aceasta îmi da trista ştire că 
Eminescu a înnebunit; că el își închipueşte a 
fi călugăr, binecuvântând pe oricine întâlneşte 
şi şoptind rugăciuni. D-na Maiorescu îmi ce- 
rea să încunoştiințez pe rudele lui Eminescu 


despre această mare nenorocire. Eu, ştiind că 
s 

rude de ale lui Eminescu nu trăesc prin lași şi 
neavând o idee care din fraţii sau surorile lui 
sunt în viaţă şi unde se găsesc, m'am dus 
chiar în seara când am primit scrisoarea la Ve- 
ronica Micle, spre a cere deslușiri, închipuin- 
du-mi că ea trebue să-i cunoască bine pe toţi. 
Am găsit pe Veronica jucând cărţi cu un tânăr 
ofițer. Eu totuș căutam să o pregătesc cu în- 
cetul la vestea nenorocită despre boala prie- 
tenului ei pentru a nu o impresiona din cale 
afară, când spre uimirea mea văzui că Vero- 
nica ia lucrul foarte uşor, aproape cu indife- 
renţă. „A nebunit Eminescu? Se vedea de mult 
că merge pe calea aceasta“. — Apoi schim- 
bând vorba trecu la un subiect de conversaţie 
mai veselă... 

Prin îngrijirea amicilor lui Eminescu şi în 
special a lui Maiorescu care a fost totdeauna 
un binefăcător al lui, el a putut fi trimis la 
Viena în casa de sănătate a doctorului Lei- 
desdorf. Acolo stătu aproape un an, se în- 
dreptă, şi putu fi trimis să călătorească prin 
Italia cu prietenul său Chibici Râvneanu care 
Pa îngrijit ca un frate. Intors în ţară el se 
aşeză la Iaşi unde după stăruințele noastre fu 
numit subbibliotecar pentru a avea un mic sa- 
lariu din care să poată trăi. După câtva timp 
însă un alt acces de nebunie îl lovi şi el fu con- 
dus în institutul de alienaţi dela Mânăstirea 
Neamţu. Eminescu se îndreptă din nou Întru- 
câtva, se duse la Botoşani, unde îl mai căutară 

şi doctorii din localitate şi veni în sfârşit la 
București unde jurnalul „România Liberă“ î] 
luă ca colaborator mai mult pentru a avea oca- 
ziunea să-i dea un salariu, decât pentru a se 
folosi de activitatea sa, iar alţi tineri prieteni 
au înfiinţat cu Eminescu un nou jurnal literar 
„Fântâna Blanduziei“ care însă mwa avut o 
lungă viaţă. 

Cea de pe urmă dată când am văzut pe Emi- 
nescu a fost la Teatrul Naţional. Eu eram cu 
nevasta mea într'o lojă, iar el era într'ur stal 
din care ne fixa toată vremea. Se vedea că a- 
vea intenția să vie în loja noastră dar până la 
urmă îl cuprindea sfiala căci abia sculat se 
aşeza iarăş la loc. Cât era de schimbat! Ce de- 
osebire între data întâi când, cu 19 ani în 
urmă, Îl recunoscusem din instinct între o mul- 
time de tineri, şi acum când puhav la față, în- 
covăiat, și cu ochii rătăciţi, era aproape de 
sfârșitul său. In adevăr puţin timp după aceea, 
reapucat de boala sa, el fu condus în institutul 
de alienaţi al doctorului Şutu din București 
unde muri în ziua de 15 Iunie 1889. 

Nu este nici o îndoială că nebuinia a fost o 
boală ereditară în familia lui Eminescu şi se 
poate urmări la ascendenţii săi din partea 
mamei. Din fraţii lui Eminescu unul sta sinu- 
cis, alții au murit nebuni, o soră era parali- 
zată, alta Henrieta, era isterică și a murit 
foarte tânără. 

Maiorescu, Gherea şi alții au scris despre 

poeziile lui Eminescu, eu nu am voit decât să 
notez câteva amintiri ce-mi rămăsese despre 
acest bărbat interesant. Imi pare că-l văd încă 
palid, slab, cu pletele lungi lăsate pe umăr şi 
cu privirea sa adâncă şi melancolică. O îm- 
preunare de aşa mare talent şi de atâta mo- 
destie este ceva extraordinar. Lipsit cu totul 
de ambiţii, el nu avea nici o aspirație pentru 
îmbunătăţirea situaţiei sale sociale sau chiar 
materiale, ba nici măcar dorința naturală şi 
legitimă a autorilor ca scrierile să le trăiască 
după moarte şi meritele să le fie apreciate şi . 
recunoscute de generaţiile viitoare nu răsărea 
niciodată în sufletul său candid. Moartea de 
altminteri era pentru Eminescu stingerea e- 
ternă, fericita nirvana a indienilor, a căror 
metafisică era obiectul studiilor sale neobosite 
şi meditaţiilor sale adânci. 

Plin de simpatie pentru clasele muncitoare, 
Eminescu avea o milă nesfârşită pentru soarta 
ţăranului român cu care îi plăcea mult mai 
mult să stea la vorbă decât cu bărbații semi- 
culţi ai societăţii mai înalte. Aceste sentimente 
îl făceau să serie în „Timpul“ articole pătrunse 
de adâncă şi puternică indignaţie. Mulţi îşi vor 
fi aducând aminte de acel articol faimos din 
1877 în care vorbea despre dorobanțţii flămânzi 
şi rupţi, cari, întorcându-se biruitori din răz- 
boiu, cereau burghejilor din Bucureşti găz- 
duire pe o noapte și acești bulgaro-români, 
cari cu gazeta în mână se lăudau de vitejia 


18 

ostașilor noştri, îi isgoneau fără milă dela 
uşa lor. 

In anii tinereţii pe când boala nu începuse 
încă a altera caracterul său, Eminescu era o- 
mul cel mai simpatic, cu natura sa imperso- 
nală, vocea sa cea melodioasă şi zâmbetul său 
cel blând. Pe atunci numai un mic cere de 
prieteni, mai ales din „Junimea“, recunoștea 
strălucitul său talent. Restul publicului şi în 
special scriitorii din Bucureşti, mai ales Haş- 
deu îl lua în râs ca pe un autor cu pretenţii și 
lipsit de orice merite literare. Dar prin o 
dreaptă întoarcere a lucrurilor totul s'a schim- 
bat mai târziu. Tinerii de prin şcoli începură 
să găsească tot mai mare plăcere în citirea 
poeziilor lui Eminescu, până când întreaga ge- 
nerație mai nouă fu cuprinsă de entuziasm 
pentru nenorocitul poet care a avut un sfârşit 
atât de jalnic. Eminescu, cunoscut în mod im- 
perfect de noi contimporanii ce ni-l reînfăţo- 
şăm din amintiri răsleţe, va fi mai bine pă- 
truns de generaţiile viitoare, a căror judecată, 
neîntunecată prin fapte fără însemnătate, va 
putea mai ușor cuprinde în întregul ei puter- 
nica lui personalitate. 


INCHEERE 


Cu timpul societatea noastră literară se 
schimbase. Pe la anii 1880—85 „Junimea“ în- 
făţişa un cu totul alt aspect, decât la început. 
Maiorescu, Th. Rosetti, Eminescu şi Slavici 
trăiau acum în Bucureşti. Carp, ocupat cu po- 
litica și agricultura, făcea numai scurte apa- 
rițiuni în Iaşi, Pogor, îngrijat de sănătatea sa, 
eşea rare ori din casă sara şi perdea tot mai 
mult interesul pentru societatea noastră; câțiva 
membri murise, iar unii din cei vechi cari nu 
părăsiseră oraşul Iaşi, precum profesorii Cu- 
lian, Melic şi alţii se simțeau cam străini în 
mijlocul unei generaţii tinere, crescută în bună 
parte de ei înşii şi se arătau în întrunirile noa- 
stre abia de 2, 3 ori pe an „pentru a întrerupe 
prescripţia“ cum ziceau ei. Singuri N. Gane, 
Gr. Buicliu, A. Naum şi mai ales eu, am rămas 
statornici până la sfârșit. In casa mea din 
strada Păcurari eu strângeam regulat o dată 
pe săptămână întreaga generaţie mai nouă 
ce se ocupa cu literatura, însă, fiind în toţi 
anii aceștia deputat, mă duceam şi eu câteva 
luni pe iarnă la Bucureşti — ceeace producea 

o întrerupere supărătoare în mersul societăţii. 
Pe lângă Naum, Vârgolici, Al. Xenopol, 
Creangă, Conta, Pompiliu, veneau acum re- 
gulat tineri ca N. Volenti, Abgar Buicliu, C. 
Leonardescu, C. Dimitrescu, Xenofon Gheor- 
ghiu, Philippide, Missir, Al. Cuza, Meisner etc. 

Aceştia, când începură a învăţa carte se tre- 
ziseră cu Convorbirile Literare în mână şi a- 
veau respectul natural tuturor epigonilor pen- 
tru care, înaintea epocei lor, începuseră activi- 
tatea și lupta. Diferenţa de vârstă care dispăr- 
jea aceste două categorii de membri făcea ca 
afară din societate unii să trăiască în mod 
cu totul deosebit de ceilalți în opunere cu uni- 
tatea în toate privinţele perfectă ce domnise 
între membrii primitivi ai Junimii, Astfel ti- 
nerii, având viaţa lor proprie, se adunau şi 
petreceau vesel împreună mai ales în cafe- 
neau numită a lui Buch, dându-și porecle între 
dânşii şi creiând un fel de limbagiu propriu al 
lor, cu înţelesuri necunoscute celor mai vechi, 
încât adesa în discuţiunile societăţii unii nu 
înțelegeau aluziile celorlalți. Pe lângă aceasta 
timpul răsboaelor înverșunate trecuse. La in- 
trarea în societate a generaţiei nouă, tinerii 
găsise câmpul de bătălie câștigat şi ocupat de 
noi, şi astfel stimulul cel mare al zilnicelor 
hărţueli şi lupte dispăruse. In sfârşit se mai 
produse încă un motiv care despărţea pe unii 
membri ai societăţii de ceilați şi aceasta era 
viaţa politică în care intrară numeroşi mem- 
bri ai Junimii. 

Carp, totdeauna pasionat pentru politică, era 
pe cale să creeze o întreagă direcţie nouă in 
care noi vechii prieteni îl urmam fără șovăire. 
Nici ar fi trecut prin cap vre unuia din noi de 
a se despărți de cel pe care îl numeam „şeful“ 
şi a intra în partide contrare. Era ceva natural, 
de sine înţeles ca să mergem totdeauna îm- 
preună, chiar dacă în discuţiile private dintre 
noi, se iveau câte o dată păreri deosebite. Nu 
aşa însă făceau mulţi din cei tineri. Ministrul 
Ion Brătianu, voind să-şi creeze partizani de- 
votaţi în Moldova şi în special în laşi, făcea 
prin representanţii săi din localitate tot felul 
de propuneri măgulitoare unora din amicii 
noştri. Conta fu numit ministru, pe Xenopol, 
Dumitrescu, Verussi şi alții îi alese deputați, 
sau le dădu funcțiuni înalte care le aduceau 
avantagii materiale și lingușeau amorul lor 
propriu. In timpul în care o apropiere între 
Carp şi I. Brătianu părea posibilă şi chiar pro- 
babilă nu se arătă negreșit nici o greutate în 
lăuntrul societăţii dar mai târziu, când se văzu 
imposibilitatea unei asemenea apropieri, se 
iviră desbinări între membrii Junimii, căci deşi 
în întrunirile săptămânale urma a nu se vorbi 
politică, totuşi este greu ca să te cerţi întrun 
loc şi să trăeşti în deplină armonie în altul. Eu 
unul am fost acel care am combătut mai mult 
o unire cu partidul lui Brătianu căci totul mi 
se părea că ne desparte de acel grup, şi învă- 
țătura şi creşterea şi modul de a vedea lucru- 

rile şi chiar de a ne închipui ființa statului şi 
“funcţionarea intregului său mecanism. Dar 
alții erau de altă părere. In special Nicu Gane, 
foarte măgulit și sărbătorit ca autor de în- 
treaga familie a lui Brătianu, pe care o cu- 
noscuse de aproape la băile dela Slănic, apoi 
îngrijat de întreţinerea și viitorul numeroasei 
‘sale familii, vedea cu ochi buni această apro- 
piere. După o lungă discuţie ce am avut o 
seară întreagă împreună, văzând că nu ne pu- 
tem de loc înţelege, i-am prezis la despărţire 
“că fermecătorul de Brătianu are să spargă şi 
acest mic cuib al Junimii care singur în tară 
rezistase până atunci ademenirilor lui. Peste 
câţiva ani, când Gane ne părăsi cu totul în po- 
litică şi trecu cu arme şi bagaje la partidul 
numit atunci colectivist, am avut neplăcerea 
să-i aduc aminte despre acea prorocie a mea 
ce se îndeplinise. lar Gane, mărturisind că eu 
am văzut mai bine viitorul, susţinea că n'avea 
ce să facă şi că lucrurile ar fi venit oare cum 
dela sine. 

La această defecţie a lui N. Gane fac aluzie 
două versuri ale mele din epistola ce am adre- 
sat lui Naum și pe care am publicat-o în Con- 
vorbiri Literare din 1 Aprilie 1888: 


„Căci vai, din cei mai-vredaici, ce-au tras mai mult la greu 
La duşmăneasca ceată trecu'într'un cias rău“. 


Se cetea în adunările societăţii ca şi înainte 
scrieri de ale membrilor și corespondenţă re- 

dacțiunii; se urma tradiţiunea şi în toate cele- 
lalte privinţe, însă şedinţe așa de interesante 
cum le avusesem în cei dintâi cincisprezece ani . 
ai Junimii nu mai erau acum şi se simţea câte 

odată de toţi că Junimea era pe cale de a da. 
înapoi. In aceste împrejurări se întâmplă în , 
anul 1884 ca să moară Vasile Boerescu ce o-: 
cupa la Universitatea din Bucureşti aceeași ca- 
tedră pe care eu o aveam în laşi şi astfel să 
am posibilitatea de a mă muta cu toate drep- 
turile mele de profesor în capitală, aşa pre- 
cum făcuse și alţi colegi ai mei, în cazuri ase- 
mănate. Maiorescu mă îndemna mult să vin 
la Bucureşti; eu însumi cu toată neplăcerea 
unei părăsiri a centrului în care trăisem și lu- 
crasem, vedeam bine că totul se centralizează 
în București şi că Iaşul e pierdut pentru ori ce 
viaţă deosebită şi neatârnată, atât politică cât 
şi intelectuală. Apoi mă săturasem ca pe lângă 
direcție să am și administraţia Convorbirilor, 
care îmi pricinuia nu numai pagube materiale 
dar înfățișa şi un capital de muncă pierdut 
pentru alte lucrări, pe când în Bucureşti aso- : 
ciaţia Socec și Teclu îmi propunea să ia asu- 

pra ei administraţia revistei pe care vrea să o 

scoată pe riscul ei propriu într'o ediţie mult 

mai frumoasă decât înainte. 

Această propunere avea o mare atracţie în 
adevăr şi totuș, om al obiceiurilor statornice, . 
nu mă puteam încă hotări la o strămutare. 
Când însă veni şi Vasile Alecsandri şi mă sfă- . 

tui să mă așez în Bucureşti, căci în lași nu ar 
mai fi nimic de făcut; în sfârșit când chiar 
membrii familiei mele, care mă iubeau, de- 
clarară cu părere de rău că în adevăr mintea 
sănătoasă nu putea judeca altfel, decât că o 
strămutare ar fi avantajoasă, mă hotării şi eu 
în sfârșit. Deodată însă n'am dat pe faţă acea 
hotărire a mea către membrii societăţei lite- 
rare, fiindcă cercul Junimii era să fie conster- 
nat. Şi în adevăr când s'a aflat despre pleca- 
rea mea era o jale generală: „Se duce şi 
mel? — Se duc şi Convorbirile? — Atâta mai 
„avem şi noi în Iaşi! — De acum nu mai ră- 
„mâne nimic în acest oraş! — Dispărând Con- 
„vorbirile care îi dădeau încă puţină strălu- 
„Cire, Iaşul va fi mort ca ori ce oraş de pro- 
vincie“. Care de care stăruia, mă apuca, mă 
sfătuia, mă ruga să nu plec. Din toți însă Nicu 
Gane era în adevăr desperat, precum am zis 
într'un articol anterior. Dacă eu rămâneam în 
Jocalitate poate că el mar fi avut curajul să 
ne părăsească în politică cu toate ademenirile 
lui Ion Brătianu. 

Când fu bine statornicit că mă mut şi că 
nici o sfătuire sau tânguire nu poate schimba 
ceeace era inevitabil, membrii Junimii, au 
pus la cale să iee dela mine un concediu stră- 
lucit, sărbătorindu-mă cu pompă. Şi în adevăr 
ei îmi dădură un mare banchet puindu-mă în 
locul de onoare, ceeace nu intra în obiceiurile 
societății noastre, unde fiecare şedea după 

plac, şi locuri de onoare nu existau. Apoi 
băură în sănătatea mea și a Convorbirilor, 
urară viitor fericit şi revistei şi directorului ei, 
ba chiar se recită în onoarea mea şi următoa- 
rea poezie compusă ad-hoc de Al. C. Cuza: 
Versuri cetite la banchetul din 14 Aprilie 
1885 dat în onoarea lui lacob Negruzzi. 
Deo EE mea 


Ţi-ai vitat amicii, le uitaşi pe toate; 
Astfel cste veacul, nu e vina ta. 


Din stihurile acum trecutului către Domnal 


C. A. ROSETTI 


Coane Jacques, mă'nchin cu stimă, la boeri mă dau plecat. 
Am să spun vre-o două vorbe, nu vă fie cu bănat, 
Chestiunea-i arzătoare, din pricina burghezimii 

Care stă şi se boceşte pe ruinele „Junimii“, 

„Convorbirile ne lasă, Jacques se duce, vai şi chiu 
„Iaşul; veselă grădină, se preface în pustiu!“ 

Astfel plâng ca nişte babe,... „O Junime“ ce-ai ajuns!... 
Toți de-am zice-aşa ne-ar merge vestea ca de popă tuns 
Cum! Să nu fim noi în stare, „Junimiştii” get-beget 

Să călcăm pe căi bătute, cât de slab şi cât de'ncet! 
„Junimişti! pierit-au oare focul sacru dintre noi, 
Rămuiatu-ne-am cu toţii cei mai vechi şi cei mai noi, 
Prăbuşitu-s'a altarul, prăpădit-am focul sfânt 

De plecăm mâhniţi şi gârbovi fruntea noastră spre pământ?... 
Trece-un om, urmează altul, soarta lui e tot aceea, 

Căci eternă-i dat să fie numai singură ideea. 

Sursum corda!... Jacques se duce „Convorbirile s'au dus 
Insă soarele „Junimii, după nouri n'a apus, 

Mândru dogoreşte cerul ca şi'n ziua cea d'ntâiu, 

Noi suntem urmaşii Romei, noi vom fi urmaşii tăi! 


Eu eram cuprins de o emoţiune tristă căci 
dacă ştiam ceeace lăsam în Iaşi, nu știam de 

“loc ceeace mă aștepta în Bucureşti. Și în ade- 

văr în cele întâi şase luni de petrecere în ca- 
pitală, aşa eram de nemulțumit şi atât mă 
simţeam de străin acolo, încât adese ori mă 
căiam de hotărîrea ce luasem și mă apuca 
“dorul de Iași. Mai târziu lucrurile se schim- 
bară cu totul în alte privinţe, însă în ceeace 
se atinge de literatură, așteptările mele au ră- 
mas deplin înşelate. 

A redeștepta societatea Junimea așa precum 
fusese odinioară era un lucru nerealizabil şi 
chiar o societate literară în înţelesul obiş- 
nuit al cuvântului cu greu putea să se înfiin- 
jeze în București. Intreaga atmosferă a capi- 
talei îi era şi îi este încă dușmănoasă. Din 
cauza greutăților vieții şi din cauza ademe- 
nirii a numeroase petreceri de tot felul, dom- 
neşte aici o goană mare după câștig material 
de care nu sunt scutiţi cei ce se ocupă cu lu- 
crări literare şi ştiinţitice. Când însă vrei pro- 
fituri trebue să cruţi multă lume, de care poţi 
avea nevoie, mai ales din înaltele cercuri po- 
litice, în paguba independenţei cugetării. Scrii- 
torii din capitală mai sunt apoi stăpânii de o 
mare deşărtăciune şi de vii sentimente de in- 
vidie între ei, fiindcă orice trecere înaintea al- 
tuia este întovărăşită de răsplătiri exterioare 
şi de laude publice, lucruri cu totul străine 
primului cerc din laşi ce trăia oare cum afară 
de mişcarea publică din ţară. 

Prin urmare a întrebuința aceste elemente 

la o lucrare comună era aproape cu neputinţă . 
precum dovedesc. şi toate începuturile altora . 
de mai înainte. S'ar fi putut face o încercare 
cu elemente tinere ce eșeau la iveală, însă şi | 
această încercare era împreunată cu greutăți. . 
Mai toţi tinerii ce se hrănesc cu pana lor fiind 
săraci, își câştigă existenţa scriind la jurnale 
politice, în paguba unei munci şi unor studii 
serioase. Aşa avem autori socialiști, liberali, 
radicali, constituționali, conservatori, care in- 
fluențaţi de bucătăria zilnică ce sunt siliți să 
facă la jurnalele unde li se plăteşte, își pierd 
originalitatea gândirii şi scrierii. Cum s'ar fi 
putut aduna toate aceste deosebite elemente? 
O mare piedică mai era în sfârșit şi următoa- 
rea: Maiorescu, Rosetti, Carp, erau foşti şi vii- 
tori miniştri. Cei ce sar fi adunat la dânșii, 
sar fi. găsit în casa unor membri însemnați 
sau. a guvernului sau a opoziţiei — pentru . 
mulţi o mare piedică de a veni. Pe lângă acea- - 
sta Maiorescu şi cu mine eram profesorii mul- 
tora. din tinerii ce s'ar fi putut atrage în socie- - 
tate, aşa încât ne despărțea foarte mult pe unii 
de alţii şi poziţiunea pe lângă deosebirea de 
vârstă. Sfiala domnea în aceste întruniri, şi: 
sentimente de adevărată colegialitate nu erau. 
posibile. De aceea toate încercările. făcute de 
Maiorescu şi-de mine nau produs roadele do-.. 
rite.. Veneau, nu e vorba, ori câţi când îi che- . 
mai, dar întrunirile erau reci. Critica -liberă cu - 
eare.ne deprinsesem î în lași era neplăcută mul- ; 

tora şi chiar imposibilă. Afară de aceasta, 
Maiorescu, înțelegând tot mai puțin, cu cât 
înaintează în vârstă, o petrecere de ori ce soiu, 
fără prezenţa femeilor, făcea tot felul de în- 
cercări de adunări literare, la care asistau şi 
doamne tinere, frumoase şi inteligente, dar a- 
ceste întruniri nu erau de nici un folos pentru 
literatură. In prezenţa damelor era prea du- 
reros pentru un tânăr autor de a se vedea cri- 
ticat și când Caragiale cu cuvântul său tăios şi 
caracterul său necruţător, pocnea pe vreun 
tânăr ce cetea o compunere a sa, cu vreo ob- 
servaţie atingătoare şi puţin politicoasă în 
formă, se lăţea de odată un sentiment penibil 
în toată adunarea. Eram în parte aceeaşi oa- 
meni ca la Junimea din Iaşi ce ne întruneam: 
Th. Rosetti, Maiorescu, Caragiale, Burghele, 
chiar Eminescu înaintea boalei lui şi totuşi 
era altceva. In locul unui aer uşor şi liber ne 
găseam într'o atmosferă grea şi apăsătoare. 

Am citat adese ori pe Slavici fără a vorbi 
mai deaproape de dânsul, şi fiindcă mă aflu 
la cel de pe urmă capitol al acestei scrieri, 
voesc a nota, precum am făcut şi pentru alții, 
câteva amintiri despre acest însemnat autor 
român. 

Precum am zis în capitolul precedent pe Sla- 
vici lam văzut întâi la Viena la întoarcerea 
mea dela băi, în vara anului 1870. Pe atunci 
dânsul vorbea româneşte cu oare care greutate 
şi cu accent străin, desvăţându-se de limba pă- 

rintească în școalele ungureşti. Eu lam îndem- 
nat să scrie un şir de studii despre Maghiari și 
Români, să pue oare cum pe hârtie ideile ce-mi 
exprimase de mai multe ori în convorbirile 
noastre. Din deosebite împrejurări Slavici 
după serbarea dela mânăstirea Putna a tre- 
buit să părăsească Viena şi să plece în Un- 
garia. 

Acolo a ajuns copist la un avocat român în- 
trun orășel neînsemnat, de unde îmi trimetea 
scrisori foarte triste căci nu se putea de loc îm- - 
prieteni cu practica dreptului. Pe atunci el 
trăia cu o fată germană numită Luisa, despre 
care îmi scria toată vremea cu entuzism. Dar 
nici viața aceasta quasiconjugală, nici activita- 
tea sa de concepist pe lângă un avocat n'a ti- 
nut mult timp. Pe avocat Pa părăsit pentru a 
deveni corectorul unui mic jurnal românesc — 
post care-i aducea 50 florini pe lună, iar Luisa 
se îmbolnăvi şi muri. Judecând după scrierile 
sale desperate, această pierdere a fost pentru 
dânsul foarte dureroasă. Insă alte încercări 
mari îl mai aşteptau; întâi muri mama lui, 
apoi, câteva săptămâni mai târziu tatăl său, şi 
în mijlocul durerii sale, el căzu foarte greu 
bolnav, şi se afla prăpădit într'o desăvârşită 
lipsă și cu nimeni lângă dânsul care Par fi 
putut căuta. Fără ca să aibă trebuinţă de a 
face apel la mine, eu, aflând despre marea lui 
mizerie, am pus din nou la contribuţie pe 
membrii societăţii Junimea spre a veni în aju- 

torul acestui tânăr autor care începuse a scrie 
povești populare mai frumoase şi mai bine de 
cât se scrisese vre odată înaintea lui în limba 
română. Cu ajutoarele trimise de noi, Slavici 
a putut pleca la Viena la 1873, spre a se căuta. 
El a stat acolo aproape un an întreg în spitalul 
public fără ca să se știe la început dacă poate 
scăpa cu viaţă, iar mai târziu după ce prinse 
a merge ceva mai bine, dacă o amputare a bra- 
tului stâng nu va fi necesară. In sfârşit când 
se prevedea că poate scăpa teafăr, am stăruit 
în 1874 pe lângă Maiorescu ce se făcuse mi- 
nistru al Instrucţiunei Publice ca să numească 
pe Slavici în vre-o funcţie oare care pentru ca 
să aibă cu ce trăi. Maiorescu i-a propus prin 
mine să-l numească un fel de secretar pentru 
regularea şi tipărirea importantelor docu- 
mente istorice pe care Eudoxiu Hurmuzachi 
bătrânul, le culesese în arhivele secrete din 
Viena, şi acum la moartea sa, ajunsese în 
mânele ministrului de Culte al României. Sla- 
vici primi căci nu avea pe nimeni la care să ţie 
în toată Austro-Ungaria şi veni întâi la Iaşi 
cu braţul în eșarpă unde a stat câteva luni, 
apoi plecă de acolo şi se aşeză la Bucureşti 
spre a-şi ocupa funcțiunea, de care se achită . 
cu deplină conştiinţă şi pricepere. Dacă înainte 
îmi trimisese mai mult poveşti culese din po- 
por, acum el scria acele novele în formă po- 
pulară care i-au stabilit reputaţia de prozator 
eminent. Şi el ca şi Eminescu a trebuit, la că- 
derea guvernului conservator, să trăiască ca 

“redactor al jurnalului de opoziţie „Timpul“ 
până ce Dimitrie Sturza îl puse înapoi la locul 
ce-l ocupase înainte de 1876, numindu-l tot de- 
odată și profesor la azilul Elena Doamna. A- 
colo se înamoră de una din şcolăriţele sale, cu 
care s'a și cununat după ce aceasta își sfârşi 
studiile și se făcu însăşi învăţătoare. Deşi trăia 
acum la noi în România, Slavici rămase Ro- 
mân-austriac fervent şi la un moment dat a 
fost aşa de puternic patriotismul său, de Ro- 
mân transcarpatin, încât şi-a părăsit poziția 
independentă ce avea în Bucureşti spre a se 
aşeza în Transilvania la Sibiu, unde după în- 
demnul bărbatului politic Dimitrie Sturza, în- 
ființă jurnalul „Tribuna“. Gazeta lui a mers 
bine câtva timp, dar mai târziu greutăţi tot mai 
numeroase îl împresurară, nu numai din par- 
tea guvernului Maghiar, dar şi din partea unui 
mare număr de Români ce nu erau mulţumiţi 
de direcţia politică a Tribunei. La urmă pen- 
tru reproducerea în foaia sa, a unui discurs 
politic al Generalului Român Traian Doda, 
Slavici fu dat în judecată de Unguri și con- 
damnat la un an de închisoare, din care nu i 
sa ertat nici o singură zi. Când eşi din tem- 
niță nu-i mai era cu putinţă să trăiască în Si- 
biu şi el se întoarse din nou la Bucureşti unde 
îşi recăpătă postul de director de studii la azi- 
lul Elena Doamna, săvârşind şi deplina editare 
a documentelor lui Hurmuzachi 1). 


1) Când Academia Română a înființat la Măgurele şcoala 
Oteteleșanu, Slavici şi soţia sa au fost numiţi directori. 

Şi pe Slavici ca pe mulți alţii, pelitica l'a 
depărtat de alte lucrări intelectuale, spre pa- 
guba literaturii naţionale. 

Am recitit cu ocaziunea acestor memorii 
scrisorile ce am primit dela Slavici în anii 
1870—1874, şi pe care le-am păstrat toate. Sunt 
aşa de multe, şi așa de lungi, încât ele ar pu- 
tea compune un volum întreg. Nici cu Xeno- 
pol, nici cu Alecsandri, Bodnărescu, Vârgolici 
şi N. Gane, nici cu altul careva, din tinerii au- 
tori protejaţi şi sprijiniți de „Junimea“ prin 
mine nu am avut o corespondenţă așa de în- 
tinsă. Slavici pe când era bolnav scria săptă- 
mâni întregi la aceeaşi epistolă şi mă pome- 
neam deodată cu un manuscript lung și întins 
în care îmi da samă de cele mai intime cuge- 
tări ale sale, îmi deschidea tot sufletul său. Ni- 
meni nu mi-a exprimat vre-odată în scrisori 
atâta recunoştinţă ca Slavici, şi ca exemplu 
despre sentimentele ce avea pentru mine voiu 
cita un singur pasaj scurt dintr'o scrisoare 
ce-mi adresa în 1 Fevruarie 1874, din spitalul 
unde zăcea în Viena: 

„Aş suporta poate această soartă cu uşurinţă 
„dacă n'aş fi părăsit, atât de părăsit, de toţi 
„care odinioară păreau a-mi voi bine. D-ta ești 
„singurul om care mă sprijineşti în această 
„stare deplorabilă; dacă D-ta n'ai fi fost, n'aş 
„fi eu, şi aşi înceta de a fi, dacă şi D-ta azi 
„m'ai părăsi. In lipsă de ajutor cât şi în lipsă 
„de sprijin moral, ar trebui să pier!“. 

Totuşi fiindcă în natura omenească recunoş- 
tinţa pare a fi sentimentul cel mai neplăcut şi 
mai trecător, Slavici deveni rece cu mine după 
aşezarea sa în București. La aceasta negreşit 
mă aşteptam ca la ceva natural şi care nu mi 
se întâmpla pentru întâia oară. M'am gândit 
adeseori, şi am căutat să descoper cauza pen- 
tru care Slavici și-a schimbat deodată felul 
său faţă de mine. Explicarea am dedus-o din 
lipsa de simpatie reală între noi, simpatie care 
se întemeiază pe cu totul alte motive decât 
serviciile ce-şi fac oamenii între dânşii. Câtă 
vreme ne cunoşteam aproape numai din cores- 
pondenţă, ne închipuiam că cine ştie ce sim- 
patie adâncă ne leagă împreună, însă la o mai 
apropiată intimitate, dela sine am simțit că 
aceasta nu există. Era între noi o recunoaștere 
de merite reciproce — ceva cu totul raţionat 
dar mai nimic pornit din inimă. Chiar acum 
când am luptat trei ani de-a rândul să fac ca 
Slavici să se aleagă membru în Academia Ro- 
mână — şi n'am putut izbuti din cauza bătrâ- 
nilor din Transilvania — am făcut-o ca o da- 
torie faţă cu un autor de merit, dar fără por- 
nirea şi simțimântul mai cald al unui prieten 
iubitor. 

Slavici vine şi azi încă regulat în casa lui 
Maiorescu şi a mea la micile întruniri intime 
în care se mai citesc câte odată bucăţi de lite- 
ratură. Aceste întruniri mi-e frică că vor a- 
junge în curând şi ele sporadice, mai ales din 


19 

cauza politicei în care mulţi din noi sunt 
vâriîţi cu şi fără voie 1). A face şi politică și li- 
teratură cu egală pasiune, a urmări adică două 
scopuri paralele cu acelaș interes, nu este cu 
putinţă şi se poate prevedea cu siguranță că 
politica are să învingă, în paguba literaturii. 
Societatea literară „Junimea“ sa schimbat 
prin plecarea lui Maiorescu din aşi, ea a pierit 
prin plecarea mea. 

Când privesc înapoi, la viaţa trecută a Ju- 
nimii, mă conving pe deplin, că o asemenea 
societate nu s'a putut forma decât prin con- 
cursul unor împrejurări cu totul deosebite, A 
trebuit să se întâlnească într'un oraș de pro- 
vincie, departe de zgomotul centrului politic, 
un număr de bărbaţi tineri, la care plăcerea 
literaturii şi în deobşte a ocupaţilor întelec- 
tuale, să fie deopotrivă vie. Aceştia au trebuit 
să fie într'o situaţie materială independentă, 
aşa ca să aibă de unde ajuta pe alţi tineri, lip- 
siţi de mijloace, ce le păreau a avea talent şi 
sârguință. A trebuit ca membrii Junimii să-şi 
recunoască deplin meritele unii altora, şi ca 
nici un sentiment de invidie cât de ascuns, să 
nu turbure seninătatea constantă a relațiilor 
lor. Condusă de asemenea bărbaţi şi în ase- 
menea împrejurări, negreșit că societatea a pu- 
tut ţine atâta timp, chiar lipsindu-i desăvârşit 
orice organizare exterioară. Dar împrejurări 


1) 1896. 

identice nu se vor mai repeta ușor în viaţa 
unui popor şi de aceea o a doua ediţie a unei 
asemenea societăţi va fi poate cu neputinţă 
în timpuri viitoare. 

Avut-a Junimea merite însemnate? Acel 
care ca mine a fost însuși actor cu greu poate 
judeca valoarea piesei în care a jucat un rol 
de căpetenie. Viitorul singur se va rosti cu ne- 
părtinire, când noi nu vom mai fi. Totuşi cre- 
dința mea este că „Junimea“ va păstra o pa- 
gină în istoria literaturii române, căci prea am 
avut noi înşine plăcere la lucrările noastre, 
penrtu a nu fi adus mulțumire şi folos şi pu- 
blicului celui mare. Vor veni mai târziu alte 
societăți mai învăţate, poate mai active şi mai 
neobosite, însă nu va mai fi nici una care să fi 
făcut lucrări serioase într'o formă atât de ve- 
selă, de plăcută și de neobișnuită. 


DIN COPILĂRIE 
ADUCERI AMINTE ŞI IMPRESIUNI. 


IL. 


Părinţii mei erau abonaţi statornici ai Tea- 
trului naţional din Iaşi. Loja pe care o luau 
era, „baignoire“ cu No. 11 de unde, ca mic 
copil, am văzut cele dintâi reprezentații dra- 
matice. Insă, înainte de a merge la teatru, spec- 
tacolele la care am asistat au fost acele po- 
pulare: „Steaua, Irozii, Păpușele“ pe care 
trupe ambulante, improvizate le dădeau în 
timpul carnavalului prin case particulare. 

Irozii (în Ţara Românească, Vicleimul) şi 
Steaua aveau, atunci ca și acum, subiectul re- 
ligios al naşterii lui Isus Christos cu toate în- 
tâmplările şi faptele ce se leagă de ea după 
evanghelia dela Matei. Păpuşele erau din con- 
tra numai profane. Acolo, după autori necu- 
noscuţi, ca şi poeţii ce au compus poeziile po- 
pulare, se înfățișau publicului prin mici și 
foarte primitiv lucrate păpuşele, toate cate- 
goriile de persoane care aveau raport cu oa- 

menii din popor şi evenimentele însemnate ce 
erau cunoscute acestora sau le loveau mai 
mult imaginaţia. 

Câţiva mahalagii sdraveni purtau pe umeri 
o ladă sau o cușcă mare, numită hârzob ale 
căror capete se așezau pe două scaune. Unul 
din trupă, păpuşerul principal, se ascundea în 
dosul ori sub hârzobul deschis dinainte şi lu- 
minat cu două mici lumânărele şi spectacolul 
începea, nu însă fără ca publicul să fie mai 
întâi consultat dacă doreşte să se vorbească 
deadreptul sau pe delături, (în Țara Româ- 
nească cu perdea, fără perdea). Fireşte că tot- 
deauna se cerea să se vorbească pe delături 
căci ceeace se spunea deadreptul era din cale 
afară indecent. 

Intâia persoană care se prezenta publicului 
era Ciobanul cu oaia. — Pe când creşterea vi- 
telor, mai mult decât agricultura, era principa- 
lul venit al ţării e firesc lucru ca turmele de 
oi să fi avut o mai mare importanţă încă decât 
în zilele noastre. Ciobanul, cu cojocul pe dos, 
cu căciula îndesată pe cap și bâta în mână își 
povestea plăcerile în frumoasele zile şi nopţi 
de vară dar și greutăţile traiului şi luptele sale - 
în timp de iarnă cu gerul, ninsoarea, haitele - 
de lupi. El își arăta dragostea către credincio- 
sul său câne şi iubita sa oiță care este lânoasă, 
lăptoasă şi de vreme acasă. 

Bâr oiţă la odae 


Mini Bâr oiță, bâr! ' é 

După cioban veneau Șoarecele şi Mâţa. Şoa- 
recele, văzând că mâţa lipsește de acasă, joacă 
şi cântă de bucurie și mănâncă tot ce găseşte 
în cale. 


Unde-i mâţa să mă vadă 
Să-i dau coada să mi-o roadă... 


Fericirea nu este însă trecătoare numai la 
oameni. 

Deodată întrun colțişor al hârzobului apă- 
rea mai întâi un cap cu doi ochi mari şi strălu- 
citori şi apoi pisica întreagă. După un moment 
de pândă aceasta se repezea asupra şoarecelui, 
îl înhăţa şi dispărea cu dânsul. Din culise se 
auzea un țipăt ascuţit. Nu fără oarecare ne- 
mulțumire noi copiii înţelegeam ce sa pe- 
trecut... 

In scena a treia se înfățișa Vasilache Ti- 
ganul. 


Eu sunt Vasilache Ţiganul, 
Care-am mâncat curcanul. 
Curcanul pe gard, 

Şi eu am mâncat un... stufat. 


Acest Vasilache Țiganul era un fel de Don 
Juan de mahala. Smolit la faţă, cu mustăcioara 
„abia răsărită, îmbrăcat în antereu de cit şi 
--seurteicuţă blănită, el se plimba mândru şi 
* mulțumit de sine şi povestea publicului aven- 
turile sale amoroase. După aceea bătea la ușa 
mai multor ibovnice care se şi grăbeau să a- 
lerge voioase la apelul său. Având pe una la 

dreapta şi pe alta la stânga, Vasilache juca 
şi râdea încântat: 
: Intre două 
Nu mà plouă, 
Dar cu una 
Totdeauna. 


Fericirea şi acestui personaj nu ținea multă 
vreme. Bărbaţii femeilor uşuratice se repezeau 
din culise cu ciomege mari în mână; cochetele 
dispăreau scoțând ţipete de spaimă şi numai 
bietul Vasilache ştia cât de scump avea să plă- 
tească succesele sale. 

Urma Jupânul Leiba din Târgul Cucului, cu 
cafan, colțuni albi, lungi până la genunchi, că- 
ciulă blănită și zulufi. El tremura de frică la 
orice vuet sau mişare: „vus? Gewalt!“ căci 
era voinicos dar fricos. Aceasta însă nu-l îm- 
piedica să povestească cu naivitate cum în- 
şală pe mușşterii la cot şi la cântar... Curând 
însă apărea Dracul împieliţat, şi fără vorbă îl 
umfla de gât şi dispărea cu dânsul în prăpastie. 
Veneau în urmă Turcul şi Rusul înarmaţi din 
cap până'n picioare. Negreşit că fiecare din ei 
se lăuda pe sine, înjura pe celălalt şi la urmă 
începea între dânşii o luptă pe viaţă şi pe 
moarte. După peripeţiile deosebitelor războae 
sau bătălii, azi Rusul şi mâne Turcul era mai 
tare. Eu am apucat numai biruința Muscalului 
şi am văzut capul retezat al Turcului, rosto- 
golindu-se dealungul marginii hârzobului cu 
turban cu tot. 

Se vede că buhul lui Napoleon ajunsese 
până la urechile poporului român, căci într'o 
scenă următoare se arăta faimosul Impărat cu 
legendarul său bicorn şi bine cunoscuta sa uni- 
formă cenușie, scobită dinainte: 


Napoleonu Bună Parte 
Stă cu oastea sa departe, | 
In ţara apusului,, 

In preajma Parisului... 


După ce povestea despre victoriile sale se 
prezentau câteodată înaintea lui un număr oa- | 
recare de Regi şi Impărați cu coroane în cap, 
i se închinau și îi exprimau admirația şi devo- 
tamentul. 

Spectacolul se sfârșea totdeauna cu câţiva 
sdrențăroși cari cântau și jucau cu multă vioi- 
ciune: 


Hop şi noi, calicilor, 
Breasla mămăligilor, 
Hai în groapă să sărim, 
Să ne prăpădim! 


Calicii (în Ţara Românească Cerșetorii) a- 
veau pentru mine un interes deosebit, căci de 
vale de casa părintească, spre şesul Bahluiului 
cam pe ulicioarele ce se îndreaptă astăzi spre 
gară şi alte clădiri ale căilor ferate şi uzinei 
electrice, se întindea mahalaua Calicilor, așa 
numita Calicime Domnească. Ca şi alte meserii 
mai muncitoare, calicii aveau şi ei organizarea 
lor specială. 

Nu știu ca în altă ţară să fi existat ceva ase- 
mănător, nici nu-mi dau bine seama cum pu- 
tea avea o existenţă legală această puţin har- 
nică dar, pare-se, lucrativă meserie a cerşeto- 
riei. Imi aduc aminte însă că Starostele Ca- 
licilor, un bărbat trupeș şi voinic se prezenta 
câteodată la tatăl meu și îi oferea serviciile 
sale. 

—- lată-mă, cucoane Costache, am venit. 

— Dumitre, eu plec săptămâna viitoare cu 
toată familia la ţară. Să păzeșşti casa! 

— Las’ pe mine cucoane, am să fiu nea- 
dormit. 

— Să nu intre străini în curte şi bagă de 
seamă ca ţiganii să nu-și facă de cap! 

— Am să am grijă, cucoane Costache, aveţi 
să fiți mulțumit! 

Și încă înainte de a veni cei opt cai de 
poștă, care, înhămaţi la trăsurile casei, aveau 
să ne transporte la moşie, Dumitru cu o scur- 
tătură groasă de lemn în mână se punea de 
strajă, plimbându-se împrejurul zaplazului 

După cântecul calicilor, păpuşerii își pri- 
meau plata, își ridicau hârzobul şi plecau 
înainte pe uliţe strigând: Păpuşi! Păpuşi! 


La păpuşi, păpuşi lumeşti, 
Tot să stai să le priveşti! 


Negreşit că păpuşele mă lăsau totdeauna 
mulțumit, dar nu mă impresionau așa de tare 
ca Irozii. 

Vre-o zece bărbaţi mari şi spătoși, cu mu- 
stăţi şi barbe tufoase de lână, înarmaţi cu su- 
liți şi săbii de lemn şi zângănind din pinteni, 
întovărăşiți obişnuit şi de o „Stea“, dădeau nă- 
vală şi puneau stăpânire pe casa noastră. 

Irod Impărat avea o coroană mare de hâr- 
tie poleită în cap şi vorbea cu multă mândrie: 


Eu sunt Irod Impărat, 

Care pe cal am încălecat, 
Cu picioru'n pământ am dat, 
Şi pământul s'a cutremurat! 


Cei Trei Crai dela Răsărit, deşi foarte res- 
pectuoși când se înfățișau înaintea lui Irod, 
aveau multă demnitate, iar unul din ei Ara- 
pul; negru ca ciaunul, avea nişte dinţi albi şi 
ochii aşa de scânteietori încât îmi însufla 
spaimă. Porunca lui Irod de-a se tăia toţi 
pruncii mai mărunți nu-mi făcu însă mare e- 
fect. Ca să se impresioneze copiii, ei trebue 
să vadă. Foarte ciudat îmi părea că mama la 
sfârşitul reprezentaţiei, când Irozii începeau 
să plece, şoptea totdeauna servitorilor: 

— Să băgaţi de seamă să nu lipsească ceva 
din casă. — Eu îmi închipuiam că Irozii erau 
bărbaţi aşa de respectabili pe cât erau de 
voinici, adevăraţi eroi! 

Astăzi Steaua tot se mai vede încă, Irozii sau 
Vicleimul pare că nu mai umblă pe stradele 
oraşelor, iar Păpușele au dispărut de mult. In 
Taşi cel întâiu consiliu comunal liberal ce s'a 

ales după organizarea comunelor, având pri- 
mar pe Dimitrie Gusti, fost profesor, jurnalist 
şi oarecum poct, de altminteri, om foarte bla- 
jin, a oprit jocul păpuşelor sub cuvânt că 
este prea vulgar şi astfel poporul a fost lipsit 
de frumoasa și tradiționala sa petrecere. 

Mulţi ani mai târziu, vorbind despre aceasta 
în societatea literară „Junimea“, Ion Creangă 
spuse că în vecinătatea sa, în mahalaua Tă- 
tăraş, tot trăeşte încă faimosul Ion Păpușerul 
care făcuse odinioară deliciile poporului şi co- 
piilor, Un alt consiliu comunal mai respectuos 
de tradiţiile populare, dădu iar autorizație să 
umble păpuşele. După îndemnul nostru şi mai 
ales al lui Creangă, Ion Păpuşerul plecă din 
nou cu hârzobul său prin oraş. Dar zadarnic! 

Păpuşele nu mai aveau atracţie ca odinioară. 
Poate că gustul publicului se schimbase, poate 
că Ion Păpuşerul îmbătrânise, totul este că în- 
cercarea noastră de a învia lucruri trecute nu 
a reuşit. 

Asemeea încercări nu prind aproape nici 
odată. Ion Păpuşerul putea să cânte cu me- 
lancolie ca şi Barbu Lăutarul lui Alecsandri: 


Dragi boeri din lumea nouă, 
Bună-ziua vă zic vouă, 

Eu mă duc, mă prăpădesc, 
Ca un cântec bătrânesc! 

Cel întâiu local în care s'a adăpostit Teatrul 
Naţional din Iași au fost casele doctorului Pe- 
reţ, situate într'un colț al pieţei unde s'a ridi- 
cat de curând şi teatrul actual. 

Dar clădirea fiind veche, în parte stricată 
şi în toate felurile improprie pentru teatru, 
acesta a fost mutat după câţiva ani în Podul 
Verde (acum strada Carol) în altă casă parti- 
culară ce se găsea pe locul unde se ridică astăzi 
Universitatea. Această casă fusese prin cum- 
părătură sau moştenire proprietatea lui Vodă 
Mihail Sturza, care a trecut-o Statului Moldo- 
vei. Afară de un parter destul de mare, teatrul 
avea trei rânduri de loje deasupra cărora se 
întindea galeria. Intreg localul era luminat de 
un policandru mare cu lumânări de ceară 
(mai târziu de spermenţetă) şi de câteva can- 
delabre țintuite pe niște stâlpi groși uniformi 
şi urâţi ce despărțeau lojele de sus până jos. 
Policandrul se cobora aprins gata din pod 
printr'o deschizătură rotundă, acoperită cu 
două obloane. 

In acest local disgraţios am văzut cele dintâi 
piese de teatru. Ca copil de cinci ani am asistat 
“acolo la reprezentaţia dată de Societate în be- 
neficiul incendiaţilor din București. Se ştie că 
în anul 1847 o mare parte a Capitalei Ţărei 
Româneşti căzuse prada flăcărilor. Mizeria era 
mare pe malul Dâmboviţei și Moldovenii tri- 

miseră din toate părțile ajutoare fraților de 
peste Milcov. De acea reprezentație nu mi-a 
rămas însă nimic mai precis în memorie; 
eram prea mic. Atâta știu că am văzut pe tatăl 
meu pe scenă, îmbrăcat în altfel de haine de- 
cât cele obișnuite. Un an şi câteva luni mai târ- 
ziu am asistat la altă reprezentaţie dată tot de 
Societate sau cum se zicea atunci de Boerimea 
din Iaşi, în folosul săracilor, reprezentaţie de 
care îmi aduc, în parte, destul de bine aminte. 
Se juca una sau două comedioare franceze şi 
două române. Nu mai ştiu care era piesa sau 
piesele franceze, deşi tatăl meu figura prin- 
tre actori, dar de cele române am o amintire 
foarte vie. S'a reprezentat întâiu „Un poet ro- 
mantic“ scenetă în versuri de Matei Millo. Nu- 
mesc scenetă această mică piesă în lipsa unei 
alte expresii mai nimerite, fiindcă Poetul ro- 
mantic nu este decât începutul unei comedii 
care n'a fost niciodată isprăvită. Cele trei ro- 
luri principale erau ţinute de Didiţa Mavrocor- 
dat, Constantin Negruzzi şi Mateiu Millo. Al 
patrulea rol scurt şi fără însemnătate era ju- 
cat de Al. Mavrocordat văr cu Didiţa şi tatăl 
d-lor Edgar şi Leon Mavrocordat şi a d-nei 
Ion Lahovari. 

E greu să ne închipuim efectul ce făcu asu- 
pra publicului celui mare recitarea de versuri 
românești: teatru român, versuri originale ro- 
mâne, boeri şi cucoane care obișnuit conver- 
sau între ei în limba greacă, iar de un timp 

încoace în limba franceză, vorbind şi decla- 
mând româneşte, lumea părea că se deşteaptă 
dintr'un vis urât. Dar încă a doua piesă: 
„Nunta ţărănească“ de Vasile Alecsandri! 
Limba oamenilor din popor; cuplete cântate 
în româneşte după muzica populară a lui 
Flechtenmacher, costume ţărăneşti... Ce spec- 
tacol neobișnuit şi încântător. In momentul 
când intră în scenă grămada nuntaşilor în- 
tovărăşiți de carul druștelor în care şe- 
deau grămădite cele mai frumoase doamne 
şi domnișoare din Iași, îmbrăcate în costum 
naţional, publicul fu cuprins de un adevărat 
entuziasm, aplauzele şi aclamaţiile nevrând 
să mai sfârșească. Astăzi, deprinși să se poarte, 
chiar la serbări, frumosul costum al țărancelor 
noastre, mai ales de când Regina Elisabeta la 
introdus în pătura superioară a societăţii, e 
greu să ne dăm seamă de efectul ce a făcut 
atunci: De un veac şi jumătate tot ce era na- 
tional era sistematic prigonit; orice inițiativă 
de a reveni la limba noastră, la vechile obi- 
ceiuri, la studiul istoriei Românilor; orice în- 
cercare de a descrie şi lăuda virtutea şi vitejia 
trecutului era imediat înăbușită, chiar în tim- 
pul domniei pământene a lui Mihail Sturdza, 
necum în epoca anterioară. Dar ne aflam la 
începutul anului 1848, an de înviere națională 
şi ultimul al domniei lui Mihaiu Vodă! 

Rolurile din „Nunta Țărănească“ erau astfel 
împărțite: 

Alecu Leonescu. . Vasile Alecsandri 
Chir Gaitanis. . . Matei Milo 

Moş Trohin Pâcală Constantin Negruzzi 
[lencuța, fata lui. . Didiţa Mavrocordat 
Frunză. . . . . L Ghica Bragadir (?) 


Toţi jucau bine. Millo era minunat. Ca copil 
făceam un haz grozav când, ridicat în scrân- 
ciob cu de-a sila de ţărani, dascălul grec ge- 
mea ametit şi cânta cu glas jalnic: 


Aman, aman che nu mai pot 
Aman, aman che mor de tot! 


Foarte bun actor în piesele franceze era I. 
Ghica Brigadir (tatăl fraţilor Alecsandru Gri- 
gore şi Emil, foşti miniștri plenipotenţiari ai 
țării). 

Nu tot astfel un alt Ghica, poreclit Chefal, 
care avea ambiția să joace și el într'o piesă 
franceză, deşi nu avea de loc talent. 

El cerea cu stăruință un rol cât de mic, cât 
de neînsemnat, dar voia negreșit să se pro- 
ducă pe scenă — acesta era visul lui. După 
multă şovăire, comitetul organizator îi încre- 
dinţă însfârșit rolul de nimic al unui paj, care 
în actul din urmă apărea pe scenă şi rostea 
unica frază: 


C'en est fait, il est mort! 


Incântat, Chefal declama fraza aceasta toată 
ziua înaintea oglinzii şi asista regulat la re- 
petiţii. In seara reprezentaţiei însă el fu apu- 

cat de mari emoţiuni şi cu cât înainta piesa, cu 
atât îi creștea neastâmpărul. Când, în actul 
din urmă, veni momentul să apară pe scenă, 
tot sângele îi îngheţă și nu putu face nici un 
pas. In sfârşit, mai mult împins de regizorii şi 
actorii din culise decât de bună voie, el intră 
în scenă și ametit precum era, strigă în gura 
mare: i 


C'en est mort, il est fait! 


Un imens hohot de râs isbucni în sală. Ac- 
torii erau furioși că li se stricase piesa, dar pu- 
blicul, răutăcios cum este, plecă vesel din tea- 
tru, căci pe o săptămână întreagă avea un su- 
hiect picant de conversaţie. 

In „Poetul romantic“, versurile poetului care 
atacau pe bătrâni și lăudau generaţia tânără 
şi entuziastă, erau foarte aplaudate — eram 
în anul 1848! Dar șaptesprezece ani mai târziu 
în aceeaşi piesă, jucată tot pe scena Teatrului 
Naţional în scop de binefacere şi de aceeași 
actori afară de Millo, pe care eu însumi îl în- 
locuiam, publicul manifestă sentimente cu to- 
tul opuse. 

Când, adresându-mă boerului Stan, recita; 
versurile: 


Cum, bătrânule sumeţe, pe-un poet goneşti, ameninţi 
Ia loc să-i eşi înainte cu făclii şi cu cadelniţi? 

Tu nu ştii că tineretul care azi e domnitor, 

Pasul ţării îndreptează cătr'un. mare viitor! 

Tu nu ştii, nu știi bătrâne... 

se auziră în sală numai câteva aplauze răzlețe. 
lar când tatăl meu răspunse: 


Ba ştiu, ba ştiu din păcate 
Că tot ce-au lăsat bătrânii, voi le-aţi schimosit pe toate. 
la deaceea merge lumea cu'naintea înapoi 
Căci acum cu franţuzeasca v'aţi şontit şi mintea'n voi... 


aplauze sgomotoase răsunară în tot cuprinsul 
teatrului. Trecuse acum timpul frazelor sforăi- 
toare; ele nu mai produceau entuziasm căci 
adusese numai decepţii. Clasa boierească prin- 
tr'o prăbuşire subită şi nemaipomenită în isto- 
ria altor popoare dispăruse şi publicul era în- 
cântat să mai vadă, măcar pe scenă, un boier 
bătrân care vorbeşte cu autoritate şi pune pe 
tinerii prea isteţi la locul lor. — Foarte sgo- 
motos se râse când boierul Stan, indignat de 
obrăznicia tânărului poet, zice în parte: 


i ia acuş taiu vorba lungă. 
Imi vine să scot luleaua dela vânjosul ciubuc 
Să-i aştern pe spate versuri colea, dela meşteşug. 


Dar aici intervenea şi împrejurarea că scena 
se petrecea între tată şi fiu. 

Eu înlocuisem pe Millo, fiindcă acesta pă- 
răsise Iaşul de mult. Spre marea indignare a 
boierimii, Matei Millo, deşi membru al unei 
familii aristocratice însemnate — părăsise cam 
pe la anul 1850 situaţia sa înaltă și trecu dea- 
dreptul în tagma actorilor. Eu lam mai văzut 
în Iaşi jucând în piesele sale: Baba Hârca, 


20 

Nicşorescu, Tuzu Calicu şi în cele mai însem- 
nate piese ale lui Alecsandri precum: laşii în 
Carnaval, Kir Zuliaridi, Doi morţi vii, Cucoana 
Chiriţa, Lipitorile satelor... şi în mai toate cân- 
tecelele comice — cum s'ar zice astăzi mona- 
loguri — pe care Alecsandri le compusese a- 
nume pentru dânsul: Soldan Viteazul, Mama 
Angheluşa, Herşcu Boccegiul, Clevetici, Sandu 
Napoilă, Paraponisitul, Gură Cască, Barbu 
Lăutarul... Extraordinarul talent al lui Millo 
făcea dintr'insul idolul publicului celui mare. 
Totuș situaţia sa în Iaşi era falsă. Rudele sale 
deaproape ocupau poziţii înalte în stat şi el 
se producea pe scena teatrului în compania 
comedianților cari în acele timpuri nu se bu- 
curau de loc de o mare vază socială. Matei 
Millo părăsi capitala Moldovei şi se aşeză de- 
finitiv în Bucureşti. 

Puţini din generația de astăzi îşi mai aduc 
aminte de acest mare artist, care ar fi făcut 
onoare chiar celor mai renumite teatre din tă- 
rile civilizate. Diversitatea talentului său: chi- 
pul original cum înfățişa caracterele cele 
mai deosebite şi mai opuse, nuanțarea fină a 
frazelor sale, felul cum știa să se grimeze. și 
să-şi prefacă figura, mimica sa admirabilă, 
chiar costumele ce inventa adeseori — totul 
a făcut din Millo cel mai mare artist drama- 
tic pe care Românii Pau avut vreodată. 

Ca și alţi actori vestiți din alte tări Millo a 
făcut greșala să nu se retragă la timp, aşa 


AMINTIRI DIN „JUNIMEA” 30% 


că cei ce l'au văzut pe scenă la bătrâneţe nu-şi 
puteau face nici o idee de marele artist ce fu- 
sese odinioară. Apoi a mai păcătuit, tot ca alţi 
actori însemnați, prin aceea că n'a ştiut sau 
n'a putut să facă şcoală. 

După dânsul Teatrul Naţional a rămas mult 
timp întro stare destul de tristă, până când 
alte generaţii au venit să-l ridice iară. Negre- 
sit, el nu mai are printre artişti un talent așa 
de extraordinar ca al lui Millo, dar s'a perfec- 
ționat prin conlucrarea armonioasă a tuturor, 
prin aceea ce Francezii numesc „l’ensemble“ 
și care mai presus de toate, face adevărata va- 
loare a unui teatru. 


III, 


In afară de Millo mai erau în laşi pe la mij- 
locul veacului trecut și alţi câţiva artişti dra- 
matici de merit: Teodorini, care mai târziu a 
înființat teatrul din Craiova, Merișasca, Poni, 
Sterianca, Luchian... Acest din urmă juca ro- 
lurile care în teatrul francez se numesc bas 
comique. Ochii săi mari și vioi, zâmbetul său 
veșnic, expresiunea naivă a feţei, mișcările 
sobre dar ciudate ale umerelor şi braţelor te 
făceau să râzi de îndată ce apărea pe scenă. 

De preferinţă el reprezenta oameni slabi, ne- 
hotăriţi, sfioşi, umili, prostuţi. In câteva co- 
medii ale lui Alecsandri, de exemplu în rolul 
lui Papă Lapte din Kir Zuliaridi, în Guliţă din 

Cucoana Chiriţa, în Comisul Nicu din Peatra 
din casă era inimitabil. Se zicea de dânsul că 
trebue să aibă mult spirit pentru a reprezenta 
așa de bine pe prostul. El se deosibea şi în 
câteva piese franceze traduse în românește 
precum: Ulița lunei, Două dispărțenii, Banii, 
Gloria şi femeile şi altele. 

Cât sunt de uitate în zilele noastre aceste 
comedii; cum nu se mai aseamănă ele cu tea- 
trul modern şi totuș, cât sunt de minunate şi 
superioare pieselor de astăzi! 

Luchiam era exclusiv Moldovan. El nu pă- 
răsea Iaşul decât rare ori şi chiar în aceste ca- 
zuri juca numai prin orașele de provincie ale 
Moldovei. Cel mult s'a întâmplat să dea câteva 
reprezentații la Chişinău şi la Cernăuţi, căci 
el considera Basarabia şi Bucovina ca făcând 
încă parte din Țara Moldovei. Milcovul n'a 
vrut să-l treacă niciodată deşi îl încredinţau că 
va avea mare succes în Bucureşti. Pentru dân- 
sul tot Iaşul rămăsese capitala țării, iar bucu- 
reştenii îi erau nesuferiţi din cauza felului lor 
de a fi; din cauză că îi considera ca pe nişte 
uzurpatori şi mai ales fiindcă îi era antipatic 
dialectul lor local. 

Ţin foarte bine minte că, fiind copil, am vă- 
zut pe Luchian jucând în comedia „Creditorii“ 
de Alecsandri, nu însă pe scena Teatrului Na- 
tional din Iaşi, ci la moşia mea părintească Tri- 
teştii-Vechi, numită astăzi Hermeziu. O repre- 
sentație dramatică dată pe la mijlocul veacu- 

lui trecut la o moşie era o întâmplare aşa de 
extraordinară încât pentru a o explica, sunt 
silit să fac o digresiune. 

Până la deschiderea navigaţiei cu vapoare 
pe Dunărea de jos, cam pe la anul 1830, Ro- 
mânii nu prea aveau obiceiul să se ducă la băi 
în străinătate. Călătoria era prea grea, prea 
lungă, prea costisitoare. Numai câţiva boeri şi 
câţiva negustori mai înstăriți treceau hotarul 
pentru a visita oraşele mari şi locurile de băi 
din apusul Europei. Ceilalţi îşi căutau de să- 
nătate în țară cum puteau mai bine. Micii 
funcţionari şi negustoraşi din Moldova se du- 
ceau prin sate, luau cu chirie pe vară case tă- 
răneşti, se scăldau în râurile Moldovei, în Bi- 
strița, în Siret, în Prut şi petreceau vacanţele 
sau concediile din lunile de căldură în mod 
foarte primitiv, dar cu multă veselie. Satul Tri- 
feştii-Vechi (acum Hermeziu) era de pe la 
sfârşitul lunei lunie până la mijlocul lunei Au- 
gust adăpostul a foarte numeroase familii de 
orăşeni care se așezau acolo pentru a face băi 
de Prut. A-şi unge trupul cu nămolul sau ni- 
sipul acestui râu şi a se scălda apoi în undele 
sale limpezi era nu numai foarte plăcut dar se 
credea a fi și o cură eficace contra sterilităţii 
femeilor, contra reumatismelor, anemiei şi 
altor boale. 

Pe la mijlocul domniei sale, Mihai Vodă 
Sturza, neavând copii din a doua căsătorie cu 
Smaranda Doamna, născută Vogoridi, ceru în- 

tr'o vară dela tatăl meu să-i cedeze casele sale 
dela moşie ca Doamna să facă acolo băi de 
Prut şi întradevăr se aşază la noi la ţară pe 
vre-o şase săptămâni, iar părinţii mei cu doi 
copii ce erau încă foarte mici, fratele meu 
Leon şi cu mine, se mutară în timpul acesta 
în casa unui gospodar din sat. Despre petrece- 
rea aceasta a lui Vodă şi a Doamnei la moşia 
mea părintească se povesteau încă mulți ani 
mai târziu câteva incidente ce-mi par carac- 
teristice pentru Domnitorul Moldovei. Voiu 
vorbi despre ele mai jos întrun alt capitol. 
Intro vară satul nostru era plin de musa- 
firi. In casele boereşti se așezase, afară de fa- 
milia proprietarului, mai multe rude câte pu- 
tuse încăpea, iar în sat îmi aduc aminte că, 
între alții, se găseau: un domn Sterian care 
cumula meseria de artist dramatic cu funcţiu- 
nea de director (azi sar zice grefier) la Diva- 
nul de întărituri, împreună cu soția sa Mar- 
ghiolița, născută Calcântraur şi văduvă Masse; 
actorul Luchian cu soţia sa Gabriela (actriță 
și aceasta) ; un domn Tanasache, funcţionar la 
Ministerul de finanţe, vestit vânător; un domn 
cam surd numit Pantazi Curt, unul Negulici 
care vorbea admirabil de bine jargonul e- 
vreesc şi alte familii din Iaşi. Toată lumea 
aceasta se scălda de două ori pe zi în Prut, 
femeile întrebuinţând baia plutitoare cu ca- 
bine, rămasă încă dela Vodă Sturza; se plimba 
prin pădure şi pe malul apei cântând şi 

chiuind; câțiva bărbați mergeau de cu ziua la 
vânat, căci pe atunci se vâna în Țara noastră 
când voiai, ce voiai şi unde voiai; dormeau 
câteva ceasuri peste zi; se vizitau unii pe alții 
şi mai ales —— după obiceiul Românilor — se 
cârâiau şi își făceau farse cât puteau mai 
multe. Dar cât despre cetit cărți sau gazete, 
aşa ceva nu se pomenea, căci cărţi românești 
tipărite erau pe atunci foarte puţine, iar jur- 
nale, afară de unul mai mult oficial al lui A- 
sache, nu existau şi chiar de ar fi fost nici un 
serviciu de poştă nu era organizat care să ducă 
corespondenţa la sate. Negreşit în casa lui 
Constantin Negruzzi era o bibliotecă bogată, 
dar, afară de locuitorii acelei case, nimeni nu 
simţea cea mai mică trebuință să-şi piardă 
vremea cu lectura: 

Pentru ziua de 6 Iulie, aniversarea cununiei 
părinților mei, Dumitrache Bibiri, o rudă a 
noastră, propuse câtorva musafiri din sat să 
dea o reprezentaţie teatrală la noi acasă, ale- 
gând comedioara „Creditorii“ de Vasile Alec- 
sandri. 

Rolurile se împărțiră în modul următor: 


Alecu Verişanu, actor . . . Luchian 
Aglae, actriță . . . . . . D-na Sterian 


(Aceşti doi îşi păstrase rolurile ce jucau pe 
scena Teatrului Naţional din Iaşi). 


Tache Zăvrescu . . . Dumitrache Bibiri 
Un croitor francez. . . Alecu Hermeziu 

Un ciubotar neamţ. . Constantin Negruzzi 


Un tutungiu armean . ? 

Un cofetar grec. . . Pantazi Curt 
Un droşcar lipovan . . Leon Negruzzi 
Un zaraf jidov. , . . Jacob Negruzzi 


Că jucau şi copiii se explică prin faptul că 
rolul cel dintâiu, al birjarului nu cuprindea 
decât vre-o două fraze: Odată trebuia să zică: 
Seceas! şi a doua oară: No... mergem, coconaș? 
lar zaraful avea să intre în scenă, să se sperie 
de ceeace văzuse, să strige: Gewalt! şi să se re- 
peadă afară. 

Foarte greu fusese hotărît Pantazi Curt să 
primească un rol în „Creditorii“. Mai întâiu 
era cam surd, precum am spus, deci nu putea 
să audă bine replicele, apoi era susceptibil și 
se supăra foc de orice observaţie i se făcea; 
însfârşit era şi foarte timid şi se sfia să se pre- 
zinte înaintea unui public, oricât de mic ar 
fi fost. După multe stăruințe él primi până 
urmă să joace dar numai cu condiția că nu vor 
fi invitate şi persoane dela Iași sau dela moșii 
vecine. 

Dar tocmai personalitatea lui Curt era prin- 
cipala cauză pentru care Bibiri se gândise la 
acea reprezentaţie. Curt era obiectul tuturor 
glumelor, victima tuturor farselor. Astăzi cu- 
coanele se prefăceau a fi înamorate de dânsul 
spre a-și bate joc în urmă; altă dată i se fura 
peruca în vremea somnului şi îi lăsau o zi în- 
lreagă cu capul neted ca o minge, iarăş, în 

altă zi i se luau hainele din greşală în vreme 
ce se scălda şi el rămânea gol şi prăpădit pe 
mal, strigând cât îl ţinea gura... Dar Pantazi 
avea caracter bun: mânia sa, la început straş- 
nică, nu ţinea mult; el se potolea în curând 
şi reîncepea a fi ţinta tuturor festelor. 

In seara reprezentaţiei curtea casei boiereşti 
era plină de trăsuri, căci, în ciuda făgăduelilor 
solemne date lui Curt, fusese învitate o mul- 
time de persoane dela laşi şi dela moșii vecine. 
Pantazi, văzând atâta lume adunată, declară 
întâi că refuză să mai joace fiindcă fusese 
înşelat şi numai cu multă greutate a putut fi 
hotărît să se execute. Orchestra ce despărțea 
publicul de scenă se compunea din trei per- 
soane: Sterian cu violoncelul, Negulici cu vio- 
lina şi un al 3-lea cu flautul. Sterian era tot- 
odată capelmaestru şi suflor. 

La început totul merse bine. Luchian și Ste- 
rianca, deprinşi cu rolurile lor, pe care le ju- 
case de atâtea ori pe scena Teatrului Naţional, 
erau minunați şi publicul îi aplauda din răs- 
puteri. Eu care trebuia să apar în scena a 
doua, am fost împins din culise pe o uşă între- 
deschisă, m'am speriat văzându-mă înaintea 
unui public aşa de numeros și luând-o de fugă 
am strigat: Gewalt! aşa de tare, încât specta- 
torii isbucniră în râs. Fratelui meu Leon i-a 
mers însă mai rău. Replica lui a fost sărită, 
aşa că nici nu i-a venit rândul să iasă pe scenă. 
Desperat s'a pus să plângă așa de tare că nu 

ştiau în culise cum să-l mângâe. Au trebuit 
să-l desmerde şi să-i dea bomboane pentru a-l 
hotări să se ducă la culcare. Croitorul, ciobo- 
tarul, tutungiul, Tache Zavrescu şi-au jucat 
toţi rolurile binișor, când însă a fost să apară 
Pantazi Curt ca cofetar, vederea publicului 
Pa ameţit întru atâta în cât şi-a uitat deodată 
rolul cu dăsăvârşire. Atunci, apropiindu-se de 
suflor îi zise în auzul publicului: „spune, c'am 
uitat“. Sterian îi şopti câteva fraze încet. Curt, 
surd cum era, îi strigă: „mai tare, frate, vor- 
beşte mai tare că maud!“ Iar Sterian îi vorbia 
din adins tot mai încet aşa că spectatorii înce- 
pură să râdă. Văzând așa, Pantazi se adresă su- 
părat către public, zicând: „Apoi dacă D-voa- 
stră râdeţi de mine, eu mă duc şi se repezi că- 
tre uşă“. Care nu fu însă spaima lui când găsi 
uşa încuiată! Dumitrache Bibiri, prevăzând ce 
are să se întâmple, întorsese cheia pe din afară, 
așa încât bietul om rămăsese prăpădit şi des- 
perat în mijlocul scenei. 

Spectatori, orchestră, actori, începură toţi să 
râdă cu hohote nemaipomenite. O mătuşă a 
mea, Cucoana Sofia Carp, venită anume dela 
moșia sa Țigănaşii, avea darul de a râde așa 
de tare, încât tremura casa, iar un alt specta- 
tor, Iancu Caţichi, venit din lași, avea un râs 
bolnăvicios: când îl apuca nu se mai putea 
opri, el striga, ţipa, se tăvălea pe jos, țiinân- 
du-se de pântece și râdea, râdea până aproape 
leșina. 

Era o casă veselă acea din Trifeştii-Vechi, 
dar atâta râs nu se mai auzise într'însa nici- 
odată. Reprezentaţia fu întreruptă şi abia 
după vreun sfert de ceas sărindu-se scena cu 
cofetarul, ea putu reîncepe și ajunge la bun 
sfârşit. 

Pentru cina ce urmă se intinsese o masă 
lungă în grădina luminată cu lanterne vene- 
țiane şi veselia se prelungi până noaptea 
târziu. 

A doua zi oaspeţii satului când se deştep- 
tară din somn văzură cu groază că sunt încon- 
juraţi de apă: Prutul se revărsase peste noapte, 
o parte a satului şi aproape întreaga moşie 
erau inunudate, toate comunicațiile erau între- 
rupte, oamenii nu aveau nici pâne căci aceasta, 
ca şi alte provizii, se cumpărau dintr'un târ- 
guşor din apropiere numit Bivolari. Musafirii, 
șezând îngrijaţi şi posomorîţi pe prispa caselor 
lor țărănești, aşteptau posibilitatea de a pleca, 
fiindcă de băi nu mai putea fi vorba. 


După mai bine de o săptămână apele se re- 
traseră în sfârșit şi bieţii orășeni fură în stare 
să se îndrepte spre casele lor. 

Intr'un lung şir căruțele ţărăneşti ce trans- 
portau pe musafiri cu familiile şi bagajele lor 
se mişcau cu greu şi abia la pasul calului pe 
drumurile de ţară mâlite şi desfundate. Con- 
voiul nu mai părea a fi compus din excursio- 
nişti ce venise voioşi în vilegiatură, ci dintr'o 

ceată de bejănari desperaţi ce plecase în alte 
țări ca să caute o viaţă mai bună. 

După petrecere, necazuri; după veselie, tri- 
steță! 


IV. 


Când eram copii mici frate-miu Leon şi cu 
mine, mama ne trimetea adese-ori să petrecem 
ziua la părinții ei. Se întâmpla să rămânem 
acolo și peste noapte sau chiar mai multe zile 
în şir, probabil când tatăl şi maica mea erau 
absenţi din Iaşi. Bunicii mei nu locuiau de- 
parte de noi. Casa lor, astăzi dărîmată, era în 
dosul Bisericei Banului şi avea eşirea deoparte 
prin curtea bisericei la ulița mare (astăzi 
strada Lăpușneanu), de altă parte în uliţa nu- 
mită strâmbă (astăzi strada Banului). 

Bunicul meu, Aga Dumitrache Gane era un 
bărbat, slab la trup, serios la față, tăcut, sobru 
şi de un temperament foarte iute; bunica mea 
era o femee bună, jovială, grăsuţă, lacomă 
la mâncare, vorbăreţă, plăcându-i glumele 
şi veselia. Masa ei era vestită, atât în ceea 
ce priveşte cantitatea mâncărilor, cât şi felul 
cum erau gătite; ea singură priveghea bucătă- 
ria cu multă îngrijire. 

Pe atunci, ca şi astăzi, pătura superioară bea 
cafea cu lapte dimineaţa și dejuna la unul, 
mult două după amiază. Prânzul acesta era 
foarte copios, fiind cel de căpetenie; seara se 

mânca puţin. După o scurtă rugăciune, obiş- 
nuit „Tatăl nostru“ recitată cu glas tare de bu- 
nicul meu şi ascultată cu smerenie de meseni, 
toți se așezau împrejurul mesei. Bucate peste 
bucate înotând în unt și umplând bliduri 
imense se așezau în mijlocul mesei, de unde 
își lua fiecare după voie. Prânzul se sfârșea 
totdeauna cu o prăjitură mai mult orientală 
ca baclavale, sarailie, degiţei, muhalibiuri, ca- 
taifuri și altele. La urmă de.tot veneau şi a- 
tunci fructele. Numeroase sticle de vin, tras 
proaspăt din boloboacele ce umpleau pivnița 
erau înşirate pe masă. Vinul era produsul vii- 
lor proprii din podgoriile Socola şi Copou. Mu- 
safiri, mai mult nepoftiţi, se găseau totdeauna 
şi erau primiţi cu plăcere. 

Dintre aceștia țin minte pe un domn subţire 
` şi slab, numit Scobihorn care era vestit de 
mâncău. Era în adevăr de spaimă cât putea 
să înghită acel musafir. Trei, patru furfurii de 
pilaf pline cu vârf, curechiu cu slănină, carne 
cu prune sau gutui, sarmale și găluşti de tot 
felul, plachie de gâscă cu pasat, curechiu cu 
rață şi mămăliguţă sau alte bucate naţionale, 
toate grase, lunecau repede prin gâtlejul său, 
totdeauna doritor de mai mult. Mesenii se ui- 
tau la Scobihorn cu admiraţie, sperând că a- 
petitul său li se va comunica și lor, iar noi 
copiii îl priveam cu ochi mari ca pe un bărbat 
de un merit extraordinar. 

După masă venea feciorul cu ligheanul, ibri- 

cul şi prosopul; mesenii se spălau de-a rândul 
pe mâni, bunicul spunea altă scurtă rugăciune 
şi se trecea la cafele şi vutci, fabricate în casă; 
bărbaţii fumau câte un ciubuc. 

După aceasta musafirii îşi luau ziua bună, 
gazdele se duceau să se culce, iar noi copiii ne 
dam jos în curte ca să alergăm şi să ne jucăm 
sub privigherea mamei Maria, bătrâna jupâ- 
neasă ce avea sarcina să se ocupe de noi. 

Curtea era plină de ţigani, patru familii (să- 
lașe cum se zicea) rămase moștenire bunicului 
dela părinţi, parte primite prin foaia de zestre 
la însurătoare. Bucătari, vizitii, rândași, su- 
fragii, spălătorese, dădaci, femei în casă, toți 
(afară de mama Maria) erau din țigani robi. 
O parte din copiii acestora se trimeteau să în- 
vełe deosebite meşteşuguri, precum pităria, 
Spa lăcătuşia, potcovăria, saidăcăria 

Ş. a. spre a putea, eșind meşteri, să fie folosi- 
tahi stăpânului. La zile mari, de exemplu ‘cu 
ocaziunea unei cununii, unui botez, a unei îna- 
intări în slujbă, a zilei onomastice etc., se des- 
robea și înzestra unul sau mai mulţi țigani a 
căror purtare fusese bună. Mai mare peste 
curte era un vătaf, țigan și el, numit Vasile 
care menținea ordinea şi era însărcinat cu târ- 
guiala din piaţă. Dar Vasile era totodată și lău- 
tar: Cånd se punea să zică din . scripcă - toată 
curtea “se aduna roată: împrejurul său. Ariile 
sentimentale erau ascultate- cu emoţiune, iar 
când executa un allegro sau un presto toată ți- 

gănimea se prindea. de mână şi începea să 
joace sau — dacă stăpânii erau acasă — își 
mişcau cel puţin picioarele pe loc după mă- 
sura muzicei. 

Ceasurile libere, fiind mai ales acele când 
boerii se odihneau după amiază, se întâmpla 
ca muzica lui Vasile să împiedice pe buni- 
cul meu de a dormi sau să-l deştepte din somn. 
Atunci acesta eșea mânios în cerdac şi ocăra 
straşnic pe muzicant. Odată îl ameninţă cu 
bătaia: „Să știi, măi ţigane, că dacă mă mai 
trezeşti din somn am să pun să te bată la 
scară!“ Intro zi pe când Vasile cânta iar, deşi 
pianissimo, fiind sigur că nu se aude sus şi noi 
copiii ascultam împreună cu toată curtea, de- 
odată bunicul ese afară în cerdac, se repede pe 
scări în curte, smulge scripca din mânele lui 
Vasile, o izbește de un stâlp al cerdacului fă- 
când-o ţăndări, apoi se urcă iute pe scări îna- 
poi mormăind printre dinți: „Mi-i mai cânta 
tu de acum, cioară spurcată!“ Bunica ce ve- 
nise în cerdac după dânsul pentru a-l potoli, 
îi zise atunci încet şi cu ton de mustrare. 
„Dragă, de ce ai făcut asta ?“ 

Când dela bunic, a cărui faţă încruntată ne 
speriase, ne îndreptarăm privirile spre Vasile, 
văzurăm figura acestuia palidă şi schimbată; 
două lacrimi curgeau încet pe obrajii săi. Deşi 
copii, înțeleserăm că durerea sa trebue să fi 
fost nemărginită. j 

Scena aceea m’a impresionat mult şi ade- 

seori m'am gândit mai târziu că bietul Vasile 
ar fi preferat să fie bătut la scară, după cum 
fusese ameninţat, decât să fie lipsit de instru- 
mentul ce făcea fericirea vieţii sale. 

Tot în casa bunicului am văzut odată pe 
Dracul înaintea ochilor. L’am văzut aşa de lim- 
pede, aşa de plastic, încât îl ţin minte şi acum. 
Această vedenie am avut-o în împrejurările 
următoare: Frate-miu Leon şi cu mine dor- 
meam noaptea alături, pe un divan așezat de-a 
lungul păretelui, iar la picioarele noastre era 
culcată mama Maria. Intro noapte mă deştept 
cu bătăi de inimă, cu năduf și cu baerele ha- 
latului deslegate (căci peste cămăşuţă ne îm- 
brăca noaptea şi cu un halat). Fără voie arunc 
ochii spre păretele din față şi — care nu-mi 
fu spaima! — când văzui înaintea mea pe Dra- 
cul împielițat. Ceva mai mare la trup decât 
un om, cu două coarne mici în frunte, negru 
ca tăciunele, el se uita cu ochi scânteietori 
țintă la mine. Vrui să strig pe Mama Maria 
dar glasul îmi îngheţase în gât, vrui să fac 
semnul crucii dar braţul îmi era paralizat. Or 
fi trecut câteva secunde teribile până ce, prin- 
tro extraordinară sforțare a voinţei, putui în 
sfârşit să-mi ridic braţul şi să fac o cruce mare. 
In acelaş moment diavolul dispăru ca prin mi- 
nune; am răsuflat adânc şi îmi putui lega ha- 
latul. Privind atunci mai limpede împrejur, 
văzui pe frate-miu dormind dus, auzii pe 
mama Maria horcăind, iar pe păretele din par- 

tea unde să arătase vedenia, străbătea de sus 
până jos prin crăpătura perdelei unei ferești, 
o rază mare de lună. Incepui să plâng cu sus- 
pine ceeace mă linişti îndată. Cât eram de mic, 
nam deșteptat pe nimeni ci m'am culcat la 
locul meu, adormind repede. A doua zi, numai 
mamei Maria i-am destăinuit ceeace văzusem 
în întunericul nopții şi dădaca ţin minte că 
mă linişti, zicându-mi: Nu-ţi fie frică, copiilor 
cuminte Ducă-să pe pustii nu le face nici un 
rău. 

Tot în casa bunicului am mai fost martor şi 
la un alt spectacol foarte impresionant, 

Intro zi era mare agitaţie printre ţiganii din 
curte, Auzeam cum schimbau fraze ca acestea; 
„Acuș au să treacă pe aici; cică lau disboerit; 
îl duc la moarte, Gabril Buzatu e în fruntea 
alaiului“... La un moment dat toţi se repeziră 
spre ulița mare şi un ţigan, tânăr și voinic, nu- 
mit Ghiţă, ucenic la mindirigie, mă ridică în 
braţe ca să pot vedea şi eu. Era să fiu privito- 
rul unui convoiu care ducea la spânzurătoare 
pe un ucigaș. Şi nu era un om de rând cel con- 
damnat la moarte ci fiul unui mic boer, nu- 
mit Cuciuc. Tatăl său, deşi în vârstă mai îna- 
intată, se însurase cu o femee tânără şi fru- 
noasă. In curând aceasta se dădu în dragoste 
cu fiul soţului ei din întâia căsătorie. Pasiunea 
lor deveni aşa de violentă, în cât hotăriră să 
omoare pe omul ce le stătea în cale. Nu-mi 
mai aduc aminte în ce fel s'a făptuit omorul, 

totul este că ucigașii au fost descoperiți, jude- 
cați de divan şi condamnaţi, femeea la temniță 
pe viață, bărbatul la moarte. Fără zăbavă ho- 
tărirea fusese întărită de Domn. 

Execuţiunea prezenta însă oarecare dificul- 
tate. După legile de atunci o sentință de 
moarte se aplica în mod deosebit la oameni din 
popor şi la boeri. Cei dintâi se spânzurau, iar 
boerilor li se tăia capul cu sabia. Executarea 
cu sabia fiind mult mai crudă, sau se pornea 
din principiul ca acei ce aveau datoria să dea 
pilde de purtări mai bune trebuiau să pri- 
mească și o pedeapsă mai mare sau mai pro- 
babil, fiindcă tăierea capului cu sabia se con- 
sidera ca o execuţie mai cavalerească şi se fă- 
cea deosebire între clasele sociale chiar până 
la această extremitate. Ori cum fie, în timpul 
acela, neexistând în Moldova nici un călău care 
să ştie executa pe un criminal cu ascuţișul să- 
biei, ci numai unul foarte expert la spânzu- 
rare, stăpânirea fu silită să se adreseze la acest 
din urmă şi în cazul lui Cuciuc. 

Pentru a putea face aceasta în marginile le- 
salităţii, osânditului trebuia mai întâi să i se 
ridice boeria, ceeace se făcea printr'o forma- 
litate ce se asemăna până la un punct cu de- 
gradarea unui ofițer în zilele noastre. I se pu- 
nea întâi pe umeri caftanul, care era un fel 
de haină de onoare şi apoi ise smulgea cu vio- 
lenţă, exclamându-se: Nevrednic este! In loc 
de caftan osânditul era îmbrăcat cu un su- 

man țărănesc şi pe cap i se punea o căciulă 
ordinară de blană de oae în starea aceasta era 
încredințat calăului. 

Ca prin vis văd alaiul înaintând pe dinain- 
tea mea. După o mulţime de lume trecu Aga 
în trăsură cu patru cai, precedată și urmată 
de slujitori călări. Apoi după prapuri şi feli- 
nare veneau preoți în veştminte cu crucea în 
mână. După dânșii în trăsură un funcționar 
înalt în uniformă, presupun un judecător sau 
alt funcţionar de vază al divanului, întovără- 
şit de mai mulţi cinovnici. Apoi numeroși jan- 
darmi (pe atunci numiţi cazaci) cu săbiile 
scoase. In mijlocul lor un bărbat trupeş şi înalt 
cu fața cruntă şi îmbrăcat cu o bluză roşie. A- 
lături de acesta, condamnatul — o figură tâ- 
nără şi blândă cu suman şi căciula îndesată 
pe frunte până peste ochi. După aceştia func- 
ționari ai poliţiei în uniformă şi apoi la urmă 
iarăş poporul. 

Când trecu omul cu bluza roşie se făcu o 
mare mișcare în publicul ce ocupa marginile 
uliței. In toate părţile se şoptea cu groază: Ga- 
vril Buzatul... Era vestitul Gavril care fusese 
iertat de o crimă ce comisese, în schimbul 
funcţiei de călău. Multă lume la vederea lui 
îşi făcea cruce. Condamnatul era așa de tânăr, 
încât inspira mai mult milă; mai ales din par- 
tea femeilor se auzeau exelamaţii compătimi- 
toare: „Sărmanul!... Aşa de tânăr!... Păcat de 
el!... Ea Pa ademenit!...“ Preoţii cântau cânte- 

cele prohodului, clopotele tuturor bisericilor 
sunau... Așa înainta convoiul încet spre câm- 
pul mânăstirii Frumoasa unde se ridicase 
spânzurătoarea... 


y. 


In primăvara anului 1848 holera se arătă în 
Iaşi şi pe la începutul verei bântuia cu furie. 
Tatăl meu, foarte îngrijat, hotărî să-şi trimită 
familia în Basarabia pe la rudele sale unde 
trebuia să stea până la stingerea sau măcar 
scăderea considerabilă a epidemiei. El însuşi 
era silit de funcțiunea ce ocupa — nu mai știu 
care -— să rămâe pe loc. 

Maică-mea plecă deci pe la sfârşitul lunei 
Iunie în Rusia cu cei trei fii ce avea atunci: 
Leon, Nicolae și cu mine, trecând hotarul la 
Sculeni. In partea rusească a orășelului func- 
ționarii Muscali cercetară prin cufere dacă nu 
era ceva de vămuit și, cu tot bacșișul ce căpă- 
tase, găsiră obiecte, nu de supus vre unei taxe 
vamale, ci pur şi simplu de confiscat. Frate- 
miu Leon, cu doi ani și jumătate mai mare 
decât mine, începuse să înveţe carte în şcoala 
statului, poreclită Academia Mihăileană şi con- 
dusă atunci de un profesor francez, numit Mal- 
gouverné. Se vede că frate-miu fusese harnic 
căci primise ca premiu câteva cărţi franceze 
ilustrate. Deşi erau numai povești pentru copii, 
vameșul le declară sequestrate, făgăduind însă 

că le va restitui la întoarcerea noastră în ţară. 
In privinţa tuturor celorlalte obiecte, el era 
foarte transigent. Punându-i un sfanţ în palmă, 
puteai trece ori şi ce, dar, după ordine foarte 
aspre ce avea, el n'ar îi îngăduit cu nici un preţ 
intrarea vre unei cărți în Rusia: orice filă tipă- 
rită punea, după ideile sale, întreaga împără- 
ţie în primejdie. 

In Basarabia ne-am oprit mai mult în trei 
localităţi. Intâi la moşia unei rude depărtate, 
bătrâna văduvă Bibiri, în nişte case de ţară, 
frumos situate pe marginea unui mare iaz. 
După câtva timp ne-am dus deacolo la Târ- 
nova, moşia Dvoreninului Manolache Negruzzi, 
frate mai mic al bunicului meu Dinu, unde 
am stat mai multe săptămâni. Unchiul meu 
era un bărbat de talie sub mijlocie, smolit, cu 
capul rotund şi mustăcioară mică, încărunţită. 
El nu avea o idee foarte favorabilă despre tatăl 
meu. Era supărat pe dânsul fiindcă vânduse 
frumoasa moşie părintească Șărăuţii din ju- 
deţul Hotin. Manolache avea obiceiul să zică: 
„O fi bună literatura nepotului Costache dar 
moşia părintească era mai bună“. 

De mătuşa mea toată amintirea ce mi-a ră- 
mas este că își făcea fântânele la un braț cu 
un grăunte de păpuşoiu. Deşi eram abia de 
cinci ani şi jumătate îmi părea foarte ciudat 
și desgustător ca cineva să-și întreţie de bu- 
năvoie răni deschise când putea uşor să le vin- 
dece. Copii nu aveau aceste rude ale mele. Ei 

trăiau izolaţi fără a vedea prieteni sau cunos- 
cuţi şi fără măcar a căuta singuri de întinsa 
şi frumoasa lor proprietate pe care atâţia aren- 
daşi se îmbogăţeau. Casele dela Târnova, erau 
cu un rând și aveau forma multor locuinţe de 
țară din Moldova: un şir lung de odăi care dă- 
deau pe un ceardac de lemn. Din ceardac te 
coborai într'o curte mare, unde erau atenan- 
tele, şurele, grajdurile, hambarele, poiețele şi 
din curte dădeai într'o grădină foarte întinsă 
dar puțin îngrijită, cu mulți pomi roditori. Din 
toată oprirea mea la Târnova îmi amintesc nu- 
mai că pe toți copiii ne ridicau vizitiii pe cai şi 
ne plimbau călări prin curte ţiind caii de că- 
pestre. 

Dela Târnova ne duserăm la o altă rudă a 
noastră mai depărtată, Moşul Ioniţă Străjescu, 
om foarte bogat care şedea la una din moşiile 
sale situată pe malul Nistrului. 

Ioniță Străjescu, slăbuţ, mic de stat şi cu pă- 
rul de tot alb era un bătrân vesel și comuni- 
cativ. Rămas văduv şi fără copii, îi plăcea să 
aibă multă lume împrejurul său şi invita la 
dânsul la țară pe toate rudele şi cunoscuțţii săi. 
Oricine venea, chiar nepoftit, era bine venit. 
Familia noastră, primită cu plăcere, fu aşe- 
zată în casele cele vechi, puse cu totul la dis- 
poziţia mamei, pe când moşul şi musafirii săi 
locuiau în nişte case mari şi frumoase, din nou 
clădite şi abia de curând isprăvite. Odăile, 
pentru acele timpuri cu lux mobilate, aveau 

parchete, sobe de porțelan, ferestre largi şi lu- 
minoase, tavanuri şi păreţi frumos zugrăviți. 
Salonul şi sufrageria erau foarte încăpătoare; 
în această din urmă şedeau obişnuit câte două- 
zeci de persoane la masă, câte odată şi mai 
multe. Pe când casa veche dădea pe curte, cea 
nouă era aşezată între curte și grădină. Dacă 
mulţi din musafirii moşului Ioniţă mar fi fost 
munciţi de grija rudelor lor rămase în Mol- 
dova, viața acolo n’ar fi avut nici o umbră. Dar 
veştile din țară, cu lipsa desăvârşită de orga- 
nizare poștală în Basarabia ca și în Moldova, 
veneau foarte rar, numai întâmplător şi mama 
era adesea cuprinsă de idei negre. 

Și avea îndestule motive pentru aceasta căci 
holera se întinsese grozav în Iaşi. Ca de obiceiu 
ea începuse a secera întâi clasele sărace dar în 
curând lovi de o potrivă toate păturile sociale. 
Boierii ce locueau în capitala Moldovei fugeau 
pe la moşiile lor când acestea erau neatinse de 
epidemie, iar în caz contrar, pe la moşiile ru- 
delor și prietenilor; negustorii şi toţi oamenii 
mai cu dare de mână își părăseau casele şi 
pribegeau în Transilvania şi Bucovina sau um- 
pleau mânăstirile. Morţii erau aşa de numeroşi 
că nu se găseau îndestui ciocli ca să-i trans- 
porte la cimitirul ce se improvizase afară de 
oraş şi cadavrele rămâneau cu zilele neîngro- 
pate. Guvernul era prăpădit, nu ştia ce să facă 
și privea cu groază la pârjolul dimprejur fără 
a găsi vre-un mijloc cu care Par fi putut com- 

bate sau micşora. Particularii nu se apărau alt- 
fel decât lipind prin toate odăile deasupra uşi- 
lor făşii de hârtie pe care erau scrise cuvin- 
tele: Dumnezeu să ne ferească! Dumnezeu să 
ne ajute! Doamne fie-ţi milă de noi! sau altele 
asemănate. Câţiva își ungeau ușile şi ferestrele 
cu usturoiu. Când, după multe alte persoane 
însemnate, muri de holeră şi Mitropolitul Mol- 
dovei spaima ajunse la culme. 

O singură casă mai era în laşi unde se aduna 
seara puţină lume, ca să petreacă împreună, 
să facă partidă de cărţi şi astfel să mai uite 
câteva ceasuri calamitatea publică. Acea casă 
era a lui Grigore Drăghici, primarul oraşului 
sau Prezidentul Eforiei, cum se zicea atunci. 
Eforii, deşi cu atribuţii restrânse, trebuiau să 
se ocupe de interesele orașului şi prin urmare 
şi de combaterea epidemiilor, dar şi aceștia ca 
şi guvernul, desperând de a putea da vreun a- 
jutor, se mărgineau la îngroparea morţilor şi 
altfel se uitau şi ei inactivi la pieirea populaţiei, 
făcând numai rugăciuni prin biserici. In casa 
lui Grigore Drăghici nu se vedeau decât figuri 
posomorite. Căci abia își începeau câțiva par- 
tida de preference când, în fiecare seară, se 
răpezea în salon Cucoana Catinca, soția lui 
Drăghici, speriată şi palidă şi striga în gura 
mare: „Aţi auzit? A murit şi Cuconul Vasilică 
„sau Cucoana Frăsinița Cutare... mi se spune 
„că adinioarea sa îmbolnăvit şi biata preo- 
„teasa părintelui Dumitru dela Sf. Teodor de 

„alături. Sărmana! Chiar astăzi am văzut-o 
„sănătoasă la biserică...“ Musafirii lăsau să 
cadă cărţile din mână şi plecau la casele lor 
ca să nu mai audă veşti de acestea. 

Oraşul întreg era ca mort: porţile curților 
boereşti închise ca şi dughenele; perdelele lă- 
sate pe toate ferestrele, pe uliți nimeni decât 
cară ori căruţe trase de cai sau de boi şi aco- 
perite cu ţoluri, îndreptându-se spre cimitir, 
numai prin biserici mai vedeai câțiva credin- 
cioşi care se închinau cu desnădejde. 

Tatăl meu primise la dânsul în gazdă pe ne- 
potul său mai depărtat Mihalache Cerkez ce 
era prezidentul tribunalului și pe atunci încă 
neînsurat. Cc erkez nu mai putea sta singur în 
casa lui; îi era frică; holera îi dădea insomnii 
şi vedenii şi ceruse să şadă cu tatăl meu îm- 
preună. Ei dormeau în două odăi vecine, lă- 
sând deschisă uşa de comunicare pentru a-și 
putea da ajutor unul altuia la caz de trebuinţă. 
Intro noapte tatăl meu dormea adânc când 
Cerkez îl deşteptă, scuturându-l: 

— Bădiţă Costache! 

— Ce este? 

— Ma apucat holera! 

Tatăl meu sare din pat şi vede pe tovarășul 
său palid şi tremurând. 

— Dar ce simţești, ai vărsături, ai dureri? 

— Nu, vărsături n'am. 

— Unde te doare? 

— Nu am chiar dureri, însă... 

— Dar ce ai, de vorbeşti de holeră? 

— M'a apucat ici şi ici, răspunse el, arătând 
gâtul şi pieptul. 

Bietul Cerkez avusese un vis urât, îi apă- 
ruse Holera care îl strângea de gât aşa că să- 
rise speriat din pat cu straşnice bătăi de inimă. 

Cu încetul tatăl meu îl linişti, încât după 
vre-o oră sau două Cerkez se culcă din nou şi 


dormi dus până a doua zi târziu. 


In vreme ce zilele curgeau încet şi trist în 
capitala Moldovei, la moșia lui Ioniţă Străjescu 
se petrecea bine. Bărbaţii mergeau ziua la vâ- 
nat și se întorceau la cină cu torbele încărcate. 
Cucoanele se plimbau cu trăsura până departe 
sau pe jos pe malul verde al Nistrului, 

Noi copiii alergam şi ne jucam prin curte 
şi prin imensa grădină care dela casă se urca 
lin în terase pe o colină, schimbându-se din 
grădină cu straturi de flori în pare englezesc, 
apoi în vie şi livadă. Vre-o opt grădinari sub 
ordinele unui şef întreţineau aceste deosebite 
specii de grădini, dându-ne şi nouă voie să ne 
închipuim că îi ajutăm la treaba lor cu micele 
noastre instrumente copilărești. Ca să petreacă 
mai bine cu noi, ei ne încredinţase că sunt dis- 
părțiți în două tabere care-şi declarase răz- 
boiu; se făceau că se pândesc, că-şi dau bătălii, 
că se rănese, că sunt victorioși când unii când 
alții, iar noi ne pasionam grozav pentru aceste 


“lupte închipuite, încât nu mai gândeam la alt- 


ceva. Ștefan și Nichita, generalii de căpetenii 

ai celor două tabere, erau în ochii noştri nişte 
eroi, niște feți frumoşi din poveste; ne bătea 
inima când se pregătea vre-o luptă şi eram 
încântați când ni se comunicau în secret pla- 
nurile de campanie. 

Ioniță Străjescu şi musafirii lui făceau un 
haz nespus de pasionarea copiilor şi într'o zi 
se hotărî să ne joace o festă, Pe când vre-o 
douăzeci de persoane şedeau la masă, deodată 
unul din meseni, ruda noastră Neculai Bibiri, 
scoate un plic mare din buzunar pe care zicea 
că Var fi primit în momentul când suna clo- 
potul de prânz; îl deschide, scoate o scrisoare, 
aruncă ochii pe dânsa, apoi speriat o pune ră- 
pede în buzunar înapoi. Toţi îl întreabă ce este 
acea hârtie ce avea forma unui act oficial; el 
refuză întâiu să comunice cuprinsul până când 
în sfârșit, în urma multor insistenţe, o citeşte 
întâi rusește şi apoi româneşte. Era o adresă 
a guvernatorului provinciei care înştiinţa pe 
proprietarul moșiei, Dvoreninul Ivan Alexan- 
drovici Străjescu, precum şi pe musafirii săi 
că ar fi aflat prin raporturile poliţiei secrete 
că locuitorii din comună, îndemnați de supuși 
străini, veniţi din Moldova, ar fi intrat în stare 
de războiu unii cu alţii; că declaraţia de răz- 
boiu, fiind un drept exclusiv al Țarului, ceeace 
fac acei străini ar fi un act de răzvrătire care 
ar fi turburat pacea Imperiului şi că s'ar fi 
luat măsuri ca călcătorii de lege să fie urmă- 
riți, judecaţi şi pedepsiţi cel puţin cu exilarea 
în Siberia. 

La auzul acestor cuvinte toţi trei copiii în- 
cepem să plângem cu hohote. Văzându-ne în 
starea aceasta, o apucă plânsul și pe mama 
deşi desigur înţelesese că toată istoria această 
nu putea fi serioasă. Dar ea devenise aşa de 
impresionabilă din cauza lipsei de ştiri dela 
laşi, încât la cea mai mică contrarietate o nă- 
pădeau lacrimile. Masa fu întreruptă şi toţi se 
grămădiră împrejurul nostru ca să ne liniș- 
tească. Dar totul e bine când se sfârşeşte cu 
bine. În chiar ziua aceea sosi printr'un înadins 
trimes din Chișinău o scrisoare din Iași în care 
tatăl meu zicea că e sănătos și că mama nu 
trebue să aibă nici o grijă. 

Totuşi după câteva zile, ea hotări să se în- 
toarcă acasă. Indelungata despărţire de soțul 
ei și grija în care trăia nu-i mai dădeau linişte. 

Vara era pe sfârşite când trecurăm înapoi 
graniţa la Sculeni, unde cerurăm dela functio- 
narul vamal rus să restitue fratelui meu Leon 
cărţile ilustrate ce segquestrase. Dar vameşul 
nu-și aducea aminte de nimic... nu luase ni- 
mic... nu ştia nimic... 

Dela Sculeni ne îndreptarăm spre moşia 
Trifeştii-Vechi, situată la vre-o doisprezece chi- 
lometri mai spre nord. Acolo am trăit relativ 
liniștiți până „ce se iviră şi în satul nostru câ- 
teva cazuri de holeră. In toamnă ne întoarse- 
răm deci la Iaşi unde găseai cel puţin un doc- 
tor la nevoie. De altfel epidemia scăzuse. Dar 
familia mea avea încă să treacă prin grele în- 

cercări. Curând după reinstalarea noastră la 
laşi se îmbolnăvi fratele meu Nicolae şi după 
câteva zile muri. Mama a susținut totdeauna 
că moartea i-a provenit din cauza negligenţei 
dadacei care ar fi dat copilului să înghită me- 
dicina externă în locul celei interne şi astfel 
Par fi otrăvit. Dar toţi ceilalți nu aveau în- 
doială că a fost şi la el un caz de holeră. 

Puțin timp după Nicolae, holera ridică şi pe 
bunica mea din partea mamei, femeea cea 
bună, jovială şi totdeauna bine dispusă, în- 
toarsă şi ea de curând în oraş. Jalea devenea 
tot mai mare în încercata noastră familie. 

Odată cu anul 1848 se stinse şi epidemia în 
Iaşi. Timpul cu încetul vindecă rănile atâtor 
familii și urmă pentru capitala Moldovei ca şi 
pentru întreaga țară o epocă în toate privinţele 
mai fericită. 


yI. 


Am început să învăţ carte cu D. Gheorghiu, 
un tânăr modest şi blând pe care lam găsit 
peste un lung şir de ani, la întoarcerea mea în 
ţară, funcţionând ca profesor la şcoala nor- 
mală de fete din Iaşi. Mai târziu, când eșise la 
pensie, el venea câteodată, invitat de mine, la 
întrunirile societăţii „Junimea“, având plăcere 
să asiste la lecturi şi discuţii literare. Alfabe- 
tul era în copilăria mea fireşte cel cirilic şi, cu 
toate că literele nu mai aveau denumirea 

slavă: az, buche, vede, glagore etc., totuşi se 
învățau în ordinea cea veche şi erau mult mai 
numeroase decât ale alfabetului latin. Mi se 
pare că mai departe decât la învăţarea litere- 
lor şi silabelor n'a ajuns instrucţia ce am pri- 
mit dela D. Gheorghiu. 

Al doilea dascăl al meu a fost un German 
din Bucovina, numit Schiiller, un om mic de 
stat, ghebos, cu picioarele strâmbe şi aşa de 
slabe că nu putea umbla decât prin odăi şi 
chiar acolo sprijinindu-se pe un baston gros. 
In oraş el eşea totdeauna într’o brişcuţă cu un 
cal, proprietatea lui. Schiiller fu așezat în două 
odăi din curtea noastră unde ne duceam la 
lecţii. Cu acest dascăl am început să învăţ lim- 
bile germană şi franceză precum și gramatica 
română. Limba română o cunoștea bine, de 
vreme ce, înainte de a se muta în Moldova, 
trăise mult timp printre conaționalii noştri Bu- 
covineni. 

Pe lângă frate-miu Leon şi mine, părinţii 
mei dăduse voie să vie la lecţiile lui Schiiller 
şi trei copii străini ceva mai în vârstă decât 
noi: Leopold Duhamel, fiul unui francez şi 
unei Engleze, comercianți din Iaşi; Franz Mül- 
ler, fiul unei văduve germane care urma nego- 
tul de haine gata al răposatului ei soţ şi Chri- 
stache Calcântraur, fratele actriţei Marghioliţa 
Sterian de care am vorbit întrun capitol an- 
terior. Nu ştiu ce va fi devenit mai pe urmă 
Duhamel; dar pe ceilalți doi i-am regăsit mulți 

ani mai târziu ca funcţionari ai poliţiei Statu- 
lui Român: pe Christache ca comisar la Do- 
rohoi, iar pe Franz, frate-miu Leon, fiind pre- 
fect la Iaşi, îl înaintă, din subcomisar cum îl 
găsise, în postul de comisar de poliţie. 

Aceşti trei conşcolari veneau nu numai la 
Iaşi să ia lecţii împreună cu noi dar ne înto- 
vărăşiră şi la moşia noastră Trifeştii-Vechi 
unde am petrecut cu Schiller şi cu dânşii un 
an întftg fără întrerupere. Intro iarnă, fie că 
erau la laşi epidemii, sau că părinţii mei au 
trebuit să se absenteze timp mai îndelungat, 
ne-am despărţit de dânșii, aşezându-ne cu con- 
` şcolarii noştri la ţară. 

Am de această viaţă la moşie o aducere 
aminte foarte vie şi plăcută. Ţin minte ce efect 
mi-a făcut căderea treptată a frunzelor până 
la desgolirea deplină a copacilor; întâia pătură 
subțire de zăpadă ce acoperi grădina şi câm- 
pul; păsările din curte: gâşti, rațe, găini, 
curcani, porumbei care veneau cu grămada 
cotcodăind, hăcăind şi gâgâind cu sgomot mare 
să ceară mâncare dela mama Paraschiva, vă- 
tăşița, când aceasta întârzia să le arunce gră- 
unţe; întâiul viscol, care, vâjiind cu furie, 
făcu să se cutremure casa noastră până în te- 
melii; după vijelie zăpada cea mare ce se ri- 
dicase până la mijlocul ferestrelor, aşa încât 
argaţii au trebuit să lucreze câteva zile ca să 
ne croiască cărări de eşire afară din casă; jo- 
curile noastre cu omătul din care întrupam 

oameni uriași şi clădeam case cu uși și fere- 
stre; plimbările în sanie peste câmpiile fără 
drumuri în goana cailor şi sunetelor zurgalăi- 
lor; capcanele în care prindeam stigleți şi 
botgroși și apoi le treceam în colivii mai 
mari pe care le aninam în odăi... Parcă văd 
puiul de lup prins de un pădurar şi adus la 
curte plocon de Crăciun. De îndată lupu- 
şorul deveni favoritul copiilor. Care de care 
îl hrănea, îl desmierda, ba unii îl “culeau 
chiar noaptea la picioarele lor în pat. Cânii 
din curte erau foarte nemulțumiți de pre- 
zenţa lui Lupilă, cum îl botezasem; îl mi- 
roseau din toate părţile mârâind cu duşmănie 
şi abia puteau fi opriţi de-a se arunca asupra 
lui. Dar conviețuirea cu Lupilă nu tinu prea 
multă vreme. Peste o lună sau două, făcându-se 
mai mărișor, toate instinctele de rasă i se deş- 
teptară. Păserile din curte începură una câte 
una a deveni victimele sale, așa că într'o di- 
mineață, auzind un foc de pușcă, am aflat că 
vătaful Dumitru, bărbatul mamei Paraschiva, 
pusese sfârșit scurtei vieţi a acestui oaspe, ai 
cărui părinţi și neamuri nu fusese obișnuiți să 
trăiască în societatea oamenilor. 

Schüller, deși cam nervos când dormise rău 
noaptea, era altfel om bun; el nu ne pe- 
depsea cu prea mare asprime când nu ne în- 
vățasem lectia sau ne purtam rău. Dimineata 
asista la toaleta noastră când feciorul venea 
să ne fricționeze trupul cu prostirea udă şi fă- 

cea chiar serviciul de doftor când vre unul din 
noi se îmbolnăvea. Pentru accese de friguri 
avea un leac minunat. In loc de dejun el ne 
punea să înghițim pe nemâncate o ceaşcă mare 
de cafea neagră, tare, fără zahăr, în care stor- 
sese o lămâe întreagă, apoi douăzeci şi patru 
de ore nu aveam voie să punem în gură nici 
măcar o fărămătură de pâne. Erau grozave și 
doctoria și tratamentul, dar aveau o eficacitate 
uimitoare: medicamentul lui Schiiller tăia fri- 
gurile mai repede decât cea mai puternică 
doză de chinină. Imi vine a crede că ne îndrep- 
tam şi de frică să nu se repete cafeaua cea 
amară şi postirea. 

Lui Schüller îi trebuia seara apă caldă şi 
de-a rândul fiecare din noi avea sarcina să se 
coboare în curte unde, în capătul atenanţelor 
cam depărtate, se găsea bucătăria, şi să-i a- 
ducă deacolo un ibric cu apă clocotită. Deşi 
cam cu frică, ne dam jos în întuneric şi ne fă- 
ceam treaba. Când se auzeau cânii lătrând 
eram mai mulțumiți decât când domnea li- 
nişte în întunericul nopții căci lătratul era un 
fel că mai sunt ființe vieţuitoare pe undeva, 
pe când tăcerea predispunea imaginaţia la tot 
felul de gânduri şi închipuiri. Noi amândoi 
frații umblam prin întuneric, nu e vorbă, cam 
cu grijă, dar altfel aproape normal; Leopold 
își îndeplinea sarcina cu toată flegma, proba- 
bil moştenită dela mama lui Engleză; Christa- 
che Calcântraur, cum eşea pe ușă, începea să 

fluere sau să cânte tare ca să-şi dea o aparenţă 
de curaj şi faţă de noi şi faţă de el însuşi, iar 
fricosul de Franz era foarte nenorocit când 
îi venea rândul. El tremura din cap până în 
picioare şi alerga în goană până la bucătărie 
şi înapoi, tot părându-i-se că îl înhaţă cineva 
pe la spate. Intr'o seară ne-a dat o dovadă vie 
cât de mare este puterea imaginaţiei. Ca întot- 
deauna el plecase cu ibricul gol în mână, dar 
după câteva minute reintră pe ușă clănţănind 
din dinţi şi cu părul sburlit, strigând: „Her 
Lehrer (aşa-i ziceam lui Schüller), o sută de 
câni joacă lătrând pe cuptor şi vor să stingă 
focul... n'am putut să mă apropiiu...“ Schüller 
ne zise liniștit: „la mergeţi toţi împreună şi 
vedeţi ce este?“ Am plecat cam cu teamă, ți- 
nându-ne tare de mână, când, ajunşi la bucă- 
tărie, ce să vedem? Focul pâlpâia liniștit pe 
vatră, iar pe cuptor cânele Grosu, principalul 
păzitor al curţii, dormea încovoiat, având din 
când în când convulsii nervoase, probabil 
fiindcă avea visuri emoţionante; ibricul era 
răsturnat lângă uşă. Acest spectacol liniştit, 
imaginația escitată a lui Franţ îl transformase 
în prăpădenia de care ne vorbise. 

Pasiunea lui Schiiller era focul de artificii. 
Când nu se ocupa de noi, toată vremea ame- 
steca şi pisa diverse ingrediente din care fă- 
cea rachete, tuburi şi alte obiecte. De cu iarnă 
el începu să pregătească un mare foc de ar- 
tificii, pentru Paști când părinţii mei anunţase 

că au să vie să ne vadă. Totodată el lucra 
după cărţi nemţești la o broșură pe care o in- 
titulase „Micul artificier“. Era foarte mândru 
de această operă a sa cu care zicea că are să 
intre în rândul autorilor cunoscuţi. In general 
lui Schiiller îi plăcea foarte mult să se laude 
pe sine, deşi nouă ne recomanda cea mai mare 
modestie. „Vedeţi brişca asta? ne zicea el, vă 
„pare cam veche, dar nu este alta aşa de u- 
„şoară şi de solidă în tot Iaşul. — Vedeţi calul 
„ist alb? E cam bătrân, nu e vorbă, dar straş- 
„nic cal! — V'am spus totdeauna că nu e fru- 
„mos ca omul să vorbească de sine însuşi şi 
„de ale sale. E chiar urât când cineva rostește 
„intruna: eu, eu, eu... Acest pronume personal 
„ar trebui să-l ştergeţi din dicţionarul vostru. 
„Luaţi pildă dela mine: Eu nu vorbesc nici- 
„odată de mine însumi; eu n'aş spune, ferească 
„Dumnezeu, că pot face ceva mai bine decât 
„alții; eu ştiu ce pot, dar nu mă laud. Iacă ve- 
„deţi, obișnuit se zice că omul nu trebue să 
„facă mai multe trebi deodată. Ei bine, eu fac 
„în acelaş timp patru lucruri şi toate bine: 
„Rătez un dop pentru tunul acesta de tuciu, 
„dictez unuia din voi opera mea „Micul arti- 
„ficier“, fumez şi mă spăl pe picioare“. Intr'a- 
devăr par'că văd pe bietul Schiiller cu picioa- 
rele vârite într'o căldare de apă până la pulpe; 
cu mânicele cămăşei suflecate ţiind în mână 
un cuţit mare şi o bucăţică de lemn pe care o 
cioplea; în gură cu o trestie lungă în a cărui 

capăt opus vârise o țigaretă şi uitându-se din 
când în când pe masă la o carte din care dicta 
lui Leopold. 


Iarna fusese aspră și lungă, țiind până la 
sfârşitul lui Martie. In cele dintâi zile ale lunei 
April, după câteva ploi, începură deodată căl- 
durile. Primăvara veni mai de vreme decât o- 
bişnuit. Rândunelele, cocorile, cocostârcii, se 
întorsese la locuinţa lor de vară, iarba, presă- 
rată cu toporaşi se întindea vie în grădină şi 
pe câmpie, iar pădurea înverzea văzând cu 
ochii. In grădină şi mai mult încă în pădurea 
zisă Vladomira de pe malul Prutului cântau 
privighetorile de te asurzeau. Cucul, întâia 
oară când se auzi ne cântase în faţă, semnul 
cel mai sigur de mulțumire și belșug. In fie- 
care zi ne duceam cu hârleţe, săpi, greble, lo- 
peţi şi măture la pădure și lucram într'o 
poiană la ridicarea de bănci şi mese pentru 
prânzul ce Schüller proiectase să se ţie acolo 
de zi întâi Mai ca o surprindere pentru părinţii 
mei. Dar până atunci veneau mai întâi Paştele 
care cădea în acel an pe la mijlocul lui April. 
Părinţii mei sosiră câteva zile înainte de săp- 
tămâna patimilor întovorăşiţi de mai mulţi 
musafiri: Mătuşa mea Smărăndița Voinescu, 
născută Negruzzi, femee foarte inteligentă şi 
învățată, bătrânul postelnic Asanache Dan, o 
rudă depărtată a noastră din Focşani care se 
îmbrăca încă cu haine orientale şi, după obi- 

ceiul timpului, purta o barbă mare albă până 
la mijlocul pieptului, apoi Dumitrache Dăscă- 
lescu, nepot al acestuia, tânăr intelectual dela 
care a rămas un volum de poezii de mult uitate 
şi în sfârşit Dumitrache Bibiri, frate cu Nico- 
lae de care am vorbit în alt capitol, rudă a 
noastră depărtată ce venea adeseori la Trifești 
şi avea pasiunea pomilor şi florilor. In adevăr 
sub instrucţiile şi poveţele sale grădina deve- 
nea totdeauna foarte frumoasă. 

Până când să vie rândul cozonacilor, paşte- 
lor şi ouălor roşii, la care se lucra cu sârguinţă 
căci nu numai boerii, dar şi amândoi preoţii şi 
dascălii dela biserică precum şi toţi servitorii 
până la cel din urmă rob ţigan avea să capete 
ouă şi cozonac, toată lumea postea chiar şi 
Schiiller, deşi era catolic. 

Singur junele Dăscălescu îşi da aere de om 
sceptic şi critica cu ironie acest obiceiu con- 
sacrat de secole. Asemenea nici un membru 
al familiei n'ar fi lipsit dela denii în săptă- 
mâna mare sau ar fi refuzat să se spovedească 
ori să se împărtăşească. In Sâmbăta Paştelor 
spre seară se vedeau aşezaţi pe poliţă un şir 
lung de cozonaci calzi, proaspăt scoşi dela 
cuptor, cari răspândeâu un miros delicios şi 
făceau admiraţia tuturora. Nouă copiilor ne 
venea apa la gură. Iar Dăscălescu, poetul, fără 
pic de sfială, rupse o bucată dintr'un cozonac 
şi o înghiţi în faţa tuturora. Scandalul a fost 
mare şi moșul Asanache Dan tot exclama in- 

dignat; „Auzi! In Sâmbăta Paştelor ! In Sâm- 
băta Paștelor! Unde mergem?!“ 

La miezul nopții când preotul strigă din pra- 
gul bisericii: Hristos a înviat! Schiiller slobozi 
tunul său de tuciu şi ecoul dealurilor repetă 
bubuitul de zeci de ori iar a doua zi, Duminecă, 
după ce se întunecase, veni rândul şi focului 
de artificii ce fu un mare succes al învățătoru- 
lui nostru. La cele dintâi rachete, țăranii mai 
ales copiii din sat fură cuprinși de mare uimire 
nedându-și seama ce sunt stelele ce cădeau de 
sus ca o ploae; poate că unii din ei își închi- 
puiau că sunt fenomene supranaturale care 
se arată la Paşti. Aflând apoi că drăcia aceasta 
se petrece la curtea boerească, tot satul năvăli 
la noi spre a privi mai deaproape. Dar cum e 
Românul: după întâia surprindere la vederea 
rachetelor ce spintecau întunericul; a sorilor 
ce se învârteau împroşcând scântei şi a focu- 
rilor de Bengal cari luminau curtea şi casa cu 
roş și albastru, ei cerură să se aprindă şi alte 
culori căci „ar avea mult haz“. 

Vre-o două săptămâni după această petre- 
cere veni şi zi întâi Mai și toată societatea 
plecă la pădure unde se pregătise prânzul. Pe 
masa și băncile căptuşite de noi cu brazde se 
aşternură lăicere şi covoare; ceva mai la o 
parte printre copaci se improviză o bucătărie 
unde coceau ouă în cenuşă, se frigeau pui şi 
se găteau plăcinte. In timpul mesei se destupau 
sticle de vin şi de pelin de care, în mod excep- 

tional, am avut voie să gustăm şi noi copiii. 
Pot zice însă că, dând pelinul pe gât, ne-am 
strâmbat cu toții, aşa de rău ni s'a părut. Nu 
înţelegeam deloc cum o doctorie aşa de amară 
poate să placă. 

La poalele copacilor par'că ninsese așa era 
presurat pământul cu lăcrămioare frumos mi- 
rositoare, iar sus pe crengi cântau jur împre- 
jur privighetorile ca şi cum ar fi fost anume 
comandate. După masă am mai hoinărit cân- 
tând şi alergând prin pădure până când, mai 
sub seară, flăcăii din sat ne întâmpinară cu 
doi lăutari, scripearul Stavarache şi cobzarul 
Axinte ce se puseră în fruntea cortegiului la 
întoarcerea spre sat. 

Ajunşi acasă petrecerea se sfârşi cu o horă 
mare ce se încinse în curte și la care nu ştiu 
dacă sătenii au petrecut mai vesel decât boerii. 

Petreceri şi prânzuri în aer liber am avut, 
negreşit multe în viaţa mea, dar nici una nu 
mi-a lăsat o aşa frumoasă aducere aminte ca 
aceasta. In copilărie totul e nou, totul din lume 
pare creat pentru tine şi nici o gândire lătu- 
ralnică nu-ţi turbură plăcerea. Ce pline sunt 
zilele, ce adânci sunt impresiunile în primă- 
vara vieţii! 


VII. 


Tatăl meu avusese totdeauna intenţiunea să 
ne trimeată pe frate-miu Leon şi pe mine, în 
străinătate pentru săvârşirea studiilor noastre, 

Deşi gândea că nu e bine ca copiii să pără- 
sească casa părintească prea tineri, veni o oca- 
ziune pe care n'o putu pierde şi care grăbi 
înfăptuirea dorinţei sale. 

Consulul rusesc din laşi D. de Kotzebue avea 
nevoie de un pedagog pentru fiii săi şi, fiind 
german de naţionalitate, se adresă la un prie- 
ten al său, rectorul universităţii din Greifswald, 
cu rugămintea de a căuta printre studenţii să- 
raci deacolo pe vre-un tânăr care, în schimbul 
unui bun onorar, ar primi să-şi întrerupă stu- 
diile pe câţiva ani şi să vie tocmai la laşi spre 
a se însărcina cu creşterea şi învățătura copii- 
lor săi. Rectorul din Greifswald, afișă propune- 
rea lui Kotzebue la tabla neagră a universităţii 
şi unul singur dintre studenţi se prezentă. 

Acesta, Karl Fieweger, deşi se găsea în aju- 
nul examenului de doctorat în filosofie, de- 
clară că e gata să primească propunerea. 
Foarte sărac, fiul unui țăran din Silezia, de 
prin împrejurimile orașului Breslau, Fieweger 
se deosebise prin silințele sale la liceu; dobân- 
dise o mică bursă și era bine văzut şi de pro- 
fesorii săi dela universitate. De o natură aven- 
turoasă, el părăsi Patria, familia şi un viitor 
aproape asigurat în cariera didactică pentru a 
se arunca în necunoscut. Venit la Iași, el câş- 
tisă în curând dragostea copiilor lui Kotzebue, 
precum şi simpatia părinților. Cu cunoștințe 
multiple, activ, inteligent și posedând o uşu- 
rință extraordinară întru învăţarea limbilor, 

de un Pertinax care-i va aduce un foarte mare 
câştig şi va fi începutul averii sale. 

In adevăr, gologanul lui Pertinax a pus te- 
melia oarecărei averi, dar mai târziu, peste alți 
douăzeci de ani, revăzând la Berlin pe fostul 
meu profesor, am aflat cu părere de rău că 
tot ce strânsese s'a dus la bursă mult mai ră- 
pede decât cum venise şi că Pertinax, cât fu- 
sese de Impărat, nu la ajutat la nimic. 

După mai mulţi ani de activitate în lași, 
Fieweger se înamoră de o tânără franceză, gu- 
vernată în casa Logofătului Costin Catargiu. 
Angelique Bertrand, cu care se însură. Căsă- 
toria lor coincidă cu mutarea lui Kotzebue în- 
tro altă ţară, așa încât însurăţeii se găsiră în 
faţa întregei probleme a viitorului lor. După 
mai multe combinaţii Fieweger se opri la ho- 
tărirea să înfiinţeze provizoriu în Iaşi un pen- 
sionat cu puțini şcolari interni, cu care, mai 
pe urmă după ce sar naşte copilul ce aştepta, 
ar pleca la Berlin, unde elevii încredințaţi creş- 
terii sale aveau, sub direcția şi privegherea sa, 
să-şi urmeze studiile în şcoalele statului. 

In primăvara anului 1852 soții Fieweger 
deschiseră pensionatul lor în mahalaua Sără- 
ria din Iaşi, cu şase şcolari: afară de frate- 
miu Leon și de mine, mai erau doi Dăscălești, 
fraţi mai mici ai poetului de care am vorbit, 
Nicu Drăghici, fiul prezidentului Eforiei de 
care iarăș am vorbit şi însfârşit Emil Canta- 
cuzin, fiul Kneazului Leon şi rudă cu Kot- 
zebue. 

Au trecut mulți ani de când din toţi aceştia 
am rămas singur în viaţă. Patru au murit de 
diferite boale, iar cel din urmă, Emil Canta- 
cuzin, s'a sinucis în laşi în ziua chiar a cunu- 
niei sale. Pe când toţi nuntaşii, părinţii, rude 
şi prieteni, întorcându-se dela biserică, aştep- 
tau ca însurăţeii să deschidă balul, mirele se 
coboriîse în pivniţă şi-şi trăsese un glonte în 
inimă, rămâind mort pe loc. Prin această faptă 
Emil voia să-şi pedepsească părinţii care pen- 
tru interese materiale, îl silise să închee o cu- 
nunie contrară sentimentelor sale. 

In pensionatul lui Fieweger învățam nem- 
ţeşte și franţuzeşte şi începurăm limba latină. 
Disciplina nu era tocmai aspră: jumătate din 
zi trebuia să studiem, cealaltă jumătate ne ju- 
cam. Chiar am fost îngăduiţi să reprezentăm 
piese de teatru. (d. ex.: Le Mariage forcé de 
Molière), lucrând noi singuri şcolarii decoru- 
rile şi costumele. Când veni vara şi ne dădură . 
vacanțe de o lună, Fieweger se despărţi pe a- 
cest timp de nevasta lui şi de copilul de curând 
născut şi veni cu frate-meu şi cu mine la mo- 
şia noastră. Acolo ne deprinse cu lungi plim- 
bări pe jos şi, scăldându-ne după obiceiu în 
Prut, ne dădu cele dintâi lecţii de înnotat. O- 
dată luându-mă cu dânsul prea la adânc era 
să mă înnec de-al binelea şi abia am putut fi 
scos din apa care mă luase şi mă ducea la vale. 

Plecarea în străinătate se fixă de Sfânta Pa- 

să postim şi să ne spovăduim, apoi ne luă cu 
dânsa la Biserica Trei Erarchi, unde se pă- 
strează moaştele Sfintei Paraschive. Acolo în 
mijlocul mulțimii de închinători ce înconju- 
rau racla Sfintei, un preot ne ceti rugăciunile 
rânduite celor ce pornesc la drum şi la urmă 
am fost împărtăşiți. 

Astfel pregătiţi ne adunarăm a doua zi, toţi, 
părinţii şi copiii la casa lui Fieweger. Acolo ne 
aşteptau doi harabagii Evrei, Ițic şi Herşcu, 
care aveau să ne transporte cu aceleaşi trăsuri 
şi cu aceiași cai dela Iași până la Cracovia. In 
întâia caretă închisă, acea a lui Ițic, se găseau 
Fieweger, soţia lui, doica și copilul ce alăpta; 
în a doua, o brașoveancă lungăreață a lui 
Herşcu şedeam cei şase şcolari, trei mai mari 
în fund, trei mai mici în faţă. La spatele am- 
belor trăsuri erau sdravăn legate, unele peste 
altele, numeroasele cufere și geamantane ale 
familiei Fieweger şi ale noastre. 

Mâncarea călătorilor şi pregătirile de drum 
se prelungiră, așa încât abia la două după a- 
miază am fost gata de plecare. In sfârșit trăsu- 
rile amândouă, urmate de acele ale părinţilor 
şi altor rude care ne întovărăşiră, se puseră în 
mişcare. Era o lungă caravană la care lumea 
de pe ulițe se uita cu mirare. La bariera Pă- 
curari ne oprirăm; funcţionarul ne trecu nu- 
mele într'o condică, după regula acelor tim- 
puri, luarăm concediu dela părinţi şi părăsi- 
răm capitala Moldovei. Dar mult drum n'am 

făcut în ziua aceea. Soarele apunând curând, 
am fost siliți să ne oprim şi să petrecem noap- 
tea la un han evreesc din Erbiceni, cam două- 
zeci de chilometri dela Iaşi. Fiind zi de sărbă- 
toare cârciuma era plină de săteni care beau şi 
făceau chef. Era o lună splendidă. Ţin minte 
că flăcăii cântau din răsputeri: 


Era noaptea 'ntunecoasă 
Alba lună lumina... 


şi, cu toate că la vârsta de zece ani spiritul 
critic nu e tocmai desvoltat, totuşi nu înţele- 
geam cum noaptea poate fi totodată și întune- 
coasă şi luminată de lună... Nu ştiu cum s?o fi 
odihnit familia Fieweger pe laiţele unde s'au 
întins, ştiu însă că noi copiii am dormit duşi pe 
saltelele așternute pe podele. 

A doua zi vremea era frumoasă la început şi 
noi cântam într'una cântecul auzit în ajun: 


Era noaptea 'ntunecoasă 
Alba lună lumina... 


Dar o ploaie torențială pornită către seară 
ne împiedică să mergem până la Botoşani 
cum fusese proiectat. Se făcuse întuneric beznă 
și harabagiii, mai ales al nostru, Herșcu, un 
tânăr cu părul și barba roşie, declară că e pri- 
mejdie să continuăm drumul. Ne oprirăm deci 
şi astădată la un fel de han mai rău decât cel 
dela Erbiceni şi ne grămădirăm în singura o- 
dae aşa zisă de musafiri ce poseda cârciuma, 

ba doi din băeți, frate-miu Leon şi Iorgu Dăs- 
călescu au petrecut noaptea în trăsură grămă- 
diţi şi strâmbi. 

A treia zi trecurăm prin Botoşani unde am 
stat la masă și s'au odihnit caii, iar seara am 
ajuns la Mihăileni. Acolo am avut însfârşit pa- 
turi cu toţii și ne-am putut întinde după voie. 

In ziua următoare trecurăm hotarul ţării şi 
ne oprirăm dincolo de bariera ce despăţea 
Moldova de Austria la vama din Sinăuţi, unde 
formalităţile vizării pașapoartelor şi altele 
ne-au ținut pe loc câteva ceasuri spre marele 
necaz al vizitiului cu barbă roşie şi a tovară- 
șului său; căci era o Vineri şi trebuia negreşit 
să sosim la Cernăuţi înainte de apusul soare- 
lui, când harabagiii intrau în sabăș. Pentru ni- 
mic în lume n'ar fi continuat drumul în ziua 
de Sâmbătă. 

Cercetarea pașapoartelor a mers cum a mers 
dar când Fieweger, întrebat de vameş, dacă 
are ceva de declarat, avu imprudența să răs- 
pundă că luase cu dânsul o oca de tutun tur- 
cesc, lucrurile se încurcară de tot. 

— Arată tutunul să-l cântăresc, îi zise va- 
meşul. 

— Domnul vameş, răspunse Fieweger, nu 
ştiu în care cufăr Pam pus și dacă m'aţi sili să-l 
scot, ar trebui să desleg şi să cobor toate lăzile 
și apoi să le aşez la loc, ceeace mi-ar lua mai 
bine de un ceas. Astfel;as risca să nu ajung la 
Cernăuţi înainte de apusul soarelui şi să ră- 

mân pe drum. Vă încredinţez însă pe parola 
mea de onoare că n'am mai mult de o oca. 

— Instrucţiile mele sunt formale, trebue să 
cântăresc. — Eu care asistam la această con- 
vorbire la oarecare distanţă, cu curiozitatea 
proprie copiilor, alături de harabagiul cu 
barbă roşie, băgai de seamă că vameşul, ro- 
stind ultimele sale cuvinte, aduse brațul stâng 
la spate şi tot deschidea şi închidea mâna. 
Herşcu îşi astupase gura cu pumnul ca să nu 
bufnească de râs. Dela o vreme şi Fieweger, 
văzând gestul funcţionarului, îşi scoase repede 
punga din buzunar. Atunci vameşul vorbindu-i 
răstit: „Ai sau n'ai tutun? îi strigă el, răspunde 
categoric!“ 

— „N’am de loc, zise Fieweger, puindu-i un 
galben în mâna deschisă. 

— Apoi dacă n'ai, de ce mă necăjeşti atâta 
vreme? 

(Aici închise mâna peste galben). Hai, ple- 
caţi repede! Vorwârtz! Vorwärtz! 

Aşa am trecut frontiera împărăției Au- 
striace. f 

Ajunserăm cu bine înainte de apusul soa- 
relui la Cernăuţi unde la „Hotel de Moldavie“ 
am petrecut seara de Vineri şi am făcut şi sa- 
bășul a doua zi. Mi-au impus în capitala Bu- 
covinei mai multe edificii mari și frumoase 
precum şi trotuarele cu care în Iaşi nu prea 
eram deprinși. Insă ceeace m'a impresionat 
mai mult a fost sentinela care făcea strajă 

la palatul guvernatorului cu pantalonii săi 
strâmți, chipiul înalt, ciubotele legate cu şire- 
turi şi pușca ce nu se mișca de pe umăr. Imi 
făcu efect şi împrejurarea că soldatul umbla 
încoa şi încolo de-a lungul unei scânduri, fi- 
xată în trotuar fără a face un pas alături în 
dreapta sau în stânga. Noi băeţii ne prindeam 
rămășag: „Ba are să calce alături, ba mare să 
calce, ba tot are să calce“...! Oricum, nu ne 
puteam deslipi ochii dela acest personaj im- 
pozant. 

Duminecă am ajuns la Kolomea, luni la Sta- 
nislau şi așa înainte în trăpejorul cailor până 
la Sambor căci evitasem oraşul Lemberg ca- 
pitala Galiției. In drum spre Przemysl — nume 
pe care noi băeţii îl pronunţam cum era scris: 
„Pârțămisl“ ne pomeneam că de-alungul şo- 
selei erau înfipți pari înalţi, legaţi cu sârmă 
unii de alţii. Foarte intrigaţi întrebarăm pe 
profesorul nostru ce este asta? Și după câteva 
momente de reflecţie el ne răspunse că trebue 
să fie telegraful. 

— Telegraful? 

— Da, telegraful prin care oamenii comu- 
nică unii cu alţii la mari distanţe. Am să pun 
să vi se explice. 

In adevăr, ne-am dus la oficiul telegrafic din 
Przemysl unde, în schimbul unui bacşiș, func- 
ționarul ne făcu un curs întreg de telegrafie 
pe care îl întovărăși cu exemple practice, vor- 
bind lucruri banale cu colegul său din Lem- 

berg. Banda subțire de hârtie ce eşea singură 
din aparat cu puncte şi liniuţe mistice însem- 
nate pe dânsa fu pentru noi mult mai explicită 
decât toată expunerea teoretică a telegra- 
fistului. 

Dela Przemysl am trecut prin Jaroslau, de 
unde mi-a rămas amintirea unor pârjoale 
foarte mari şi gustoase ce ni sau dat să mân- 
căm, apoi înainte prin Przeworsk, Rzessow, 
Tarnow, Bohnia, mai făcând mi se pare un sa- 
băş în nu mai ştiu care din aceste orașe. La 
Tarnow era s'o pățim rău. Ca să fie mai cald 
în odaia unde ne culcasem toţi băeţii, hotelie- 
rul astupase soba, deşi vatra era plină cu jă- 
ratec, așa că noaptea gazurile şi năduful era 
să ne asfixieze. Noroc că unul din noi, înce- 
pând să geamă tare, fu auzit de Fieweger din 
odaia de alături. Intrând la noi şi văzând ce se 
petrece, el se repezi la fereastră, o deschise 
mare și ne deşteptă pe toţi. Aerul rece al 
nopţii ne învioră în curând şi scăparăm numai 
cu dureri de cap. 

La Bohnia am vizitat o fabrică de sticlărie 
de unde ni sa cumpărat șase pahare colorate, 
fiecare cu inițialele unuia din noi. Ani de zile 
ne-am slujit cu acele pahare la masă. In sfâr- 
şit sosirăm la Cracovia, trăgând la un otel ce 
se chema pe atunci, „Hotel de Europe“, 
unde ne despărțirăm de harabagiii cu care ne 
împrietenisem în lungul nostru drum. Impre- 
sia ce ne-a făcut Cracovia a fost mare, era în- 

tâiul oraş cu aparenţă occidentală ce vedeam. 
După obiceiul ce avea Fieweger, de a ne arăta 
tot ce era mai interesant în drumul nostru, el 
ne conduse a doua zi la măreaţa catedrală a 
orașului unde, pe lângă architectura frumoasă 
şi bogata decorație internă, admirarăm şi mor- 
mintele multor regi și eroi poloni. 

Dela Cracovia aveam să ne urmăm călătoria 
cu calea ferată. Pe cât eram de curios să văd 
faimosul drum de fer de care auzisem așa de 
mult vorbindu-se şi căruia închipuirea mea îi 
da tot felul de forme fantastice, pe atât de 
mare mi-a fost decepţia, văzându-l. In curând 
îmi păru chiar rău după brașoveanca lui 
Herșcu, unde noi băeţii eram de capul nostru, 
cântam şi făceam tot felul de nebunii şi din 
care ne dam jos după plac la toate dealurile 
sau văile mai mari. 

Trecând frontiera Germaniei la Mislowitz, 
ajunserăm într'o seară la Breslau, unde găz- 
duiţi la otelul „Zur goldenen Ganz“ (la „Gâsca 
de aur“), ne oprirăm câteva zile; căci Fiewe- 
ger voia să-şi vadă rudele ce-i mai rămăsese 
după moartea părinţilor săi şi să le prezinte 
soţia și copilul. 

La Breslau am fost duși la operă unde, de 
ziua Reginei Elisabeta a Prusiei se juca pen- 
tru întâia oară „Tannhăuser“. „Să băgăm toți 
bine seama la muzică, ne zise Fieweger, căci 
compozitorul acum eşit la iveală al acestei o- 
pere zice că scrie „Muzica viitorului“. Am as- 

cultat ades de atunci încoace „Muzica viitoru- 
lui“ cu plăcere, dar în seara aceea, când la 
sfârșitul reprezentației, Fieweger din loja de 
alături voi să ne întrebe de impresiile ce avu- 
sesem, toţi șase dormeam aşa de adânc pe 
scaunele noastre, încât a trebuit să ne scuture 
bine ca să ne deștepte. Ajunși acasă, Fieweger 
ne zise foarte impresionat: „Să ţineţi bine 
minte numele lui Richard Wagner“ care a 
compus opera Tannhäuser. Astăzi pe cât aud 
mulți îl iau în râs dar are să vie o vreme când 
toată lumea are să-i se închine şi să-l declare 
un mare om“. 

Adeseori mi-am adus de atunci aminte de 
prevederile profesorului nostru. 

Plecând din Breslau, ajunserăm într'o seară 
târziu la Berlin. Câţiva din noi dormeau. Cei- 
lalţi îi deşteptară: „Hai sculați măi băeţi, că 
suntem acum la Berlin! — „Aş! nu mai crede“, 
zise unul, „Prostii!“ exclamă altul; „Minciuni 
spui!“ strigă al treilea din cei somnoroşi. 

Așa ne dădusem la drum, încât cu greu ne 
venea să credem că suntem în sfârşit la capă- 
tul lungei noastre călătorii. 

Şi totuşi sosisem la Berlin așa de-al binelea 
că am petrecut acolo o bună parte a tine- 
reții mele. 

Abia după unsprezece ani şi unsprezece zile, 
aducând cu mine în geamantan, un pergament 
pe care sta tipărit cu cuvinte latine că am do- 

bândit, ca foarte mulţi alţii, titlul de „utriusque 
juris doctor“ am păşit iarăş pe pragul casei 
părintești. 


VIII. 


Mihaiu Sturza-Vodă a fost de două ori 
însurat. Intâi cu Săftica, născută Rosetti, de 
care s'a despărţit mulţi ani înainte de a se face 
Domn și a doua oară cu Smaranda, născută 
Vogoride. 

Din întâia căsătorie a avut doi fii, pe Du- 
mitru și pe Grigore pentru care — mai ales 
pentru cel din urmă —, n'a arătat niciodată 
vre-o afecţie. Cu Smaranda n'a avut copii de- 
cât către sfârşitul Domniei sale. 

Cucoana Săftica, după despărţirea sa de 
Sturza s'a remăritat cu Hatmanul Constandi- 
nică Palladi, iar prin anii 1864—1880, când am 
cunoscut-o, era văduvă şi foarte bătrână. To- 
tuşi avea încă o talie înaltă şi subțire; faţa ei 
păstrase multe urme de frumusețe şi părul de 
tot alb îl purta în bucle. Femee amabilă, di- 
stinsă, cu maniere alese, ea era ceea ce se nu- 
meşte o cucoană mare, une grande dame, cum 
se mai găseau câteva în Moldova, în tinerețele 
mele. Câteodată mă duceam s'o văd la ea a- 
casă, dar cel mai des o întâlneam seara în sa- 
loanele nepoatei sale, Doamna Didiţa Mavro- 
cordat, unde se aduna tot tineretul din lași. 
Săftica Palladi și surorile ei Frosina Rosetti și 

Agripina Sturdza se aşezau toate trei deoparte 
pe o canapea și priveau cu interes la petrece- 
rile tinerilor. 

Mie mi-a plăcut totdeauna să stau de vorbă 
cu bătrânii și deaceea mă apropiam ades de 
canapeaua acelor doamne și ascultam cu plă- 
cere din gura lor povestiri din timpurile 
trecute. 

Imi aduc aminte cum cucoana Săftica ne de- 
scria cununia ei cu Mihalache Sturza: Ea era 
încă tânără de tot când părinţii o înștiințară 
că peste puţine zile are să se mărite. Deşi 
foarte speriată de această veste neaşteptată, 
căci abia zărise de departe pe viitorul ei sot, 
ea nu îndrăzni să se opue — aşa ceva ar fi 
fost pe atunci un lucru neînchipuit — şi nici 
măcar nu avu curajul să ceară o amânare pen- 
tru a-şi cunoaște mai întâi mirele. Ca fiică as- 
cultătoare, ea sărută mâna părinților și le mul- 
tumi. Cununia se făcu în paraclisul palatului 
Domnesc, nuni mari fiind Vodă Calimah cu 
Doamna şi slujind Mitropolitul Moldovei. După 
ceremonia religioasă mireasa se urcă într'o 
caretă mare, trasă de patru cai și ocupă toată 
partea din fund a trăsurei iar pe scaunul din 
fața ei se aşezară două cucoane ce ţineau în 
mână capetele betelei cu care îi împodobiseră 
părul. Pe capră, lângă vizitiu şedea un arnăut, 
pe scaunul dela spatele trăsurei ședea altul, 
amândoi îmbrăcați numai în fir și ţiind în 
mână câte o: lumânare aprinsă. Mirele, pur- 

tând un antereu de mătasă deschisă şi în cap 
cu un ișlic mare se ţinea, călare pe un cal alb, 
la oblonul caretei. La apropierea alaiului care 
înainta în pasul cailor, clopotele bisericilor su- 
nau, negustorii, eşiți în uşa dughenilor, pre- 
cum și poporul de pe ulițe salutau cu respect. 
Ajunși la locuinţa mirelui, ei fură întâmpinați 
la poarta curţii de mai multe tarafe de lăutari 
cu cântece de nuntă: Lado, Lado; taci mi- 
reasă... şi altele, iar la scară le eșiră înainte 
socrii mari cu pâne şi cu sare. Sus în salon cei 
întâi negustori din Iași, în frunte cu starostele 
lor Radovici, (bunicul generalului care în răz- 
boiul independenţei a comandat divizia I a 
armatei), îşi întinsese cea mai frumoasă şi bo- 
gată marfă ce avea: juvaeruri, argintării, şa- 
luri turcești, horbote, catifele, mătăsuri, blă- 
nuri, covoare... și mireasa nu avea decât să 
arate cu degetul ce obiecte îi plăceau pentru ca 
acestea să fie cumpărate fără a se mai în- 
treba de preţ. După retragerea negustorilor 
masa cea mare cu vin de Cotnari; după masă 
bal la care toată boerimea din Iaşi fusese in- 
vitată şi unde se jucau numai danțuri națio- 
nale. — Era ca din poveste. 

Pe a doua sa soție, lumea zicea că Mihai 
Sturza ar fi luat-o cu scopul ca socrul său 
Vogoride să-l ajute la dobândirea Domniei. 
Poate că o fi fost și acesta unul din motive, 
căci Vogoride se bucura de mare trecere la 
Inalta Poartă, dar adevărul este că Mihai 

Sturza a avut pentru Smaranda o afecție sta- 
tornică şi adâncă în tot răstimpul lungei lor 
conviețuiri. 

Pe Smaranda Doamna nu-mi aduc aminte 
so fi văzut vre-odată şi nici pe Mihalache 
Sturza cât timp a domnit. Abia mai târziu în 
vara anului 1855 am întâlnit pe Vodă la băile 
dela Ems în Germania. 

Toți cei ce au cunoscut pe Sturza zic că era 
un om foarte inteligent, destul de învățat pen- 
tru acele vremi, fin în judecăţile sale, bun ad- 
ministrator şi adânc. cunoscător de oameni. 
Dar tot aşa de unanimă este părerea contem- 
poranilor săi, că pe lângă aceste calități, avea 
şi covârșitoare defecte. El era fățarnic, peste 
înăsură de prepuelnic şi mai presus de toate 
lacom de bani și foarte sgârcit. 

Precum am spus, Sturza nu iubea pe fiii săi 
din conviețuirea sa cu Săftica şi dorea foarte 
mult să aibă alţii din a doua sa căsătorie. A- 
ceasta a fost cauza pentru care se hotărî să se 
aşeze într'o vară la o moşie de pe malul Pru- 
tului, cu soţia sa, pentru ca aceasta cu ajutorul 
băilor reputate foarte eficace, să se vindece de 
sterilitate. 

Am mai vorbit de această petrecere a lui 
Vodă Sturza la moşia părintească Trifeştii-Ve- 
chi. In mijlocul grădinei era un plop bătrân, 
aşa de gros încât trebuiau şapte oameni să 
întindă braţele împrejur pentru a-l cuprinde. 
In satul nostru i se zicea „Plopul cel mare“. 

Tatăl meu pusese să se ridice o scară în jurul 
trunchiului până aproape de vârf, unde se aşe- 
zase un mic cerdac. Vederea de sus peste valea 
Prutului era întinsă şi frumoasă. Plopul cel 
mare fiind însă putred în inima lui, tot tatăl 
meu pentru a-l conserva cât mai mult îl um- 
pluse cu o zidărie de cărămidă care îl susținea 
şi îl apăra de vânturi și furtune. Această zi- 
dărie îi părea lui Vodă foarte ciudată. Tatăl 
meu, fiind unul din puţinii deputaţi mai inde- 
pendenţi din Obşteasca Adunare, Sturza ins- 
pecta totul şi întreba într'una când pe o slugă 
când pe alta ce este ascuns în copac sub zidă- 
ria de cărămidă. Cu tot răspunsul unanim că 
lucrarea nu avea alt scop decât conservarea 
copacului, Vodă, neliniștit cum era, porunci 
într'o zi să se scoată mai multe cărămizi pen- 
tru a vedea cu proprii săi ochi ce era ascuns 
îndărăt. 

Așa se și făcu, dar de astă dată prepusul 
său nu-i fu a bine. In loc de comori sau acte re- 
voluționare se adăpostise în lăuntrul plopului 
un roiu de albine care, furioase de a fi tur- 
burate în liniștea lor, se năpustiră asupra lui 
Vodă și îl înţepară în toate părțile. 

Altădată grădinarul, un țigan numit Leu, pe 
care lam apucat și eu, eşi lui Vodă înainte pe 
când acesta se plimba cu tatăl meu prin gră- 
dină şi îi oferi un buchet de flori. Vodă luă 
buchetul şi zise tatălui meu: „Dă-i un galben!“ 
Mulţi ani mai târziu tatăl meu râdea încă din 

toată inima când îşi aducea aminte cum a fost 
silit să dea propriilor săi robi bacșişuri din 
punga sa pentru buchete oferite lui Vodă. 

Că Mihai Sturza lua mită este un lucru știut. 
Negreşit că obiceiuri de aceste, care nouă ni 
se par imposibile, nu se judecau atunci cu a- 
ceeaşi asprime cu care s'ar judeca astăzi. Eram 
prea aproape de domniile fanariote în care 
tuturor reprezentanţilor puterii publice dela 
cel mai de sus până la cel mai mic li se ertau 
până la un punct asemenea abuzuri. Totuşi în- 
cepuse să adie la noi un vânt occidental şi 
Sturza era aspru criticat în toate straturile 
sociale. 

Consulul prusian Kluch descrie cu foarte in- 
teresante detaliuri chipul în care Mihai Vodă 
sili pe Jidanii din Moldova să-i plătească da- 
toriile ce făcuse pentru obținerea Domniei. Am 
publicat în numărul din 1 Mai 1891 al Con- 
vorbirilor Literare acea minunată povestire în 
traducerea română a D-lui A. C. Cuza şi nu 
voiu reveni asupra ei. Nu mă pot însă opri de 
a nu istorisi şi eu un exemplu foarte caracte- 
ristic de luare de mită a lui Sturza de care mi 
sa vorbit de mai multe ori. 

Doi boeri, unul din cei mai mari, celălalt 
mai puţin influent, se judecau pentru hotarul 
moșiilor lor. Boerul mai mic zicea că a fost îm- 
presurat de vecinul său şi revendică un număr 
însemnat de fălci. Foarte şiret, el se apără 
mai slab la judecătorie şi la divanul de apel 

unde şi pierdu procesul şi își rezervă toate mij- 
„loacele ertate şi neertate pentru ultima in- 
stanță, Divanul Domnesc. Aici făcând o sfor- 
tare extraordinară, el scoase bani mulţi cu care 
cumpără câțiva judecători şi prezentă totodată 
Divanului întru apărarea sa puternice docu- 
mente, necunoscute de adversarul său pe 
carele ţinuse ascunse până atunci. Pârâtul, 
câştigător în două instanţe şi rudă cu mai - 
mulți membri ai Divanului Domnesc se credea 
sigur de izbândă şi se apără cu negligență. De 
aceea și, spre uimirea sa, hotărîrea Divanului 
fu favorabilă recurentului. Dar pentru ca a- 
ceastă hotărîre să rămâe definitivă și să devie 
executorie, trebuia să se obție și întărirea 
Domnească. Dacă Vodă casa sentința Divanu- 
lui, sau — cum se zicea atunci — dacă „0 în- 
torcea cu observație“, cauza în cele mai multe 
cazuri se putea considera ca pierdută. De aceea 
împricinatul câștigător, prin mijlocirea lui Pe- 
trache Asache, secretar intim a lui Vodă 
Sturza se tocmai pentru suma de plătit, pu- 
nându-se la cale, după cum era obiceiul, mo- 
dalităţile plăţii în toate amănuntele: Imprici- 
natul avea să fie primit în audienţă într'un sa- 
lon mare al Palatului Domnesc, înspre seară 
când era mai mult întuneric decât ziuă. In 
mijlocul salonului aveau să fie aşezate două 
măsuțe la o mică distanță una de alta. Pe una 
din mese va fi pusă anaforaoa Divanului, cea- 
laltă era să fie goală. La ora şi minuta fixă 

avea să intre pe una din uşi, dinspre aparta- 
mentele domneşti Vodă singur, iar pe ușa din 
partea opusă împricinatul. Acesta, după câteva 
cuvinte de rugăminte şi mulţumire trebuia să 
pue o pungă cuprinzând suma de galbeni 
fixată mai dinainte pe măsuţa goală şi atunci 
Vodă trebuia să iscălească întăritura pe masa 
cealaltă. Așa se şi făcu. Impricinatul se închină 
adânc, expuse în două cuvinte procesul său 
şi rugă pe Vodă să se milostivească și să-i facă 
dreptate. Totodată scoase punga cu bani din 
buzunarul dindărătul hainei şi o puse pe masă. 
Vodă, făcându-se că nu vede această mișcare, 
răspunse că a citit hotărîrea, că o găseşte înte- 
meiată, şi că în timpul Domniei sale dreptate 
se face totdeauna, fiind de o potrivă pentru 
toți. Apoi luă condeiul, puse iscălitura şi în- 
tinse actul împricinatului. Acesta sărută mâna 
lui Vodă, se mai închină încă odată adânc, 
multumind şi se îndreptă cu pași repezi spre 
ușă, însă tocmai în momentul când pusese 
mâna pe clanţă auzi vuetul unei pungi trântite 
cu violență lângă dânsul pe podele și pe 
Vodă strigându-i cu furie: „Tâlharule, m'ai 
înşelat“! In vreme ce împricinatul se depărta, 
Vodă luase repede punga în mână şi obişnuit 
cu cântăritul banilor, simţise imediat după 
greutate că punga nu cuprindea toată suma 
convenită. Deaceea în primul moment de iu- 
țeală şi de mânie voise să-i arunce punga în 
cap. Negreşit că boerul cobori în fugă pe scări.. 

se urcă repede în trăsură şi dispăru din palat 
cu preţioasa anaforă în mână. 

Actele de această natură se petreceau pe 
când eram copil mic. Abia mai târziu, aproape 
şapte ani după mazilirea sa, am văzut pe 
Sturza la băile dela Ems unde venise să se 
caute de bronșită. Părinţii mei care se găseau 
și ei acolo ne aduseseră, pe frate-miu Leon şi 
pe mine, dela Berlin, unde ne făceam studiile 
ca să petrecem cu ei împreună vacanțele de 
vară. Acolo vedeam pe Mihai Sturza în toate 
zilele mai ales dimineața când se plimba cu 
tatăl meu prin pare în vremea curei. 

De talie mijlocie, cu părul şi barba roşie, 
mestecate cu fire albe, cu figura totdeauna po- 
somorită şi haine rău croite, Vodă Sturza nu 
făcea de loc un efect impunător. Mi-a rămas 
de atunci în memorie următoarea scenă ca- 
racteristică: în pare se jucau vre-o trei copilaşi 
foarte drăguţi care plăceau mult lui Sturza. 
“Tot acolo sub un copac se ţinea și o fetiță ca 
de cincisprezece ani cu un paner de turtă dulce 
la care copiii se uitau cu multă poftă. Vodă, 
vrând într'o zi să le facă plăcere, se apropie 
de mica negustoreasă şi o întrebă de preț. Se 
vede că acesta îi păru prea urcat, căci după 
oarecare târguială se despărți fără să cum- 
pere. A doua zi acelaş lucru. Abia a treia zi, 
fie că tânăra precupeaţă -a lăsat marfa mai 
eftin, fie că Sturza a făcut o sforțare morală 
extraordinară, lam văzut luând trei bucăți de 

turtă pe care le oferi copiilor ce săreau de 
bucurie. 


Iată economiile unui om a cărui avere Petru 
Mavrogheni, fostul ministru de finanțe, nepot 
al lui Sturza şi mulţi ani administratorul mo- 
şiilor sale din Moldova, Basarabia şi Bucovina 
îmi spuse în anul 1878 că o taxează la peste 
două sute de milioane! 


In acelaş timp se mai găsea la Ems şi un alt 
compatriot al nostru în tovărăşia unei femei 
tinere şi foarte frumoase. Văzând că acel domn 
se saluta cu tatăl meu, întrebai cine este? 

— E un oarecare Colonel Cuza. 

— Ce frumoasă femee are! exclamai eu. 

Tatăl meu încreţi sprincenile: 


— E o situaţie neregulată. Măcar n'ar trebui 
să se arăte astfel în public. 

După aceste cuvinte schimbă repede vorba 
căci nu-i plăceau subiecte de conversaţie de 
această natură. Acea femee trăeşte şi astăzi. 
Cine ar zice că octogenara sbârcită ce am în- 
tâlnit încă de curând este frumuşeţea ce-mi 
impusese așa de mult odinioară! 1). 

Pe de altă parte cine iară s'ar fi gândit că 
bărbatul ce-mi părea neînsemnat şi cam şters 
pe lângă frumoasa lui tovarăşă, va deveni 
peste patru ani Domnitorul Alexandru Ioan | 


i 


1) Ea a încetat din viată ac a vara 

foarte înaintată. 

a cărui figură o învecinicese astăzi statui de 
bronz în oraşele României, 

Vodă Mihai Sturza şi Cuza Vodă! sfârşitul 
unui trecut dureros şi începutul unei ere de 
înflorire... astăzi de mărire!... 

